
Henkilökohtaisten uhrausten ja 
tekojen merkitys 


(Luonto-Liiton talvipäivillä 1968) 


Satuin muutamia vuosia sitten näkemään tanskalaisen lehtikirjoi- 
tuksen, jonka otsikko käännettynä oli jotakin siihen tapaan kuin 
”onko kaikki pantava purkkiin”. Se oli toiminnan miehen kir- 
joittama vastalause säilyttäjille ja suojelijoille, museo-, kotiseutu- 
ja ennen kaikkea luonnonsuojeluihmisille. Ja hullunkurista oli, 
että sitä näytti leimaavan todellinen huoli luonnonsuojelun yliot- 
teesta — siitä, että koko Tanskan maa on joutumassa rauhoite- 
tuiksi luonnonsuojelualueiksi ja luonnonmuistomerkeiksi, niin et- 
tä talouselämän laajenemismahdollisuudet kokonaan tyrehtyvät. 

Tiedämme, etteivät asiat Tanskassa todellisuudessa ole näin rie- 
mastuttavalla tolalla sen enempää kuin Suomessakaan, mutta mo- 
lemmissakin maissa tällainen kirjoitus on aivan ymmärrettävä. Se 
heijastaa sitä käsitystä, joka suurelle yleisölle helposti saattaa tul- 
la luonnonsuojelun voimasta sen saavuttaman julkisen huomion 
ansiosta. Onhan luonnonsuojelulle jo kauan lehdistössä, radiossa 
ja televisiossa annettu paljon tilaa, ja on tunnettua, että toimituk- 
set yhä nykyäänkin ottavat luonnonsuojelu- ja luontoaiheista ai- 
neistoa vastaan hyvin auliisti. 

Jokainen luonnonystävä tietää ja huomaa jokapäiväisessä 
elämänympäristössään, että luonnonsuojelu kuitenkin on jäänyt 
paperille ja kauniisiin puheisiin. Me näemme, että metsätalous 
sulkee kuolemansyleilyynsä koko maan metsäpinta-alan Ahve- 
nanmaalta Utsjoelle ja että luonnonsuojelualueita ja säästömetsiä 
on niin aniharvassa, ettei tavallinen kotiseuturetkeilijä yleensä osu 
sellaiselle eläessään. Missä kaksi luonnonystävää kohtaa, kääntyy 
puhe ennen pitkää niihin kirveleviin henkilökohtaisiin menetyk- 
siin, joita kumpikin on jälleen viime tapaamisen jälkeen kokenut. 

Rakkaiden samoilumaiden viimeinen ikimetsänkappale on hakat- 
tu maan tasalle sen jälkeen kun omistajana olleen perikunnan ja- 
ko vihdoin saatiin selväksi, paikkakunnan ainoa pähkinämetsä on 
raivattu pois istutuskuusikon tieltä, lapsuudesta saakka pyhiin- 
vaelluskohteena ollut puronotko niinipuineen ja viimeisine pikku 
koskineen on ruopattu katerpillarilla joko metsäojitusten tai kir- 
jolohiviljelyksen nimessä, kotikylän ainoan kalasääsken pesäpuu 
on kaatunut myrskyssä eikä nuorissa hoitomänniköissä ole enää 
missään toista sen tilalle. Ja niin edespäin — yksi toisensa jälkeen 
meiltä otetaan pois kaikki ne asiat, jotka ovat antaneet meidän 
elämällemme sen varsinaisen arvon ja elämän maun. Kun 
luonnonystävä pääsee siihen murheelliseen ikään kuin minä tässä 
— ja voin vakuuttaa, että sikäli kuin maailma seisoo, se ikä on 
täällä olevien kuulijoiden enemmistöllekin käsillä tuossa tuokios- 
sa, aivan huomaamattoman äkkiä —, niin silloin hän ei enää odo- 
ta uuden kevään tuloa riemumielellä kuten kouluvuosina, jolloin 
koettujen kolhaisujen kerääntyminen oli vasta alullaan. Kevät on 
ennen kaikkea pelon aikaa. Kuinka hiljainen on tämänkertainen 
kevät — mihin muuttolintuun tällä kertaa on kasvinsuojelumyrk- 
kyjen vaikutus ulottunut, mikä niistä on tänä talvena kärsinyt ro- 
mahduksen? Minkälaiset moukariniskut on teknikoiden, pikatien 
rakentajien tai järvien säännöstelijöiden tällä kertaa onnistunut 
lyödä kesämaisemiemme kasvoihin? Raikuuko jo huvilanrakenta- 
jan vasaranpauke kotijärvemme viimeisellä lokkiluodolla, kelluu- 
ko jo mahonkimoottorivene poijussaan viimeisellä rauhallisella 
lahdella, jolla arka ja sopeutumaton kuikka vielä kykeni kasvatta- 
maan poikueensa? 

Me näemme, että viimeisetkin suontilkut kotiseudultamme oji- 
tetaan ja ruopataan — vaikka lehdet ja radio ovat täynnään soi- 
den suojelua. Jotkut MERA-ohjelman johtomiehet saattavat jopa 
suostua julkiseen keskusteluun luonnonsuojeluväen kanssa — 
mutta oja-aurojen tuhantinen armeija ruoppaa ammottavia uri- 
aan kurkien nevoilla kaikkialla maassa yötä päivää: paneelikes- 
kustelut eivät väräytäkään todellista työtä itse maastossa. Vesien 
suojelusta kirjoitetaan palstakilometrejä, ja puhdistussuunnitel- 
mia laaditaan — lykättäviksi loppumattomiin ja viimein hiljaa 
haudattaviksi. Tosiasiassa Suomessa ei ole vuonna 1968 yhtään 
vesistöä, jonka saastuminen olisi pysäytetty. 

Optimisti saattaa väittää, että huomio ja meteli julkisuudessa 

on kaikkien aatteiden historiassa välttämätön valmisteluvaihe en- 
nen läpilyömistä. Mutta nykyiselläkin elinkeinoelämän rynnistyk- 
sen vauhdilla, puhumatta siitä että vauhti kiihtyy jatkuvasti, luon- 
nonsuojelu siinä mielessä kuin sen kohtuudella voi käsittää — si- 
käli kuin se sisältää enemmän kuin leskenlehtien suojelun pikatien 
penkereessä — menettää viimeisenkin merkityksensä ja mahdolli- 
suutensa jo tämän sukupolven aikana. Ei ole mitään iloa siitä, jos 
kansakunta havahtuu iki-ihanien suolakeuksiemme suojeluun 15 
vuoden kuluttua, sillä silloin on MERA-ohjelman mukaisesti 
maan kaikki suot loppuun ojitettu, Lapin tundrasoita lukuun ot- 
tamatta. Sitä paitsi MERA-ohjelman vuosittaiset ojitustavoitteet 
on säännöllisesti ylitetty. Ja vesistöihin jo päässeitä jäteaineita on 
käytännöllisesti katsoen mahdoton koskaan poistaa, jo pilaantu- 
neen vesistön tasapainon palauttaminen entiselleen on ratkaise- 
maton ongelma. Ja samoin luonnon kiertokulkuun kerran pääs- 
seet hajoamattomat myrkkyaineet pysyvät siellä käytännöllisesti 
katsoen ajasta ikuisuuteen. 

Kyynikon lohduton näkemys on se, että kansa saa aina sen mitä 
se ansaitsee — Suomen alkeellinen nousukaskansa ei ole kauniin 
ja puhtaan luonnon, ihmiselle soveliaan elämänympäristön arvoi- 
nen. Ja totta on, että kun silmäilemme niitä johtajiamme, jotka 
kansan tahto on parlamentaarisessa järjestelmässämme valinnut, 
niin heidän maailmaansa ei luonnonsuojelun ajattelutapa ole hi- 
tuistakaan tunkeutunut. Ministerit ja kansanedustajat pyörivät 
omissa ympyröissään, jotka eivät sivuakaan todellisia kansallisia 
ongelmia. On hirvittävää seurata parhaillaan käynnissä olevaa 
presidentinvaalitaistelua, jossa ehdokkaat väittelevät siitä, onko 
kansantalouden laajentumista tuettava valtion varoista vai yksi- 
tyisen pääoman turvin tahi siitä, olivatko kaksikymmentä vuotta 
sitten käydyt sodat tarpeen vai ei tai siitä kuka on vielä enemmän 
Paasikiven linjalla kuin toinen. Mitä iloa on hyvin hoidetuista ul- 
komaansuhteista ja rauhasta, jos maa tehdään sietämättömäksi 
asua. Olen omassa jokapäiväisessä työssäni joutunut kokemaan, 
miten maamme mahtava valtavesi Päijänne on jo koko pohjois-ja 
keskiosaltaan, toisin sanoen liki sadan kilometrin matkalta ja lä- 
hes satametrisiä syvänteitä myöten — miljardeja vesikuutiometre- 
jä — lyhyessä ajassa puunjalostusteollisuuden ansiosta saastunut 
siihen määrään, että kalakannat — nämä valtavat käyttämättö- 
mät luonnonrikkaudet — ovat joutuneet vaaraan. Seuraavassa 

vaiheessa (kun kehitys etenee samaa rataa kuin suurissa osissa Va- 
najaveden reittiä, Äänekosken ja Jyväskylän välillä, Saimaalla, 
Varkauden alapuolella jne.) ovat sitten kymmenientuhansien ih- 
misten koti- ja kesärannat menetetyt. Itse olen jo joutunut tämän 
vuoksi lähtemään kotoani Päijänteen rannalta ja siirtymään Päl- 
käneen selkävesille, missä vielä olen tavoittanut vesiä, jotka ovat 
kristallinkirkkaita ja täpötäynnä kalaa, koska teollisuus on sijoit- 
tunut niiden alapuolelle, mutta missä puolestaan ilmassa on ku- 
vottava haju parinkin peninkulman päässä Valkeakoskeen teh- 
taan piipuista. Kun joskus lumoavan kauniin talvipäivän jääula- 
palla turmelee löyhkä, joka pakottaa käpristelemään puolipöker- 
ryksissä ja kyynelet silmissä, tekisi mieli ulvoa poliitikoille: kuin- 
ka ihmeen tähden ette tajua rahtuakaan ongelmien tärkeysjärjes- 
tyksestä? Kuinka voi täysjärkinen ihminen pitää kansakunnan on- 
nen avaimena korkokannan muutosta tai apteekkien ja vakuutus- 
laitosten sosialisoimista — kun me emme saa Suomessa edes hen- 
gittää Luojan ilmaa keuhkoissamme. Kuinka voidaan innostua 
väittelemään siitä, onko tasavallan päämiehelle ansioksi vai rasi- 
tukseksi vuosikymmenien kokemus maan johtopaikoilla, kun 
tuoreet ehdokkaat ovat järkkymättömästi samaa mieltä kaikista 
pohjimmaisista mielettömyyksistä, maatalouden ja sen mukana 
ihmisen biologisen perinteen romuttamisesta, maan teollistami- 
sesta ja luonnonvarojen riistämisestä, kulutuselintason nostami- 
sesta ilman minkäänlaista ylärajaa. 


Mutta maailman yleisen typeryyden päivittely ei loppujen lopuksi 
ole kovin hedelmällinen puheenaihe. Kun puhutaan luonnonystä- 
vien omassa piirissä, niin kuin tänään, saattaisi sen sijaan olla 
hyödyllistä tarkastella nimenomaan luonnonystävien asenteita. 
Eräänä tärkeänä syynä luonnonsuojelun alennustilaan lienee näet 
se, että luonnonystävien omatkin ajatukset paljolti kärsivät lop- 
puun viemisen puutteesta. 

On syytä ottaa puheeksi se ristiriita, mikä hyvin usein vallitsee 
luonnonystävän aatemaailman ja henkilökohtaisen elämän välil- 
lä. On aivan yleistä, että hartaat luonnonystävät ammatillisessa 
päivätyössään ovat hartiavoimin edistämässä sitä talouselämän 
rynnistystä, joka lähivuosina tekee lopun Suomen luonnosta. He 
saattavat olla kehityksestä vilpittömästi ja sydänjuuria myöten 
pahoillaan, mutta hoitavat virkansa sitäkin suuremmalla velvolli- 

suudentunnolla. Meillähän on vannoutuneita luonnonsuojelumie- 
hiä esim. soiden ojituksen tehtävissä johtopaikkoja myöten, tai 
metsänhoidon palveluksessa, isänmaan parturoinnin käytännölli- 
sinä toteuttajina. Jos heidän kanssaan pääsee keskustelemaan täs- 
tä persoonallisuuden jakaantumisesta, on tavallisena selityksenä 
se, ettei syrjään väistyminen auttaisi mitään — joku toinen astuisi 
heti hoitamaan samat tehtävät. Tämä kohtalonuskoinen selitys on 
siis aivan sama kuin oli vartijoilla ja pyöveleillä Auschwitzissa ja 
muilla natsien kuolemanleireillä — ja sama, joka pitää pystyssä 
kaikkia vääriä järjestelmiä maailmassa. Kuulijani tulevat omalla 
kohdallaan pian näkemään, kuinka äärettömän vaikea, ehkä vai- 
kein elämänongelma tässä yhä monimutkaisemmaksi ja sotkui- 
semmaksi käyvässä maailmassa on elämänuran, ammatin valinta 
yleensä — ja erityisesti siten, että oma viihtyminen, elämänkatso- 
mukselliset periaatteet ja yhteiskunnan tarjoamat käytännön 
mahdollisuudet olisivat sopusoinnussa. Siitä tuskin aina voi mi- 
tenkään selviytyä tyydyttävästi, eikä kukaan voi asettua lähimäi- 
sensä tuomariksi tällä kohden. Mutta sittenkin on selvää, että täy- 
tyy olla henkilökohtaisia protesteja ja uhrauksia, muuten kaikki 
pyörii entisellä painollaan kohti katastrofia. 

Keskustelun arvoinen surullinen tosiseikka on sekin, että luon- 
nonystävien taloudelliset uhraukset luonnonsuojelun hyväksi ovat 
jatkuvasti olleet alapuolella kaiken arvostelun — että heillä olisi 
äärettömän paljon oppimista vaikkapa ompeluseurojen lähetystä- 
deiltä tahi sokeiden hyväksi toimivilta aatteen ihmisiltä. Vapaaeh- 
toinen luonnonsuojelutyö toimii meillä niin säälittävien rahavaro- 
jen turvin, että sen perusteella luulisi kaikkien maan luonnonystä- 
vien olevan keppikerjäläisiä. Luonnonystävyys näkyy useimmiten 
vain päivittelyinä yksityiskeskusteluissa ja muutamina linnun- 
pönttöinä pihapuissa olohuoneen ikkunan edessä, parhaassa ta- 
pauksessa vaivautumisena lehtikirjoituksiin, osallistumisena pa- 
neelikeskusteluun tai luonnonsuojeluesitelmän pitoon — ja hyvä 
edes niin. Mutta jos luonnonystävän odottaa vapaa-aikansa lisäk- 
si uhraavan käyttövarojaan johonkin luonnonsuojelun hankkee- 
seen, niin hän kyllä tarrautuu kouristuksenomaisesti lompak- 
koonsa. Ja kuitenkin — jos esimerkiksi biologian lehtorit, jotka 
muiden virkamiesten tavoin ovat käyttäneet suuren osan yhteis- 
kunnallisesta toimeliaisuudestaan sinnikkäisiin palkkataistelui- 
hin, luovuttaisivat ruhtinaallisista tuloistaan vaikkapa vain kym- 

menykset luonnonsuojelutyön käyttöön, olisi meillä varmasti jo 
merkittävästi hymyilevämpi kotimaa. 

Mielestäni on aivan kohtuullista edellyttää, että luonnonystävä 
ei hanki itselleen kaikkia niitä kulutustavaroita, joista tavallinen 
Matti Meikäläinen luulee saavansa täytettä tyhjään elämäänsä. 
Ovathan luonnonystävän pääasiallinen elämänsisältö ja suurim- 
mat elämykset aivan muualla, jossakin auringonnousun hetkessä 
kesäisellä onkikarilla kuikkien vuorolaulun kiiriessä tyyneltä se- 
lältä toiselle, joissakin huumaavan :tuoksuvissa heinäkuun öissä 
perhoslampulla syreenipuutarhassa, yllättäen löytyneessä satu- 
maisessa purolaaksossa, lehtokasvien säilyneessä paratiisissa — 
tai miljoonissa muissa elämyksissä, joissa aineellinen kulttuuri ei 
näyttele mitään osaa. 

Mutta luonnonystävä on kuin lapsi, joka ei ymmärrä, että kaik- 
kea hyvää ei voi saada yhdellä kertaa. Hän haluaa ehdottomasti 
säilyttää isänmaamme ystävälliset äidinkasvot ja hyökkää rajusti 
kovakouraista metsätaloutta vastaan, mutta pitää sämalla yllä 
mahdollisimman korkeaa henkilökohtaista elintasoa autoineen, 
suurine asuntoineen ja kesähuviloineen. Hän ei halua ainakaan 
omalla kohdallaan käsittää, että autoja, televisioita ja sähkövat- 
kaimia ei synny tyhjästä, ne maksetaan meidän maassamme met- 
säteollisuuden tuotteilla, jokaista autoa vastaa jollakin taholla 
maata tilkku paljaaksihakattua metsää, kuusikoksi istutettua ran- 
talehtoa, ja muutama hehtaari saastutettua vesistöä. Tällä hetkel- 
lä ollaan Suomessa tilanteessa, jossa metsien vuotuinen lisäkasvu, 
likimärin kymmenen m? puuta asukasta kohden, ei riitä ylläpitä- 
mään, saati lisäämään kansan aineellista elintasoa, ja siksi on 
pakko yrittää ottaa käyttöön maan suopinta-alat puuntuotannon 
lisäämiseksi, jos mielitään aineellista elintasoa nostaa. Muita 
vaihtoehtoja ei ole, mutta moni luonnonystävä ei tiedosta tätä va- 
lintaa. Esimerkiksi minun mielestäni valinta on tietysti päivänsel- 
vä ja helppo — jo nykyinen aineellinen elintaso on tukahduttava, 
tavaroiden, koneiden, laitteiden, metelin ja hajujen määrä ympä- 
rillämme kurkkua kuristava. Mutta selvää valintaa on oikeus 
odottaa niiltäkin luonnonystäviltä, jotka joutuvat vaihtoehtoja 
pitempään punnitsemaan. 

Tätä nykyä käydään voimakasta kampanjaa valtaisan retkeily- 
luonnonpuiston, eräpuiston saamiseksi Itä-Lappiin. Mutta suun- 
nitelman kannattajat eivät näytä nytkään aivan selvästi oivalta- 

van, mistä asiassa on kysymys. Puhutaan kyllä Itä-Lapin oman 
väestön menetetyistä työtilaisuuksista ja niiden korvaamisesta. 
Mutta ennen kaikkea on tietysti kysymys suoneniskusta koko 
kansakunnan talouteen, siitä menetyksestä, mitä tämänkokoisen 
pinta-alan puuvarojen jääminen pois taloudellisesta käytöstä mer- 
kitsee koko kansakunnalle ja valtiontaloudelle, kun se ei pääse sä- 
teilemään läpi elinkeinoelämän siihen saakka, kunnes tämän puu- 
määrän jalosteella ulkomailta hankittu vaihtotavara olisi kulutta- 
jien käsissä. Elleivät luonnonystävät ole valmiita tinkimään omas- 
ta kulutuselintasostaan ainakin tätä vastaavalla osuudella, heillä 
tuskin on periaatteellista oikeutta vaatia retkeilypuistoa perustet- 
tavaksi. Rehellisen luonnonsuojelumiehen on varauduttava suu- 
riin palkkojen alennuksiin ja jättiläismäiseen verotaakan lisäämi- 
seen, koska kansakunnan voimavarat on lähivuosikymmeninä 
keskitettävä elinympäristömme suojeluun, raiskattujen metsien 
saneeraamiseen ja suunnattomiin vedenpuhdistusinvestointeihin 
miljardibudjettien puitteissa. 

Valaiseva esimerkki on suhtautuminen yksityiseen henkilöauto- 
liikenteeseen, johon hyvin suuri osa kansakunnan pääomasta on 
sidottu — toisin sanoen johon hyvin suuri osa luonnonvaroistam- 
me on vaihdettu. Ei millekään erillisilmiölle nykyaikaisen kulttuu- 
rin kentässä kartu niin paljon kuolemanraskaita syntejä kuin tol- 
kuttomiin paisuneelle autoistumiselle, meillä niin kuin kaikissa 
länsimaissa. Tuhansia leskiä ja orpoja ja kymmeniätuhansia raa- 
jarikkoja, ratkaiseva osuus koko ihmisten elämänmenon muuttu- 
misessa hysteeriseksi ryntäilyksi, maan maisemankuvan murskaa- 
va turmeltuminen tiheän uuden tieverkoston pirstomana ja van- 
hankin tieverkon muuttuminen sietämättömäksi sekä autoilijoille 
itselleen että autottomille matkamiehille, kaupunkien tukehtumi- 
nen — ja vihdoin viimein jopa kesäisen kylä-, pihapiiri- ja ranta- 
maiseman pilaantuminen näiden kiiltävien isojen luteiden ansios- 
ta. Ja mikä kaikkein järkyttävintä, vaikkakin keskusteluissa vähi- 
ten väläytettyä, niin autokuoleman aiheuttamat tappiot. eläinmaa- 
ilmassa ovat jättiläisluokkaa, niiden rinnalla sellaiset seikat kuin 
metsästys ja salametsästys alkavat olla vähäisiä pikkujuttuja. Voi- 
daanpa otaksua, että jos autoistumisen ja tieverkoston tiheys kas- 
vavat edelleen, niin lähivuosikymmeninä monet eläinlajit ainakin 
Etelä-Suomessa saattavat kuolla sukupuuttoon pelkän liikenne- 
kuoleman uhreina, ilman mitään kasvinsuojelumyrkkyjen apua. 

Luulisi siis, että ainakin autoileva luonnonystävä olisi mahdoton 
paradoksi — mutta mitä nähdäänkään. Aina parhaita henkilö- 
kohtaisia ystäviäni myöten luonnonsuojelumiehetkin yksi toisen- 
sa jälkeen hankkivat peltitiikerin itselleen — ja tämä on niitä seik- 
koja, joiden valossa on vaikea nähdä minkäänlaista toivon kipi- 
nää maailman menossa. 

Jos kuitenkin jatkan tarkastelua, niin mainitsen vielä monen 
luonnonystävän selkiintymättömästä suhtautumisesta kaupungis- 
tumisilmiöön. Suinkaan kaikki eivät tajua, että eräällä tasolla täs- 
säkin piilee siemen luonnonsuojelun lopulliseen kuoliniskuun. On 
tietysti selvää, että kaupunkilaisten joukossa on hartaita luonnon- 
ystäviä, heitä on varmasti tässä salissakin. Olen itsekin pesunkes- 
tävä paljasjalkainen helsinkiläinen, jolla tosin oli lapsesta saakka 
vuosittain kiinteä kosketus maaseutuun ja luontoon. Mutta jos tä- 
mä kosketus katkeaa, niin kuin se on katkennut miljoonilta Eu- 
roopan, Aasian ja Amerikan suurkaupunkien asukkailta ja niin 
kuin se katkeaa yhä useammalta suomalaiselta, silloin on luon- 
nonsuojelun peli näiden ihmisten osalta pelattu. Me tunnemme jo 
Suomessakin tämän tyypin, joka joskus erehtyy autollaan johon- 
kin järvenrantaan, mutta jonka hermot eivät kestä hetkeäkään il- 
man matkaradion pauhua, tämän tyypin, joka ilman pilailun hi- 
ventäkään tosiaankin pelkää metsää ja linnunlaulua ja joutuu 
kauhun valtaan yksinäisyydessä ja hiljaisuudessa. On varmaa, et- 
tä jonkinlainen inhimillinen elämänmuoto on mahdollinen ilman 
minkäänlaisia henkisiä siteitä alkulähteeseen, luontoon — ol- 
koonkin, että elämä pelkän inhimillisen kulttuurin antimien va- 
rassa on epätasapainoista ja sanomattoman köyhää ja virikkee- 
töntä. Mutta tällaisista ihmisistä ei, äänestäjinä ja päätösten teki- 
jöinä, voi koskaan olla mitään toivoa, senkään vertaa kuin maa- 
seudun ehkä penseistä luonnossa eläjistä, että he tajuaisivat luon- 
non edustamien arvojen voivan mennä muiden arvojen edelle. 

Yleissivistävään luonnonsuojeluluontoon on hyvä liittää myös 
se toteamus, jota virallinen luonnonsuojelukin on viime aikoina 
painokkaasti tähdentänyt, mutta joka ei vielä ole ehtinyt kovin 
laajalti yleiseen tietoisuuteen — nimittäin se, että luonnonsuojelu 
on ensi sijassa elinympäristöjen, ei yksityisten eläinten, kasvien tai 
ihmisyksilöidenkään suojelua. Kenties on ansiokkaasta riistantut- 
kimuksesta lähtöisin se oivallus, että huomion kiinnittäminen esi- 
merkiksi jonkin eläinkannan verotukseen on aivan toissijaista sen 

elinympäristön vaalimiseen ja säilyttämiseen verrattuna. Toisin 
sanoen ei ole mitään apua teeren rauhoituksesta, jos sen talviset 
ravintolähteet, koivikot, metsätalouden nimessä hävitetään. Ja 
toisaalta, jos riistaeläimen elinympäristö on kunnossa, sen kanta 
kestää yleensä varsin voimakkaan verotuksen — ja jos metsästys 
ei korjaa saalista omaan pussiinsa, ylijäämä joka tapauksessa tu- 
houtuu muulla tavoin. Näin on vielä suuremmassa määrin laita 
kalakantojen, joiden potentiaalinen lisääntyminen on samoin 
kuin kasvikunnassa käytännöllisesti katsoen rajaton. Kalatalous- 
miehet katsovat nykyisin, aivan toisin kuin suuri yleisö, että ainoa 
suuri vaara kalakannoille on vesien saastuminen, että liiallinen 
pyynti on tuskin missään käytännössä edes mahdollisuuksien ra- 
joissa. Metsästyksen ja kalastuksen tuomitsemista voidaan hyvin- 
kin perustella kasvatuksellisista näkökohdista, ihmisestä itsestään 
käsin, mutta ei varmasti luonnonsuojelun näkökulmasta. 

Ei varmaankaan olisi oikein 1960-luvulla käsitellä luonnonsuo- 
jelun ongelmia viittaamatta väestönkasvuun ja syntyvyyden sään- 
nöstelyyn. Tämähän on luonnonsuojelun niin kuin koko ihmis- 
kunnankin pohjimmainen perusongelma, johon kaikissa ajatus- 
kehittelyissä viimeksi törmäämme. Mutta tälläkin kohden osoit- 
taa masentavaa ajattelun kypsymättömyyttä, että vieläkin on ole- 
massa jopa tiedemiehiä, jotka käsittävät kysymyksen ravinto- 
ongelmaksi ja antavat tosikkomaisia lausuntoja siitä, voidaanko 
maapallon ravinnontuotantoa kohottaa ja kuinka paljon ja millä 
nopeudella, nopeamminko vai hitaammin kuin maapallon väestö- 
määrä ennusteiden mukaan kasvaa. Tämähän on tietysti akatee- 
mista hölynpölyä: kysymys on toki aivan muista ihmisoikeuksista 
kuin riittävästä ravinnosta. Elämä tungoksessa ei ole ihmisarvois- 
ta, vaikka vatsa olisi kuinka pullollaan. Näilläkin talvipäivillä esi- 
telmöivä ystäväni Teuvo Suominen kertoi minulle hiljattain koke- 
muksistaan Yhdysvaltain suurkaupungeissa, joissa hän biologin 
silmin tarkkaili ihmislajin käyttäytymistä ja elämäntapoja. Toivo- 
kaamme, että saamme joskus kuulla perusteellisen esityksen näis- 
tä tutkimuksista. Yhtymäkohdat olivat kuulemma ilmiselvät nii- 
hin tieteen tuntemiin hiiri- ja rottapopulaatioihin, joissa liian suu- 
ri tiheys on johtanut yhteiselämän käymiseen kaikin tavoin sietä- 
mättömäksi, riitojen ja stressien sävyttämäksi, kaikkien sotaan 
kaikkia vastaan, vaikka ruokaa on ollut yllin kyllin. On polttava 
kiire saada yleistymään se oivallus, että kaikki suuret ihmiskun- 

nan ja yhteiskunnan ongelmat, aina sodista työttömyyteen, ovat 
pohjimmaltaan biologisia, eivät suinkaan yhteiskuntajärjestelmis- 
tä, hallitusten toimenpiteistä johtuvia, ja että useimpien taustalla 
kummittelee se, että meitä ihmisiä on järjettömän paljon. Jopa 
sosiologit, joiden biologisen näkemyksen puute on monesti herät- 
tänyt säälivää hymyilyä, ovat viime aikoina alkaneet kiinnittää 
huomiota sellaisiin inhimillisiin tarpeisiin kuin yksinäisyyden, hil- 
jaisuuden ja pimeyden tarpeet. Näitä ei kylläkään mainita YK:n 
ihmisoikeuksien julistuksessa, joka tältä osin pohjautuu melko 
keskiaikaiseen ihmiskäsitykseen. 

Nyt on taas tietysti niin, että silloinkin kun suomalainen myön- 
tää väestöräjähdyksen ihmiskunnan ydinongelmaksi, hän haluaa 
asettaa oman maan ja omat olot erikoisasemaan. Suomessa on 
vielä tilaa, saattaa yhä kuulla muuten täysjärkisten ihmisten suus- 
ta. Itse asiassahan Suomea voidaan pitää luonnonvaroihin ja elin- 
ehtoihin nähden maailman tiheimmin asuttuihin maihin kuuluva- 
na — vastaavalla ilmastovyöhykkeellähän muualla maapallolla 
vallitsee melkein täydellinen väestötyhjiö. Ja jos ajattelemme asi- 
aa ihmisen joskus vaatiman rauhan näkökulmasta, niin sillä 
pinta-alalla, jolla esim. eteläeurooppalainen rehevä luonto tarjo- 
aa näkö- ja kuulosuojan sadoille ihmisille, siinä mahtuu Lapin 
harvoilla kumisevilla honkakankailla vaeltamaan vain yksinäinen 
retkeilijä erämaan ja yksinäisyyden tunnelman rikoutumatta. To- 
siaankin, väestökysymystä ja syntyvyyden alentamista pitäisi jo- 
kaisen nuoren ihmisen pohtia sen koko laajuudessa. Tässä olisi 
kaikkien koulujen biologisille kerhoille luonnostaan lankeavia 
keskustelun aiheita. Samalla pitäisi jokaisen tutustua muun muas- 
sa niiden suurten eurooppalaisten biologien näkemyksiin, jotka 
korostavat ihmispopulaatioiden nykyistä rodullista huononemista 
ja vaativat keskustelua siitä, onko jälkeläisten tuottaminen yleen- 
sä jokaisen poropeukalon luovuttamaton oikeus. 


Olen tietoinen siitä, että esitykseni hyppelee hiukan levottomasti 
suurista kohtalonkysymyksistä pikkuasioihin. Mutta haluaisin lo- 
puksi esittää muutamia esimerkkejä siitä, mitä yksityinen ihmi- 
nen, nuori ihminen, teini, abiturus tai ylioppilas voisi tehdä käy- 
tännössä luonnonsuojelun hyväksi, sen jälkeen kun hän on selvit- 
tänyt itselleen käsitteitä ja päässyt selville siitä, kuinka lohdutto- 
man hölmöilyn verkon niin sanottu yleinen mielipide muodostaa. 

Jälleen haluaa painottaa henkilökohtaisten suoritusten ja yksi- 
tyiselämän merkitystä. Tarvitaan varmasti jatkuvasti lehtikirjoi- 
tuksia ja esitelmiä luonnonsuojelunaiheista, tarvitaan varmasti lo- 
puttomiin pelkkiä tendenssittömiä luonnonpakinoitakin pitä- 
mään ihmisten mielenkiintoa luontoon yleensä vireillä. Mutta sit- 
tenkin on kouraantuntuvilla käytännön ratkaisuilla sekä henkilö- 
kohtaisella vaikutuksella ja esimerkillä omassa suppeassa perhe-, 
tuttava- ja ystäväpiirissä ratkaisevasti suurempi merkitys. Olen it- 
se vuosien aikana kirjoittanut ja pitänyt monta palopuhetta luon- 
nonsuojelun puolesta, mutta epäilen, että ne eivät itse luonnossa, 
maastossa, ole pelastaneet montakaan lintua, puuta tai järven 
poukamaa. Ainoa todellinen voitto tililläni on Päijänteen rannal- 
la pikkuruinen kolmen hehtaarin rantametsä ja peltotilkku, jonka 
kauniiseen rinnekoivikkoon ja suuriin pellonreunalepikoihin, pyi- 
den, jänisten ja lehtokerttujen paratiisiin, ei ainakaan toistaiseksi 
metsänhoidonneuvojan leimakirves pääse — muuten kuin minun 
ruumiini yli. 

Jokseenkin jokaisella luonnonystävällä tässäkin salissa, on joi- 
takin siteitä maanomistajiin, ja näitä pitäisi väsymättömästi kärt- 
tää ja painostaa edes pieniin tilakohtaisiin rauhoitusalueisiin. Vie- 
läpä pelkästään huvilapalstoilla avautuisi valtavat mahdollisuu- 
det, jos niiden haltijat saataisiin luopumaan pihojensa ja ranto- 
jensa perkaamisesta ja päinvastoin ylpeilemään sitä enemmän, 
mitä tiheämmin ne versovat leppää, pajua ja pihlajanvesaa, tahi 
toisaalta vanhaa puuta, keloa ja pökkelöä. Näin voisi vesistöjem- 
me rantavyöhykkeestä tulla todella merkittävä häviävän eläimis- 
tömme reservaatti, samalla kun hökkeliasutuksen maisemalliset 
haitat vähenisivät ratkaisevasti. Mutta pienen ja tärkeän keitaan 
muodostaisi jo yksi ainoa palsta hoitamattomine tiheikköineen. 

Erityistä uskallusta vaatii vaatimusten ja protestien esittäminen 
silmästä silmään lähimmäisillemme. On hirveää, jos joku tuttava, 
joka on aikeissa rakentaa koko järveä hallitsevan niemen kärkeen 
tai sen ainoaan saareen kirkuvan vihreänvalkoisen huvilansa, tu- 
lee kysymään, eikö paikka olekin suurenmoinen, on kyllä hirveää 
sanoa suoraan, että hän tällä teolla pilaa kesän tunnelmat ehkä sa- 
doilta ihmisiltä. Protestoiminen tällaisissa tapauksissa on minulle- 
kin lähes ylivoimaista, on paljon helpompaa kirjoittaa Suomen 
Kuvalehteen ja haukkua kesämökkejä yleensä. Mutta juuri tutta- 
van ja omaisen suusta kuultu mielipide voi saada ihmisen havah- 

tumaan, jos mikään. Jos meillä on luokkatoveri, joka keskiluokil- 
ta alkaen rupeaa sivuilleen vilkuilematta pingoittamaan kohti hy- 
viä numeroita ja korkeita arvosanoja ylioppilaskirjoituksessa, 
päästäkseen sitten ennätysajassa puskemaan valmiiksi Teknillises- 
sä Korkeakoulussa, tekemään tehokkaan päivätyön voimalaitos- 
tai koneinsinöörinä ja kuolemaan neljänkymmenen jälkeen johta- 
jantautiin — tämä kaavamainen urahan on helposti ennustettavis- 
sa —, niin silloin on meidän velvollisuutemme ottaa hänet puhut- 
teluun ja koettaa selvittää että hänellä on väärä, muttei ehkä vielä 
peruuttamaton käsitys ihmiselämästä. Ja jos me saamme autoile- 
van toverimme taivutetuksi mukaan polkupyörä- tai patikkaret- 
keilylle, on maailma siltäkin kohtaa hivenen valoisampi. Ja jos 
pysähdyspaikka tai leirisija ei toverin jäljiltä näytä jäävän aivan 
putipuhtaaksi, on ystävällinen, mutta määrätietoinen luento luon- 
non roskaamisesta välttämätön — niin kiusalliselta kuin voi tun- 
tuakin asettua oppimestarin asemaan. Entäpä sellainen tällä het- 
kellä ajankohtainen käytännön asia kuin eläinten talviruokinta. 
Siitä on epäilemättä tehty paljon hyvää mainosta, mutta nytkin 
on paikallaan korostaa, miten välttämätön toimenpide, tarpeeksi 
laajamittaisena, se on jokaiselle suomalaiselle luonnonystävälle 
— siinä ei saa säästää aikaa eikä taskurahoja. Onhan näet niin, et- 
tä luontomme yleisesti köyhtyessä — ja talvien ainakin 1960- 
luvulla muuttuessa näköjään yhä julmemmiksi — juuri talvet en- 
tistä enemmän ovat sinä pullonkaulana, jota eläintemme on vai- 
kea läpäistä, vaikka ne kesäisessä luonnossa vielä löytäisivätkin 
elintilan. Sitä paitsi, maaseudun autioituminen on jo aiheuttanut, 
ja tulee aiheuttamaan, ellei käännettä tapahdu, ratkaisevan ka- 
tastrofin eläintemme talvihuollossa. Elättäähän näet jokainen 
maaseudun talouskeskus kokonaisen eloyhteisön metsähiiristä, 
tiaisista ja keltasirkuista pöllöihin asti, ja näiden tukiasemien vä- 
henemisen korvaaminen vaatii luonnonystäviltä paljon tarmoa ja 
rahaa. 

Näillä pikkuesimerkeillä olen halunnut väittää, että toivon heit- 
täminen luonnonsuojelun suurten vastoinkäymisten myötä on 
väärä asenne. Vaikka luonnonsuojelun lopullinen tyrmäystappio 
voidaankin torjua vain täydellisellä yhteiskunnallisella vallanku- 
mouksella, niin vähäiselläkin kehityksen jarruttamisella on merki- 
tystä. Meidän ei pidä yleensäkään toimia vain ikuisuuta varten — 
vaikka saisimme jonkin säästömetsän sirpaleen tuhoamisen siirty- 

mään vain yhdellä vuodella eteenpäin, niin siellä ehtii vielä elää 
yksi sukupolvi lisää rikasta eläimistöä ja siellä samoileva ihminen 
ehtii vielä yhden kesäkauden aikana kokea väkeviä elämyksiä. 

Tuoreita voimia luonnonsuojelun 
vallankumoukseen 


(Luonto-Liiton talvipäivillä 1970) 


Muistan, kuinka Jyväskylän Kesän luonnonsuojelukeskustelussa 
pari vuotta sitten Jämsänkosken selluloosatehtaitten isännöitsijä 
Tiilikka käytti puheenvuoron, josta minä pidin, koska se meni 
melko syvälle asioiden perusteita kohden. Hän totesi, että Suo- 
men kansa on kertakaikkiaan valinnut aineellisen hyvinvoinnin ja 
taloudellisen kasvun tien, ja tämän tosiasian on oltava siis lähtö- 
kohtana myös luonnonsuojelusta keskusteltaessa. 

Monet luottavat vankasti kansan, ihmisten enemmistön arvos- 
telukykyyn, siihen että kadun mies tietää, näkee ja vaistoaa, mikä 
hänelle on hyväksi. Ne jotka uskovat näin, joutuvat pian tunnus- 
tamaan, että luonnonsuojelu vaatimuksineen on väärässä, sillä 
näiden vaatimusten ja taloudellisen kasvun auttamaton ristiriita 
on nykyisin ilmiselvä. Itselläni ei koskaan ole ollut tällaisia vai- 
keuksia, oma ajatteluni on aina ollut elitististä — riippumatta sii- 
tä, kuinka huonossa tai hyvässä huudossa ns. eliittiajattelu kul- 
loinkin sattuu olemaan. Minusta on aina näyttänyt selvältä, että 
vain pienet valiovähemmistöt, yksilöt, joilla synnyinlahjoina on 
taipumus elämänkatsomuksellisten kysymysten pohdiskeluun ja 
kyky tajuta suuria kokonaisuuksia, voivat oivaltaa, mikä kansalle 
on hyväksi. Minulle ei koskaan ole pälkähtänyt päähän hyväksyä 
tai pyhittää esimerkiksi jokamiehen autoliikennettä sillä perus- 
teella, että ihmisten enemmistö näkee unta autosta, ostaa auton 
heti kun kykenee, pesee, jynssää ja kiillottaa autoa pihamaallaan. 
Minusta tämä enemmistö kovin tarkoin muistuttaa hyönteistutki- 
jan syötille kiiruhtavaa yöperhoslaumaa: se hävittää taloutensa 
vähittäismaksuihin, polttoaine- ja korjaamolaskuihin, hukuttaa 
lomamatkojensa ilot ja kesäkukkien tuoksut epäselvänä mylläk- 

känä viliseviin ikkunaruutuihin painostavassa ahtaudessa, vaihtaa 
Suomen metsät Englannin, Saksan ja Japanin tehtailijoiden tör- 
keän näköiseen peltiromuun, hävittää lihaksensa ja terveytensä — 
ja ajaa lopulta kuoliaaksi lapsensa ja puolisonsa; kaiken tämän 
mitä suurimmassa määrin omasta vapaasta tahdostaan. 

Kun isännöitsijä Tiilikan tavoin puhutaan kansan valinnasta, 
minulla on tapana käyttää yhtä esimerkkiä: 1930-luvulla Saksan 
kansan ylivoimainen enemmistö valitsi tulkikseen ja tahtonsa to- 
teuttajaksi Adolf Hitlerin ja kansallissosialismin; vuonna 1945 
hyvin harva enää väitti että kansa oli valinnut oikein. 

Miten luonnonsuojeluihmiset ovat suhtautuneet tähän Suomen 
kansan valintaan, tähän Suomen talousihmeeseen? He ovat olleet 
kansansa lapsia. Luonnonsuojeluliikkeen julkilausumista ja yksi- 
tyisistä lausunnoista on saatu toistuvasti lukea tuo mieltä etova 
käsityskanta, että taloudellinen kasvu, teollistuminen, koulutuk- 
sen lisääntyminen ja niin edelleen ovat erittäin myönteistä kehitys- 
tä, vain eräät niiden sivuvaikutukset ovat haitallisia, ennen muuta 
tämän elinympäristön niin sanottu saastuminen, josta nyt on tä- 
mä huikea älämölöö nostettu. S6 on — luonnonsuojelumiesten 
suulla sanottuna — hinta, joka meidän on kansamme ilahdutta- 
vasta vaurastumiseta maksettava. 

Kun nuoret ihmiset, ja tässä erikoistapauksessa nuoret luon- 
nonystävät, suorittavat arvojen uudelleen arviointia, heidän on 
kuitenkin epäiltävä yhteiskunnan normeja perustuksista lähtien. 
Olisi syytä itsekunkin mielessään tutkia, olisiko ehkä paremmin- 
kin niin kuin minä ajattelen, ja niin kuin — kaikin mokomin huo- 
mautettuna — koko joukko ajattelijoita ympäri maailman on 
noussut todistamaan, että taloudellinen hyvinvointi on paha si- 
nänsä. Ylimääräinen vauraus on ihmisen mielenterveydelle ma- 
sentavampaa kuin niukkuus ja ajoittainen puute konsanaan. Olisi 
terveellistä ainakin epäillä sitä, mitä nämä Göran Palmit, Gunnar 
Myrdalit ja muut helppoheikit pitävät itsestään selvänä, että meil- 
lä eurooppalaisilla olisi jotakin parempaa tarjottavaa intialaisille 
näiden aineellisen kurjuuden tilalle. On melko kauheaa nähdä ke- 
hitysavussa näitä länsimaisen maailman lähetyssaarnaajan asen- 
teita, kun nämä meidän yhteiskuntamme haisevat perverssille elä- 
mänkielteisyydelle. Jo vilkaisu suomalaiseen kaupunkiyhteisöön 
riittää (puhumatta syvemmälle romahtaneista yhteiskunnista): 
mitä muuta kuin ihmisen irvikuvia ovat nämä automatisoitujen 

tehtaiden, jättiläisvirastojen tai laboratorioiden olminkaltaiset 
oliot, joiden raajat ovat surkastuneet, vatsa ummetukseila, käm- 
menet löysät ja pehmeät ja iho kuin raa'an persikan — ja jotka 
tuskin edes tuoksuvat miltään, korkeintaan miedosti joillekin ke- 
mikaaleille ja deodoranteille tai pölylle — sen sijaan että lemuaisi- 
vat hielle, lannalle, mullalle ja pihkalle, kuten ihminen. Jo se, että 
ihmislajilta häviää kova ruumiillinen työ, jota varten sen ruumis 
on vuosimiljoonia kehittynyt, että häviää metsästäjä, maanviljeli- 
jä, metsätyömies ja kyläseppä, riittäisi aiheeksi jäähyväisille tälle 
yhteiskunnalle ja itsemurhaan inhosta — sillä niiden mukana hä- 
viää ihminen, psykofyysisenä kokonaisuutena. Mikä biologinen 
ilmiö oikein on tämä iso lötkönvetelä nisäkäs, joka ei käytä raajo- 
jaan, hartioitaan, selkäänsä ja hauiksiaan ja jolla jonninjouta- 
vimmissakin pikku puuhissa on mukana paukkuvaa, rämisevää, 
surisevaa ja hurisevaa moottoripeliä ja laitetta, niin että korvat 
soivat ja silmiä hämärtää? En minä tiedä, ei kai se ansaitse mitään 
nimeäkään. Ja mitä viisastelua on puhe siitä, kuinka suomalainen 
yhtäkaikki on yhä ihmeen luonnonläheinen — kun hän ostaa elin- 
tarvikkeensa, sen vähän mitä hän enää ravintoa tarvitsee, pitkälle 
jalostettuina valintamyymälästä — nuo suurilla rationalisoiduilla 
maatiloilla tuotetut elintarvikkeet, jotka kuluttaja saa jo melkein 
ilmaiseksi; mutta ei koskaan niin halvalla, ettei hän silti muistaisi 
marista niiden kalleutta — ja vielä pisteeksi i:n päälle uikuttaa, et- 
tä voi ja maito ovat hänelle myrkkyä. Niin kuin ovatkin, koko 
elämä on tälle kääkälle myrkkyä. Mutta kun hän on lehdistä luke- 
nut olevansa luonnonläheinen, niin hän menee ja ostaa huvila- 
palstan järven rannalta — ja raivauttaa, hakkauttaa ja pengertää 
ja tukahduttaa moottorien äänillä ja radion pauhulla kaiken mikä 
siellä luonnosta muistuttaisi. ) 

Eihän meidän tarvitse avata kuin yksi suuren päivälehden nu- 
mero, kun ymmärrämme, että tämä meidän yhteiskuntamme, tä- 
mä isiemme ja äitiemme sodan tuhkasta rakentama maa on mieli- 
sairas. Ensi avauksella saamme melko varmasti esiin Philips- 
tehtaiden kokosivun ilmoituksen: kolmekymmentä erilaista tek- 
niikan luomusta, rakkinetta, joista parille kolmelle voi keksiä jon- 
kin järkevän tarkoituksen — pesukoneelle, radiolle tai levysoitta- 
jalle. Mutta muut: jos minkälaista yleisvatkainta, huoneilman rai- 
kastajaa, huoneilman kostuttajaa, huoneilman kuivattajaa, tai 
paristokäyttöistä kirjeenavaajaa tai sähköhammasharjaa. Ainoa 


24 


toivon kipinä ilmenee myyntimenetelmistä, jotka osoittavat, että 
kuluttaja, entinen ihminen, sittenkin vielä on vastahangassa, yrit- 
tää kapinoida: vain muodollinen yhden markan käsiraha, maksa- 
kaa loput ensi vuonna, maksakaa kymmenen vuoden kuluttua, 
kunhan joskus maksatte ja edes jotakin maksatte, että me saam- 
me menemään nämä idioottimaiset kapineemme ja taitavat insi- 
nöörimme ja mainiot asentajamme saavat tuottaa uusia. — Entä 
seuraava sivu: sieltä luemme hallituksen riemastuneen tiedonan- 
non: mä suuren ilon ilmoitan taas kansallemme tulevan on uusi 
tehdas teille nyt taas tänään tänne syntynyt. Teollisuuslaitos voi 
työllistää lähes 500 työntekijää, sen jälkeen kun kunta on luovut- 
tanut sille ilmaisen tontin ja rakentanut ilmaisen teollisuushallin 
ja valtio antanut korottoman perustamislainan. Tasavallan presi- 
dentti on käynyt vihkimässä tehtaan ja leikannut kunnanjohtajan 
ojentamilla saksilla poikki tehtaan pääporttia sulkevan sametti- 
nauhan. Tehtaan valmistamasta tavarasta saamme etsiä tietoa uu- 
tisen viimeisilta petiittiriveiltä — se näkyykin olevan vielä epäsel- 
vää, mutta mahdollisesti tullaan valmistamaan muovisia maskot- 
tinukkeja autoihin tai sähkökäyttöisiä pyllynpyyhkijöitä, joille 
molemmille uskotaan avautuvan markkinoita, kunhan parhaat 
mainostoimistot pannaan asialle. 

Niin, tämä työllisyys: ei missään yhteiskunnan sairaus ilmene 
niin syvänä kuin tässä kysymyksessä. Kurttuotasaiset professorit 
esitelmöivät, kuinka pitää vapauttaa liikaa työvoimaa maatalou- 
desta — ainoasta elämänläheisestä ja järkeenkäyvästä elinkeinos- 
ta; ongelmana on vain työpaikkojen luominen muualla. Ei kos- 
kaan puhuta asian ytimestä — siitä, mitä sisältöä ja oman merki- 
tyksen tuntoa ja ympäristön viihtyisyyttä ja elämäntavan terveelli- 
syyttä nämä työpaikat pystyvät ihmiselle antamaan, sitten kun 
niitä on luotu”. Minä olisin viikon sisään köyden jatkona, jos 
minä joutuisin kääntelemään jonkin sosiaalivakuutustoimiston 
papereita tai värkkäämään sitä rihkamaa mitä valtaosa teollisuu- 
desta valmistaa — ja joka vain tukahduttaa ja ahdistaa lähim- 
mäistä vyörymällä hänen ylitseen. — Jälleen sivu eteenpäin: no, 
täällähän jo veisaavatkin sosialistimme, meidän vasemmistoradi- 
kaalimme, nämä nerojen kuninkaat, itkuvirttään siitä että siivoo- 
jalla ja myymäläapulaisella on niin huonot palkat, että heillä ei 
ole varaa omaan autoon eikä sähkövatkaimeen, eikä siis ihmisar- 
voiseen elämään. Minä näin kerran ihmeenihanan unen: oli koolla 

oikein useampia ihmisiä, ja kaikki myönsivät, että järkyttäviä ei- 
vät olleet liian pienet tulot, vaan useimpien älyttömän suuret tu- 
lot, joilla he kasasivat elämänsä täyteen roskaa. 

Ja vielä seuraava lehden sivu: siinä innoittunut esitys uudesta 
koulutusyhteiskunnastamme, tiedon tason valtavasta noususta, 
uusista opiskelumahdollisuuksista yhä suuremmille nuorisojou- 
koille. Mikä puolue ja mikä lehti myöntäisi rehellisesti, että tämä 
koulutusyhteiskunta ei merkitse muuta kuin nuorten ihmisten 
rääkkäämistä, sitä että silloin kun heidän pitäisi loikoa niityllä, 
soudella järvillä ja poimia lumpeenkukkia, katsella syksyisellä jä- 
käläkalliolla kurkiparvea puolukkaterttu suussa, tai samoilla tal- 
visissa erämaissa, ja laulaa ja naida ja rakastaa, että heidät näinä 
vuosina sullotaan oppikouluihin, opintokerhoihin ja korkeakou- 
luihin tai kesäyliopistoon (mikä karmea sana), tai talvipäiville — 
opiskelemaan asioita, joita ei ole mitään syytä tietää. 

Miten on nyt käynyt luonnonsuojelun tässä raiteiltaan suistu- 
vassa yhteiskunnassa? Kehitys on siinäkin ollut yllättävän nopea, 
parin viime vuoden aikana luonnonläheisyyden katoaminen ja 
elämästä vieraantuminen näyttää pudottaneen koko pohjan luon- 
nonsuojeluliikkeeltämme. Sen asialle on ryhtynyt väkeä jolla ei 
ole enää mitään omakohtaista suhdetta luontoon. Monet täällä 
olijoista muistanevat tuon karmaisevan määritelmän, että luon- 
nonsuojelu ei ole enää sinivuokkojen suojelua, vaan ihmisen suo- 
jelua. Uuden ajan airueita ei häiritse se että ihmisen suojelua var- 
ten on meidänkin maassamme jo ollut toiminnassa parituhatta 
muuta yhdistystä. Kunnia sen ainoan muistolle, joka aikanaan 
yritti kantaa huolta villieläimistä, kasveista ja aarniometsistä. — 
Tämä on samalla esimakua siitä mitä tuleman pitää, kunhan pal- 
jon porun jälkeen saadaan synnytetyksi tuo byrokraattisielujen 
kiihkeästi odottama suuri luonnonsuojelun keskusvirasto, jossa 
lauma juristeja ja muita leipäpappeja vesittää loputtomilla mie- 
tinnöillä ja kompromisseilla luonnonsuojelun tavoitteet lopulli- 
sesti näkymättömiin. 

Kaikilta suullisilta tai kirjallisilta esityksiltä vaaditaan tunnetus- 
ti jotakin rakentavaa piirrettä, nihilismihän ei kuulu hyviin tapoi- 
hin. Jos toivonkipinää etsitään, niin se sentään löydetäänkin. Jäl- 
jellä on toki vielä yksittäisiä tosi luonnonystäviä, kukin kotiseu- 
tunsa viimeisten kauniiden ja lämpimien alueiden ja asioiden puo- 
lesta taistelemassa, ja vielä on kasvanut uusia nuoria ihmisiä — 

kaiketi viimeistä sukupolvea, mutta kuitenkin — joille luonto, 
tuulessa huojuvat heinät, palokärjen rummutus, valohämyt jär- 
venulapoilla ja metsäpolulla vastaan tuhisteleva mäyrä ovat syvin- 
tä elämänsisältöä — mutta joilla siitä huolimatta on hyvät tiedot 
myös yhteiskunnasta. Näiden luonnonystävien yhteenliittyminä 
uskon Luonto-Liiton ja tämän uuden todella iloista odotusta he- 
rättävän ympäristökomitea 2000:n näyttävän voimansa siinä mis- 
sä halvaantuminen on muualla voimat vienyt. Niiden piirissä näy- 
tään vihdoin ottaneen pohjaksi ainakin se perusoivallus, että yh- 
teiskunta tarvitsee syvällisiä muutoksia, että järjestelmässä, jonka 
perustavoitteet ovat luonnonsuojelulle vastakkaiset, ei kannata 
yrittää toimia. 

Myös reippaiden ja jyrkkien otteiden välttämättömyyden Ym- 
päristökomitea näyttää oivaltaneen, ainakin alkulupauksista pää- 
tellen. Siihen löylyyn tekee mieli tosiaan heittää vettä lisää. Meillä 
kuulee joskus sanottavan, että luonnonsuojelijat ovat fanaatikko- 
ja. Monta yhtä järjetöntä väitettä ei liene maailmassa esitetty. 
Niin kauan kuin minä olen asioita seurannut, luonnonsuojelijat 
ovat olleet lampaita, vätyksiä ja lalluksia, aina valmiina pyytele- 
mään anteeksi olemassaoloaan, ymmärtämään yhteiskunnan jär- 
jettömimpiäkin virtauksia ja tekemään myönnytyksiä — ja aina 
epäilemään omien lähtökohtiensa oikeutusta (mikä valitettavasti 
on useimpien älykkäiden ihmisten kirous — eikä siis toisaalta juu- 
ri vaivaa näitä taloudellisen kasvun raivaajamiehiä). Minä en mal- 
ta tässä olla kertomatta, esimerkin vuoksi, Suomen ainoasta luon- 
nonsuojelumiehestä, jossa on ollut puhtia, tohtori Branderista 
Lounais-Hämeessä. Hänen kartanonsa maat Urjalassa ovat maan 
verrattomasti suurimpana yksityisenä luonnonsuojelualueena, ja 
niiden puolesta hän on käynyt väsymätöntä taistelua yhteiskuntaa 
ja yksityisiä vastaan. Kerran Brander sai tyrmistyksekseen kuulla, 
että keskellä hänen metsäaluettaan oli Maanmittaushallituksen 
työryhmä kaatamassa tukkipuita ja rakentamassa kolmiomittaus- 
tornia — ilmoittamatta asiasta mitään maanomistajalle, mikä tie- 
tysti oli törkeää. Brander kiiruhti pää kolmantena jalkana paikal- 
le ja tiukkasi selitystä työnjohtajalta. Tämä erehtyi vastaamaan 
ylimielisesti, jolloin Brander hyvin tähdätyllä oikealla koukulla is- 
ki miehen tantereeseen ja ajoi sen jälkeen koko työryhmän metsän 
halki lähimmälle maantielle. Sen jälkeen oli Maanmittauskonttori 
Helsingissä lujilla, ja muistaakseni Brander sitkeästi varmisti että 

välinpitämätön työnjohtaja lensi toimestaan. Varovaisemmin me- 
nettelivät tieinsinöörit, jotka luonnonpuiston halki kulkevan van- 
han mutkaisen maantien oikaisuun tullessa ajankohtaiseksi saa- 
puivat neuvottelemaan maanomistajan kanssa. He esittivät kaksi 
vaihtoehtoista tiesuuntaa, ja tiedustelivat kohteliaasti kumpi niis- 
tä olisi maanomistajan intressien mukainen. Brander ilmoitti yhtä 
kohteliaasti, että *niinkuin hyvät herrat tietysti koko ajan ovat 
ymmärtäneet, tie ei tule kulkemaan kumpaakaan suuntaa.” Tässä 
tieasiassa oli sitten monta vaihetta ja vasta vuosien päästä kaik- 
kien lykkäysmahdollisuuksien jälkeen Branderin oli pakko alistua 
melko masentavaan kompromissiin — ja muun muassa reunustaa 
tienvarret panssariverkolla runsaan nisäkäseläimistön suojelemi- 
seksi autokuolemilta. Alkuvaihe tarjoaa kuitenkin mainion ope- 
tuksen: kun muut luonnonsuojelumiehet käyvät polemiikkiin jon- 
kin tietyömaan alle jäävästä korvaamattomasta luonnonarvosta, 
he eivät ikinä aseta kyseenalaiseksi tämän tien tarpeellisuutta si- 
nänsä, vaikka se yleensä on jokin täysin tolkuton oikaisu tai to- 
taalisen päätön uusi valtaväylä Kaskisista Loviisaan tai Miehikkä- 
lästä Ylivieskaan — päinvastoin he muistavat aina mainita, että 
tieverkoston ajanmukaistaminen tietenkin on tarpeellista, mutta 
jos suinkin, jos kustannukset pienestä muutoksesta eivät ole ko- 
vin kohtuuttomat, ja niin edelleen — niin että minä saan ripulin 
kun luen heidän tekstiään. — Branderin tapa ja taito käyttää leh- 
distöä apuna on myös ollut ihailtava — tavalla tai toisella hän on 
aina onnistunut narraamaan kanavakseen ainakin jonkin merkit- 
tävän päivälehden. Niinpä kun Humppilassa tieinsinöörit ryhtyi- 
vät raiskaamaan koko Lounais-Hämeen luonnonkauneinta harju- 
maisemaa, Brander sai muistaakseni Hämeen Sanomiin tai Aa- 
mulehteen esimerkillisen häväistyskirjoituksen, jossa täysin neu- 
votteluhaluttomiksi osoittautuneen piiri-insinöörin kuvan teksti- 
nä oli insinööri N, barbaari ja kulttuuriarvojen raiskaaja”. Seu- 
raavana tai sitä seuraavana päivänä insinööri N julkisesti peruutti 
soranottosuunnitelmat ja harjun leikkaukset ja vakuutti kaiken 
perustuneen väärinkäsitykseen. — Näitä ja muita juttuja olen 
kuullut sekä Branderilta itseltään että toisilta, osaksi jo monia 
vuosia sitten, ja ne ovat kutoutuneet mielessäni hiukan legenda- 
maiseksi aineistoksi, enkä voi taata kaikkien yksityiskohtien tark- 
kuutta. Kerroin niitä kerran ystävälleni Eero-Pekka Paavolaiselle, 
keskipolven luonnonsuojelumiehelle, ja aprikoin lopuksi, mahtoi- 

ko olla totta sekin juttu, jonka mukaan Branderin parhaina vuosi- 
na samoilla kihlakunnanoikeuden käräjillä olisi ollut häntä vas- 
taan 30 syytejuttua, pahoinpitelystä ja sen sellaisista, jotka hän 
kaikki voitti löytäessään aina aukkoja todisteissa. Paavolainen to- 
tesi, ettei hän osaa sanoa asiasta mitään, ainoa urjalalainen jonka 
hän tuntee, on nyttemmin hänen appensa maatilalle Kirkkonum- 
melle muuttanut työntekijä, ja tällä kyllä on aika joukko Brande- 
rin hauleja takamuksissaan. 

Olen tahallisesti tehnyt vääryyttä Branderille ja sivuuttanut hä- 
nen luonnonsuojelutyönsä rauhanomaisemmat piirteet — itse 
asiassahan hänen työnsä Lounais-Hämeen Luonnonsuojeluyhdis- 
tyksen keskushenkilönä on vastannut myös hyvinkin viidenkym- 
menen tavallisen sovinnaisen luonnonsuojelumiehen työsuoritus- 
ta. Mutta palaan vielä Humppilan harjutaistelun antamaan ope- 
tukseen, jota pitäisi niin Ympäristökomitean kuin yksityisten 
luonnonsuojelumiesten seurata: ei valitella tiettyjä epämääräisiä 
tahoja, vaan aina iskeä tiettyihin nimettyihin henkilöihin, jotka 
ovat kulloisiinkin rötöksiin osallisina. Jos joku teollisuusministeri 
Leskinen, Teollisuusliiton Sakari Lehto tai suunnitteluministeri 
Linnamo saataisiin edes julkisesti perustelemaan aivoituksiaan ja 
käymään jatkuvaa lehtipolemiikkia, heiltä voisi ainakin hukkaan- 
tua aikaa isomman pahan tekemiseltä. Sanomalehdissä vilisee 
kammottavia kulutusideologisia lausuntoja ja puhereferaatteja, 
milloin Metsäpäiviltä, milloin Säästöpankkiyhdistyksen vuosikat- 
sauksesta tai SOK:n 50-vuotisjuhlilta. Niihin pitäisi aina tarttua, 
niin kauan kuin lehdet, radio ja televisio antavat suunvuoroa. 
Kun merenkulkuneuvos Jääsalo hiljattain antoi öljytuhokysy- 
myksessä lausunnon, jonka mukaan öljyn hinnan pitäminen al- 
haisena on elintärkeää, jotta maamme ei jää alakynteen ankarassa 
kansainvälisessä taloudellisessa kilpailussa, olisi valpas luonnon- 
suojeluelin välittömästi tiedustellut, mikä ja kenen julistama on 
tällainen kansainvälinen kilpailu, kuka on vastuussa siitä, että se 
on käynyt niin ankaraksi, että se tuhoaa meidän saaristomme ja 
vielä Saimaan kaupanpäällisiksi, kuka tai ketkä vastuuttomat 
henkilöt ovat yleensä ilmoittaneet Suomen mukaan tähän kilpai- 
luun — ja niin edelleen. Ainakaan minä en ole kuullut minkään- 
laisesta nuorison mielenosoituksesta Neste Oy:n jättiläistankkilai- 
vojen Enskerin ja Tiiskerin tilauksen tai vesillelaskun yhteydessä, 
vaikka niitä on kauhisteltu muiden Pohjoismaidenkin lehdistössä. 

Vuorineuvos Raade tosin omasta aloitteestaan antoi pitkän lau- 
sunnon käsityksistään öljytuhoasiassa ja kirjoitti siinä osaksi jär- 
keä, osaksi ei. Mutta en ole huomannut kenenkään jatkaneen kes- 
kustelua, esimerkiksi puuttuneen siihen ilmeisen mahdottomaan 
väitteeseen, että tankkilaivayksikköjen suurentaminen ei lisäisi öl- 
jykatastrofivaaraa. Puhumattakaan että olisi kajottu öljynkulu- 
tuksen problematiikkaan, jossa asian ydin tietysti on. 

Nyt haluaisin korostaa sitä, että sekä vuorineuvos Raaden pu- 
heenvuoro että Neste Oy:n suuri maksullinen ilmoitus, jossa pu- 
huttiin romanttiseen sävyyn merestä alkukotina ja meren eloyhtei- 
sön pelastamisen tärkeydestä, ovat sinänsä myönteisiä ilmiöitä. 
Vaikka tiedostammekin koko järjestelmän murtamisen ja asen- 
teitten vallankumouksen välttämättömyyden, meidän ei pidä olla 
tunnustamatta vähäistäkin hyvää järjestelmässä silloin kun siihen 
on aihetta, meidän ei pidä heittäytyä typeriksi dogmaatikoiksi. 
Luonnonsuojelumies, enempää kuin kukaan muukaan joka 
yleensä uskaltautuu esittämään mielipiteitä, ei tietysti-voi välttyä 
joskus puhumasta läpiä päähänsä. Mutta ennen sumeilematonta 
asioihin tarttumista täytyy ehtiä sentään hankkia tietoja asiasta ja 
ennen kaikkea siitä, onko hyökkäyksen kohde oikea. Meillähän 
on varoittavana esimerkkinä hiljattainen kalaelohopeakiista, jos- 
sa kaikkien ihmeeksi viranomaiset ja teollisuus ovat ainakin tois- 
taiseksi toimineet aivan ihailtavalla tavalla luonnonsuojelun pää- 
määrien hyväksi, muutamat luonnonsuojelijabiologit taas tehneet 
pöyristyttävän järjettömän hyökkäyksen sitä ainoaa väestöryh- 
määmme, maaseudun pieneläjiä vastaan, jonka pitäisi olla luon- 
nonsuojelun erityisessä suojeluksessa, vaatineet luonnonvarojen 
tolkutonta tuhlaamista ja ties mitä — ja kaikkea tätä vielä vuodel- 
la myöhästyneinä siitä kun viranomaiset ja teollisuus jo olisivat 
poistaneet elohopeavaaran turhankin hyvissä ajoin aikakirjoista. 
Tai toinen esimerkki. Viime syksynä television ”Me 
kysymme”?-ohjelma käsitteli vesien saastumista, ja siinä Hannu 
Karpo sinänsä riemastuttavalla revolverikuulustelutekniikallaan 
pahoinpiteli teollisuuspamppuja. Tämä tietysti teki heille sinänsä 
kerrankin vaihteeksi hyvää eikä voinut olla herättämättä vahin- 
goniloa, mutta ohjelman kärki oli epäilemättä väärin suunnattu, 
vaikka siinä Ilppo Kangaskin asiantuntijana oli Karpon oikeana 
kätenä. Vähäpätöinen virhe oli se, että siinä esimerkiksi Päijän- 
teen nykytilasta annettiin täysin liioitellun synkkiä virheellisiä 

asiatietoja. Isompi vääryys oli jo se, että maamme ainoaan todella 
suureen ja — toivokaamme ja uskokaamme — tehokkaaseen 50 
nykymiljoonaa maksaneeseen puhdistuslaitokseen suhtauduttiin 
ivallisen hyökkäävästi. Kyllä teollisuusmiehilläkin on tunne- 
elämä (vaikka ehkä kehittymätön), kyllä heitäkin voi ajatella ma- 
sentavan, jos he eivät saa tunnustusta silloinkaan kun he sen an- 
saitsisivat. Mutta ennen kaikkea olisi pitänyt tarttua Puunjalos- 
tusteollisuuden Keskusliiton edustajan varatuomari Paavolaisen 
puheenvuoroon, jossa tämä totesi teollisuuden ylipääsemättömät 
vaikeudet, kun limnologien mukaan suomalaiset sisävesistöt eivät 
kestä suurteollisuuden jätekuormitusta, ja jos taas tehtaita perus- 
tetaan rannikolle, merentutkijat selittävät Itämeren pilaantuvan 
jätevesialtaaksi — ja yleinen tehokas teollisuuden jätevedenpuh- 
distus taas vie pohjan pois kilpailukyvyltä maailmanmarkkinoilla. 
Lapsenkin pitäisi ymmärtää, että ei ole mieltä tehdä ohjelman ta- 
voin yksityisen teollisuuden voittojen tavoittelusta syntipukkia, 
niin kauan kuin koko yhteiskunta on hampaat irvessä teollistami- 
sen takana. Sen sijaan olisi pitänyt viedä johtopäätökset loppuun 
ja puhua kansainvälisestä työnjaosta, jossa Suomen osalle ei aut- 
tamattomien luonnonolosuhteittenkaan vuoksi voi langeta suur- 
teollisuuden harjoittaminen — sehän kuuluu, jos mihinkään, val- 
tamerien huuhtelemille rannikoille. 

Tuossa televisio-ohjelmassa pilkisteli sekin peikko, josta nuoria 
luonnonystäviä pitäisi varmuuden vuoksi varoittaa. Olen nähnyt 
jo luonnonsuojelunkin yhteydessä noita tylsimyksiä, jotka kaik- 
kiin ongelmiin tarjoavat patenttiratkaisuksi sosialismia, vasta- 
kohtana kapitalistiselle järjestelmälle, ja alkavat puhua luokka- 
ristiriidoista, tuloeroista ja 20 perheestä. 1970-luvulle tultaessa pi- 
täisi totisesti jo tajuta, että sosialismi ja kapitalismi ovat saman 
asian kaksi vivahdetta, molemmat tarkastelevat maailmaa talou- 
dellisten arvojen näkökulmasta, kummallekin aineellinen vauraus 
ja taloudellinen kasvu ovat keskeisiä arvopäämääriä. Jos tarkas- 
tellaan sitä suomalaista todellisuutta, sitä työkenttää, jossa elin- 
ympäristönsuojelun vallankumousta täällä on yritettävä, niin on 
pakko todeta, että nämä 20 perhettä, joku vuorineuvos Rosenlew, 
varatuomari Ehrnrooth tai pankinjohtaja Stjerncrantz, useinkin, 
kaikessa vastenmielisyydessään, sittenkin ovat sivistyneitä, valis- 
tuneita, laajatietoisia ihmisiä. Teoriassa heidät jopa voisi olla 
mahdollista käännyttää tajuamaan maailman tilaa. Mutta kym- 

menkertaisesti toivottomampi vastus kulutusyhteiskunnan kaata- 
jalle on kadun miesten ja naisten harmaa muuri, näiden asentaja 
Lahtisten ja sorvari Kauppisten, näiden suloisten pikku perheen- 
isien ja perheenäitien, näiden hellanterttujen, jotka koko vähem- 
piosaisen vankkumattomalla moraalisella paatoksella ja raivolla 
tarrautuvat perheautoonsa, kesähuvilaansa ja elintasotavaroihin 
— ja vievät meidät kaikki tuhoon. Menkää puhumaan Puutyö- 
väen tai Metallityöväen liittoon kulutuselintason laskemisesta, tai 
koettakaa soveltaa Sosiaalidemokraattisen puolueen paperilla ko- 
reaa luonnonsuojeluohjelmaa johonkin käytännön kysymykseen, 
esimerkiksi silloin, kun se törmää yhteen työllistämiskysymyksen 
kanssa — mikä surkea farssi! — Minulla on paljon hyviä ystäviä 
Valkeakosken suurissa tehtaissa, missä heillä on insinööreillä pil- 
viä hipovat, työmiehillä ruhtinaalliset tulot ja kaikki ajateltavissa 
olevat sosiaaliset. edut, kymmenet kerhotilat, huvipurret ja loma- 
majat Päijänteen saarissa, metsästysmajat vahtimestareineen 
Kuusamossa, jokaisen työntekijän vapaasti käytettävissä. Sa- 
maan aikaan nämä tehtaat laskevat Suomen hirveimmät likavedet 
Vanajaveteen ja saastuttavat Kokemäenjoen Porin edustan meri- 
alueelle asti, saastuttavat ilman noin kolmasosassa Hämeen lääniä 
ja kuorivat metsät paljaiksi Itä-Karjalaa myöten — Yhtyneiden 
paperitehtaiden omissa metsissä aivan sydäntäkouristavalla taval- 
la. Kansalaisten mielenterveyden hoito rajoittuu tässä suhteessa 
siihen sinänsä järkevään ja kunnioitettavaan päätökseen, että ai- 
nakaan kaupungin oma sanomalehti ei tunne vesien likaantumisil- 
miötä lainkaan, siitä ei koskaan ole ollut lehdessä riviäkään, ei 
edes Reinin kalojen kuolemasta — kuten Valkeakosken Yhteis- 
koulun pitkäaikainen biologian opettaja Elmo Kajoste on kerto- 
nut. Joka tapauksessa: jos me nyt vaadimme, että teollisuuden 
ansiotasoa ja sosiaalisia etuja on kavennettava, jotta Vanajavesi 
saataisiin puhtaaksi ja Hämeen ilma raikkaaksi, niin valtaosa työ- 
väestä nostaisi hirvittävän metakan. Mutta jos jokin taho kykenisi 
viemään läpi palkkojen alennukset ja puhdistustoimet, hyvin pian 
sekä johtavat insinöörit että työtätekevät viihtyisivät astetta pa- 
remmin, olisivat astetta onnellisempia. 

Lopuksi vielä reunahuomautuksia tähän suuriääniseen kuo- 
roon, joka veisaa elinympäristön saastumisesta ja johon jo on yh- 
tynyt lähes koko kansa, roskakirjailijatkin jo romaaneissaan, ja 
viimeisenä vihdoin tasavallan presidenttikin uudenvuodenpuhees- 

saan. Näihin asioihin on sisällytetty monia hyviä yleisöä havah- 
duttavia shokkieffektejä, saasta ja saastuminen itsessään ovat hy- 
viä termejä — mutta minä pelkään pikaista vastavaikutusta, itses- 
säni jo huomaan melkoista tympeytymistä tähän propagandaan. 
Vakava virhe on näet tehty siinä, että on syyllistytty liian ilmei- 
seen jokamiehen havaittavaan liioitteluun ja vääristetty nimen- 
omaan suomalaisen luonnonsuojelun ongelmien tärkeysjärjestys. 
Sen sijaan että olisi korostettu äärimmäisen vakavia viihtyvyyson- 
gelmia, mielenterveyttä, stressejä ja itsemurhia, on väenväkisin 
koetettu tuoda kuvaan suoranaisia kliinisiä, ihmisen elimistöön 
kohdistuvia vaaroja. Tämäkään ei sinänsä olisi virhe, vuonna 
2000 ne voivat olla todella ajankohtaisia, mutta kun ruvetaan nä- 
kemään ihmiselle vaarallisia myrkkyjä suomalaisessa hengitys- 
ilmassa, juomavedessä, kalassa tai punajuurissa vuonna 1970, 
niin silloin on todellisuudentaju kadonnut, ja se on aina vakava 
asia. Se on melkein yhtä surkeaa kuin pelotella kansakuntaa kär- 
päsillä ja niiden kantamilla taudinaiheuttajamikroobeilla — mikä 
lienee tähänastisen luonnonsuojelupropagandan pohjanoteeraus. 
Mehän sittenkin tiedämme samanaikaisesti, että väestön keski-ikä 
yhäkin nousee kulttuurimaissa — ainoat todetut putoamiset kos- 
kevat eräitä keski-ikäluokkia ja pelkästään miessukupuolta, mikä 
siis ei liity taatusti DDT:hen, lyijyyn eikä hiilimonoksiidiin, vaan 
elämäntapakysymyksiin ja mielenterveydellisiin seikkoihin. Tämä 
on tietysti kovin murheellista — /jos ihmisiä alkaisikin reippaasti 
kupsahdella myrkkyihin niin kuin muuttohaukkoja ja merikot- 
kia, niin luonnonsuojelijan olisi tietysti syytä olla riemuissaan sii- 
tä, että ylikansoitukseen on vihdoin tulossa helpotusta. Mutta 
näin ei ole — ihmisen henki on, kuten lääkärit todistavat, pirulli- 
sen sitkeässä, hänen elimistössään on monin verroin tehokkaam- 
mat torjuntajärjestelmät myös myrkkyjä varten kuin muilla eläin- 
lajeilla. Toisin on hänen henkisen rakenteensa laita, joka on sitä- 
kin haavoittuvampi — koko kärsivän ihmisen tragedia tässä saas- 
tumisasiassa on siinä, että hän mielenterveydellisesti pöyristyttä- 
väksi pilatussa ympäristössään pysyy hengissä, vaikkakaan ei 
enää todella elä. 

Viime aikojen luonnonsuojelukeskustelun epätasapainoa tulin 
voimakkaasti ajatelleeksi lukiessani kiistakirjasta Minne kukat 
kadonneet? — ja huomatessani, miten äärettömän paljon muita 
tärkeämpi ja keskeisempi oli sen metsäartikkeli, Urpo Häyrisen 

väkevä ja loistelias kirjoitus metsiemme raiskaamisesta. Totisesti 
pitäisi 90 % luonnonsuojeluväen tarmosta meillä Suomessa koh- 
distua metsiin — sellaiset valtakunnan laajuiset rikokset kuin leh- 
tipuuston hävittäminen tahi metsäautotieverkon rakentuminen, 
joka pilkkoo koko metsäturkkimme elämyksellisesti arvottomaksi 
silpuksi, merkitsevät meillä toki huimaavasti enemmän kuin lyijy- 
tai häkäkaasut Helsingin kaduilla. Tai vesiensuojelu — kyllä sii- 
näkin kaikkein kouristavin hädän aihe on huviloiden ja moottori- 
liikenteen raivo rannoilla, joka tekee selvän meidän kaikista vesis- 
tämme, kun taas vesien saastuminen koskee todella vakavana vain 
neljättäosaa niistä. Kaikki nämä asiat voidaan toki kaikin moko- 
min sijoittaa elinympäristön saastumisen otsikon alle. 
Kokoavana loppu evästyksenä tuoreille voimille luonnonsuoje- 
lun vallankumouksen palveluksessa toivotan väsymätöntä päälle- 
käyvää fanaattista mutta samalla kylmäpäistä mieltä ja rajuja me- 
netelmiä, silloin kun osoite näyttää selvältä. ÍV: asta silloin kun 
luontoliittolaiset pitävät mielenosoitusta kaupunkien toreilla, ei 
vain kiltisti keskustellen kaupunginvaltuutettujen kanssa, vaan 
polttaen roviolla tavaratalojen ylellisyystavaroita, ja silloin kun 
teinit ja ylioppilaat valloittavat polttopullot kourassa Keskusmet- 
säseura Tapion pääkonttorin ja hävittävät siellä metsänojitus- ja 
metsäautotiesuunnitelmat, vasta silloin voidaan puhua tehok- 
kaasta järjestyneestä luonnonsuojelusta. Jokaisen on päästävä irti 
siitä ajatuskummituksesta, jota niin monet fraaseilla ratsastajat 
tarjoavat, että kehityksen vääjäämätöntä kulkua ei voida estää. 
Fi vuorenvarmasti ole mitään yliluonnollista kehityksen kulkua 
ihmisyksilöiden ulkopuolella — yhtä hyvin kuin Väinö Leskisen, 
Kullervo Kuuselan tai Kalle Keskiverron tietä voi kehitys kulkea 
Torild Branderin, Urpo Häyrisen tai Olli Paasivirran tietä. Vähin- 
täänkin oman yksilönsä osalta voi jokainen täällä olija maapallon 
kehitystä ohjata, pysäyttää tai kääntää toiseen suuntaan. 

Luonnottomaan aikaan 


(1970) 


Jos halutaan nimetä väestöryhmä, jonka osalle parin viime vuosi- 
kymmenen aikana on maassamme langennut kaikkein eniten pet- 
tymyksiä, kärsimystä ja mielenmasennusta, ei voi tulla kiistaa sii- 
tä, että tämä asema kuuluu luonnonystäville, noille onnettomille, 
joiden elämän perusteet teollistumisen vyöryssä romuttuvat toi- 
nen toisensa jälkeen. Mutta näille iskuista puolipökertyneille kur- 
jille oli varattuna vielä ennalta aavistamaton moninkertainen 
koettelemus: tämä niin sanottu luonnonsuojeluvuosi 1970. En nyt 
tarkoita sitä, että Suomen luonto itse järjesti tuon sydämettömän 
temppunsa, tämän vuosisadan ilmastollisen ihmeen, hukkaan 
menneen kevään kuukausimääriä jatkuneine tasaisen harmaine 
räntäsateineen, jotka panivat jokaisen luonnonystävän mietti- 
mään, olivatko he olleet alun alkaen väärässä rakastaessaan täl- 
laista luontoa ja käydessään turhaa taisteluaan sen puolesta. Enkä 
tarkoita pelkästään sitäkään, että elinkeinoelämän valloitussota, 
luonnonvarojen riistäminen ja luonnonmaiseman rippeiden rais- 
kaaminen, jatkuu kiihtyvällä vauhdillaan — sehän on vain entistä 
ja tuttua loppua kohti menoa. 

Mutta tarkoitan sitä erikoislaatuista ilkeän toivottomuuden ja 
inhon tunnetilaa, jonka valtaan luonnonystävä on nyt joutunut. 
Hän, joka on tosin aina tiennyt olevansa laajan kansalaismielipi- 
teen tulkki, lukemattomien hiljaisten, rauhaa ja kauneutta kai- 
paavien lähimmäistensä puhemies, on julkisen sanan kohussa tun- 
tenut olevansa yksinäinen taistelija, jonka sanoma on hukkunut 
muuhun meteliin, koskaan tavoittamatta maan mahtavia, päätök- 
sentekijöitä, meneviä miehiä, pääkirjoituspalstoja. Mutta hän on 

elätellyt lapsellista toivoa sisimmässään: jos luonnonsuojelun, 
elämänsuojelun ääni joskus voimistuu, silloin myös asiat muuttu- 
vat, hillitön ryntäily helpottaa: metsiemme jäännöksiä aletaan 
säästää, kaivinkoneet ja puskutraktorit hiljenevät, tehtaiden mus- 
tat savupilvet kevenevät, kansantuotteen tuhoisan mieletön ki- 
puaminen ylöspäin hidastuu — ainakin vähän. 

Nyt, luonnonsuojeluvuotena, luonnonsuojelun sanoma on 
murtautunut julkisuuteen niin ettei ainakaan viestinnän määrässä 
ja voimassa ole enää toivomisen varaa. Painotuotteet kaikkialla 
pullistelevat ympäristön saastumista, vesiensuojelun tärkeyttä ja 
luonnonvarojen riittämättömyyttä. Mutta mikä on muuttunut to- 
dellisuudessa? Missä on se metsäpalsta, missä se suolakeus, joka 
on rauhoitettu tämän vuoden ansiosta? Missä ovat peruutetut 
moottoriteitten tai metsäautoteitten rakennushankkeet? Missä ne 
rannat ja saaristot, jotka nyt on saatu pelastetuiksi kesämökki- 
rähjien kiroukselta? Miten on kansantuotteen kasvun ja teolli- 
suustuotannon laita? — ne rynnistävät pilviin asti. Miten on hen- 
kilöautojen myyntilukujen laita? — ne lyövät kaikki entiset ennä- 
tykset. 

On jollakin lailla lopullisen tyrmäävää avata johtava valtakun- 
nallinen sanomalehti ja lukea sen pääkirjoituksesta kimppu hyvän 
näköisiä lauselmia luonnon vaalimisen ja ympäristön suojelun 
tärkeydestä kansakunnalle, ja jopa aika tomeran tuntuisia vaati- 
muksia kiireellisistä toimenpiteistä — ja sitten heti alla seuraavas- 
sa toimituksen jälkiartikkelissa tutustua yhtä innoittuneeseen 
ihastukseen siitä, että puun markkinahakkuut ovat kuluneena 
hakkuukautena nousseet ennätyslukemiin, mikä tietää kansan- 
tuotteen, valuuttavarannon ja työllisyyden suurenmoista nousua, 
yleistä onnea ja ilon kyyneleitä. Ei sanan sanaa tässä yhteydessä 
siitä, että metsien verotus jo edellisinä vertailuvuosina on riistäy- 
tynyt kaiken tolkun ulkopuolelle, raivokkaalle ** meidän jälkeem- 
me vedenpaisumus”'-linjalle. Auli Tarkka selosti hiljattain radios- 
sa tekemäänsä selvitystä julkisen sanan luonnonsuojelukirjoitte- 
lusta ja totesi saman asian: että oikea käsi ei tiedä vähintäkään sii- 
tä mitä vasen kirjoittaa, että mikään ei osoita, että sana olisi men- 
nyt tai menossa perille. 

Ehkä valtavimpana ilmenee juopa maailman tilannetta tiedos- 
tavien yksilöiden ja sopulilaumana ajautuvan enemmistön välillä 
käydyssä aborttikeskustelussa, joka sekin hirtehisesti ajoittuu 

luonnonsuojeluvuodelle. Tuntuu vapisuttavalta, että vuonna 
1970, jolloin maailman väestö kasvaa 70 miljoonalla vuodessa ja 
jolloin maapallon tukehtuminen ihmislihan määrään on kaikkien 
nähtävissä, keskustellaan täysin vakavasti raskauden keskeytyk- 
sen eettisestä oikeutuksesta. Se on kuin kuuntelisi kumua kaukais- 
ten historiallisten aikojen kiistakysymyksistä, siitä, onko maapal- 
lo pyöreä vai litteä. Ja tällaista keskustelua käydään Suomessa, 
joka suhteellisesti katsoen on maapallon tiheimmin asuttuja maita 
— luonnoton ihmislajin elinmahdollisuuksien rajoille työnnetty 
sillanpääasema, merkillinen yksinäinen väestökeskittymä 60. poh- 
joisen leveyspiirin tuolla puolen, missä naapurialueetkin molem- 
pien rajojen takana ovat väestöstä melkein tyhjiä raaka-aineen 
hankinta-alueita. Meillä jos missään luulisi käsitettävän, että kii- 
reellisimpänä, ohi kaiken muun lainsäädäntötyön, olisi säädettä- 
vä laki, joka tekisi sterilisaation pakolliseksi ainakin jokaiselle 
kolme lasta synnyttäneelle äidille. Mutta mitä nähdään: ihmiset 
käyvät kummitusmaista keskustelua siitä, missä vaiheessa sikiön 
elämä alkaa ja onko meillä oikeutta sen tuhoamiseen. Ja kuiten- 
kin jo meidän lapsemme joutuvat muutaman vuosikymmenen ku- 
luttua luopumaan kaikesta siitä, mitä länsimaiseen humanistiseen 
perintöön ihmiselämän kunnioituksen alalla sisältyy, he joutuvat 
valitsemaan kaiken tuhoavien nälkä- ja elintilasotien tai kylmäve- 
risten väestön karsintatoimenpiteitten välillä — tapahtuivat ne sit- 
ten kaasukammioiden tai lääketieteellisten menetelmien kautta ja 
koskivat ne sitten vähemmistöryhmiä tai tiettyjä kansallisuuksia 
tai rotuja. Mutta Suomi vuonna 1970: meillä synnytetään 10-lap- 
sisiakin pesyeitä ja yhteiskunta maksaa palkinnoksi lapsilisiä. Voi 
homo sapiens — viisas ihminen. 

Siitä, kuinka nopeaa on tämä mahdollisuuksiemme käpertymi- 
nen, saa hyvän kuvan tarkastelemalla luonnonsuojeluliikkeen ke- 
hittymistä muutaman harvan vuoden aikana. Vanha viisas Ilmari 
Hustich totesi jo vuonna 1965: 

Ihmisen, joka ei ole koskaan nähnyt aarniometsää, huvilatonta saaristoa tai tuntu- 
ria ilman myyntikojuja ja mainoksia, ei voi juuri odottaa erityisesti kiinnostuvan 
alkuperäisestä luonnosta. Luonnonsuojelu on sen vuoksi Suomessa suurin piirtein 
ainoastaan vanhemman sukupolven asiana, kun taas nuoret näkevät luonnon ensi 
sijassa käyttökelpoisena raaka-ainelähteenä, yhteismaan toistaiseksi raivaamatto- 
mana osana. Tässä on muuten kysymys eräänlaisesta atavismista eli paluusta var- 


haisempaan suhtautumiseen. Luonnonkansoilla ei ole silmää luonnon kauneudel- 
le, vaan ne katselevat luontoa yhtä laskelmoivasti kuin aikamme teknokraatit. 

Näin Hustich kirjassaan *”Suomi tänään’. Sen jälkeen kun nuori 
polvi viime vuosina on ottanut käsiinsä luonnonsuojelun yhdistys- 
toiminnan ja äänekkäimmän luonnonsuojelujulistuksen, on to- 
siaankin siirtyminen pois varsinaisesta luonnon suojelemista ollut 
nopeaa. Sitä mukaan kuin luonnonsuojeluliikkeeseen on tullut 
kaupunkilaisnuoria, joiden henkinen tausta on kadunkulmissa, 
diskoteekeissä ja pommisuojateattereissa, eikä metsissä ja järven- 
selillä niinkuin ennen aikaan, sitä mukaa luonto häviää puheista 
ja kirjoituksista ja ihminen tulee tilalle. Olemme jo kuulleet mää- 
ritelmän, jonka mukaan luonnonsuojelu ei ole enää sinivuokko- 
jen eikä petolintujen suojelua, vaan ihmisen suojelua. Eikä ihmi- 
sen suojelukaan yritä enää pyrkiä erämaiden, villien saaristojen ja 
suolakeuksien säilyttämiseen sen vuoksi, että myös vapaalle erä- 
miehelle, salojen samoilijalle ja löytöretkeilijälle olisi elintilaa. Ei, 
nyt taistellaan enää ihmislajin säilymisen puolesta, hengitysilman 
pilaantumista, elintarvikkeiden myrkyttymistä, luonnonvarojen 
ehtymistä vastaan. Luonnonkauneudesta nykyajan saastetaisteli- 
ja ei koskaan enää puhu, eikä hän erehdy niin kuin luonnonystä- 
vien vanha polvi uskonnon kaltaisesti kunnioittamaan luonnossa 
sen koskemattomuutta — päinvastoin hän aivan niin kuin teknik- 
kokin hyvin mielellään ihmiskäsin parantelee ja muovailee luon- 
toa, ja haluaa muuttaa luonnonsuojelu-sanankin luonnonhoito- 
sanaksi. 

Tämä tällainen on tietysti järkyttävää niille luonnonystäville, 
joille — kuten itselleni — ihmisestä riippumaton luonto, tuulessa 
huojuvat heinät, palokärjen rummutus, valohämyt järvenulapoil- 
la ja metsäpolulla vastaan tuhisteleva mäyrä ovat syvintä elämän- 
sisältöä. Ja tämä puhe ihmisen suojelusta on vierasta sille, joka 
koettuaan Hitlerin tuhoamisleirit, Vietnamin ja Tsekkoslovakian 
tai katseltuaan kyllikseen itsekkäitä, ahdasmielisiä ja pahantah- 
toisia lähimmäisiään ei jaksa enää ymmärtää, mitä ihmislajissa ja 
inhimillisessä kulttuurissa on sellaista, jota kannattaisi kynsin 
hampain suojella. 

Vanhan polven luonnonsuojelumies voi tietysti ivailla ja eritellä 
rikki nuorison saastevouhotukseet — niin kuin kaikki ajatusra- 
kennelmat voidaan kumota. Hän voi huomauttaa, että ihmisen 
suojelemiseksi toimii jo satoja kansalaisjärjestöjä — eikö sivistys- 
maassa yksi sentään tarvittaisi villieläimiä, kukkia ja aarniometsiä 
varten. Tai miksi sotkea kaikki käsitteet ja ruveta luonnonsuoje- 

lujärjestöissä puhumaan Helsingin katuilman myrkyttämisestä — 
kun tämä lienee ainoita asioita maailmassa, jotka eivät edes kier- 
toteitä nivelly luonnonsuojeluun? Tai niveltyy sittenkin, mutta 
juuri päinvastaisessa mielessä kuin saastetaistelijat tarkoittavat. 
Eikö luonnonystävän, joka tietää, että koko tämä maapallon kui- 
luun syöksyminen johtuu perimmältään ihmisten ylipursuavasta 
määrästä, pitäisi iloita, jos suurkaupunkien luvuttomasta massas- 
ta todellakin jokin osa alkaisi kuukahdella hiilimonoksidin ja lyi- 
jykaasujen avulla? 

Mutta pettynyttä arvosteluaan esittävää luonnonystävää vai- 
vaavat vahvat epäilykset. Eikö saastenuoriso sittenkin ole oikeas- 
sa — jokainenhan näkee, että luonnonmetsät ja laululinnut ovat 
ylellisyyttä, joka on tuhoutumassa niin myrskyisää vauhtia, että 
oman tunne-elämän varjelemiseksi pitäisi yrittää karistaa yltään 
rakkaus siihen. Miksi koettaa suojella sellaista missä ei enää ole 
mitään tehtävissä? Perinteellinen luonnonsuojelu oli aina myö- 
hästynyttä ja tappion jo merkitsemää. Muuttohaukkaa ja meri- 
kotkaa ruvettiin vartioimaan silloin kun ne olivat jo menetetyt, 
suomalaista suomaisemaa suojelemaan silloin kun MERA- 
ohjelma jo oli ottanut sen kuolemansyleilyynsä. Eikö nuorison 
taktiikka nyt ole viisaampi, sellainen johon sisältyy toivon sie- 
men? Jos se nyt rajusti keskittää kaikki voimat sellaisten vaarojen 
torjumiseen, jotka todella vakavina uhkaavat vasta vuosien pääs- 
tä, eikö sillä silloin ole mahdollisuus pelastaa edes jotakin? Kun 
nuoriso rupeaa hätäilemään, kuten se on tehnyt, Helsingin ja 
Tampereen katuilmasta jo silloin kun ensimmäinen liikennepoliisi 
on pyörtynyt Tokiossa, ja puhumaan ravintomme myrkyttymises- 
tä jo silloin, kun ensimmäiset vähäiset myrkkykertymät ovat ke- 
miallisesti havaittavissa, eikö silloin olla oikeilla jäljillä — eikö 
silloin kenties voida pelastaa edes jokin osa inhimillisestä kulttuu- 
rista? Ehkä meillä silloin on vuonna 2100 jäljellä ihmiselämää ja 
ehkä lisänä peräti rotta ja varis, muutama kestävä lehtipuulaji ja 
jokin rauhoitettu ilmastoinnilla suojattu leskenlehtikasvusto. Kai 
tämä on parempi kuin karrelle palanut autiomaa-maapallo? 

Näin pitkälle voidaan luonnonsuojelun uuden aallon ajatuskul- 
kuja ymmärtää. Vasta seurattaessa sen omaa toimintaa ja toimin- 
taohjeita ihmisen pelastamiseksi valkenee tilanteen koko hirtehi- 
nen toivottomuus. Jo katsellessa luonnonsuojeluväen henkilö- 
kohtaista esimekkiä täyttää hyytävä alakuloisuus mielen: mitä 

suuremmalla äänellä ihminen luonnon saastumista ja riistämistä, 
melua ja myrkkyjä arvostelee, sitä hurjemmin hän suihkii ympä- 
riinsä omalla autollaan, kerää kodin koneita kalliiseen asuntoon- 
sa tai matkustaa ylellisyysmatkoille Kanarian saarille. On sanottu 
ilkeästi mutta totuudenmukaisesti, että kun nykyisin jossakin pi- 
detään luonnonsuojelun neuvottelupäivät, on suurimpia ongelmia 
osanottajien autojen paikoituskysymys. 

Entä mitä muuta tuossa neuvottelussa pohditaan, miten päin 
siellä asiat kuntoon laitetaan, minkälaisia julkilausumia anne- 
taan? Siellä todetaan, että ympäristönsuojelun ja saastumisen on- 
gelmat on ratkaistava tehostetun tekniikan ja teollisuuden avulla. 
Insinööritaito joko jo tuntee tai on kehittämässä ratkaisut kaik- 
kiin aiheuttamiinsa saastumis- ja ehtymisongelmiin. Kunhan saa- 
daan asenteita vähän muutetuksi, hiukan malttia, lisää koulutusta 
ja valistusta, suuri luonnonsuojeluvirasto, biologeja ja limnologe- 
ja eri elimiin ja lautakuntiin — niin menossa olevan lyhyen ylime- 
novaiheen jälkeen saadaan puhdas, kaunis ja viihtyisä maa asut- 
tavaksi. Ja pyörät pyörivät, kulutustavaroista, koulutustasosta ja 
muista ihanuuksista ei toki tarvitse tinkiä. Autot vain muutetaan 
sähköautoiksi, pesuainemerkit vaihdetaan, kasvinsuojeluaineet 
korvataan toisilla, koskivoima atomienergialla, öljytuhot lopete- 
taan parantamalla laivaväyliä ja tutkalaitteita ja viemärivedet 
puhdistetaan puhdistamoissa, jotka kuulemma ottamalla talteen 
arvokkaita raaka-aineita maksavat äkkiä perustamiskustannuk- 
sensa takaisin. 

Jos nyt käytetään sitä vähäistä rahtusta tervettä järkeä, joka 
tuolloin tällöin pilkahtelee ihmislajin piirissä, käsitetään, että 
kaikki tuollainen on tietysti tolkutonta pötypuhetta. Saastumis- ja 
ehtymisongelmat ovat vain mitättömän vähäiseltä osalta riippu- 
vaisia teollisuustuotannon laadusta ja menetelmistä, yhteiskunta- 
rakenteesta tai virkakoneistosta. Sen sijaan ne ovat suorassa suh- 
teessa ensinnäkin ihmislihan määrään, toiseksi tuotannon ja kulu- 
tuksen määrään ja tasoon. Mitä suuremmat väkiluvut ja mitä kor- 
keampi kulutuselintaso, sitä enemmän kuluu vettä, puuta, metal- 
leja ja polttoainetta ja sitä enemmän syntyy jätettä ja poistuu 
maa-alaa teihin ja tontteihin — tiedolla ja valistuksella on tässä 
hyvin vähän tekemistä. On kylmä ja karu totuus, että kestävää ta- 
loutta ihminen voi maapallolla harjoittaa vain luontaistalouden, 
metsästys-, kalastus- ja maanviljelyskulttuurin puitteissa. Mutta 

sen jälkeen kun hän luopuu tuottamasta ravintoaan kotipellolla ja 
pihapuutarhassa ja sen sijaan kuljettaa sitä maan äärestä toiseen, 
kun hän ei enää polta uunissaan kotihaan koivua, vaan raahaut- 
taa sinne öljyt kymmenentuhannen kilometrin takaa, ja sen jäl- 
keen kun hän ei palauta tunkio- ja käymäläjätteitään suoraan ta- 
kaisin luonnon kiertokulkuun pihanperän nokkosten ja kotipel- 
lon avulla, sen jälkeen jäte- ja saasteongelmia ei voida poistaa 
millään ajateltavissa olevalla menetelmällä, niitä voidaan vain 
siirtää paikasta toiseen — ja ainoastaan niin kauan kuin luonnon 
kestokyvyn kylläkin suuri, mutta rajallinen pelivara antaa myö- 
ten. 

Luonnonsuojelijan esittämäksi on melko lohduton ehdotus 
kaupunkien miljardien ihmisten ulostusjätteiden kokoaminen 
kertakäyttöpusseihin kemikaaleilla lahotettaviksi. Tällöin saa- 
daan vain vedensaastumisongelman tilalle jättiläismäinen kulje- 
tuskoneisto ja sitä seuraava polttoaineen kulutus ja tieverkoston 
laajentaminen, uusi pakkauspussiteollisuus, ja polttohävityksen 
aiheuttama ilman saastuminen. Yhtä käsittämätön on suositus öl- 
jyjen ja bensiinin vaihtamiseksi sähkövirtaan — johan nyt on mei- 
dänkin maamme kammottavasti pirstottua voimansiirtolinjojen 
ja kaikkialla risteilevien johtojen pylväs-, tolppa- ja lankamaise- 
maa. Ja jokaisen pitäisi jo nähdä, että koskien valjastaminen vesi- 
voimaksi on pieni murhe sen rinnalla mitä vaaroja atomienergia 
tuo tullessaan. Voidaan myös, jos pidetään pää kylmänä, helposti 
laskea, että monesti puhdistamaton puunjalostustehdas on pie- 
nempi paha kuin sama laitos valtavine puhdistusjärjestelmineen, 
jotka vaativat oman valmistusteollisuutensa, omat raaka-aineen- 
sa, energiansa, kuljetuksensa ja huoltonsa. 

Mutta mitä tekee luonnonsuojeluvuoden elämänsuojelija ja 
saastetaistelija. Hän saattaa jopa omassa ruokapöydässään käyt- 
tää suurteollisuuden ulkomailta rahdatuista raaka-aineista val- 
mistamaa i1 metsien jäännöksillä maksettua margariinia ja jättää 
oman aidan takana tuotetun maidon ja voin mätänemään varas- 
toihin. Tai hän saattaa nostaa älyttömän metelin kotimaisten ka- 
lojen tai muiden elintarvikkeiden merkityksettömien myrkkyjää- 
mien takia ja aiheuttaa yleisön turvautumisen yhä enemmän ulko- 
maisiin elintarvikekuljetuksiin, kaikkine seurannaisvaikutuksi- 
neen, öljytuhoista lähtien. Eikä hän pysty näkemään, että jokai- 
nen ihmisyksilö, joka näiden hänenkin möhläystensä takia joutuu 

siirtymään pois maaseudun saastuttamattomasta luontaistalou- 
desta asutuskeskusten tuhoisan kalliisti ylläpidettävään kauko- 
huoltoon, jouduttaa kulttuurimme loppua. 

Maailmassa on harvoja vesiselviä totuuksia. Yksi niistä on se, 
että niin luonnon kuin ihmisen suojelu edellyttää ensiksi väestö- 
määrien ankaraa rajoittamista ja toiseksi jyrkkiä supistuksia teol- 
lisuustuotannossa, tavaran ja energian kulutuksessa ja ennen 
kaikkea kansainvälisessä kaupassa. Mitään muita teitä niin sano- 
tun ekokatastrofin välttämiseksi ei ole. Mutta toinen totuus on se, 
että tämä tie on ihmislajille mahdoton — sen biologiseen raken- 
teeseen kuuluu väistämättömästi kyvyttömyys kääntyä takaisin, 
kyvyttömyys jättää tuhoisimpiakaan keksintöjä käyttämättä. 
Luonnonsuojelijat ja biologit kuuluvat myös ihmislajiin — siksi 
hekään eivät voi kyetä omassa elämässään luopumaan tekniikan 
huippusaavutuksista eivätkä kirjoituksissaan suosittelemaan py- 
sähtymistä tai paluuta entisen kaltaisiin kulttuurimuotoihin. Ja 
niin ihmislajilla on vain yksi ainoa tie, sama jota hirmuliskot, 
mammutit ja monet muut etevät lajit ovat kulkeneet. 


(Esitelmä radiossa) 

Kaksi todellisuutta 


(1971) 


Jyväskylän kesän luonnonsuojelupäivät 1970. Esitelmöimässä 
metsäprofessori, samalla vanha luonnonsuojeluliikkeen veteraa- 
ni, aiheena Suomen metsävarojen ja metsämaiseman muutokset 
viime vuosikymmeninä. Hän käyttelee tilastoaineistoja harkitusti 
ja valikoiden ja onnistuu osoittamaan, että maan metsäkuvassa ei 
ole tapahtunut mitään merkittäviä muutoksia — toisia metsäloh- 
koja on tosin epäilemättä hakattu, mutta toisille on kasvanut vas- 
taavanlainen metsä tilalle. Lopulta hän ilmoittaa, että nuorten 
luonnonystävien huoli metsäluonnon köyhtymisestä on hysteeris- 
tä liioittelua ja että esimerkiksi metsäeläimistölle näiden oma häi- 
ritsevä valokuvausharrastus on pahempi vaara kuin metsänhak- 
kuut. 

Heinäkuisessa salissa istui koko joukko luonnontutkijoita, jot- 
ka olivat saapuneet tilaisuuteen suoraan maastosta eri tahoilta 
maata, jokainen vaelleltuaan viikko- ja kuukausimääriä peninkul- 
maisia paljaaksihakkuita tai tuulen läpi puhaltamia elottomia 
mäntypilaristoja, taisteltuaan välillä ryömien, välillä kiipeillen — 
ja välillä itkien, välillä raivoten — konesavottojen ryteiköissä, oji- 
koissa, aurausviilloksissa ja kannokoissa. Itse olin yli kaksi kuu- 
kautta yhteen menoon turhaan laukannut kuin takaa-ajettu susi 
Hämeen metsien loppuunmyyntinäyttelyssä löytääkseni vielä yh- 
den: puronnotkon, lammen rannan tai vanhan vuorenrinnekuusi- 
kon, jossa olisin voinut edes puolen tunnin ajan vielä kokea suo- 
malaisen luonnon ympärilläni. Irvokkaasti juuri luonnonsuojelu- 
vuoden kesäksi oli viimeisen korkeasuhdannetalven raivo nielais- 
sut jokaikisen tuntemistani säilyneistä kauniista keitaista eri pitä- 

jissä moottorisahojen ja puskutraktorien hampaisiin. Sielläkin 
missä vielä edellisenä syyskesänä olin tavoittanut vanhoja rakkai- 
ta muurainsoita ja mustikkakallioita entisellään, siellä ei keväällä 
enää kyennyt tunnistamaan koko seutua ilman kompassia — kilo- 
metri kilometrin jälkeen uutta metsäautotieverkkoa tiuhassa kuin 
hämähäkinseittiä, räjäytettyä lohkareikkoa, jyrsittyä soraharjua, 
tukkipuulaania, paperipuupinoa silmänkantamattomiin, soratie- 
valleja salolampien yli, kantoa ja hakkuutähdettä kaulaan saak- 
ka... 

Törmäsimme Jyväskylässä siihen huikaisevaan eroon, mikä 
vallitsee virastotodellisuuden ja tavallisen kansalaisen aistihavain- 
toihin nojautuvan todellisuuden välillä. Metsähallituksen, Met- 
säntutkimuslaitoksen tai Puunjalostusteollisuuden keskusliiton, 
Vesiensuojelutoimikunnan tai Valtion luonnonsuojelunvalvojan 
viraston hyvin järjestetyt arkistot, siistit taulukot ja mietinnöt 
luovat pakosta järjestyksen säilymisen illuusion, luottamuksen 
siihen, että asiat ovat hallittavissa, epäkohdat kartoitettavissa ja 
korjattavissa. Metsätase, hakkuusuunnitteet, suovarojen hyväksi- 
käyttöohjelmat, vientiteollisuuden laajennukset, suhdanneva- 
raukset, jätekuormituksen tasapainottaminen, metsätöiden ratio- 
nalisointisuunnitelmat — koko tämä terminologia tuo tuulahduk- 
sen maailmasta, jossa etäiset ja kylmät mielet pelaavat mielenkiin- 
toista peliä, jonne ei tunnu viimeisen vaneritehtaalle kaadetun pi- 
hakoivun kannon mahlantuoksu, eivät näy viimeisinä teollisuus- 
puuksi kelpuutettujen käkkyräisten rantalepikkojen raiskiot, ei- 
vätkä kuulu monitoimikoneen ja automaattijuontotraktorin su- 
kutilaltaan ulos jyräämän pienviljelijän kiroukset. 

Virkamies, joka valoisassa työhuoneessaan siirtelee papereita 
pöydältä kansioon ja kansiosta pöydälle, laatii rapoörttejaan ja sa- 
nelee vuosikertomuksiaan, joiden taulukot sarakkeineen ja vir- 
heettömästi allekkain osuvine numeroineen ovat ilo silmälle, eläy- 
tyy väistämättömästi omiin turvallisiin ympyröihinsä. Sama kos- 
kee toimittajia loistavasti organisoidussa radiotalossa, jonka his- 
sit liukuvat ja pysähtyvät kuin ajatus ja jonka summerinappien 
kolmirivit eivät koskaan joudu epäkuntoon. Tai lehtien toimituk- 
sia, joiden hengentuotteet vuosikerta vuosikerralta yhä paksumpi- 
na ja paremmalle paperille painettuina työntyvät painokoneesta 
uutuuttaan kiiltävinä ja tuoksuvina. Maailma jatkuu, rullaa 
eteenpäin, paperia saa paperitehtaalta, sähköä valtakunnan jake- 

luverkosta, ruokaa valintamyymälästä. Hallinto pelaa, poliisi tur- 
vaa, vaalit on vapaat... 

Sillä pienviljelijällä, joka kauhu kurkussa tekee epätoivoisen 
pakoyrityksen Ruotsiin, tai reppuselkäretkeilijä-luonnonystä- 
vällä, joka köydenpätkä repussaan etsii enää vain sopivaa petäjä- 
noksaa (niin vahvoja petäjiä ei kuitenkaan enää mistään löydy), 
heillä on erilainen käsitys tämän kaiken jatkuvuudesta. He ovat 
kiitollista maaperää maailmanlopun ennustajille, olivat nämä sit- 
ten Jehovantodistajia tai biologiprofessoreita. Siellä mistä koko 
elintasomme kiilto ja koreus kitketään ja kaivetaan irti, siinä pää- 
osassa maamme pinta-alaa, jota voidaan kutsua joko luonnonva- 
rojen tuotanto- ja hankinta-alueeksi tai Suomen maaseuduksi, 
siellä mistä puristetaan hinta jokaisesta korkeakoulun mikroskoo- 
pista ja luentosalista, jokaisesta pääjohtajanhuoneen parkettilat- 
tiasta ja mahonkipöydästä, ja jokaikisestä kuluttajan kamppees- 
ta, siellä ei normaaliaistein varustettu ihminen voi olla näkemättä 
ympärillään lopun ajan merkkejä — vaikkei olisi koskaan lukenut 
Ilmestyskirjan sivuakaan. Jos hän vielä kerran, vaikkapa jonkin 
unennäyn tai jonkin voimakkaana mieleen tulvahtaneen nuoruu- 
den muiston innoittamana, vetää saappaat jalkaansa ja lähtee et- 
simään suomalaista metsää, hän saa rämpiä kerrakseen näkemät- 
tä ranteenvahvuista raippaa isompaa puuta. Ja kun hän viimein 
löytää sellaisen ja kyykistyy sen juurelle haroakseen suuhunsa ter- 
tullisen puolukoita, on kiiluvasilmäinen moottorisahamies jo hii- 
pinytkin hänen taakseen, hirvittävä ujellus räjähtää käyntiin, pu- 
rua lentää niskaan ja hän saa tehdä tosinopeita loikkia ehtiäkseen 
sivuun tantereeseen roiskahtavan latvuksen tieltä. Jos hän silloin 
sattuu muistamaan metsäneuvosta mahonkipöytänsä takana ja 
asiakirjakaappinsa alla, hänelle selviää, että yhteydet ovat peruut- 
tamattomasti katkenneet, tuon harmaasilmäisen tarmokasleukai- 
sen miehen huoneesta ei käytännössä enää johda lankoja mihin- 
kään, metsätasetta ja hakkuusuunnitteita ei enää ole olemasa, on 
vain ahmiva, kahmiva ja riistävä ihminen, joka koko arsenaalinsa 
voimalla tekee luonnonvaroista selvää jälkeä, vailla mitään itse- 
kontrollia, tulevista vuosista välittämättä — meidän jälkeemme 
vedenpaisumus. 

Retkeilijän paluumatka kulkee kotikylän poikki, ensin kylän- 
laitamaa, missä mökit ja pikkutalot törröttävät autioina, laudat 
ikkunoissa, nokkospehkot navetanovien edessä, aittojen katot jo 

repsahtamaisillaan, peltosaroilla kuusennäreiden suorat rivit, 
pakkasen panemin ruskistunein latvoin. Yhtä vähän kuin tähän 
harmaan murheen ilmapiiriin retkeilijä tottuu siihen jyrkästi toi- 
senlaiseen maailmaan, joka on vallannut keskikylän aukeat. Siellä 
hallitsee kaksi viimeistä suurtilaa, vuokrattuaan kylän muut maat 
omien lisäksi, kumpikin uudesta punatiilistä, suuria lasipintoja ja 
alumiinipeltiä kimaltavasta palatsistaan käsin, laajojen traktori- 
ja konehallien lomasta. Kummassakin on remmissä alle kolmen- 
kymmenen ikäinen hymytön teräväsilmäinen nuorukainen, juuri 
parahiksi kotiutuneena kymmenien maatalous-, metsä-, suonkui- 
vatus-, perusparannus-, meijeri-, sikatalous-, siipikarja-, kone-, 
myynti- ja markkinoimis- ja rationalisoimiskoulujen ja -kurssien 
kierrokselta ottamaan vastaan isännän ohjakset, kun sattumalta 
molemmista osui saman toukoajan kiireissä edellinen isäntä kuu- 
kahtamaan sydänkohtaukseen — samanikäisiäkin vielä hekin, vii- 
sissäkymmenissä. Mutta pojat ovat panneet tuulemaan: tehoko- 
neet jyskävät salaojitetuilla lakeuksilla, joille purettujen hirsilato- 
jen sijasta tuovat vaihtelua korkeat lannoitesäkkipinot, niittosilp- 
purit kaluavat joka kuukausi heinänurmet puhtaiksi, ja katkovat 
samalla kaulat sopivasti jokaiselta uudelta linnunpoika- 
ikäluokalta, myrkkyruiskutukset ovat nitistäneet viimeisen päi- 
vänkakkaran ja ruiskaunokin satotuloksia alentamasta — ja ku- 
luttajan ruokatavaran hintaa nostamasta. Peltosarkojen päästä 
ovat myös kadonneet nuo ilkeät sekavat pientaret piikkisine or- 
janruusuineen, toukkaisine vadelmapehkoineen ja tuomipensai- 
neen, jotka ennen levittivät hermostuttavaa imelää hajua, sotki- 
vat juuri kevätharavoidut pihakäytävät tuulen lennättämien ri- 
saisten terälehtien lumeen ja elättivät kaikenkarvaisia tuhoperho- 
sia. Nyt alkaa heti pellonreunasta kaunis istutettu männyntaimis- 
to, joka kovalla lannoituksella kasvaa melkein silmissä. Siellä nä- 
kyykin kuukkivan pari metsänhoitolautakunnan miestä mittatou- 
huissa — taitaa olla niiden tuo pikkuinen harmaa auto tuolla pi- 
hassa meijerin tankkiauton, koneliikkeen kuorma-auton ja Hank- 
kijan huoltoauton välissä, Tapion ojankaivajien ja sikakonsulen- 
tin punaisten autojen takana, tuon eläinlääkärin tutun sinisen ja 
Tehdaspuun piirimiehen vaalean vieressä. Vai olisiko sittenkin 
metsämiesten tuo pieni musta tuolla puimalan seinämällä — ei, 
mitäs, sehän onkin emännän oma, se pienempi, jolla se käy Maa- 
talousnaisissa ja muissa kokouksissa. .. Samassa kulkijan eläyty- 

misyritykset katkeavat, epätoivo ja kauhu tulvahtaa taas mieleen: 
taivaan tähden, tämä kaikki ympärillä on mieletöntä, epätodellis- 
ta, oman rationalisoidun ylitehokkuutensa mahdottomuuteen 
sortumassa. Tällainen maailma ei voi pysyä, muualla kuin talous- 
miehen papereissa ja taulukoissa, hän tuntee, kokee ja vaistoaa 
sen mahdottomuuden, epäinhimillisyyden ja luonncttomuuden 
joka solullaan ja hermonpäällään, vaikkei pysty sitä laskelmilla ja 
numeroilla todistamaan. 

Meidän pohjoismaisessa herttaisessa perhepiiri-demokratias- 
samme ei reppuselkäretkeilijälle ja pienviljelijälle tuota paljon- 
kaan vaikeuksia matkustaa pääkaupunkiin ja päästä virkamiehen 
puheille huolineen. Hän saattaa suorastaan hämmästyä, kuinka 
monikin korkeimman tason neuvos, päätoimittaja ja yli-insinööri 
ottaa hänet ystävällisesti vastaan, ohjaa nahkatuoliin ja syventyy 
vilpittömin silmin kuuntelemaan. Saattaapa aluksi jokin yhteis- 
ymmärryksen lämmin värähdys käydä heidän välillään, johtajan 
mielessä häivähtää hetken jokin tuntemus: tuohon tapaan minä- 
kin hiukan taisin kokea asioita silloin kun olin nuori ja riippuma- 
ton — ja tietämätön ... Mutta keskustelun edetessä takametsien 
mies sotkeutuu yhä pahemmin, hän tuntee, että täällä ei itku ja 
tuska merkitse sittenkään mitään, täällä ei kannata puhua vaiku- 
telmista ja näkemyksistä, eikä ainoastaan omien silmiensä havain- 
noista, täällä tarvittaisiin numeroita ja sarakkeita. Oli virkamies 
miten herkkätunteinen ja hieno ihminen tahansa, hän on väistä- 
mättä sisäistänyt sen järjestelmän jossa hän toimii, eikä kukaan 
ihminen pysty täysin ymmärtämään kahta elämänpiiriä. Metsä- 
neuvos saattaa vähän sääliä, mutta ei koskaan todella syvällisesti 
järkyttyä, kun punaisten mökkien mummojen pyykkilaiturit ja 
saunarannat peittyvät haisevaan visvaan. Ja niin hänen puheen- 
vuoronsa jäävät ulkokohtaisten fraasien tasolle. **Niin, me eläm- 
me ylimenokautta, ja siihen liittyy epäilemättä paljon inhimillistä 
sopeutumattomuutta, niin, kärsimystäkin, murheellista... mutta 
kipeätkin leikkaukset ovat väistämättömiä ... katsokaas, yleis- 
maailmallinen kehitys ... emmehän me voi yksin jättäytyä syr- 
jään kansainvälisestä kilpailusta. eihän Suomi ole saari ... ei 
kuulkaas, emme me voi sille mitään, että tässä historian vaiheessa 
teollisuus on tärkein haaste ihmiskunnalle, se on tosiasia joka on 
otettava sellaisenaan... vaikkei jotakuta sattuisikaan tehtaanpii- 
pun savu miellyttämään... ei, tämä ongelma on kovin paikalli- 

nen, meidän täällä on pakko katsoa asioita valtakunnalliselta 
kannalta... kas, emme me voi palata takaisin suokuokkaan ja ri- 
suäkeeseen... mehän juuri pyrimme maatalouden harjoittajien 
parhaaseen, heidän tulotasonsa nostamiseen... mutta samalla 
meidän on pakko alentaa kuluttajahintoja... se johtaa auto- 
maattisesti koneistusasteen nostamiseen ja tilakoon suurentami- 
seen, se on ainoa tie... niinhän ne lupaavat muutamat biologi- 
professorit ja kirjailijat saastumiskatastrofia, tai miksi ekokatast- 
rofiksi ne sitä sanovat, niinhän se lupasi jo Nostradamuskin maa- 
ilmanloppua heh-heh... ja Suomen metsistä on puu loppunut jo 
sata kertaa, ja aina sitä vaan siellä piisaa hehheh...” 

Reppuretkeilijän askeleet kopisevat pitkässä valkeassa käytä- 
vässä, jonka molemmin puolin himmennettyjen ovilasien takana 
istuu taitavia ja älykkäitä miehiä solmiot suorassa. Hänen sydä- 
meensä koskee, hän näkee että hän ei voi tehdä mitään, mihin- 
kään hän ei pysty vaikuttamaan. Vaikka hän tietää, että viiden, 
kymmenen tai viidenkymmenen vuoden kuluttua kaikki tämän- 
kaltaiset toimistotkin jäävät autioiksi ja aikojen kuluessa tuuli 
rikkoontuneista ikkunoista puhaltaa mietinnöt ja taulukot kadul- 
le, jossa puuntaimet ponnistelevat ylös asfaltin rakosista. 

Luonnonsuojeluvuoden tilinpäätös 


(1971) 


Tuskin on yhtään lukijaa, joka ei tietäisi ja muistaisi, että vuotta 
1970 nimitettiin kansainväliseksi luonnonsuojeluvuodeksi. Ylitti- 
hän aihetta koskevien lehtikirjoitusten, puheiden ja paneelikes- 
kustelujen määrä meilläkin kaikki odotukset — artikkeleihin, 
esitteisiin ja mietintöihin käytetty paperimäärä korjasi vuoden 
puuntuoton sadoilta metsähehtaareilta. Mahdollisista muista tu- 
loksista ja vaikutuksista on nyt pienen tarkasteluvälin päästä sopi- 
vaa tehdä jonkinlainen yhteenveto (säännöllisesti ilmestyvässä ai- 
kakauslehdessä, jonka sivumäärä ja paperinkulutus on joka ta- 
pauksessa vakio). 

Päällimmäisenä vaikutelmana luonnonsuojeluvuodesta on nii- 
den ihmisten puuhakkuus, jotka toimialoillaan välittömimmin 
vaikuttavat elinehtojemme turmelemiseen ja mahdollisuuksiem- 
me kaventumiseen. Poliittisten päätöksentekijäin, teollisuusjoh- 
tajien ja metsätalousmiesten suorittama kaappaus oli todella ele- 
gantti: he tulivat joukolla mukaan keskusteluun, puhuivat kuin 
runolaulajat luonnonsuojelun tärkeydestä ja saastumisongelman 
vakavuudesta, mutta muistaen aina varoitukset realiteettien ta- 
justa” ja ””repivästä arvostelusta”? — ja pelasivat siten pois kaikki 
mahdollisuudet pienimpiinkään tosiasiallisiin parannuksiin. 

Näin hämärtyi, hukkui tai torjuttiin yleisön silmissä vuoden ai- 
noa merkittävä sanoma — se, että todelliset realiteetit nykymaail- 
massa säilymisestään taistelevalle ihmiselle olisivat jotakin aivan 
päinvastaista kuin talousmiesten realiteetit. Aineellisen hyvin- 
voinnin nousua — katkeraan loppuun saakka — lupaavilla johta- 
jilla on puolellaan perinteet ja ihmisen kaikkea totutusta poikkea- 

vaa kohtaan tuntema luontainen vastenmielisyys, henkinen muka- 
vuudenhalu. Ja niin heidän voittonsa oli helppo, kansa luottaa 
nyt entistä vankemmin johtajiinsa. Asenteet ovat täysin lukkiintu- 
neet: vähänkin selväsanaisempi luonnonsuojelun tuomiopäiväva- 
roittelu huitaistaan kiukkuisesti syrjään — se on sitä samaa kom- 
munismia, vietnamia ja partaradikalismia. Ja kateutta ennen 
kaikkea: nuorison pohjasakka, joka ei pysty menestymään opin- 
noissaan, ja heikoille palkoille jääneet epäonnistuneet tiedemiehet 
ja kirjailijat kadehtivat eteenpäin pääseviltä kunnon ihmisiltä näi- 
den rehellisellä työllä ansaitsemaa perin kohtuullista hyvinvointia. 

Itse teossa suuri yleisö osoitti mielipiteensä luonnonsuojeluju- 
listuksesta komeasti ja vaikuttavasti. Kulutustavaroiden ostoryn- 
näkkö ylitti vuonna 1970 kaiken mitä Suomen historia tuntee, au- 
tojen, pakastekaappien, stereolaitteiden ja sähkökäyttöisten li- 
hanleikkuuveitsien myynti nousi tähtitieteellisiin lukemiin, myyn- 
timiehet ja mainososastot tuskin pysyivät rynnistyksessä mukana. 
Niin teollisuustuotannon kuin öljyn, sähkön ja raakaveden kulu- 
tuksen kasvu oli vuoden aikana ennätysluokkaa, kesähuvilat val- 
tasivat viimeiset saaret, luodot ja lahdenmutkat, metsänmyynnillä 
ei ollut enää mitään pidäkkeitä. 

Mieleeni tulee luonnonsuojeluvuoden varrelta pari kuvaa, jotka 
valaisevat tilannetta monelta kulmalta. Lokakuu 1970, ohikulku- 
matkalla Jämsässä: keksin tehdä kävelyretken Jämsänjoen suulle 
nähdäkseni omin silmin, kuinka suuri vaikutus on ollut lähes 1 
1/2 vuotta toimineella Suomen maineikkaimmalla ja kalleimma!- 
la puhdistuslaitoksella ylävirran sulfiittiselluloosatehtailla. Muis- 
tan kymmenen vuoden ajalta koko tämän laitoksen historian, jul- 
kisen sanan painostuksen Päijänteen puolesta ja lopulta ratkaise- 
van sysäyksen antaneen Helsingin kaupungin miljoonalainan, ja 
muistan puhdistuslaitoksen järkyttävän kustannuslaskelman, 30 
nykymiljoonaa. Mielessäni ovat riemukkaan valoisat lausunnot 
puhdistuslaitoksen tehosta, ennusteet Päijänteen jätekuormituk- 
sen palautumisesta 1930-luvun tasolle. Muistan myös oman innos- 
tukseni ja omat taannoiset puheeni nuorille luonnonsuojeluintoi- 
lijoille, kuinka suurteollisuuden edustajia ei pitäisi monomaani- 
sesti aina syytellä konnantöistä, vaan antaa rehti tunnustus silloin 
harvoin kun he — kuten Jämsänkosken polttolaitoksella — osoit- 
tavat hyvää tahtoa tai ainakin valistuneisuutta. Enkä halua, nyt 
enempää kuin tuolloinkaan, muistaa ja ajatella, mitä tämänkin 

puhdistuslaitoksen rahoitus tietysti on edellyttänyt: luonnonvaro- 
jen käytön vastaavaa lisäystä muualla, saastumisen siirtämistä 
jollekin muulle sektorille. 

Mutta minkälaisena näyttäytyy puhdistuneen Jämsänjoen vesi? 
Tyrmistyn täydellisesti, kun ohitseni valuu raskaasti lyijynharmaa 
paksu velli, melkein kuin laavavirta, jossa rannoilta kaartuvat 
ruohonlehdet peittyvät tahmaisiin liejusäikeisiin. En osaa kuvitel- 
la, että joki olisi voinut olla tämän pöyristyttävämmässä kunnos- 
sa, että entisen Keski-Päijänteen tärkeimmän lohijoen alennustila 
olisi voinut olla syvempi. Otan asian puheeksi muutaman sattu- 
manvaraisen paikkakuntalaisen, parin autonkuljettajan ja liina- 
päämummun kanssa. Heidän käsityksensä yllättää lopullisesti, he 
väittävät että suuri puhdistuslaitos on aivan nimellinen, ainoa ero 
entiseen verrattuna kuuluu olevan se, että sen savukaasujen las- 
keuma nyt syövyttää ympäristön kattoja, autoja ja muuta omai- 
suutta pelottavaa vauhtia. Yksi keskustelijoista asuu tehtaan lä- 
hellä ja kertoo mainion nykyaikaisen veijaritarinan, muunnelman 
Potemkinin kulisseista. Tehdasyhtiö oli kesällä järjestänyt Jäm- 
sänkosken puhdistuslaitoksesta valtakunnallisen tiedotustilaisuu- 
den julkisen sanan edustajille — ja sitä ennen juoksuttanut pari 
viikkoa puhdasta vettä yläpuoliselta vesireitiltä, niin tehokkaasti, 
että eukkojen pyykkilaiturit jäivät siellä kauas kuivalle maalle. 
Lehdistön edustajat olivat kuulemma varsin tyytyväisiä näke- 
määnsä, Jämsänjoki oli ollut ilahduttavan kirkas... 

Myöhemmin hankin ”asianomaisilta tahoilta” selvityksiä ja 
saan tietää, ettei paikkakuntalaisten synkeä tilannearvio sentään 
sekään sisällä koko totuutta. Jätekuormituksen keveneminen on 
sittenkin nähtävissä Päijänteessä, jossa tutkijat ovat jo todenneet 
selvää happitilanteen paranemista. Mutta loppuvaikutelmaksi jää 
syvä pettymys: näinkö vähiin kutistui tämä aikanaan kaikkien 
maan luonnonystävien — noiden vähästä kiitollisten ja helposti 
jymäytettävien — ilon aihe, näinkö masentavan vähän saadaan 
aikaan tällaisella jättiläissummalla, näinkö toivoton on kustan- 
nuskysymys vesiensuojelussa! 

Masentuminen ja toivottomuus luonnonsuojeluväen keskuu- 
dessa kuuluukin vielä luonnonsuojeluvuoden merkittäviin tulok- 
siin. Niinpä nuoren luonnonsuojeluväen tuore yhteenliittymä 
”Ympäristökomitea 2000? — ainoa järjestö, joka on selkeästi ta- 
junnut luonnonsuojeluideologian edellyttävän kokonaan uutta ja 

omaa yhteiskunta- ja talousjärjestelmää, *kolmatta vaihtoehtoa”? 
kapitalistisen ja sosialistisen järjestelmän rinnalla — aloitti vauh- 
dikkain julkilausumin ja toivorikkain työryhmin, ja kuoli vuoden 
kestäessä vähin äänin pois, tukehtui toivottomuuteen ja vasta- 
kaiun puutteeseen. 

Eikä totisesti ole ihmeteltävää, että kaikki luonnonsuojelijat ei- 
vät jaksa kunnialla kantaa narrin rooliaan. He eivät jaksa vuodes- 
ta ja vuosikymmenestä toiseen nalkuttaa asioista, jotka eivät kos- 
kaan käänny heidän neuvojensa suuntaan, kerätä havaintoaineis- 
toja, tehdä tutkimuksia, ehdotuksia ja suunnitelmia, jotka eivät 
koskaan johda tulokseen, pinnistää voimiaan kirjoitus-, julkilau- 
suma- ja mielenosoituskampanjaan aina uuden kohteen puolesta, 
sen jälkeen kun edellinen kohde on kaavamaisella säännönmukai- 
suudella menetetty ja tuhoutunut. 

He eivät olekaan oikeita aatteen miehiä, eivät rehtejä paniikki- 
radikaaleja — niitä, joilla Christer Kihlmanin määritelmän mu- 
kaan on oppositioasenne ja suunsoitto veressä, jotka mekastavat 
silloinkin kun asiat ovat kohdallaan, jotka tekevät ja löytävät 
epäkohtia vaikka väen väkisin. Ei, silloin kun luonnon tasapaino- 
tila säilyisi järkkymättömänä, kun kuhankeittäjä viheltäisi ranta- 
lehdossa vuodesta toiseen, taimen hyppäisi koskissa, tiirat ja kui- 
kat kasvattaisivat poikaset kareillaan, pöllöt ja haukat hallitsisi- 
vat aarniometsiä, perhoset parveilisivat kukkapientarilla, ja ihmi- 
sen taloustoiminta verottaisi luonnonvarojen korkoja siellä täällä 
säästeliäästi ja välttämättömimpään tyytyen, silloin he pysyisivät 
vaiti, eläisivät ja viihtyisivät yksityiselämässään, heille riittäisi 
luonnon elämyksistä ja tarkkailusta sisältöä vaikka kymmeneen 
elämään, he eivät ikinä kirjoittaisi yhtään julkilausumaa, eivät 
yhtään poleemista riviä. 

Mutta luonnonsuojeluvuosi on entistä selvemmin erottanut 
omaksi ryhmäkseen ne julistajat, joita erotukseksi edellä kuva- 
tuista luonnonystävistä voidaan kutsua luonnonsuojelun ystävik- 
si. Mieleeni on monen vuoden takaa jäänyt joltakulta — ja kuka- 
pa se juuri olisi muu voinut olla kuin vanha pilkkakirves ja kiista- 
kumppani Arvo Salo — saamani huomautus, että minun tulisi ol- 
la kiitollinen suurteollisuudelle, ilman sitä minulla ei olisi iloa har- 
joittaa luonnonsuojelutyötä. Huomautus on terävä, vaikkakaan 
en osaisi, erinäisistä murheen merkeistä päätellen, pitää juuri it- 
seäni kaikkein osuvimpana esimerkkinä. Mutta tyypillisimmät 

luonnonsuojelun ystävät ovat niitä, jotka eivät koskaan kysele, 
missä on se metsähehtaari, missä se suo, joka heidän toimintansa 
takia on pelastettu, missä se saari ja niemennenä, jonka he ovat 
onnistuneet huvilaröttelöltä suojelemaan, missä se rakentamatta 
jäänyt tehdastontti, jonka rikki- ja lyijysaasteet heidän ansiostaan 
eivät ole ilmakehää ja vesistöjä kuormittamassa. 

Sen sijaan he kysyvät, kuinka hanakoita lehdet ovat julkaise- 
maan heidän luonnonsuojelukirjoituksiaan, kuinka moniin pa- 
neelikeskusteluihin heidät kutsutaan ja kuinka moniin ympäris- 
tönsuojelukomiteoihin nimitetään. He ovat ainakin alitajuisesti 
hyvin selvillä siitä, että mitä huonommin ovat luonnon asiat, sen 
paremmin ovat luonnonsuojelun asiat. Sitä enemän yhteiskunta 
arvostaa ja peräänkuuluttaa luonnonsuojelun asiantuntemusta ja 
kritiikkiä edellyttäen että se on maltillista ja rakentavaa, yhteis- 
kunnan peruslähtökohtia kunnioittavaa ja vain lempeällä kädellä 
pikku epäkohtia oikovaa. Tällaisille luonnonsuojelijoille luon- 
nonsuojeluvuosi merkitsi kulta-aikaa, ja siinä onkin sen ainoa to- 
della myönteinen aikaansaannos: inhimillinen mielihyvä on aina 
ilahduttavaa. Kaikki merkit viittaavat siihen, että luonnonsuoje- 
lun korkeasuhdanne jatkuu edelleen. Muutaman vuoden päästä, 
kun luonnon ystävät eivät parhaalla tahdollakaan löydä tästä 
maasta yhtään suojelemisen arvoista aaria, heinäsirkkaa tai vesi- 
kirppua, silloin varmasti ansiokkaimmille luonnonsuojelun ystä- 
ville myönnetään luonnonsuojeluneuvoksen arvonimi. 

Presidentin uudenvuodenpuhe 


(1971) 


Yhteiskuntamme yläportailla, joille on ominasta jähmeä ja yh- 
denmukainen mielikuvituksettomuus, on monen mielestä välkäh- 
dellyt yksi huomattava valopilkku, ikäisekseen ihailtavan jousta- 
vasti ajan hermolla pysyttelevä korkea virkamies Urho Kekkonen. 
Vaikka tuo aina muistettu viittaus ikään sisälsikin suuren varauk- 
sen, herätti silti katsomuksellista pohdintaa harrastavissa piireissä 
pitkään pettymyksen sekaista ihmettelyä, että presidentin uuden- 
vuodenpuheet, jotka pyrkivät käsittelemään kulloisiakin ydinky- 
symyksiä, itsepäisesti läpi 1960-luvun sivuuttivat luonnonsuoje- 
lun. Olivathan sen jo sentään maailman menosta kiinnostuneet 
kansalaiset kauan oivaltaneet ihmiskunnan keskeiseksi kohtalon- 
kysymykseksi. 

Uudenvuodenpuheessa 1970 tuli aihepiiri viimeinkin esille, 
mutta kovin yleisluontoisesti ja lyhyesti, ja pyörein ajatuskään- 
tein. Tuntui vähän siltä, että luonnonsuojelu putkahti esiin aihei- 
den puutteesta — sen jälkeen kun kaikki muut elämänalat ja on- 
gelmat oli aikaisemmissa puheissa käyty läpi. Yhtä kaikki, maa- 
pallon ekologiasta hätääntyneiden kommentti oli toki suopea: 
”johan Urkkikin alkaa heräillä.” 

Kun presidentti viime puheessaan heti vuoden päästä palasi sa- 
maan asiaan, oli sävy jo kokonaan toinen, vakava ja jämerä: kan- 
salaiset saivat nyt tuoltakin paikalta selväsanaisen varoituksen 
ekokatastrofin uhasta. Hyvin kaukana oli vanhemman polven 
valtaosan ja kovin monien nuorempienkin torjuva asenne ja pu- 
heet ”maolaisista saasteprofeetoista”. 

En tahdo tässä luonnostella Urho Kekkosen henkilökohtaista 

heräämistä tajuamaan maapallon ekologian kovia tosiasioita. 
Hän on poliitikko, ja sellaisena taitava taktikko. Voisi ajatella, et- 
tä toisin kuin me sitoutumattomat ja kokemattomat saarnamie- 
het, jotka heti kiirehdimme huutamaan julki havaitsemamme vaa- 
ratilanteet, hän on hyvinkin voinut harkitusti viivytellä ja odottaa 
arvovaltaisen puheenvuoron sopivaa ajoitusta, valmistelevan 
maaperän muokkauksen jälkeen. Mene tiedä. 

Sen sijaan minua kiinnostaa se haudansyvä ristiriita, tuo perin- 
pohjainen epäjohdonmukaisuus, joka vielä tällä hetkellä laajalti 
rasittaa ekologiseen tietoisuuteen heräävää ajattelua — ja joka il- 
meni puhtaana myös presidentin uudenvuodenpuheessa. 

Kuten muistetaan, puheen alkuosa käsitteli maamme taloudel- 
lista kehitystä ja asetti yhtä aksiomaattisesti kuin ennenkin pää- 
määräksi taloudellisen kasvun — korostaen vain sen epätasaisuu- 
den, jyrkkien laskujen ja nousujen haitallisuutta. 

Tämän jälkeen sanat uhkaavasta luonnonjärjestelmän murtu- 
misesta tulivat kuin läjähtävä korvapuusti kaikelle aikaisemmin 
sanotulle. Mutta ilman että puhuja olisi osoittanut huomaavansa 
ristiriitaa, sitä että puheen ensimmäinen ja toinen osa täydellisesti 
kumosivat toisensa. 

Olisikin varmasti kohtuutonta vaatia, että sodanjälkeisen ajan 
länsimainen valtiomies, jonka koko elämäntyö on niveltynyt ta- 
loudelliseen nousuun, hyvinvointivaltion luomiseen, voisi vallan 
äkkiä kääntyä oivaltamaan, että nämä tavoitteet sinänsä sisältä- 
vät tuhon ainekset, että kysymys ei ole järjestelmässä piilevistä 
puutteista, jotka voitaisiin korjata, vaan itse järjestelmän mah- 
dottomuudesta. 

Fi, hän lankeaa samaan kuoppaan kuin monet sellaiset luon- 
nonsuojelumiehet, joilla ei ole kykyä tai uskallusta murtautua 
ulos järjestelmästä, hylätä kaikkea sitä mihin nk. normaaliajatte- 
lu on vuosikymmenien ajan kasvanut kiinni. He rakentavat tuu- 
lentupia siitä, kuinka pelastus saavutetaan järjestelmän omin 
asein, nostamalla tekniikan, tutkimuksen, tiedon tasoa. He ovat 
niitä, jotka kuuluttavat lisää ympäristönsuojelukomiteoita, lisää 
oppituoleja korkeakouluihin saastumisongelmia setvimään, lim- 
nologeja vesilautakuntiin, luonnonsuojeluopetusta kouluihin. He 
vaihtavat polttomoottoriautot sähköautoiksi ja vapauttavat pesu- 
aineet fosfaateista, he lopettavat öljytuhot parantamalla laivaväy- 
liä ja tutkalaitteita ja kohentamalla säiliöautonkuljettajien ajo- 

koulutusta ja leventämällä maanteitä ja rakentamalla öljysäiliöt 
vahvemmasta teräksestä. Ja he saarnaavat uupumatta puunjalos- 
tusteollisuuden ja kemiallisen teollisuuden suodattimista ja biolo- 
gisista ja kemiallisista puhdistamoista. He ovat niitä, jotka halua- 
vat öljynkuljetuskaluston rinnalle yhtä suuren öljyntorjuntaka- 
luston, ja he haluavat luoda uuden valtaisan teollisuuden, puhdis- 
tusteollisuuden, jo olemassaolevan teollisuuden päälle. 

Oivan esimerkin näistä ajatuskummituksista tarjosi viimeksi 
kuluneilla Jyväskylän kesän päivillä arvossapidetty ruotsalainen 
luonnonsuojelumies Hans Palmstierna piirtämässään kaaviossa, 
jossa kaupungistuneen yhteiskunnan jätteet suljetussa puhdistus- 
systeemissä kierrätetään takaisin luonnon tuotantoketjun alkuun. 
Ennakkoluuloton tarkastelija toteaa suoralta kädeltä, että tässä 
on kysymyksessä looginen kuperkeikka, esitetty malli on tyypilli- 
nen ikiliikkuja. En tarkoita pelkästään sitä, että jätteiden talteen- 
ottoprosenttia aina ratkaisevasti alentaa inhimillinen tekijä, enkä 
sitä, että likimainkin täydellinen elinkeinoelämän ja asutuksen 
kiinteiden, nestemäisten ja kaasumaisten jätteiden talteenotto oli- 
si niin suunnaton suodatin- ja puhdistamoprojekti, että se on tek- 
nillinen utopia. Mutta tarkoitan sitä, mikä näiltä luonnonsuoje- 
lun helppoheikeiltä heidän innossaan unohtuu, että mikäli tuotan- 
non määrää ei samalla alenneta, jokainen puhdistuslaite merkit- 
see vain lisärasitusta luonnon kestokyvylle, se vaatii omat raken- 
nusaineensa, energiansa ja kuljetuksensa. Mistä saadaan varat jä- 
tehuollon suunnattomiin kustannuksiin? Ainoastaan lisäämällä 
raaka-aineitten ja energian tuotantoa, kuljetuskalustoa ja -ver- 
kostoa, tehostamalla yhä maataloutta (koneistamalla, keinolan- 
noitteilla ja tuholaismyrkyillä), jotta saadaan sieltä vapautetuksi 
vielä sekin valtaisa työvoima-armeija, joka tarvitaan puhdistuslai- 
toksia rakentamaan ja kuljettamaan sitä yötä ja päivää jyrräävää 
junien, laivojen, lentokoneiden ja jakeluautojen armeijaa, joka 
siirtää ravinteita takaisin alkutuotantoon, pelloille ja metsiin. 

Jos todella halutaan päästä umpikujasta, on tajuttava, että kun 
luonnon kiertokulku järkkyy, niin kaikki korjausyritykset teol- 
lisin menetelmin johtavat vain uusiin korjauksiin ja korjauksen 
korjauksiin ja kaikki nämä lisäävät maapallon kuormitusta, jossa 
ratkaisevana on teollisen työn ja tuotannon määrä eikä laatu. 
Maapallon voimavaroja ja kestokykyä, kaikilla niillä alueilla jois- 
ta luonnontutkijain tuomiopäiväkirjat puhuvat, koettelee tosi- 

asiassa vain kolme muuttujaa; väestön lukumäärä, sen aineellisen 
hyvinvoinnin taso sekä kulutuksen ja tuotannon välinen etäisyys. 
Mitä suurempi ihmisten määrä, mitä suurempi tuotanto ja kulu- 
tus henkeä kohden ja mitä keskittyneempi, kaupungistuneempi 
asuminen, toisin sanoen mitä pitempi jokaisen ihmisen huolto- 
matka raaka-ainelähteiltä, sitä enemmän kuluu polttoainetta, vet- 
tä, puuta ja metalleja ja sitä enemmän syntyy jätettä ja poistuu 
maa-alaa teihin ja tontteihin. Tässä eivät puhdistamot, komiteat, 
asiantuntemus ja virkakoneistot voi auttaa vähän vähää. Päinvas- 
toin, jokainen hyvin palkattu luonnonsuojelunvalvoja ja limnolo- 
gi, jolla on suuri, paljon rakennusaineita vaatinut asunto sähköi- 
neen, vesijohtoineen, viemäreineen ja kodinkoneineen, joka ku- 
luttaa mietintöihin ja kirjoituksiin pinottain paperia ja joka virka- 
matkoillaan saastuneille vesille ja lomamatkoillaan viimeisille 
puhtaille vesille kaasuttelee omaa autoaan, on vahva lisänaula ih- 
miskunnan ruumisarkkuun. 

Tiedämme, että sellainen aineellinen hyvinvointi, joka vallitsee 
tällä hetkellä länsimaissa ja Suomessa, on kolmesta syystä mielet- 
tömällä, kestämättömällä pohjalla — vain lyhytaikainen hullt 1s- 
kohtaus maapallon historiassa pienellä kaistaleella pohjoista pal- 
lonpuoliskoa. Ensinnäkin se on jo johtanut elinympäristön niin 
vakavaan turmeltumiseen, että mielenterveydelliset haitat ovat 
osalle väestöä sietämättömiä. Toiseksi se jo nykyisen laajuisena 
jatkuessaan romahtaa merten alkutuotannon ja happitalouden 
järkkymiseeen öljy- ja myrkkysaasteiden ansiosta, sisä- ja rannik- 
kovesien kuolemiseen ilman rikkihapon ansiosta, maapallon läm- 
pötalouden järkytyksiin ilmakehän hiilidioksidipitoisuuden ja sa- 
vusumujen lisääntyessä, ravintopulaan ravinteiden vähitellen 
huuhtoutuessa maankamaralta vesiin, ja ennen kaikkea, ja hel- 
poimmin laskettavasti, raaka-aineiden loppumiseen. Ne öljy-, 
paperipuu-, uraani-, rikki-, tina-, volframi- jne. esiintymät, joita 
voidaan ajatella hyväksi käytettäviksi, loppuvat mikä kymmenen, 
mikä viidenkymmenen, mikä sadan vuoden kuluttua — ja kukin 
vieläkin paljon nopeammin, jos länsimaissa aletaan tarmokkaasti 
taistella saastumista vastaan teollisin menetelmin. Ja kolmanneksi 
tämä hyvinvoinnin taso on ylimalkaankin mahdollinen ainoas- 
taan nk. kehitysmaista kulkeutuvien alihinnoiteltujen raaka- 
aineiden ja sikäläisen alipalkatun työvoiman suoritusten avulla. 

Tämänkö kuilun päällä riippuvan taloudellisen hyvinvoinnin 

nostamista vielä nykyisestään Urho Kekkonen uudenvuodenpu- 
heessaan tarkoitti? Ja tämänkö vakaan taloudellisen nousun tur- 
vaamiseksi hän pani kaikki voimavaransa liikkeelle ja uhrasi öit- 
tensä unet, kun sokeudella lyödyt ammattijärjestöt alkoivat ulvoa 
yhä isompaa viipaletta maapallon ehtyvistä luonnonvaroista Suo- 
men ylellisyydessä piehtaroivalle työväestölle? 

Lapsi — tuo pyhä vasikka 


(1971) 


Syksyllä voimaantulleen uuden aborttilain virittämä keskustelu 
kuuluu menneen luonnonsuojeluvuoden hirtehisen kolkkoihin 
pettymyksiin. Se on osoittanut, kuinka sanomattoman jälkijät- 
töistä suomalainen ajattelu väestökysymyksessä on, ei yksin pap- 
pien, upseerien ja Kainuun emäntien, vaan myös lääkärien ja pää- 
kirjoitusten laatijoiden keskuudessa. Maapallon tukehtuminen ih- 
mislihaan ei huoleta suomalaista. Häntä huolettaa se, kuinka mo- 
niviikkoisena sikiö on ihminen ja kuinka suuria henkisiä kärsi- 
myksiä koituu äidille, jolle raskauden keskeytys on suoritettu. 
Suomalainen ei välitä siitä, että 50 vuoden kuluttua tällaiset eetti- 
set pohdiskelut tuntuvat pöyristyttävältä tekoromanttisuudelta — 
silloin kun valittavana ei enää ole muuta kuin kaasukammiot tai 
koko ihmislajin tuhoutuminen. Ei, niin kauan kuin uudelle yksi- 
lölle on hetken verran eteenpäin turvattu riittävä ravinto ja jon- 
kinlainen minimielintila, niin hänet myös tehdään. Nääntyköön 
10-vuotiaana nälkään, tai vetäköön 20-vuotiaana itsensä käymä- 
län naruun ahtauden aiheuttamassa tuskatilassa — se on sen ajan 
murhe. Aika aikaa kutakin. 

Suomessa on vielä tilaa. Menkää kehitysmaihin saarnaamaan 
lapsirajoitusta. 

Niinpä niin. Menkää puhumaan aseistariisunnasta isoille ja pa- 
hoille suurvalloille, me emme uhkaa ketään. Menkää puhumaan 
teollisuuden saasteista Saksaan ja Japaniin. Menkää puhumaan 
luonnonvarojen tuhlauksesta Amerikkaan ja rotusorrosta buu- 
reille. Meissä ei ole vikaa. Virheet tehdään siellä muualla. 

Suomen alhainen väestötiheys pinta-alaa kohden vedetään kes- 

kustelussa esiin vuorenvarmasti niin kauan kuin mitään keskuste- 
luja voidaan käydä; luonnontieteilijät tekevät toivotonta työtä tä- 
män, niin kuin monien muidenkin väärinkäsitysten oikaisemisek- 
si. Kärsivällisesti kuitenkin jälleen kerran: väestötiheyksien vertai- 
lussa ei ole mitään mieltä muuten kuin suhteutettuina ilmastoon 
ja luonnonvaroihin. Todellisuudessahan Suomi on ihmiskunnan 
arktinen eteenpäintyönnetty sillanpääasema — niin lännessä kuin 
idässä vastaava ylikaru ilmastovyöhyke on melkeinpä väestötyh- 
jiötä, joitakin runsasväkisiä kaivoskeskuksia lukuun ottamatta. 
Suomen väkirikkaudelle on parhaana vertailukohteena Hollanti, 
joka omalla vyöhykkeellään edustaa huippulukuja. Pitäisi muis- 
taa, että koko maamme saippuakupla-hyvinvoinnin syntyminen 
on sen merkillisen sattuman varassa, että Länsi-Eurooppa aika- 
naan tuli tuhonneeksi metsävaransa. 

Toinen perustava väärinkäsitys tapahtuu, kun verrataan eri 
maiden väestönkasvulukuja suhteuttamatta niitä väestöjen elinta- 
soon. Suurelle yleisölle on pysynyt vielä jokseenkin tuntematto- 
man olennainen käsite, joka tulevaisuudessa epäilemättä on oleva 
ihmisyksilön arvon ja olemassaolon oikeutuksen keskeinen mitta- 
puu: ihmisen kuormitusarvo. Tämä suhdeluku ilmaisee, kuinka 
paljon ihmisyksilö henkilökohtaisesti kuluttaa maapallon raaka- 
ainevaroja ja kuormittaa sen ilmakehää ja vesistöjä jätteillä ja 
myrkyillä. Erot eri maanäärien välillä saattavat olla huimaavat. 
Muistelen lasketun, että Yhdysvaltain kansalaisen keskimääräi- 
nen kuormitusarvo on 50 kertaa — tai niillä main — suurempi 
kuin vietnamilaisen ja intialaisen. (Kylmässä ilmastossa kuormi- 
tusarvo on luonnollisesti samallakin elintasolla jonkin verran suu- 
rempi.) Saman kansakunnan piirissä erot ovat myös suuret: esi- 
merkiksi suomalainen korkeapalkkainen metalliammattimies 
kuormittaa luontoa sanokaamme kolme kertaa enemmän kuin 
rautakaupan myyjä ja kymmenen kertaa enemmän kuin pienvilje- 
lijä, joka elää suurelta osalta luonnon kiertokulkuun palautuvas- 
sa omavaraistaloudessa ja käyttää vain vähän teollisuushyödyk- 
keitä ja kuljetuksia. 

Vain tällä ainoalla tavalla, kuormitusarvon korjauskerrointa 
käyttäen, voimme mielekkäästi tarkastella väestönkasvua. Ha- 
vaitsemme Suomen tässäkin — kuten niin monessa muussa tilas- 
tossa — kiipeävän koreasti maailman kärkitiloille, vaikka 
Pohjois-Amerikka (joka kuluttaa puolet koko ihmiskunnan käyt- 

tämistä luonnonvaroista) tietysti kilpailee aivan omassa sarjas- 
saan. Joka tapauksessa järjellisen ihmisen on jo käsitettävä, että 
länsimaiden väestönkasvu on monin verroin vakavampi ongelma 
kuin kehitysmaiden. Bolivian intiaaneja ja Indoneesian viidakko- 
laisia maapallo kyllä sietää vaikka miljardeja. 

Suomen väestön nettokasvu, syntyneiden ja kuolleiden välinen 
erotus, oli vuonna 1970 20.000 kappaletta. Se on suunnaton mää- 
rä ihmisiä, järkyttävä lisärasitus täyteen ahdetulle maapallolle. 
Onnettomuuta ei hiventäkään helpota se, että maastamuutto siir- 
tää vastaavan suuruisen väkimäärän Etelä-Ruotsin teollisuutta ra- 
kentamaan. Vallitsevilla lounaistuulilla Ruotsin suurteollisuuden 
rikkihappopilvet pyyhältävät juuri meidän alueellemme, siirto- 
laisten rakkaina terveisinä vanhalle kotimaalle. 

Moni niistä, jotka väristen lukevat YK:n järjestöjen väestön- 
kasvuennusteita ja hämmästyvät uudestaan ja uudestaan, kuinka 
lähellä toisiaan ovat nuo hurjat tieteiskuvitelmat koko maapallon 
täyttävästä seisovasta ihmismassasta, tarrautuu lohdulliseen ja 
yleiseen teoriaan, että syntyvyys automaattisesti pienenee elinta- 
son nousun mukana. Tämä mekanismi ei toki hitaudessaan mis- 
sään maankolkassa riitä minkäänlaiseksi vastukseksi väestöräjäh- 
dykselle. Eikä teoria edes pidä paikkaansa kuin osittain. Yhdys- 
valloissa absoluuttinenkin väestönkasvu on maailman kärkitiloil- 
la, ja siellä suuri perhe on vaarallisesti noussut statussymbolien 
joukkoon. Muillakin senaattoreilla kuin Robert Kennedyllä on 
kahdeksan lapsen pesyeitä. Pienin syntyvyys maailmassa on tällä 
hetkellä kyllä toiseksi vauraimmassa maassa Ruotsissa, mutta 
sielläkin syntyneiden enemmyys vuonna 1970 oli 30.000 henkeä! 
Biologille niin itsestäänselvään populaation tasapainoon saati su- 
pistumiseen ei ole päästy missään muualla kuin ajattelijoiden 
unelmissa. 

On aivan selvää, että kaikki talouselämän ongelmat yhtä hyvin 
länsimaissa kuin kehitysmaissa viime kädessä palautuvat elätettä- 
vien väestöjen suuruuteen. Sen jälkeen kun työpanosten lisäys ei 
enää voi sanottavasti kakun suuruutta kasvattaa, on jokainen li- 
säsuu kakun jaossa pienentämässä toisen viipaletta. Esimerkiksi 
Suomessa ei aikoihin ole enää maatalouden, kalatalouden, puun- 
korjuun tai kaivosteollisuuden pullonkaulana ollut työvoiman 
puute. Jokaista vehnänjyvää, kuhakiloa; malmikimpaletta ja pa- 
peripuupölliä varten on tai olisi pantavissa mies ja vielä varamies- 

kin liikkeelle. Ennusteilla tulevaisuuden työvoimapulasta ei ole 
mitään tekemistä tämän asian kanssa: postimies, eläkekassavir- 
kailija ja reikäkorttilävistäjä eivät tuota mitään, eivät kasvata 
kakkua vähän vähää. 

Olen aina ihmetelyt, minkälainen ajatusmaailma on sillä kai- 
nuulaisella mökinmiehellä, joka siittää kymmenen lasta ja kiroaa 
kuin paholainen yhteiskuntaa, joka ei voi järjestää toimeentuloa 
näille kaikille. Kuinka monenteen polveen hänen pojanpoikansa 
vielä kirskuttelevat hampaitaan ja heristelevät nyrkkejään? Aja- 
telkaamme esimerkkinä kahta naapuritölliä, joissa on tuo melko 
tavallinen kuusamolainen tai pudasjärveläinen lapsiluku 10. Jos 
oletamme, että kehittyneen lääkintähuollon ansiosta kaikki elävät 
kansaneläkeikään, naivat parinsa naapurista ja saavat 10 lasta ja 
niin edelleen, niin 100 vuoden kuluttua näiden kahden parin jälke- 
läisiä on 3100 ja 200 vuoden kuluttua 387.500. Yhäkö pitäisi kai- 
kille riittää lehmän antia, leipäkyrsää, pöllisavottaa, maantietöitä 
ja voimalaitosrakennusta? Minulla on aina vuoroon kuuma ja 
kylmä, kun kuulen sellaisten ihmisten syyttävän yhteiskuntaa ta- 
loudellisista vaikeuksista ja palvelusten puutteesta ja valittavan 
veroja, joilla on enemmän kuin kolme lasta. Mitä he kuvittelevat 
maapallon voimavaroista, miten he yleensä jäsentävät maailman? 
Joko he eivät jäsennä sitä mitenkään tai sitten he jäsentävät sen 
niin, että menkööt kaikki muut helvettiin, kunkan minä ja minun 
jälkeläiseni pääsemme kakun syrjään kiinni. 

Ellemme me hyvin äkkiä opi käsittämään, että lapsen tuottami- 
nen ei kuulu enää ensi sijassa perhepolitiikan alaan, ei ole lapsen, 
äidin eikä isän ongelma, vaan ensimmäinen ja tärkein asia, jossa 
yhteiskunnan — mieluummin maailmanhallituksen — on otettava 
päätäntävalta yksilöltä, ei ihmisen tulevaisuudesta kannata puhua 
tai kirjoittaa. 

Mitä iloa ihmispaljoudesta? 


(1971) 


Lapsirakkaus on vienyt maapallon vararikkotilaan. Tilastoluvut 
maailman väestönkasvusta vuodessa, päivässä, minuutissa ovat 
sanomalehtien huikaisevinta luettavaa. Kun kymmenen vuotta sit- 
ten pohdiskelin väestönkasvua Ylioppilaslehdessä, oli meitä tuo- 
reimman tilaston mukaan 2800 miljoonaa. Tänään tyttäreni tuli 
kansakoulusta ja kertoi kouluradiosta kuulleensa, että ihmisiä on 
3500 miljoonaa. Ja näin siitä huolimatta, että tuolloin Ylioppilas- 
lehdessä aivan selvästi esitin paheksumiseni väestön lisäämisen 
johdosta. 

Mistä johtuu, että silmät eivät avaudu? Mistä johtuu, että van- 
ha lääkäriprofessori yhä saa vilunväreet kuulijoiden selkäpiihin, 
kun hän esitelmässään tuo kammottavana peikkona esiin näkö- 
alan, että kansakunnan väkiluvun kasvu olisi pysähtymässä tai 
peräti kääntymässä laskuun? Mistä johtuu, että vuodenvaihteen 
pääkirjoituksissa oikealta vasemmalle yhä vielä puhutaan huoles- 
tuttavasta kehityksestä, jos väestökäyrän nousukulma alenee? 

Niin, mistä tämä paniikki, tämä hulluus? Mistä johtuu, että ku- 
kaan kansantaloustieteilijä ei edes yritä irroittautua ympyröistään 
ja keksi paneutua tarkastelemaan supistuvan väestön taloutta. Ja 
kuitenkin: juuri sellainen tilanne, jossa myöhemmällä sukupolvel- 
la olisi käytettävissään runsaslukuisemman edellispolven työn tu- 
lokset, tarjoaisi erittäin jännittävän mallin ainutlaatuisesta hyvin- 
voinnista. Voitaisiin reippaasti hylätä huonoimmat viljelykset, vä- 
hätuottoisimmat metsät, kehnoimmat asuintalot ja vanhanaikai- 
simmat tehdassalit. Ei tarvitsi koskaan enää rakentaa uusia teitä 
eikä raivata uusia soita, asunnonrakennusalalla voitaisiin kauan 

tyytyä pelkkiin korjauksiin. Työnsäästö kaiken kaikkiaan olisi 
valtava. Kaikkinainen opetuksen taso paranisi huimasti, kun har- 
voja varttuvia lapsia ja nuoria varten olisi suuri määrä koulutettu- 
ja opettajia. Jos olettamuksena siis olisi, että väestö olisi supistu- 
nut lapsirajoituksen tietä, on tietysti myönnettävä 20 vuoden ku- 
luttua tuntuva epäedullinen väestörakenteen muutos, työikäisten 
ikäluokkien harveneminen. Mutta työpanosten tarve olisi sen mu- 
kainen. 

Tunsin kymmenkunta vuotta sitten kansanedustajan, joka pa- 
lattuaan viralliselta retkeilyltä Pohjois-Suomesta purki minulle 
sydäntään ja kertoi sikäläisten mökkien ja asutustilojen kymmen- 
päisten pesyeitten auttaneen hänet lopullisesti ymmärtämään, 
kuinka kaikkien sikäläisten ongelmien avaimena olisi jyrkkä lap- 
sirajoitus. Mutta minkäänlaiseen toimintaan valtiopäivillä hän ei 
nähnyt mahdollisuutta, omaa näkemystään hän piti selvästi poik- 
keuksena; edustajien enemmistöä rasittivat vahvat tabut, äänestä- 
jäkunnasta puhumattakaan: oli vastuuton uskonnollispohjainen 
moralismi ja olivat kansalliset asenteet. 

Tilanne on kymmenessä vuodessa vain hyvin vitkaan muuttu- 
nut, vapaampi aborttilaki on ainoa vähäinen orastava merkki jär- 
jen heräämisestä. Mutta yhä kaikuu pohjoisten piispojen synkkä 
murina: meni syteen tai saveen, mutta äidin pitää synnyttämän. 
Ja yhä kumisee kumpujen alta Ukko-Pekan römeä ääni: meitä 
täytyisi olla ainakin kuusi miljoonaa.” Silloin voisi jo — usko- 
koon ken haluaa — lyödä nyrkkiä pöytään kansainvälisessä neu- 
vottelupöydässä. Eikä vieläkään yksikään poliittinen puolue us- 
kalla lähteä murtamaan lainsäädäntömme ehkä kaikkein mielet- 
tömintä kukkasta, lapsilisälakia. 

Biologin näkökulmasta tämä kaikki on samalla kertaa sekä ko- 
vin ymmärrettävää että hirvittävän vierasta. Toisaalta hän tietää, 
että jokainen eläinlaji aina pyrkii lisääntymään nälkärajalle asti, 
täyttämään elintilansa viimeistä sopukkaa myöten. Hän tietää, et- 
tä ihmisen käyttäytyminen kaikissa perustavissa asioissa on sa- 
manlainen kuin muiden eläinlajien, että kumeat alkuvoimat sääte- 
levät hänen vaiheitaan ja että tiedon ja ajattelun pintarakenteella 
on perin vähän sananvaltaa. On itsestäänselvää, että oman lajin, 
heimon ja suvun säilyttäminen ja vahvistaminen koetaan voimak- 
kaana velvoituksena ja että näiden taantumista herkästi kavahde- 
taan rappion ja elinvoiman tyrehtymisen merkkinä. 

Mutta toisalta biologi näkee kirkkaasti ja tuskallisesti ihmisla- 
jissa piilevän paradoksin, ristiriidan sen teknillisen etevyyden ja 
ajattelu- ja kontrollikyvyn välillä. Hän tietää, että ihminen jo tu- 
hansia vuosia sitten on irtautunut luonnon talousjärjestelmästä — 
siitä, jossa eliölajit elävät lomittain, kukin omassa ekologisessa 
lokerossaan”, käyttäen hyväksen vain toistensa lisätuoton yli- 
määräistä marginaalia, muuttamatta ja supistamatta toistensa 
elinehtoja ja elintilaa. Täsää järjestelmässä tällainen suurikokoi- 
nen nisäkäs, vieläpä osaksi lihansyöjä, voisi ylläpitää maapallolla 
ehkäpä muutaman miljoonan yksilön kantaa. Mutta heti tämän 
rajan ylitettyään ihminen on jotakin aivan muuta kuin eläinlaji 
toisten joukossa, hän on tekniikan eikä luonnon piiriin kuuluva 
kulttuuriolento — ja älyn, harkinnan ja itsekontrollin täytyisi sil- 
loin pakosta kuulua hänen lajitunnuksiinsa, jotta hän ei ajautuisi 
tuhoon. Näitä ominaisuuksia biologi ei kuitenkaan etsimälläkään 
voi löytää kuin pienistä vähemmistöistä. 

Kovin paljon lohtua eivät kuitenkaan tarjoa väestökysymysten 
pohdiskelussa edes nämä pienet ajattelevat vähemmistöt. Kovin 
yksitotisesti ne rajoittuvat siihen tunnetuimpaan näkökulmaan, 
jota viime katsauksessani koskettelin, nimittäin luonnonvarojen 
riittävyyden ja ihmisen fyysisten elinmahdollisuuksien ongel- 
maan. Kun nämä Malthusit, Borgströmit, Ehrlichit ja Myrdalit 
tarkastelevat väestönkasvua ensi sijassa tai yksinomaan ravinto-, 
energia-, jäte- tai happitasapaino-ongelmana, he vievät ongelman 
asettelun harhateille. He pohdiskelevat, voitaisiinko tundra-alueet 
ja valtameret saattaa ravintolevän tuotantoon, ja kuinka täten ra- 
vinnon puolesta turvatun lisäväestön kuormitus vaikuttaisi maa- 
pallon olosuhteisiin. Näin he lähtevät järjettömästä myönnytyk- 
sestä — siitä, että ylimalkaan olisi mitään mieltä ladata maapallo 
täyteen ihmisiä, vaikkapa hyvinsyöneitäkin. 

Biologien keskuudessa on herättänyt jatkuvaa kiusaantunutta 
ihmettelyä se sosiologian ja psykologian pitkään vallalla ollut 
muotisuunta, joka on korostanut voimakkaasti ihmisen seuralli- 
suutta, sosiaalisuutta, kontaktihakuisuutta. Käytännön johtopää- 
töksenä tästä on ollut mm. taajamayhteisön asettaminen elämän- 
ympäristönä varauksettomasti harva-asutuksen edelle. Yhtä dog- 
maattisesti psykologit ovat yksilön ja yhteisön ristiriidoissa etsi- 
neet vikaa aina yksilön taholta. Biologille sitä vastoin on selvää, 
ettei niin sosiaalista yhdyskuntaeläintä olekaan, ettei olisi jonkin- 

laista toleranssietäisyyttä yksilöiden välillä. Eikä ihminen tosi- 
asiassa ole lähelläkään sosiaalisuuden ääripäätä, muurahaista ja 
mehiläistä; päinvastoin hänellä on voimakas tarve myös ajoittai- 
seen yksinäisyyteen, rauhaan ja hiljaisuuteen. Kaikissa meissä on 
pisara sitä tunnettua esi-isää, joka huomatessaan uudistalonsa ohi 
virtaavan joen pinnalla ihmisen vuoleman lastun tempasi kirveen- 
sä ja lähti palauttamaan rauhaa ylävirralle. Ne yksilöt, joissa syn- 
nynnäinen yksinäisyyden tarve on voimakkain, erityyppiset erä- 
maan palvojat, muodostavat täyteen ahdetussa maailmassamme 
jo nyt hyvin kipeän sosiaalipoliittisen ongelman. 

Yhä painokkaammin biologit ovat alkaneet tuoda julki havain- 
tojaan keskinäisen kitkan jyrkästä kasvusta kaikissa ylitiheissä 
eläinkannoissa. On yleinen ilmiö, että eläinkannan runsauden 
kasvu johtaa yksilöiden välisen aggressiivisuuden niin voimakkaa- 
seen lisääntymiseeen, että seurauksena on kannan romahtaminen; 
säätelymekanismi toimii ikäänkuin puskurina jo ennen kuin ra- 
vintovarat ehtivät tyystin loppua — jolloin katastrofi olisi yleensä 
vielä suurempi. Koeolosuhteissa on esimerkiksi ylitiheä rottakan- 
ta saatu samaan väkivaltaisen anarkian tilaan silloin kun ruokaa 
on ollut yllin kyllin saatavilla. Aivan saman ilmiön biologit näke- 
vät nyt ylisuurten kaupungistuneiden väestöjen lisääntyneessä vä- 
kivaltaisuudessa, jatkuvasti pahenevissa mellakoissa, kaikkinai- 
sessa kovuudessa lähimmäistä kohtaan. Hyvin tyypillisenä tämä 
ilmiö näkyy Suomessakin aivan yleisiksi käyneissä autokolarien 
uhrien heitteillejättötapauksissa. On ilmeistä, että kun ihmiset 
joutuvat kaupunkien ruuhkassa jatkuvasti tallaamaan toisiaan 
varpaille, maanteiden ruuhkassa taistelemaan tilasta, työnhaussa 
ja joka koulussa ja opistossa kilpailemaan toivottoman monen 
muun hakijan kanssa, he väistämättä alkavat alitajuisesti pitää lä- 
himmäistä viholiisenaan, jonka karsiutuminen on vain ilon aihe. 
Kaikki merkit viittaavat siihen, että kaikkien sodasta kaikkia vas- 
taan tulee ihmiskunnassa paljon pitkällisempi ja tuskallisempi 
prosessi kuin eläinkantojen yleensä nopeissa ja dramaattisissa ro- 
mahduksissa on laita. Ainoa mikä näyttää tukahduttavan jätti- 
läiskaupunkien sisäisen taistelun on joko proteiininpuutteen ai- 
heuttama tylsämielinen apatia, kuten Kalkuttassa ja Bombayssa, 
tai tehokkaasti yhteistä ulkoista vihollista vastaan suunnattu agg- 
ressio, kuten Pekingissä ja Shanghaissa. Kaikki kolme vaihtoeh- 
toa ovat mielestäni huonompia kuin väestömäärien supistaminen. 

Väestökysymyksen käsittely jäisi vieläkin kovin vaillinaiseksi, 
ellei mukaan liitettäisi arvofilosofista näkökulmaa. Mikä yleinen 
arvo ja tarkoitus olisi suunnattomilla ihmismäärillä, miksi yhtä 
nisäkäslajia pitäisi kihistä miljardikaupalla tropiikkeja, valtamer- 
ten saaria ja napaseutuja myöten? 

Vastaus tähän kysymykseen riippuu siitä, mitä elämältä odote- 
taan. Jos katsotaan elämä sellaisenaan itsetarkoitukseksi, arvoste- 
taan onnellista elämää ja odotetaan tunnettuun tapaan ihmiskun- 
nalta korkeaa mielihyvän summaa, elämänilon summaa, ollaan 
selvästi väärillä jäljillä. Psykologia ja eläintiede näet yhdessä 
opettavat, että tällöin ei kannattaisi tuottaa ihmislajia ollenkaan, 
yli tuon edellä mainitun luonnon järjestelmään mahtuvan mää- 
rän. Muut korkeat eläinlajit, joilta ihminen luonnon talouteen is- 
keytyneenä riistäjänä vie leivän suusta, edustaisivat paljon suu- 
rempaa elämänilon summaa kuin ihminen loputtomine huolineen, 
neurooseineen, riitoineen, sortotoimineen, sotineen ja keskityslei- 
reineen. Miten ihminen voisi perustella sitä, että hän varaisi yhdel- 
le ainoalle lajille vähitellen lähes kaiken auringon maapallolle 
tuottaman energian? Mikä voisi olla tämän elämänmuotojen val- 
taisan köyhtymisen oikeutuksena? 

Perusteluna voisi tuskin olla muu kuin korkean henkisen kult- 
tuurin rakennelma, joka todella on ainutlaatuinen suoritus maa- 
pallon pinnalla. Mutta voidaanko tällöinkään katsoa, että kult- 
tuurikeon kartuttaminen yhä kipeästi huutaa lisävoimia sen ih- 
mismäärän lisäksi, joka jo on käytettävissä? Eikö maapallolla ole 
kylliksi ihmeellisiä temppeleitä, torneja ja kaarisiltoja, taideaar- 
teita ja huikaisevia säveltaiteen luomuksia? Eivätkö nämä kolme 
ja puoli miljardia ihmistä jo ole luoneet kyllin monia suuria aja- 
tuksia ja runoja, tarpeeksi jännittäviä muunnelmia ihmislajin elä- 
mäntavoista, kylliksi kieliä, murteita ja paikalliskulttuureja? Mitä 
olennaista lisää enää toisivat neljäs ja viides miljardi? Eivät mi- 
tään, eivät ainakaan enää tällä vuosisadalla alkaneessa ihmiskun- 
nan siinä sulloutumis- ja kyllästymisvaiheessa, joka on merkinnyt 
käännettä päinvastaiseen suuntaan, erilaisuuksia tasoittavaa, vi- 
vahteita ja vaihtelua tappavaa ihmiskunnan yhtenäiskulttuuria 
kohti. 

Kalasääski 


(1971) 


Milläpä aloittaisi kertomuksen kalasääskistä sellainen luonnon- 
ihailija, joka jo poika-aikoinaan joutui mahtilinnun lumoihin ja 
on sen jälkeen pari vuosikymmentä patikoinut kymmenintuhan- 
sin kilometrein sydänmaiden metsiä kalasääsken pesiä jäljittämäs- 
sä ja keikkunut kaikilla tuulilla lakkapääpetäjien latvoissa poika- 
sia tutkimassa ja rengastelemassa? Ja sitten syys- ja talvikaudet 
odotellut yliopiston rengastustoimiston kirjeitä ja viestejä lem- 
mikkien kohtaloista Etelä-Venäjällä, Balkanilla, Sisiliassa, Väli- 
meren saarilla, — tai päiväntasaajan kuumilla seuduilla, Malissa, 
Ghanassa ja Norsunluurannikolla. 

Mitenkä säilyttäisi viileän kertojan mielen se, jonka rakkaus ei 
ole jäähtynyt vuosien kuluessa, jonka sydän yhä hypähtää riemus- 
ta, kun heinäkuisen metsätaivalluksen katkaisee suonreunasta ka- 
jahtava kalasääskiemon helakanvoimakas varoitusvihellys — 
merkiksi siitä, että pesällä on asiat vielä kerran kunnossa, että 
korkealla metsän yllä keikkuva suuri risulinnoitus kätkee jälleen 
pari kolme tottelevaisesti pesän pohjuksiin painautuvaa pojan- 
möllikkää? Vaikka reppu kiipeämisvälineineen ja eväsleipäpussei- 
neen painaakin jo selvästi enemmän kuin noilla onnellisilla ensim- 
mäisillä löytöretkillä 17-vuotiaana, ja vaikka kiipeäminen metsän 
korkeimman petäjän latvukseen ja siellä keinottelu korkean pe- 
sänreunan ylitse suoraan kohti taivasta hirvittääkin kesä kesältä 
enemmän. | 

Kun suhde luontoon saa painolastikseen tällaista ** vuosien kul- 
taa”, hentomielistä vanhojen hyvien aikojen muistelua, niin vaa- 
ra on kaksinkertainen, että pakinasta tulee liian imelä hymistys — 

ylivoimainen tervesieluisen ihmisen luettavaksi. 

Yrittäisikö siis eritellä, mikä tässä kalasääskessä juuri on niin 
suurenmoista? Sellaisille, joilla ei ole luontoon ja eläimiin mitään 
omakohtaista suhdetta, ei kyllä enkelien kielilläkään voisi saada 
asiaa selväksi, mutta eivätköhän ne lukijat jo olekin hypänneet tä- 
män jutun ohitse nähdessään otsikon! 

Ensinnäkin luonnonystäviä tarkkailemalla näemme, että suuret 
petolinnut, nuo koukkunokat, joiden katseessa ja siiveniskussa 
ihminen vaistoaa rajun alkuvoiman puhtaimmillaan, vetoavat 
varsinkin miehiseen mieheen toisella tavalla kuin leppoisammat 
siivekkäät. Ja sen jälkeen kun maakotka vähitellen on joutunut 
väistymään ihmisen tieltä Keski- ja Pohjois-Suomen suurimmille 
erämaaseuduille, on kalasääski saanut pääosassa maata pitää run- 
saan puolentoista metrin siipiväleineen päiväpetolintujen valtiaan 
viittaa harteillaan. 

Entä olenko puolueellinen kun väitän, että kalasääsken puku, 
jossa hohtavan valkea ja lämpimän kastanjanruskea vuorottele- 
vat, on vielä juhlallisempi ja tyylikkäämpi kuin muiden petolintu- 
jen? Olen ollut nenäkkäin ja silmäkkäin melkein jokaisen suoma- 
laisen kotka- ja haukkalajin poikueen kanssa, ja kauniita ja terha- 
koita vintiöitä ne ovat kaikki. Mutta eiköhän sittenkin ole ylivoi- 
mainen se taulu, joka avautuu sen jälkeen kun tuskanhikeä vuo- 
dattava rimpuilija on viimein saanut lakinlippansa kalasääsken 
pesän reunan ylitse ja löytänyt jonkin oksankippuran saappaansa 
alle ja toisen kouraansa. Heinäkuinen poutataivas ympärillä, alla 
metsiä peninkulmittain kaikissa vihreän ja sinisen vivahteissa, 
tuolla ja tuolla järvenselkä saarineen, kellanvaaleita soita, jokin 
valkea maatalo savuineen, kirkon torni tai pari (harvoin kuiten- 
kaan seitsemää kirkkoa kuten oikeaoppiselta suomalaiselta näkö- 
alapaikalta vaadittaisiin). Ja etualalla parimetrinen, melkein ta- 
sainen pesälava, jolla kolme täyskasvuista poikasta, valmista 
nuorta kalakotkaa samassa havahtuu lumouksesta, hyökkää yhte- 
nä miehenä pystyyn (ja pahimmassa tapauksessa rengastajan tuk- 
kaan tai hartioille torjuntataisteluun) vitivalkeat untuvasäärysti- 
met jaloissa, silkinpehmeä valkoinen niskatöyhtö pörröllään ja 
kaunis tumma kulmajuova kiukkua säihkyvien oranssinkeltaisten 
silmien jatkeena — ja ennen pitkää vimmainen kuolapisara jokai- 
sen läähättävän nokan kärjessä. Nenässä tuntuu etäisten metsien 
hajujen ylitse pihkan, vanhan maatuneen pesäturpeen ja miedon 

kalan tuoksu — ja siitäkin sääski saa vannoutuneelta kalanystä- 
vältä lisäpisteitä. 

Erityistä jännitystä kalasääsken elintapoihin tuo sen elämän 
harvinainen kahtiajako. Pesäpaikalla se on arka erämaanlintu, 
melkein kuin kotka tai korppi, ja hakee sopivan pesäpuun sään- 
nönmukaisesti kunkin seudun suurimman yhtenäisen metsäpals- 
tan keskeltä, mihin ihmisellä on mahdollisimman harvoin asiaa. 
Rannoilla sijaitsevat pesät ovat harvinaisuuksia, vain Savon rau- 
hallisimmalla suurselillä, Saimaalla, Puulalla ja Haukivedellä, on 
voimassa se entisaikojen tapa pesiä pikku luotojen käkkyrämän- 
nyissä pyyntivesien keskellä, josta pahansuovat esi-isämme tuli- 
luikkuineen pakottivat kalasääsken luopumaan. 

Kalasääskiemon kesä kuluukin kokonaan siellä metsän rauhas- 
sa, missä se ei koskaan poistu pesän lähettyviltä vartiosta. Mutta 
ruokapuolesta vastaava koiraslintu on sitäkin enemmän julkisuu- 
den henkilö. Myöhäiseen iltahämärään saakka se kauhoo leveillä 
siivillään kärsivällisesti metsien yli eri suuntiin ja partioi pitkin 
järvenrantoja, lampia ja jokivarsia, jopa peninkulman säteellä, 
ellei lähempää ole vielä sopivaa varomatonta kalaa löytynyt. Kun 
parhaat matalat ja ruohostoiset kalalahdet usein sattuvat kylien 
rantoihin, ei kalasääskellä ole täällä varaa kovin tarkoin karttaa 
ihmisseuraa. Melkein jokainen maamme kalasääskiseutujen 
ranta-asukas on jonkin kerran elämässään nähnyt, kuinka sääski 
saapuu kateellisten lokkien saattamana pitkin rantaa, pysähtyy 
korkealla ilmassa paikalleen tähystämään, huitoen ilmaa kuin he- 
likopteri, ja ampuu äkkiä siivet supussa kuin pommi veteen niin 
että kuohut pärskähtävät. Se häipyy sekunniksi pinnan alle, vään- 
täytyy raskaasti esiin joko (useammin) tyhjin toimin tai (harvem- 
min) välkkyvä potkiva kala kynsissään, nousee muutaman met- 
rin, ravistelee näkyvästi vesipisarat höyhenistään ja lähtee joko 
uudelle tähystyslennolle tai kantamaan kalaa maihin, samalla siir- 
rellen ja asetellen sitä kynsissään kunnes saa sen pää eteenpäin 
parhaalla tavalla tuulta halkaisemaan. 

Kalasääsken saaliskalojen suuruudesta kuulee paljon kala- ja 
erämiesten legendoja. Kukaan tieteellisiin seuroihin kuuluva luon- 
nontutkija ei tiettävästi ole koskaan nähnyt kalasääsken menehty- 
vän taistelussa suuren kalan kanssa, eikä liioin nähnyt sellaista ta- 
rinoiden haukea, jonka selässä olisi riippunut mädäntynyt kala- 
sääsken raato kynsineen. Olen kuitenkin itsekin haastatellut muu- 

tamia maallikoita, jotka vannovat nähneensä kuinka kalasääski 
pitkän kamppailun jälkeen on lopullisesti painunut veden alle, ja 
olen taipuvainen näitä tietoja uskomaan. Teoreettisesti ajatellen 
tällainen itsemurha on kalasääskelle hyvinkin mahdollinen. Jo- 
kaikisessä vesistössämmehän varmasti asustelee muutama sellai- 
nen yli 5-kiloinen vesipeto, joka pystyisi viemään kalasääsken 
mennessään. Ja vaikka sääsken vaistotoimintoihin epäilemättä 
täytyy kuulua varsin tarkka synnynnäinen saaliskoon kuva — jot- 
ta ylisuuret vesipedot eivät uhkaisi koko kannan säilymistä — niin 
erehtyminen ei ole ainoastaan inhimillistä, vaan myös eläimellistä: 
jokin puoliksi vesikasvien seassa köllöttelevä hellehaukirumilus 
saattaa hyvinkin pettää kalasääsken silmän. Ja jos lintu silloin 
menettää malttinsa ja yrittää epätoivoisesti taistella liian pitkään, 
se ei enää veden alle vedettynä varmastikaan saa kynsiään irti (me- 
hän näemme jo oksalta lentoon lähtevästä variksesta, että linnun 
täytyy kyykistyä, jotta sen koura aukeaisi: suorin koivin sen kyn- 
net ovat lukossa) — ja silloin ilmojen kalamiestä vietiin. 
Valtaosa kalasääsken saaliskaloista on toki pieniä, puolikiloisia 
tai sitä pienempiä. Joskus minua on oikein harmittanut, kun sääs- 
ki on viitsinyt lähteä kilometrien takaiselle pesälleen kiikuttamaan 
mitätöntä alle satagrammaista ahvenensinttiä. Mutta tavallisesti 
lintujentutkija ilahtuu kun sattuu paikalle kalasääsken pyynnin 
onnistuessa — eikä pelkästään lähimmäisenrakkaudesta: kiikari 
ja kompassi ilmestyvät vikkelästi esille, nyt on tilaisuus tarkistaa, 
minkä lähiseudun pesän asukas näillä vesillä kalastaa — tai mah- 
dollisesti saada vihje jostakin ennen tuntemattomasta pesästä. 
Juuri saliinkuljetussuunnat — ja niitä silmällä pitämässä innok- 
kaat avustajat pitkin pitäjien rantakyliä — ovatkin tärkein mene- 
telmä kalasääsken pesien kartoittamisessa ja runsauden selvitte- 
lyssä. Sääsken oma kompassimuisti on näet verraton: kaukaisim- 
miltakin pyyntivesiltä se osaa varsin tarkkaan suoran suunnan 
kohti pesää. Tarkkailijalta tosin kysytään kärsivällisyyttä: jos 
sääskelle on vähänkin nousevia ilmavirtauksia tarjolla — kuten 
normaalina kesäpäivänä yleensä on laita, varhaisinta aamua lu- 
kuunottamatta —, se käyttää mielellään neljännestunninkin pääs- 
täkseen kalansa kanssa kaartelemalla siipeä liikauttamatta ilmai- 
seksi leijaillen suureen korkeuteen rannan yläpuolelle, ennen kuin 
vasta ottaa suunnan ja lähtee vapaakyydillä liukulentoa, vähitel- 
len korkeutta laskien pesää kohti metsiin. Tässä ajassa se olisi ta- 

saisella matkalennolla ehtinyt pesälle jo kahteen kertaan, mutta 
energian säästö on varmasti tarpeen linnulle, joka joutuu neljä 
kuukautta yhteen menoon huhtomaan kalanpyynnissä puolen pi- 
täjän suuruisella alueella ja yksin elättämään pahimmassa tapauk- 
sessa viiden hengen perheen. 

Millainen sitten on tarkkaan ottaen tuo kalasääsken pesä, joka 
niin voimakkaasti elää erämiesten, metsurien ja marjamiesten 
muisteluksissa ja jonka mahtavuutta kuvatessaan vanhat metsän- 
kulkijat kilpailevat liioitellun tehokkuudessa? Useimmat vertaa- 
vat sitä pelukoppaan, mutta joku väittää kivenkovaan nuoruudes- 
saan nähneensä Teerisuonharjussa vanhanpiian puuseen tai pie- 
nen kerppuladon kokoisen linnoituksen — ”ja petäjäänkin tarvit- 
tiin neljä miestä, ennenkuin ympäri yletyttiin**. No, parhaat pesät 
ovat yli puolitoistametriä läpimitaltaan ja kaksi metriä korkeita. 
Joten on siinä linnun pesäksi — ja painoakin arvattavasti jokunen 
sata kiloa, ainakin sateen jälkeen. 

On aika juhlallista joskus huhtikuun lopulla viimeisillä hanki- 
keleillä päästä seuraamaan kuinka kalasääski rakentaa. Se katkoo 
kuivaneita oksia, jopa puolitoistametrisiä karahkoja, elävistä 
puista syöksymällä lennosta ja murtamalla ne painollaan. Kaik- 
kein merkillisintä on kuitenkin, että se onnistuu punomaan niistä 
huiskeaan männynlatvaan sellaisen kehikon jonka on määrä uh- 
mata kaikkia myrskyjä, vieläpä vuosikausia kesät ja talvet. Pe- 
sänrakennustaidon mestareina lintumaailmassa mainitaan tavalli- 
simmin sellaisia kuin kuhankeittäjä tai pyrstötiainen, mutta 
omasta puolestani pitäisin kalasääsken lippua tässäkin asiassa 
korkealla. 

Kalasääski on tosiaan ainoa lintumme, joka käyttää säännönmu- 
kaisesti samaa pesää joka vuosi niin kauan kuin pesä ja ympäristö 
säilyvät kelvollisina. Sitä paitsi se usein rakentaa samaan puuhun 
uuden pesän pudonneen tilalle, joko heti seuraavana keväänä tahi 
yriteltyään välivuosina muualla. Siellä täällä. Suomea on jäljellä 
vielä joitakin oikeita vanhan ajan pesäpuita, ikivanhoja tasalatva- 
petäjiä (suurina harvinaisuuksina on tunnettu pesimätapauksia 
myös ikihaavan tai koivun latvaoksilla), ja sellaisissa kalasääsken 
pesä voi olla kymmeniä vuosia vanha. Mitään Suomen ennätystä 
tuskin voidaan nimetä, kun vanhimpien pesien alkuvaiheet peitty- 
vät epätarkan muistitiedon hämärään. Mutta esimerkiksi kirjoit- 
tajan parhaiten tuntemalla havaintoalueella Hämeessä voidaan 

mainita Luopioisten Tappokorven pesä, joka tuhoutui 1952 ja 
jonka vanhat paikkakuntalaiset muistivat jo ainakin vuodelta 
1911 — tai Kuhmalahden pitäjänkuulu pesä Tervajärven valtavas- 
sa ylispetäjässä, joka ollessaan asuttuna viimeisen kerran 1964 oli 
ainakin 35, mutta luultavasti 60 vuoden ikäinen. 

Mutta nykyisissä hoitometsissä useimmat pesäpuut ovat sola- 
koita nuoria männynhujoppeja, ja sellaisissa pesä ei juuri pääse 
vanhaksi, ennen kuin jokin hirmumyrskynpuuska tai talvinen lu- 
mituho pudottaa sen tai murtaa koko latvan. Usein myös ympä- 
röivä puusto, esim. nuori kuusikko, kasvaa pesän ohi, ja heti kun 
kalasääski menettää vapaan näköalan pesästä yli metsän, se hyl- 
kää pesän armotta. Lyhytikäisimpiä tuntuvat olevan ne pesät, joi- 
ta aina silloin tällöin kokeilumielessä ilmestyy lumen katkaise- 
mien kuusten latvoihin: niissä on oksisto yleensä hento, ja sitä 
paitsi ylimmät oksat rupeavat pian kaartumaan pystyyn ja jatka- 
maan latvaa, kalasääsken pesä jää pimentoon ja hylätään. Kum- 
minkin on kaikkein korkein kalasääsken pesäpuu, jonka olen 
omakohtaisesti mitannut, sattunut olemaan kuusi — 1950-luvulla 
muuan pienellä säästyneellä aarniometsän tilkkusella Lammin 
Lieson takamailla kasvanut jättiläispuu, jolla puuttuvasta latvuk- 
sestaan huolimatta oli vielä mittaa 31 metriä maasta pesälle! 

Pesän keski-iäksi nykymetsissä voidaan arvioida viitisen vuot- 
ta. Olen 20 vuoden aikana nähnyt Etelä- ja Keski-Hämeessä yh- 
den tai useampia pesiä 110 eri pesimäpiirillä, ja ainoastaan 8 pe- 
sää on tätä nykyä enää jäljellä samassa puussa kuin 1950-luvun 
alussa. Pesimäpiiri sen sijaan säilyy yleisesti samana vuosikymme- 
nestä toiseen, uusi pesä ilmestyy aina kilometrin parin säteelle 
edellisen tuhouduttua. 

Kuinka vanhoiksi kalasääsket itse elävät? Vanhimmat toistai- 
seksi löydetyt suomalaiset rengaslinnut ovat kolme 9- ja 10- 
vuotiasta, mutta tämä ei tosiasiassa liene vielä ikä eikä mikään. 
Tiedetään näet, että rengaslöytöjä saadaan aina suhteettoman 
paljon nuorista linnuista, kun taas vanhat viisaat eivät niin vain 
joudukaan ihmisten käsiin. Ruotsissa löydettiin kuitenkin hiljat- 
tain peräti 20-vuotias rengaskalasääski. Mutta selvää on, että van- 
halla pesällä haltijat saattavat vaihtua montakin kertaa — useim- 
miten varmaankin niin, että toinen vanhoista jää palaamatta 
muuttomatkalla ja toinen hankkii uuden kevättoverin — jos saa. 

Kalasääsken tutkijoita houkuttelisi suuresti lintujen tunnistami- 

nen yksilöllisesti ja sitten seuraaminen vuodesta toiseen. On suun- 
niteltu pesivien vanhojen lintujen vangitsemista monellakin kons- 
tilla ja niiden merkitsemistä yksilöllisillä värirengasyhdistelmillä, 
tahi edes niiden höyhenpeitteen värjäämistä automaattisesti lau- 
keavalla ruiskulaitteella, mutta nämä tuumat ovat toistaiseksi sor- 
tuneet käytännön vaikeuksiin. Joillakin pesäpaikoilla on sentään 
mahdollista tunnistaa emolintu vuodesta toiseen samaksi poik- 
keavan äänensävyn tai erikoisen käytöksen perusteella. Niinpä 
olemme rengastajaystävieni kanssa hämäläisellä havaintoalueel- 
lamme tottuneet varautumaan tuskan hetkiin, kun on vuorossa 
Hauhon Hämessuon, Tyrvännön Haukilan ja Pälkäneen Luika- 
lan poikasten merkitseminen. Nämä emot ovat jo monta vuotta 
yrittäneet hyvin suorasukaisesti pudottaa tunkeilijan alas, ja poi- 
kasten rengastus on ollut melkoisen taiteilun ja väistelyoperaatioi- 
den takana. Kaikeksi onneksi se Pälkäneen Äimälän emolintu, jo- 
ka kesällä 1962 valmisti elämäni verilöylyn ja silppusi uuden pu- 
naisen paitanikin riekaleiksi, tuntui jääneen lyhytikäiseksi — vai 
olisiko vanhemmiten talttunut ja alistunut. 

Moni lukija on varmaan levottomana ihmetellyt, eikö tässä ker- 
rotuista kiipeämisistä ja otteluista ole kalasääskille vahinkoa. On- 
kin varmasti totta, että tällainen tutkimusohjelma perustuu sii- 
hen, ettei sitä tee moni samalla alueella. Tosin kalasääsken pesän 
hylkäämisestä häirinnän johdosta ei koskaan ole puhettakaan 
(vaikka jotkut maallikot voivat sitäkin pelätä), ja lyhyt pistäyty- 
minen pesäpuun alla vilkaisemassa ei ole haitaksi — vaikka joka 
päivä läpi pesimäajan. Mutta sen sijaan pitkällinen viivyttely pe- 
säpaikalla voi olla hyvinkin kohtalokasta, etenkin poikasten olles- 
sa pieniä ja vaatiessa emon lämmitystä tai suojaa auringon paah- 
detta vastaan. Sinnikkäät valokuvailijat ovatkin tämän vuoksi 
murheellinen luku luonnonharrastusta. Jo heinäkuisella puolen 
tunnin rengastuskäynnilläkin sattuu varsin usein, että koiraslintu 
saapuu kilometrien takaa vaivalla haalittu komea kala mukanaan 
— ja huomatessaan ihmisen hätääntyneenä pudottaa sen pensaik- 
koon. Jos poikue on suuri ja vielä kalakesä kolea ja huono, riittää 
muutamakin tällainen epäonni nuorimman poikasen sortumiseen. 

Ruotsalainen kalasääskiekspertti Sten Österlöf kertoo kuvaa- 
van tositapauksen eräältä vanhalta pesäpaikalta Mälar-järven 
pikku luodolta. Österlöf saapui sinne kerran toverinsa kanssa tar- 
kastuskäynnille ja tapasi luodolla telttailevan perheen heittämässä 

virveliä ja ottamassa aurinkoa. Lintumiehet tiedustelivat hieman 
kireästi, eivätkö lomalaiset olleet lainkaan huomanneet olevansa 
kalasääsken pesäluodolla. Totta kai, me tulimme jo eilen illalla, 
on ollut niin suurenmoista, kun nuo uljaat linnut ovat koko ajan 
lennelleet tuossa komean pesänsä ympärillä”?, iloitsivat telttaili- 
jat. Österlöf sanoi lyhyesti toverilleen: **käy heittämässä poikaset 
alas!** Tämä kiipesi ja heitti pesästä kaksi kuoliaaksi paleltunutta 
poikasta, joita emo ei ollut koko yönä uskaltanut laskeutua läm- 
mittämään. Sekä kalasääsken että molempien venekuntien viikon- 
loppu oli pilalla. 

Verrattomasti vakavampi vaara kalasääsken säilymiselle on 
kuitenkin nykyaikainen ylitehostettu metsätalous, jonka ansiosta 
pesäpuiden löytäminen alkaa monilla metsäseuduilla olla ylivoi- 
maista. Rannikkoseutujen tasalatvaisia kalliomäntyjä näyttää vie- 
lä riittävän kalasääsken tarpeiksi, samoin suopetäjiä Satakunnan 
suurilla rämeillä. Mutta laajassa sisämaassa, etenkin parhailla ka- 
lasääskiseuduilla Hämeessä, on tilanne jo murheellinen. Tunnen 
juuri täällä paljon metsänomistajia, ja monet heistä ovat luon- 
nonystävinä valmiit uhrauksiin kalasääsken hyväksi — vaikkapa 
hukkaamaan kalliin työpäivän seuralaisena kalasääskiretkellä, ta- 
hi joka kesä syöttämään ja juottamaan kalasääskien tutkijaa! Ke- 
nellekään ei liioin pälkähtäisi päähänkään kaataa asuttua kala- 
sääsken pesäpuuta. Mutta kun tulee puhe vielä muutamien mui- 
den lakkapäämäntyjen säästämisestä sen päivän varalle, jolloin 
nykyisen pesäpuun latvus murtuu, niin silloin uhraukset loppu- 
vat. Sellaisia me ihmiset olemme — aivan samoinhan moni on val- 
mis hakkuissa säästämään lahon tutisevan haapavanhuksen, joka 
on täynnä kololintujen pesiä — mutta ei ainoaakaan elävää suur- 
haapaa, josta voisi tulla seuraaja sitten kun vanhus parin vuoden 
päästä romahtaa maahan. 

Joka vuosi menehtyy moni kalasääski lahnaverkkoon hukku- 
neena, ja kun uhrina on useimmiten vanha, perhettä huoltava koi- 
raslintu, on kannan kärsimä tappio huomattava. Pitäisikin kala- 
sääskiranoilla aivan vartavasten karttaa verkonpitoa matalissa 
lahtivesissä — varsinkin, kun verkkomiehen saaliitkin yleensä 
ovat paremmat syvemmissä vesissä! Aivan erityisesti luonnonys- 
tävää järkyttävät tapaukset, joissa pitäjän ehkä ainoat kalasääs- 
ket on tahallisesti hävitetty uuden kirjolohiviljelyksen vierailijoi- 
na. Kun kirjolohilammikot muutenkin, maamme kauneimpia 

puro- ja koskimaisemia pahoin turmelevina, ovat rikka luonnon- 
ystävän silmässä, ja kun tämä kalalaji itse ei lainkaan kuulu Suo- 
men eläimistöön, on tällainen vaino erityisen häpeällistä. Todetta- 
koon, että tuskin missään Suomessa enää nykyään vähävaraisim- 
matkaan ammattikalastajat tuntevat katkeruutta kalasääskeä 
kohtaan, vaikka se kaventaakin heidän haukiansioitaan. 

Lopuksi voidaan mainita, että eräät merkit viime vuosina, ku- 
ten poikueiden keskisuuruuden vähäinen aleneminen, kenties viit- 
taavat muuttomatkoilla — lähinnä Afrikassa ja Välimerellä — 
lintuihin kerääntyneisiin myrkkyaineisiin, siis epäkohtaan, johon 
me emme täältä käsin voi paljon vaikuttaa. Toivoa kuitenkin so- 
pii, että tehostamalla suojelua kotimaassa voisimme kumota tä- 
mänkin tappiotekijän ja säilyttää kalasääskikannan entisellään, 
rantojemme suurimpana koristuksena. Parhaana lääkkeenä on 
esitetty laajamittaista vankkojen keinopesien rakentamista sydän- 
maille — mihin idea on saatu siitä, että yhä useampia kalasääskiä 
on viime aikoina siirtynyt pesimään kolmiomittaustornien ylära- 
kenteille! (Torneja vain on kovin vähän sopivilla rauhallisilla pai- 
koilla!) Tähänastiset keinopesäkokeilut ovat antaneet rohkaisevia 
tuloksia — joskin samalla osoittaneet, että maan laajuisena urak- 
ka tulee vapaaehtoisin voimin olemaan hirvittävä! 

Tästä pääsemmekin lopulta siihen, mitä koko tämä kirjoitus on 
ollut tarkoitettu pohjustamaan. Kesällä 1971 toimitetaan Suomen 
ja Ruotsin lintujentutkijain yhteinen kalasääskenpesien inven- 
tointi, suojelusuunnitelmien pohjaksi. Ja tähän selvittelyyn tarvi- 
taan yleisön apua! Kuinka paljon kalasääskiä Suomessa nykyisin 
on ja missä pesimäalueet ja pesät sijaitsevat? Joidenkin tutkijoi- 
den hyvin tuntemien koealueiden perusteella on kokonaisarvioksi 
heitetty noin 1000 pesivää paria (toisin sanoen keskimäärin 2 pa- 
ria pitäjää kohti — taikka 1 kalasääski 2500 ihmistä kohti). Mutta 
arvio on aivan summittainen, ja laajoissa osissa maata pesät ovat 
täysin kartoittamatta, hoitamatta ja suojelematta. Olisipa mah- 
dollisimman monella jotakin raapusteltavaa alla olevalle kysely- 
kaavakkeelle! 

Ruotsin ja Suomen kalasääsket edustavat samalla pääosaa ko- 
ko Euroopan kalasääskistä — niin vähiin ne ovat useimmista Eu- 
roopan maista ihmisen jaloissa huvenneet! Sitäkin suurempi on 
velvollisuutemme pitää huolta siitä, että nämä viimeiset pohjoiset 
turvapaikat säilyvät niille vieraanvaraisina. 

Murhaajat joukossamme 


(1971) 


Eräällä hyvällä ystävälläni oli niin suloinen nuori vaimo kuin vain 
naisihminen voi olla: sievä, lempeä, ahkera, taitava, tehokas per- 
heenemäntä, vanhan anopin tuki ja turva, rakkaampi kuin omat 
maailmalle lentäneet tyttäret, valonsäde naapureille ja tuttaville. 
Ja ystävälleni korvaamaton ammattitoveri niin kuin maaseudun 
pienyrittäjän vaimo parhaimmillaan on. Eräänä kesäpäivänä ys- 
täväni toivotti vaimolleen onnea syntymäpäivämatkalle tämän 
synnyinkotiin toiselle puolelle Suomea; sattumalta oli järjestynyt 
kyyti sukulaisten uudella ja mukavalla Amerikanautolla, ja pää- 
tettiin, että ystäväni jää kiireineen lasten kanssa kotiin. Matka al- 
koi uutta valtatietä kovaa vauhtia (kaikki kunnon väkeä, alkoho- 
lista ei puhettakaan) — ja siihen sortui tämän perheyhteisön elä- 
mänilo: muutaman kymmenen kilometrin päässä ajettiin parhaal- 
la suoralla, parhaalla päivänvalolla ja vastaantulijoiden haittaa- 
matta pysäköidyn rekkakuorma-auton alle; nuori vaimo murs- 
kaantui kappaleiksi. Seurasi sydäntäkouristavaa inhimillistä mur- 
henäytelmää: perhetutulla konstaapelilla surkea matka tekemään 
ilmoitusta tapahtuneesta, aviomiehen koko maailma vuosiksi ro- 
mahtaneena, alakouluikäiset pojat äidittöminä, anoppi viikko- 
kausia vuoteenomana, koko naapurusto typertyneenä, kesäilot 
mennyttä laajalti ympäristössä. Ja masentavia mietteitä sattuman 
leikistä, lähdön vaiheista ja niistä monista vaihtoehdoista, jotka 
olisivat kohtalon kulun kääntäneet, kapinointia onnettomuuden 
mielettömyyttä vastaan. 

Olin palaamassa murheelliselta ensi käynniltäni surutalosta. 
Vasta nyt olin kuullut, että onnettomuudella oli ollut toinenkin 


71 


uhri: sukulaisperheen kouluikäinen tytär, ainoa lapsi jotta asetel- 
ma olisi täydellinen. Ohjaaja sen sijaan oli selviytynyt muutamilla 
ruhjevammoilla ja oli tiettävästi jo hankkimassa uutta autoa. 
Pyöräillessäni heinäkuun iltana kurkku kuristuksissa kotia koh- 
den kirkonkylän läpi jouduin samaisen valtatien risteyksessä väki- 
joukkoon, joka piiritti vääntynyttä polkupyörää, verilammikkoa 
ja mittanauhoineen hääriviä poliiseja: jälleen oli koulutyttö — ja 
jälleen vanhempiensa ainoa lapsi — tavannut matkansa pään au- 
ton alla. 

Seuraavana yönä näin unen, joka oli merkillinen osoitus alita- 
junnan toiminnasta. Olin joutunut valtatiellä näkemään kolarin, 
jossa muuan parhaista naapureistani oli ajettu kuoliaaksi, ja tielle 
syntyneen ruuhkan taakse kerääntyi jono kärsimättömiä autoili- 
joita torviaan toitottamaan. Minulla oli taskuase, ja täysin poissa 
tolaltani juoksin pitkin autojonoa ja ammuin kuljettajat toinen 
toisensa jälkeen tuulilasin lävitse huutaen, että tässä on meidän 
viimeinen puolustuskeinomme murhaajia vastaan. Valveilla olles- 
sa eivät näin äärimmäiset johtopäätökset olleet vilahtaneetkaan 
mielessäni, taskuase niinikään oli minulle täysin outo kapine, 
kaikki oli puhdasta unen maailmaa. 

Sen sijaan vakavissani olen sitä mieltä, että yksityisautoista ih- 
misille koituva mielihyvä ei ole missään suhteessa kuvatunlaisiin 
pohjattomiin kärsimyksiin. Kerrotut tapaukset eivät toki ole ai- 
noita, jolloin maantiekuolema on minua henkilökohtaisesti sivun- 
nut; ja tuskinpa kenelläkään on enää tätä nykyä tuttavapiirissä 
puhdasta tiliä tässä suhteessa. Meidän on kylläkin epäilemättä 
ajateltava kokonaisuutta, ilon ja surun summaa: jos autoiluhar- 
rastus tuo korvaamatonta iloa ja elämänsisältöä miljoonille, se on 
oikeutettua, vaikka se tuhoaisi vuosittain kymmenentuhannen 
elämän. Mutta kuinka on? Koko nykykulttuurin kuva, lehtien lo- 
puttomat autopalstat, autokilpailujen ja autonäyttelyjen suosio ja 
kahvipöytäkeskustelut, osoittaa tosin, että auto on päässyt suur- 
ten joukkojen elämässä tärkeälle sijalle. Mutta mitä tekivät nämä 
ihmiset tai vastaava ihmisaines muutama vuosikymmen sitten, 
kärsivätkö he ja elivät kuluttavassa auton keksimisen ja yleistymi- 
sen odotuksessa? Kansatiede ja historia ei tiedä sellaisesta mitään 
— muut intohimot täyttivät tietysti silloin ihmisten elämän aivan 
yhtä tarkoin. Kohdistuivat ne sitten juoksijahevosiin tai muihin 
kilpailua ja jännitystä tarjoaviin harrastuksiin, kaikki ne olivat 

verrattomasti autoilua vaarattomampia lähimmäisten ja omalle 
hengelle. Unohtamatta myöskään niitä miljoonia eläimiä, jotka 
jo pelkästään Suomen tieverkostossa nykyään vuosittain litistyvät 
soraan ja asfalttiin. 

Jokamiehenautoilun muita vakavia haittoja ovat ruumiinkun- 
non ränsistyminen, vauhdista tarttuva hermostuminen ja häiriin- 
tynyt tunne-elämä, matkailun menetetty viehätys kuumissa pelti- 
laatikoissa, joista ei voi eikä ehdi nähdä mitään, autojen rumuus 
maisemassa sekä kaupunkielämän sietämätön vaikeutuminen. 
Entä sitten autojen huimaavat hankinta- ja ylläpitokustannukset, 
jotka suistavat monen monet heikoimmat veljemme yksityistalou- 
dellisten murhenäytelmien sankareiksi? Puhumattakaan autojen 
välillisistä vaikutuksista, kauppataseesta ja luonnonvarojemme 
ehtymisestä. 

Autotaseen hyötyä ja haittoja punnittaessa on myönnettävä, et- 
tä sadattuhannet maantiekuoleman uhrit vuosittain ovat kieltä- 
mättä tuntuva, joskin pieni helpotus väestöräjähdyksen uhkaa- 
massa maailmassa. Mutta kun tilastot osoittavat, että uhreista 
suhteeton osa on juuri niitä ihmisä, joiden kuolema kertomani 
esimerkin tavoin aiheuttaa kaikkein eniten tuskaa ja vaikeuksia, 
nuoria ja keski-ikäisiä isiä ja äitejä, paljastuu tämä apuharvennus 
kaikista mahdollisuuksista epäinhimillisimmäksi. Muutkin hyöty- 
tilille tulevat merkinnät, vauhdin hurma, mielihyvä sosiaalisesta 
arvonnoususta, riemu itsenäisyyden tunnosta ja laajentunut liik- 
kumasäde (parhaimmillaan loma-autoilijan tuollainen koko 
maailma avoinna”-elämys), on pakko tuomita köykäisiksi. 

Parhaiten ymmärrän syrjäisen maatalon farmariautoilijaa, jo- 
ka tavarankuljetuksissa ja asioinnissa saa elämäänsä helpotusta 
— ei liikaa, mutta sopivasti. Ja sitäkin suuremmaksi vienniksi tu- 
lopuolelle lasken autoilun ansiosta yleistyneet sukulais- ja ystä- 
vyysvierailut: monta sydämellistä tapaamista ja monta uudelleen 
solmittua vanhaa ystävyyssidettä on kirjattava vain autojen ansio- 
tilille. Mutta entäpä vaihtoehto: ei palaaminen hevosten ja posti- 
vaunujen aikakauteen, vaan linja- ja vuokra-autoliikenteen radi- 
kaali kehittäminen. 

Nämä näköalat ovat niin houkuttelevia ja niin kovin reaalisia, 
että niiden saama vähäinen huomio herättää hämmästystä. Kau- 
punkien julkisesta liikenteestä on kyllä nähty järkeviä ja tarmok- 
kaita mielipiteitä, mutta sitäkin tärkeämpi maaseudun liikenneoh- 

jelma on hahmottelematta. Ja kuitenkin jokainen ymmärtää, mi- 
ten erinomainen ja tiheä bussilinjaverkko saataisiin kaikkialle 
maahamme, jos sen kehittämiseen olisivat käytettävissä yksityis- 
autoihin upotetut jättimäiset varat — ja jos nykyiset vilkkaat mat- 
kustelutottumukset säilytettäisiin. Taksiautoja olisi samoin saata- 
vissa jokaisessa syrjäkylässäkin, ja jokaisessa linja-autossa olisi 
radiopuhelin, jolla tilattaisiin taksi matkustajia vastaan siellä mis- 
sä linja-autoilla ei olisi jatkoyhteyksiä. Molempien maksut aleni- 
sivat nykyisestä huikeasti, kun matkustajamäärät nousisivat. (Ny- 
kyisinhän päinvastoin jokainen oman auton hankkija korottaa 
viimeisten julkisten kulkuneuvojen käyttäjien maksuja — ja lak- 
kauttaa heiltä osan vuoroja — ja on siten taloudellisestikin heille 
katkera vihollinen.) Yhtäkään sukulaisvierailua ei tarvitsisi uudel- 
leenjärjestelyn takia jättää tekemättä, päinvastoin ne olisivat pal- 
jon huokeampia kuin yksityisellä autolla tehtyinä. Maatilan far- 
mariautostakin kannattaisi kaikin mokomin luopua ja ryhtyä 
käyttämään taksin palveluksia. Sillä ennen kaikkea: jokainen tie- 
tää, miten kymmenkertaisesti turvallisempaa on ammattiautoili- 
joiden ajo: paras kuljettaja-aines, jatkuvan tuntuman antama 
varmuus, tutut tiet, tutut toistuvat tilanteet. 

Muistan, miten minua jokin vuosi sitten loukkasi, kun 
Yhdysside-lehdestä luin, miten kristillinen poikakerhotyö oli ko- 
siskellut nuorisoa järjestämällä pojille motocross- kilpailuja. Tä- 
mä oli ja on mielestäni edesvastuutonta: nuorten johdattamista 
huonoon harrastukseen, paljon vaarallisempaan kuin kadunkul- 
missa seisoskelu. Mutta kerhopapit eivät näytä kykenevän harras- 
tusten arvoluokitteluun, enempää kuin suuri yleisökään. Kuvaa- 
vaa on, miten erään viikkolehden tunnetussa kilpailussa ”'suosi- 
tuimmasta suomalaisesta” aikanaan peräkkäisinä vuosina saivat 
eniten ääniä kaksi ralliajajaa ja sen jälkeen tietoniekka Esko Kivi- 
koski. Mikä suunnaton ero miesten harrastusten vaikutuksella lä- 
himmäiseen! Ralliajajat itse ovat epäilemättä niitä rattineroja, 
jotka viimeksi kaikista aiheuttavat surmankolareita, mutta heidän 
vaikutuksensa on sitä synkempi. Koko rallimaailmassa ja yleisön 
suhteessa siihen tiivistyy nykyajan vauhtimurhamentaliteetti; jo- 
kainen on nähnyt varsinkin suurkilpailujen aikoihin yksityisten 
harjoittelijoiden hirvittäviä leikkejä maanteillämme. 

Ralli- ja automaailma uhkaa joka päivä omaa ja rakkaittemme 
henkeä, mutta kun Esko Kivikoski puuhailee tietosanakirjojensa 

parissa, siitä ei ole harmia kärpäsellekään — yhtä vähän kuin mu- 
siikin, kirjallisuuden, luonnossa samoilun, postimerkkeilyn tai 
monen muun intohimon harjoittajista. Arvostusten muuttaminen 
olisi kipeän kiireellinen tehtävä. Luulisi, että ainakin rauhanjär- 
jestöt ottaisivat onkeensa tiedon, että toisen maailmansodan jäl- 
keen liikenne on vaatinut selvästi enemmän ihmisuhreja kuin käy- 
dyt sodat yhteensä. Vaatimus yksityisautojen takomisesta auroik- 
si ja lapioiksi lankeaisi luonnostaan. 

Sosialismi se kummittelee vaan 


(1971) 


Läheisessä tuttavapiirissäni minulla on ilo omistaa muiden muas- 
sa muutamia syvästi uskovaisia ihmisiä, sekä kirkkouskovaisia et- 
tä Jehovan todistajia, ja samoin muutamia sosialismin nimeen 
vankasti vannovia idealisteja. Kaikki nämä ystävät molemmissa 
ryhmissä kuuluvat ihmisinä parhaisiin mitä tunnen, he ovat elä- 
mänmyönteisiä, auttavaisia, moraalisesti ryhdikkäitä yksilöitä. 
Minulle tuottaa jatkuvaa hämmennystä se että tällaisten ihmisten 
ajattelu mielestäni perustuu täydellisiin tuulentupiin ja — mitä 
johdonmukaisuuteen ja empiirisen havaintoaineiston käsittelyyn 
tulee — kuperkeikkoihin. Nämä kuperkeikat koen kummassakin 
ryhmässä hyvin samantapaisina, ja ajatustenvaihto kaikkien hei- 
dän kanssaan noudattaa samoja latuja. Arkitodellisuuden ja yh- 
teisten harrastusten merkeissä riittää paljon innostavaa puhutta- 
vaa, mutta jos keskustelu lipsahtaa elämänkatsomukselliselle 
alueelle, minä muutun vältteleväksi nyökyttelijäksi: niin, niin, ja 
niinpä niin... Olen hyvin pelkurimainen loukkaamaan toisen ih- 
misen vakaumusta ystävällisessä keskustelussa silmästä silmään; 
siksi on joskus pakko purkaa mieltään kirjoituskoneelle. 
Uskovaisia ja sosialisteja on toki ennenkin verrattu toisiinsa. 
Molemmat uskovat dogmaattisesti kaiken kattavaan yhtenäiseen 
maailmanselitykseen, kummallakin on omat ammoin kirjoitetut 
pyhät kirjansa, joista löytyvät kaikki lääkkeet vaikka olosuhteet 
kuinka muuttuisivat, ja molemmat ovat sinnikkäästi sokeita ja 
kuuroja sille, että kaikki heidän oppirakennelmiensa yhteiskun- 
nalliset sovellutukset ovat aina epäonnistuneet tai kääntyneet vas- 
takohdikseen. On helppo havaita yhtäläisyyksiä niiden ihmisten 

henkisessä rakenteessa, jotka hakeutuvat näihin ryhmiin: he kuu- 
luvat niihin jotka vaativat välttämättä turvallista auktoriteettia 
johon tarrautua, he vaativat ajattelulleen ainakin lujan tukirun- 
gon, jonka sovellutuksilla sitten kyllä sopii harjoittaa pientä älyl- 
listä leikittelyä. Tyypillinen piirre on myös keskimääräistä tiu- 
kempi eristyminen omaan viiteryhmään sekä henkilökohtaisessa 
kanssakäymisessä että kirjallisuuden valinnassa. — Tarkoitan 
kaiken aikaa niitä, jotka ovat omaksuneet nämä katsomuksensa 
jonkinmoisen valintatilanteen kautta, eivät pelkästään sukurasi- 
tuksen tai ylivoimaisen ympäristön painostuksen uhreina. 

Mutta tarkoitus oli tällä kertaa puhua enemmän Pääomasta 
kuin Raamatusta. Ja mielessäni oli ennen muuta se ylipääsemätön 
ajatussotku, johon nuorten vasemmistolaisten mielissä ovat kie- 
toutuneet heidän peruslähtökohtansa taloudellisesta tasavertai- 
suudesta sekä aikamme suuret ongelmat, ylikansoitus, nälkä, 
luonnonvarojen ehtyminen ja maapallon saastuminen asumiskel- 
vottomaksi. Marxilaiset kannattavat innokkaasti aineellista hy- 
vinvointia — suomalaisen hyvinvointi-ideologian muotoilijana 
muistetaan sosialisti Pekka Kuusi — ja asettavat elintason vaati- 
muskynnyksen erittäin korkealle, kuten näemme työväen ammat- 
tijärjestöjen kyltymättömistä vaatimuksista. Mutta milloin 
samanaikaisesti puhutaan kaikkien ihmisten tasavertaisuudesta 
sekä omassa maassa että koko maailmassa, törmätään heti kou- 
raantuntuvaan mahdottomuuteen, jaettavana olevan kakun pie- 
nuuteen. 

Hyvinvointisosialistin näkökulma on yksitotinen, hänen vertai- 
lupisteensä on aina aineellisessa mielessä ylempänä, parempiosai- 
sissa. Kun hän tarkastelee helsinkiläisen siivoojan ja myymälä- 
apulaisen tulotasoa, hän ei koskaan ajattele, että se on tarpeetto- 
man suuri, koska kainuulainen mökinemäntä tulee toimeen pal- 
jon vähemmällä, samoin myymäläapulainen Napolissa ja Buenos 
Airesissa. Vaikka molempien vertailukulmien tilastollisen toden- 
näköisyyden mukaan pitäisi tulla mieleen yhtä usein, hän ajattelee 
automaattisesti vain parempia palkkaluokkia, lehtoria ja ham- 
maslääkäriä. Ja mikä pahinta, nykyaikainen sosialisti ei pyri otta- 
maan pois parempiosaiselta, vaan nostamaan heikomman tämän 
tasalle. Jos Metallityöväenliitto asettaisikin palkkavaatimustensa 
edellytykseksi että korotusten yhteissumma täysimääräisesti vä- 
hennettäisiin insinöörien ja toimihenkilöiden palkkapusseista ja 

osingonjaosta, tässä olisi vielä järkeä. Mutta nyt on tavoitteena 
koko metallialalle palkkataso ja kulutuskyky, jollaista ei voida 
kuvitellakaan kaikille työtätekeville edes omassa maassa ja joka 
kehitysmaita ajatellen on pilviähipovaa ylellisyyttä. Ja vasemmis- 
toälymystö ja sosialistiopiskelijat tukevat — hyvin vähin sora- 
äänin — metallimiehiä, tätä huikeasti etuoikeutettua ryhmää, 
koska he ovat ”työläisiä””. 

Esimerkkejä vastaavanlaisista päättömyyksistä voisi luetella 
loppumattomiin. Ei ole mieltä vaatia jokamiehelle oikeutta omis- 
tusautoon sillä perusteella että varakkailla on auto, kun tiedämme 
autoistumisen aiheuttamat jättiläismäiset haitat. Ei ole mieltä 
väittää, että jokaisen on saatava rantamökki koska parempiosai- 
silla on jo vuosikymmeniä ollut huvilansa — kun tiedämme, että 
kovapohjainen rantaviiva maassamme ei riitä jokaiselle ruoka- 
kunnalle ja että kesämökkien yleistyminen turmelee koko suoma- 
laisen maiseman. Ei voida järkevässä keskustelussa vaatia, että 
kehitysmaan asukkaan on saatava ravinnossaan yhtä paljon kor- 
keatasoista eläinvalkuaista kuin eurooppalaisen, koska maapallo 
ei saamallaan auringon energialla pysty sitä 3500 miljoonalle tuot- 
tamaan. Ja on tyhjää suunpieksäntää vaatia kehitysmaille yhtä 
korkeaa kirjallista kulttuuria kuin Suomelle, kun tiedämme, että 
tällaista paperimäärää ei maapallon metsistä saada haalituksi eikä 
tehtaissa ilman lopullista saastumiskatastrofia tuotetuksi. 

Tiedän katkerasti, ettei koskaan pitäisi erehtyä vaatimaan ih- 
misten ajattelulta johdonmukaisuutta. Nuorsosialistin pitäisi an- 
taa kaikessa rauhassa saarnata kehitysmaista, Suomen metalli- 
miehistä ja saastumisesta, kustakin erikseen. Mutta en mahda mi- 
tään henkilökohtaiselle murhenäytelmälleni, unelmalleni järkipe- 
räisestä katsomuksellisesta keskustelusta. Haluaisin itsepäisesti 
vaatia marxilaiselta selvitystä, minkä kannan hän todella ottaa 
etuoikeutettujen vähemmistöjen kysymykseen. Antaako hän ken- 
ties sittenkin länsimaistyyppiselle hyvinvoinnille niin suuren ar- 
von, että ennemmin suo edes pienen osan ihmiskuntaa nauttia sii- 
tä kuin suistaa kaikki tasaiseen aineelliseen köyhyyteen? Tai pi- 
tääkö hän ehkä kaikessa salaisuudessa esimerkiksi henkistä kult- 
tuuria niin suuressa arvossa, että tiukan paikan tullen antaa muu- 
tamien ihmisten hankkia tilaviin asuntoihinsa taideteoksia, kallii- 
ta musiikki-instrumentteja ja suuria kotikirjastoja — vaikka tie- 
tääkin, että tällaiseen ei hyvinvointimaissakaan ole koskaan varaa 

kuin harvoilla ja valituilla? 

Myös totuudenmukaista historiallista näkemystä olisin vasem- 
mistolaiselle tyrkyttämässä. Tässä maailmantilanteessa, jossa 
meillä ensi kerran on luonnontieteilijäin ansiosta melko tarkoin 
selvillä ne aineelliset puitteet, joissa ihmiskunnan talous voi kestä- 
västi liikkua, pitäisi jokaisen myöntää, että juuri kristillis- 
sosialistinen taloudellisen tasavertaisuuden vaatimus on meidät 
umpikujaan ajanut — käsikädessä insinööritaidon ja lääketieteen 
kehityksen aiheuttaman väestönkasvun kanssa. Jokin vanha feo- 
daalinen järjestelmä, harvojen etuoikeuksiin perustuva sääty- 
yhteiskunta olisi vieläkin maapallolla mahdollinen, toteutettu ta- 
loudellinen demokratia ei. Tai kotoisemmin esimerkein: sellaisen 
yhteiskuntamuodon kuin vielä 1930-luvulla Suomen luonto olisi 
kestänyt, hiukan suuremmallakin väestömäärällä. Apteekkarin ja 
yli-insinöörin huvilat eivät olisi pilanneet Suomen järviä ja meren- 
saaristoja, joidenkin etuoikeutettujen loistoautot ja moottorive- 
neet mahtuisivat kyllä siihen marginaaliin, jonka luonnonjärjes- 
telmän pelivara sallii. Ainoa mikä on mahdottomuus on massojen 
hyvinvointi. 

Totta puhuen ei sellainen vasemmistolaisen ajattelun kulmakivi 
kuin taloudellisen — enempää kuin muunkaan — tasavertaisuu- 
den vaatimus elähdytä minua vähääkään edes arvofilosofisessa 
katsannossa. Päinvastoin omaisuuden ja ansiotason huomattavat 
erot eri kansojen ja yksilöiden välillä ovat mielestäni tärkeimpiä 
ihmiselon monenkirjavuuden takeita, siinä määrin ne aiheuttavat 
erilaisia elämänmuotoja ja elämäntapoja. Ja ihmiskunnan suu- 
rimpana vaarana — tuhoutumista lukuun ottamatta — on toki 
yhdenmukaisuus, vivahteettomuus, ikävystyttävyys, eikä suin- 
kaan puute ja aineellinen köyhyys, joita vastaan ihmisen lajinke- 
hitys sentään on tehnyt hänet biologisesti erittäin kestäväksi. Bio- 
loginen pohja puuttuu myös taloudellisen tasavertaisuuden ideal- 
ta: on taatusti valtaisa ero aineellisessa toimeentulossa kahden 
peippopariskunnan välillä, joista toinen onnistuu valtaamaan 
kappaleen rehevää rantalehtoa ja toinen joutuu kuivalle männik- 
kökankaalle. 

Huomattavat epäoikeudenmukaisuudet tulonjaossa pitäisi siis 
säilyttää, mutta samalla roimasti laskea meidän länsimaista ylihy- 
vinvointiamme kokonaisuudessaan. Epäilemättä palkkahaitarikin 
silti on kohtuuttomasti venynyt ja sietää aikamoisen kutistamisen. 

Jokin sellainen tulotasoasteikko kuin 500—3000 mk ruokakuntaa 
ja kuukautta kohti rahanarvon tämänhetkisellä tasolla tuntuisi 
minusta jotakuinkin järkevästi sopivan keskustelun pohjaksi — ja 
samalla turvaavan riittävän inhimillisen monimuotoisuuden. Liu- 
kumat ylös- ja alaspäin pitäisi kaikin mokomin torjua sekä 
vähimmäis- että enimmäispalkkalailla. Kuitenkin tämäkin systee- 
mi olisi epäilemättä liian suljettu, ikävä ja harmaa, vailla sitä lois- 
ton ja romantiikan hohtoa, jolle taitava sosiaalipoliitikko aina an- 
taisi hiukan liikkumatilaa. Niinpä haluaisin erikoislisenssillä tur- 
vata niiden kuuluisien 20 perheen nykyiset erioikeudet, joista 
naisääni ikäänkuin lumottuna kohtalokkaasti painottaen, väris- 
ten samalla kateutta ja ihailua, laulaa tuossa maailman typerim- 
mässä protestilaulussa: Ahlström — Björnberg — Rosenlew — 
Ehrnrooth — Honkajuuri...” Nämä muutamat suvut olisi tosi- 
aan aihetta jättää eräänlaisiksi aineellisen loiston saarekkeiksi, 
juhlaviksi väriläiskiksi — ja samalla jännittäviksi psykologian ja 
sosiologian tutkimuskohteiksi. Tähän meillä varmasti olisi varaa 
— onhan nykyisessäkin järjestelmässä niin, että juuri kaikkein 
ylimmillä tuloluokilla on vähälukuisuudessaan perin vähän mer- 
kitystä kokonaisuudessa. 

Vielä olisi paikallaan kaavailla, miten ja kelle nuo erisuuruiset 
kuukausitulot jaettaisiin. Järjen ja johdonmukaisuuden nimessä 
ei mielestäni voi muu tulla kysymykseenkään kuin sellainen jaoit- 
telu, että ne, joille työelämä mielenkiintoisuudessaan antaa riittä- 
vän elämänsisällön (esimerkiksi ministerit, yritysten johtajat, 
kauppiaat, maanviljelijät, kalastajat) kuuluvat palkkahaitarin 
alapäähän, kun taas yksitoikkoisten, ja samalla usein vielä niu- 
kasti arvostettujen, ammattien harjoittajat (puhtaanapitotyöläi- 
set, konttorirotat, liukuhihnatyöläiset), joiden tulee saada elä- 
mänsisältönsä irti vapaa-ajan harrastuksista ja huveista, kuuluvat 
ilman muuta 3000 markan miehiin. Onhan aivan selvää, että esi- 
merkiksi sairaalan ylilääkärille, joka ei ehdi koskaan pitää vapaa- 
hetkeä eikä lomaa, riittää 500 markkaa erinomaisesti vaatimatto- 
man nukkuma-asunnon ylläpitoon. Vastaavasti sellaisille fyysises- 
ti epäinhimillisen raskaissa olosuhteissa työskenteleville, kuten 
suurteollisuuden rikkohappo-osastojen työntekijöille ja metalli- 
valimoiden miehille, joille uudelleenjärjestelyjen yhteydessä on 
taattava 4 tunnin työaika, on samalla varattava maksimipalkka, 
jotta he saavat runsaan vapaa-aikansa täytetyksi ja voivat kunnol- 

la rentoutua. 

Tämäntapaisella järkeenkäyvällä järjestelyllä voitaisiin paljon 
vähentää sitä kateutta ja närää, jota taloudellinen eriarvoisuus 
nykyisellään kiistämättä ylläpitää. Tosin se nykyiselläänkin on 
suureksi osaksi keinotekoista: sosialistit pitävät väen väkisin kiin- 
ni siitä Marxin perusteesistä, että inhimillisen elämän tärkeimpiä 
säätelijöitä ovat taloudelliset tekijät — vaikka se on pelkkää hö- 
lynpölyä. Kun kevätaurinko ensimmäistä päivää maaliskuussa 
porottaa toden teolla ja talitintti vetää titityytään, niin onni läik- 
kyy sekä vuorineuvoksen että aputyöläisen rinnassa — ja paljon 
voimakkaammin kuin yhtiön kohonnut yritysvoitto tai palkanko- 
rotus pystyvät sitä pompottamaan. Ja kun ihminen rakastuu tai 
hänen lapsensa on sairas, hän unohtaa meneillään olevat kiukkui- 
simmatkin työtaistelut ja joutuu säpsähtäen miettimään hyvän ai- 
kaa, jos häneltä kysyy hänen palkkaluokkaansa. 

Oppi ojaan kaataa 


(1971) 


Muuan vankimmista tämän ajan ihanteista, jonka kimppuun ei- 
vät edes risupartaradikaalit, Yleisradio eivätkä muutkaan kauhis- 
tukset pyri hyökkäilemään, on inhimillisen tiedon, opin ja valis- 
tuksen arvostaminen. Reippainkaan yliopistomellakoitsija ja tuli- 
sieluisinkaan Teiniliiton kouludemokratiaintoilija ei näytä asetta- 
van kysymyksenalaiseksi hyvän koulutuksen, tehokkaan tiedon 
jakelun oikeutta sinänsä. Päinvastoin, koulutusmahdollisuuksien 
ulottaminen niihin syrjäseutuihin ja niihin kansankerroksiin, joil- 
la niitä ei ennen ole ollut, kuuluu ns. valveutuneiden nuorten into- 
himoihin, peruskoulusuunnitelma herättää heissä riemua. Vieläpä 
kaukaisten maanäärien neitseellisille kansoille järjestetään aat- 
teelliselta pohjalta lukutaito- ja koulutuskampanjoita, tahi kutsu- 
taan niistä orpoja ja hölmistyneitä stipendiaatteja meidän au- 
tuaissa opin saunoissamme kylpemään. 

Tällä kohden tehokkuusyhteiskunta on tosiaan onnistunut jy- 
mäyttämään valpasta radikaalinuorisoaan perin pohjin. Se on 
naamioinut tiedon tason nostamisen ainoan todellisen tarkoituk- 
sen, sen että elinkeinoelämä saisi tehokkaiden ja nöyrien palveli- 
joiden tarpeensa tyydytetyksi, osatotuuksilla ja kauniilla korulau- 
seilla tiedon jalostavasta vaikutuksesta yksilöön, opiskelun tuot- 
tamasta ilosta ja ihmisen luonnollisesta uteliaisuudesta. Runoili- 
jan vanha totuus ”tietämisen tuskasta? on nykyaikaisen mainon- 
nan tehokkuudella häivytetty mielistä. 

Ja näin on käynyt niin omituisesti, että samat lämminsydämiset 
ihmiset, jotka saavat minut onnen kyyneliin puhumalla läheisten 
ihmissuhteitten puolesta kansojen, rotujen ja yhteiskuntakerros- 


88 


ten välillä, kannattamalla luonnollista iloa sukupuolielämässä, 
auttamalla täysipainoiseen elämään kaikkia heikompia ja vähem- 
mistöön jääneitä, naisia, lapsia, puliukkoja, vankeja, — samat ih- 
miset ovat kannattamassa kalseinta, armottominta ja luonnotto- 
minta järjestelmää, nuorten ihmisten sulkemista pariksikymme- 
neksi vuodeksi erimuotoisten oppilaitosten syövereihin. He eivät 
myönnä, että koko koulutusyhteiskunta ei inhimillisellä tasolla 
merkitse muuta kuin nuorten ihmisten rääkkäämistä, sitä että sil- 
loin kun heidän pitäisi loikoa niityllä, soudella järvillä ja poimia 
lumpeenkukkia, katsella syksyisellä jäkäläkalliolla kurkiparvea 
puolukkaterttu suussa, tai samoilla talvisissa erämaissa, ja laulaa 
ja naida ja rakastaa, että heidät näinä vuosina sullotaan oppikou- 
luihin ja korkeakouluihin tai — mikä tärisyttävintä — kesäyli- 
opiston kursseille — opiskelemaan asioita, joita enimmäkseen ei 
ole mitään syytä tietää. 

Puolukkakankailta ja kissankelloniityiltä lähettäisin nuoret vä- 
lillä myös merille, maataloihin töihin, konepajoihin, satamiin ja 
myymälöihin apulaisiksi — vähäksi aikaa kuhunkin. Ja ajeluttai- 
sin heitä polkupyörällä tai peukalokyydillä ympäri maailmaa Rui- 
jan ja Hongkongin välillä. Ja silti uskoisin nuoruusvuosien ajasta 
liikenevän runsaasti myös itseopiskeluun niin kauno- kuin tieto- 
kirjallisuuden parissa tai vapaaehtoisissa — jonkin Nuoren Voi- 
man liiton tapaisissa — harrastuspiireissä. Ainoa maailman pa- 
huus jolta nuoria visusti varjelisin olisi kiinteä, kursseihin, kokei- 
siin ja kuulusteluihin perustuva oppijärjestelmä, persoonallisuut- 
ta kutistava ajanhukkainstituutio. 

Lukija jo arvaa, että haaveitteni taustalla piilevät omakohtaiset 
pettymykset. Ja tosiaan, muistan elävästi, miten ensimmäisinä lo- 
makesinä ylioppilaskirjoitusten jälkeen pidin retkillä mukanani 
Maksim Gorkin nuoruudenmuistelmia ja lopullisen kipeästi taju- 
sin, mitä olin menettänyt junnaamalla kalleimmat vuodet kirkko- 
historiaa, algebran kaavoja ja polttomoottorin rakennetta oppi- 
massa — täsmälleen samoin kuin miljoonat muut nuoret orjat 
ympäri maailmaa. Näillä muistoilla saan vieläkin milloin tahansa 
kiukun syttymään yhtä varmasti kuin valon painamalla sähkö- 
nappulaa. 

Yleispätevyyttä näiltä mietteiltäni ei silti puutu. Vasemmistoli- 
beraali Pentti Holappakin kirjoitti äskettäin, kuinka jo kuppilan 
pöydässä on nähtävissä, missä istuu oppikoulunuorisoa missä sa- 

manikäisiä työtätekeviä nuoria: jälkimmäiset laskevat leikkiä ja 
pitävät hauskaa, koulunuoret istuvat lysähtäneinä, kyllästymistä 
ja maailmantuskaa täynnään. Holappa vihjaisi vielä vanhemman- 
kin lukeneiston kireästä ja ikävystyneestä elämänasenteesta, mut- 
ta ei kehitellyt ajatusta tästä eteenpäin, minkäänlaiseen oppijär- 
jestelmämme kritiikkiin. Mutta moni maltillinenkin tarkkailija 
toteaa että oppikoululaisten ja korkeakouluopiskelijoiden yletön 
työtaakka ja mielenterveydelliset vaikeudet ovat nyky-yhteiskun- 
nan sydämettömintä todellisuutta. Paljon tärkeämpää kuin uudis- 
taa oppilaitoksissa hallintoa ja opiskelijoiden ja opettajien valta- 
suhteita olisi vähentää opintojen tehokkuutta, helpottaa tutkinto- 
vaatimuksia, alentaa tiedon tasoa. Tämä merkitsisi automaatti- 
sesti myös maamme jättäytymistä sivuun kireimmästä kansainvä- 
lisestä talouskilpailusta, mikä ehkä vielä voisi merkitä Suomen- 
maan muuttumista ihmisten asuttavaksi. 

Oppijärjestelmämme toinen veriruskea synti, elämänilon typis- 
tämisen ohella, on kulttuurielämän köyhdyttäminen — vaikka yk- 
sinkertainen sielu kuvitteleekin päinvastaista. Koulutuspohjan 
laajentamistahan perustellaan tavallisesti sillä, että saadaan kaik- 
ki piilevät lahjakkuudet parhaalla tavalla kykyjään kehittämään. 
Arkiajattelijan tavallisimpia hokemia on *hänestä olisi voinut tul- 
la vaikka tiedemies, insinööri, kenraali... jos hän olisi vain pääs- 
syt opin tielle.’ Tahi toisin päin: mitkä käyttämättömät henkiset 
voimavarat ovatkaan piileskelleet maamme syrjäseuduilla ja va- 
rattomissa kansankerroksissa — kuinka moni potentiaalinen Si- 
belius, Raade ja Alvar Aalto onkaan näivettynyt Suomen saloille 
ja tehtaiden asuntoalueille, ketään hyödyttämättä. 

On totta, että koulutus vaikuttaa ratkaisevasti saavutuksiin elä- 
mänuralla, se vaikuttaa vieläkin enemmän kuin suuri yleisö luu- 
lee: Matti Kuusi osoitti aikanaan kokoamallaan tilastolla, että ai- 
van olennainen osa maamme hallinnon, kaupan, oikeuslaitoksen 
ym. — ja myös luovan kulttuurielämän — nimistä”? oli peräisin 
puolestatusinasta valio-oppikoulusta, joille kaikille oli ominaista 
tietynlainen kannustava itsetietoinen eliittihenki. Niiden kasvatte- 
ja oli näissä näkyvissä asemissa kymmenkertaisesti enemmän kuin 
muodollisesti saman koulutuksen muissa oppikouluissa saaneita. 

Johtopäätökset näistä seikoista ovat sen sijaan periaatteessa 
väärät. Ensinnäkään emme toki missään katsannossa tarvitse 
enempää pääjohtajia, hovioikeuksien presidenttejä ja professorei- 

ta; kaikkiin avoinna oleviin tämäntyyppisiin vakansseihin on aina 
laumoittain päteviä hakijoita (ja työvoimapulaa esiintyy koko- 
naan toisilla, vähemmän arvostetuilla työelämän portailla). Mutta 
eikö sama päde myös luovaan kulttuuriin: mitä ihmettä me tark- 
kaan ottaen tekisimme kolmella Sibeliuksella ja viidellä Aleksis 
Kivellä? Eikö korkean tason kansallisen ja kansainvälisen yleis- 
kulttuurin tarjonta ole — jos ollaan rehellisiä — määrällisesti riit- 
tävä tai enemmänkin? Ainakin minua enemmän kiusaa kuin ilah- 
duttaa se, että on olemassa suurenmoisia sävelteoksia ja kirjalli- 
suuden helmiä verrattomasti enemmän kuin mihin koskaan elä- 
mäni aikana ehdin tutustua saati syventyä. 

Sen sijaan henkisen kulttuurin pakeneminen ihmisten lähipiiris- 
tä on tämän maailmanajan huomattavia murheita. Tuomas An- 
hava kirjoitti Ajan tämän vuoden ykkösnumerossa hyvin tärkeitä 
asioita regionalismin, kaikkinaisen kulttuurin alueellisen hajoitta- 
misen puolesta. Hänelle itselleen näyttäytyvät reaalisina vain joh- 
detut ja taloudellisesti turvatut aluekulttuurikeskukset, mutta hä- 
nen siteeraamansa filosofi Chuangtsen sykähdyttävän loisteliaat 
ajatukset ovat vähäisintäkin tiedon keskittämistä vastaan. Omas- 
ta puolestani ajattelen ennen kaikkea ihmisten spontaaneja henki- 
lökohtaisia kontakteja, henkisesti aktiivisten ihmisten säteilyä lä- 
hiympäristöön. 

Koulutuksen tehostuminen vaikuttaa automaattisesti siten, että 
se ihmisaines joka synnynnäisesti on suuntautunut älyllisiin tai 
taiteellisiin leikkeihin, tulee keskittymään muutamiin suuriin kes- 
kuksiin ja niissäkin muutamiin suuriin laitoksiin (ja muutamiin 
kapakoihin), ja kaikkialla muualla henkinen ilmapiiri latistuu ja 
koko ihmisten elämänpiiri yksipuolistuu ja köyhtyy. Tämä on to- 
della karmiva näköala: kun maaseudun kyläfilosofit, metsätyö- 
maiden, tietyömaiden, tehdassalien ja verstaiden älypäät ovat 
kaikki korkeakoulujen tutkijoina, on ihmisten elämä jälleen mon- 
ta astetta harmaampaa ja toivottomampaa. Omassa elämässäni- 
kin ovat hyvin paljon merkinneet nämä Konsta Pylkkäset, koulut- 
tamattomat paikallisprofeetat. Kun ajattelen vaikkapa jotakuta 
Pitkälahden Mattia, ammattisienestäjää Pälkäneen viimeisiltä 
metsäperukoilta, säihkyvän älykästä filosofia, ympäristöään pää- 
tään pitempää hahmoa, joka saattaa tuntikausia kyykkysillään 
piirrellä kylätien pintaan taivaankappalten ratoja ja esitelmöidä 
niiden vetovoimista, tai naurattaa kuulijansa puolikuoliaaksi hui- 

kean terävillä satiireillaan, niin minua riipaisee tieto että muuta- 
maa vuosikymmentä myöhemmin hän olisi hukkunut tähtitieteen 
dosentiksi Helsingin tutkijamassojen pimentoon. 

Mutta Matti Pitkälahden ja Konsta Pylkkäsen siirto Helsinkiin, 
Tampereelle tai Pariisiin ei ole tappio ainoastaan henkisen elämän 
alueellisen hajonnan vaan myös kulttuurin laadun kannalta. Tar- 
koitan sitä, että kulttuurin rikkauden kannalta Konsta Jylhä on 
parempi kuin toinen Helsingissä ja Wienissä opiskellut säveltäjä 
Sibeliuksen rinnalle. Kouluttamattoman älykkään ihmisen aja- 
tukset lentelevät valtoiminaan mitä moninaisimpia teitä, mutta 
yleismaailmallisen yhtenäisen koulutuksen kaavoissa ne puristu- 
vat varsin yhdenmukaiseksi tieteellisrationaaliseksi standardiajat- 
teluksi. 

Oman katkeran surunvalittelunsa ansaitsee vielä se erityinen 
tappio, jota merkitsee suullisen esitystaidon häviäminen koulutus- 
myllyn jauhaessa. On jokseenkin järkyttävää verrata — esimer- 
kiksi radiossa — akateemisten kansalaisten, parhaittenkin puhu- 
jien, jäykkää ja elotonta esitystä kouluttamattomien kansan ker- 
tojanerojen rehevään, rikkaaseen ja vuolaaseen sanalliseen ilotuli- 
tukseen. Sääntö on hätkähdyttävän poikkeukseton: ainakaan mi- 
nä en ole koskaan kuullut ylioppilastutkinnon läpäissyttä ihmistä 
joka osaisi puhua. Sen sijaan omallekin kohdalleni on osunut 
kierto- tai kansakoulun käyneissä isännissä, emännissä ja työmie- 
hissä kymmeniä mestarikertojia. Nähtävästi on niin, että ihminen 
ei auttamattomasti kykene yhtaikaa hallitsemaan ja viljelemään 
painettuun sanaan perustuvaa kirjallista kulttuuria ja suulliseen 
esitykseen perustuvaa kertomaperinnettä. Olkoon lohdutuksena, 
että nauhuri luojan kiitos keksittiin ennen peruskoulua. 

Tehokas koulutus on teknologisen lumivyöryn välttämätön 
edellytys ja uskollinen orja. Vain hyvin koulutettu ihminen pystyy 
raastamaan maapallon puhtaaksi luonnonvaroista, ja vain koulu- 
tus pystyy luomaan ihmiselle riittävästi niitä uusia tarpeita, jotka 
takaavat teknologian tuotteiden menemisen kaupaksi. Olen aikai- 
semmin kirjoittanut ihmisyksilön kuormitusarvoista ja todennut, 
että maisterin ja insinöörin vaatima tuotevalikoima ja palvelus- 
ten, kuljetusten, energian määrä on aina monta kertaa suurempi 
kuin pienviljelijän. Lukeneistoa toisin sanoen mahtuu maapallolle 
hyvin paljon vähemmän kuin alkukantaista maalaisväestöä. Unel- 
ma koulusivistyksestä koko maapallon väestölle on inhimillisen 

hybriksen huipentuma, mieletön ja koskaan toteutumaton utopia. 

Vain erittäin luja, perusteellinen ja yhdenmukainen koulutus 
takaa kansalaisten nöyrän alistumisen tuotanto- ja kulutusketjun 
kestäviksi lenkeiksi. Kaikki nämä nykyajan koulu-uudistukset ja 
uudistusvaatimukset ovat tämän alistamislinjan johdonmukaista 
jatkoa: peruskoulu, kouluikärajan alentaminen 6 vuoteen, lasten- 
tarhojen ja viimeksi kaikkein pienimpienkin laitostetun päiväkoti- 
järjestelmän kehittäminen. Kaikki ne ovat asioita, jotka nostavat 
hirvittävän vilunväristyksen yksilöllisyyttä arvostavan viimeisen 
mohikaanin pintaan. 

**Edistyksen” harhakuva 


(1971) 


Harvoilla käsitteillä on nykyihmisen arvomaailmassa niin voi- 
makkaasti myönteinen väri kuin sanoilla kehitys ja *edistys'. 
Tuntuu siltä kuin varsinkin virkeimmälle nuorisolle ?edistykselli- 
nen’ tarkoittaisi samaa kuin oikea, hyvä, fiksu, älykäs. Vastaa- 
vasti *paikalleen pysähtyminen”, 'jähmettyminen”, vanhoillinen”, 
”säilyttäjä? ovat kummituksia, joita kukaan kunnon ihminen ei 
kelpuuta niskoilleen. Konservatiivitkin luikertelevat puhumalla 
säännöllisesti ”*dynaamisesta konservatismista” tai 'maltillisesta 
kehityksestä”. 

Hiljakkoin nousivat kuitenkin ensimmäiset vastoinkäymiset 
*edistyksen' tielle talouselämän alalla. Muutama älypää keksi, et- 
tä maapallon luonnonvarat ja kantokyky ovatkin rajallisia, että 
aineellisen hyvinvoinnin kasvu ei voi jatkua kauemmin kuin nämä 
sallivat. Pysähtymisen on joskus pakko tapahtua, jähmettyminen 
tai taantumus lankeaa väistämättömänä. 

Havaittiin toisin sanoen itsestäänselvyys, joka vastaa 4—5- 
vuotiaan lapsen käsitystasoa. Joku ulkoplaneettalainen, joka ei 
tunne inhimillisen ajattelun koukeroita, leimaisikin empimättä 
vähämielisiksi ne taloustieteilijät, jotka ovat luoneet 'jatkuvan ta- 
loudellisen kasvun? rakennelman. Mutta kuitenkin: tämä järjes- 
telmä toimii tällä hetkellä täyttä päätä niin kapitalistisissa kuin so- 
sialistisissa maissa. Kaikissa niissä talouselämä perustuu siihen, 
että kansantuote kasvaa niin ja niin monta prosenttia vuosittain 
— jos kasvu pysähtyy, on talousmiehillä taskussaan vain katast- 
rofin avaimet. 

Ainoastaan Yhdysvalloissa on tajunnan selkeneminen alkanut 

hiipiä yksityisajattelijoilta päätöksentekoportaaseen: siellä on jo 
ministeritasollakin kuultu todettavan, kuinka taloudellisen kas- 
vun’ järjestelmästä olisi löydettävä tie *taloudellisen tasapainon’ 
järjestelmään. Mutta sielläkin tämä on ollut vasta hurskas ääneen 
lausuttu unelma, jonka edellyttämää koko elinkeinoelämän 
uudelleenjärjestelyä ei ole edes yritetty luonnostella. 

Mikään ei vielä ujostuta esimerkiksi suomalaista kunnanjohta- 
jaa kun hän typerän ihmisen koko varmuudella veisaa samaa ker- 
tosäettä riippumatta kunnan tai miehen nimestä: lisää teollisuut- 
ta, lisää teitä, lisää kauppaa, lisää matkailua, lisää väestöä, lisää 
sähköä ja lisää vettä, kauppalan oikeudet, kaupungin oikeudet 

loppumattomiin, vuoteen 1980, vuoteen 2000, vuoteen 
2000000. Tai ajatellaanpa yritystä jonka liikevaihto ei osoita nou- 
sua joka vuosi — mikä häpeän ja tappion syvyys! — ”liikeyritys, 
joka ei laajene, on jo hävinnyt kilpailun”. 

Monet ajattelijat, jotka oivaltavat taloudellisen kasvun käy- 
neen mahdottomaksi, tai eivät ole siitä alun perinkään viehätty- 
neet, mutta eivät jaksa päästä edistyksen lumouksesta yleensä, 
vaativat *kehityksen? siirtämistä muille elämänaloille. Meidän on 
kehitettävä ihmissuhteita ja itseämme, älyä, henkeä ja moraalia, 
hiottava käytöstapojamme jne. Tämä kaikki kuulostaa kauniilta 
ja hyvältä — mutta ei loppujen lopuksi ole sen järkevämpää. Me 
emme voi tulla täydellisyyttä paremmiksi, jossakin on raja niyös 
hienotunteisuudella ja lähimmäisenrakkaudella. Jos me lähdem- 
me siitä, että edistymisen pitää olla ajasta aikaan jatkuvaa, on 
umpikuja kaikissa tapauksissa edessä. Kehitys on aina kestoltaan 
rajoitettu, pitkissä ajanjaksoissa on paikoillaan pysyttely aina 
normaalitila. 


Minulla oli kerran — jo vuosia sitten, ennen kuin maapallon voi- 
mavarojen ehtyminen näyttäytyi likikään niin kouraantuntuvana 
kuin nyt — tilaisuus lyhyeen väittelyyn taloudellisesta kasvusta 
presidentti Urho Kekkosen kanssa. Kysyin häneltä, eikö pyrki- 
mystä jatkuvaan taloudelliseen nousuun, tuotannon ja kulutuk- 
sen lisäämiseen, ollut pidettävä mielettömänä silloin kun näkyvis- 
sä ei ollut selvää tavoitetta, tiettyä aineellisen hyvinvoinnin tasoa, 
joka olisi laskettu ihmisen tarpeita parhaiten tyydyttäväksi, jolle 
pyrittäisiin ja jolle jäätäisiin (sikäli kuin tavoitetaso olisi luonnon- 
varojen riittävyyden puolesta saavutettavissa). Kekkonen — toi- 

sin kuin muut keskustelukumppanit — tajusi heti ongelmanasette- 
lun ja vastasi myöskin rehellisesti ja kiertelemättä. Hän totesi, et- 
tä ainakin hänelle henkilökohtaisesti kehitys, muutos, liike on it- 
seisarvo, johon hän on tunnepohjaisesti kiinnittynyt. Toiminnan 
ja eteenpäinmenon vaatimus kuului hänen ihmiskuvaansa. Talou- 
dellisen kasvun joskus tapahtuvasta päättymisestä oli hänen mie- 
lestään ennenaikaista huolestua; hän uskoi ihmiseen ja ihmisen 
kykyyn havaita, milloin oltiin menemässä liian pitkälle — sitten 
kun se aika olisi käsillä. 

Ensimmäiseksi on helppo takertua tuohon ihmisuskoa koske- 
vaan tunnustukseen. Toisille historian ja joukkoliikkeiden tarkas- 
telijoille tällainen luottamus ihmisen kontrollikykyyn ja etenkin 
sen kollektiiviseen itsesäilytysvaistoon on hyvin vierasta. Tällä 
hetkellä näyttää mitä ilmeisimmältä, että ihmiseltä puuttuu täysin 
kyky kontrolloida teknologiaansa, joka ajaa hänet täyttä vauhtia 
ekokatastrofiin, ohi varoitusmerkkien. Kehityksen huuma on 
temmannut ihmisen mukaansa tielle, jolla ei ole pysäköintipaik- 
kaa. 

Mutta entäpä jos leikiteltäisiin sillä ajatuksella, että nämä 
hyvinvointi-optimistit olisivatkin oikeassa. Ihminen osaisi ottaa 
vaarin lopun merkeistä, uudelleenmuotoilisi taloutensa maapal- 
lolla vakaan tasapainon perustalle — juuri sille äärimmäiselle ra- 
jalle, jonka luonnonvarain korkojen käyttö mahdollistaisi. Käy- 
tettäisiin nopeasti uusiutuvia luonnonvaroja (ravintoa, puuta, 
eloperäisiä vaatetuksen raaka-aineita) todellakin vain vuotuisen 
tuottokiintiön mukaan, hitaasti uusiutuvia luonnonvaroja (öljyjä, 
metalleja, soraa, turvetta ym.) erittäin pitkäjänteisen aikataulun 
mukaisesti, koko ajan pannen painoa äärimmäisen täydelliselle 
romun ja jätteen keruulle ja uudelleenkäytölle. Tie- ja tonttimaa- 
ta ei enää lisättäisi. Laskettaisiin taloustoiminnan eri lajeille sekä 
kokonaisintensiteetille raja-arvot, jotka jäisivät ilmakehän ja me- 
rien tasapainon järkkymiskynnyksen alapuolelle. Toisin sanoen 
elettäisiin niin kuin ihmissuku aikoisi pysyä maapallolla vielä tu- 
hansia tai miljoonia vuosia, ei ainoastaan vuoteen 2000, joka ny- 
kyisellä varainkäytöllä on ihmiskunnan äärimmäinen tavoite. 

Eikö kehityksen, liikkeen ihannoijien asenne tällöinkin olisi lie- 
vimmin sanoen itsekäs? Olisiko oikein ja kaunista varata koko tä- 
mä taloudellisen nousurynnäkön hurmio yhdelle tai kahdelle su- 
kupolvelle? Jäisiväthän jälkipolvien kekkoset, edistysintohimon 

riivaamat yksilöt joka tapauksessa julmasti nuolemaan näppe- 
jään. Eikö olisi humaanimpaa jakaa voimaihmisten ilo tasaisem- 
min? Miksi, tältäkään kannalta, tämä muutoksen huimaava no- 
peus? 


Hedelmällisempää kuin miettiä kehitysrynnistäjien moraalisia vel- 
vollisuuksia jälkipolvissa esiintyviä hengenheimolaisiaan kohtaan 
on kuitenkin pohtia, mikä on kiihkeän kehityksen kokonaisvaiku- 
tus sen sukupolven elämäniloon ja viihtymiseen, joka sen joutuu 
kokemaan. Nyt tullaan asian ytimeen. Ihmistuntijan, joka ei elät- 
tele illuusioita, on heti kohta pakko todeta, että raju kehitys vas- 
taa vain pienen väestönosan tarpeita ja toiveita. Tähän joukkoon 
kuuluu paljon nuoria, joille tietty edistyksen vaatimus on muuta- 
man vuoden ajan biologisesti määräytynyt, mutta vanhemmista 
ikäluokista vain joitakin (Urho Kekkosen kaltaisia) levottomia vi- 
talisteja. 

Useimmille tavallisille pienille ihmisille nopea kehitys, olosuh- 
teitten jyrkkä muutos on sinänsä — riippumatta siitä mihin suun- 
taan se kulkee — julma murhenäytelmä, sitä julmempi mitä nope- 
ampi se on. Tämä johtuu siitä, että normaali ihminen kiinnittyy 
niihin olosuhteisiin, siihen ympäristöön ja siihen arvomaailmaan, 
jotka hänen nuoruudessaan vallitsevat. 

Pelkkä ulkoisen ympäristön jyrkkä muuttuminen saa ihmislä- 
heisen sosiaalipoliitikon vakavaksi. Kun joku haikailee kotikylän- 
sä kadonneita koivikoita ja lapsuutensa hävinnyttä kylämaisemaa 
hirsipirtteineen ja syreenipensaineen, toinen nuoruutensa purje- 
laivoja ja kolmas kaupunkinsa kadonneita puistoja, lehtikujia ja 
koristeellisia puutaloja pihoineen, tämä ei ole leikiksi pantava 
asia, vaan merkitsee todellista tuskaa — kokonaan riippumatta 
siitä kuinka väistämätöntä se kenties on. Kaikki tällainen on otet- 
tava huomioon punnittaessa yhteiskunnallisen kehityksen haitta- 
ja hyötypuolia — silloin kun joku intoutuu suhteettomasti painot- 
tamaan niitä kehityksen edistysaskelia, joille pieni normaalikan- 
salainenkin enimmäkseen antaa arvoa, kuten aineellisen hädän 
poistumista, sosiaaliturvan parantumista ja yhteiskunnallisen sor- 
ron hienovaraistumista. 

Vielä tummempia murheen juonteita kiihkeä kehitys tuo ihmis- 
ten välisiin suhteisiin. Sukupolvien välisen kuilun repeäminen jät- 
timäisen leveäksi merkitsee varsinkin juuri vanhemmalle polvelle 

tuskallista pettymystä: on harvoja suurempia suruja kuin havain- 
to, että omat lapset alkavat halveksia kaikkia isän ja äidin arvos- 
tuksia, taitoja ja kokemuksia. Kun normaalikansalainen pian 30 
tai viimeistään 40 vuotta täytettyään joutuu kaikilla elämän aloil- 
la nuorempien syrjäyttämäksi ja havaitsee tiedotusvälineiden aat- 
teellisen keskustelun itselleen täysin vieraaksi, on jotakin syvälli- 
sesti vinossa. Meidänkin maamme on täynnä katkeroituneita van- 
hoja yleisönosastonkirjoittajia, jotka ovat pudonneet kelkasta ja 
reagoivat vallitseviin aatevirtauksiin pelkällä hämmennyksellä ja 
epätoivolla — eikä se ole naurettavaa, vaan järkyttävää. 

Alalla kuin alalla puhutaan säälimättömästi aikansa eläneistä 
muumioista. Jokaisessa järjestössä, oli se sitten luonnonsuojelu- 
liitto, pikakirjoittajien kerho tai lintutieteellinen yhdistys, teh- 
dään vallankumouksia ja savustetaan ulos **kalkkeutuneet vanhat 
parrat” — jotka ovat nämä yhdistykset perustaneet ja niihin mo- 
nin sitein ja kaikkine muistoineen kiinnittyneet. Sen jälkeen he 
joutuvat oman läheisimmän aatteensa tai harrastuksensa katke- 
roituneiksi ja myrkyllisisiksi sivustaseuraajiksi. Jokaikisessä opin- 
ahjossa, oli se sitten kotitalousopisto, lukio tai teatterikoulu, pil- 
kataan ja taivastellaan taantumuksellisia opettajia, menneisyyden 
haamuja. Täynnä pyhää tärkeyttä nuoret kaikkialla toistelevat 
fraasiaan, kuinka he eivät saa opetusta sitä yhteiskuntaa varten, 
jossa he elävät, vaan entistä, jo hävinnyttä maailmaa varten”. 

Mitä tämä tällainen puhe on? Kuinka voisi toisin ollakaan, 
kuinka opettaja voisi opettaa muuta kuin sen koulutuksen ja 
arvomaailman, ajan hengen” mukaan, joka vallitsi hänen vas- 
taanottavassa nuoruusiässään? Näin on ja näin tulee aina ole- 
maan. Normaali ihmisyksilö hankkii niin ammattitaidon kuin ar- 
vostustensa ja maailmankuvansa pääainekset ennen 25 vuoden 
ikää, sen jälkeen hankitut täydentävät kokemukset ja tosiasia- 
aineisto eivät pysty hänen perusasenteisiinsa vaikuttamaan. 


Yhä enemmän tässä hysteerisessä maailmassamme on ruvettu pu- 
humaan sellaisesta ilmiöstä kuin aikuiskasvatus, aikuiskoulutus. 
Muuan räikeä lehtiotsikko hiljakkoin jäi mieleeni: ”Aikuisillakin 
oikeus koulutukseen”. Voiko olla mitään falskimpaa, epäpsyko- 
logisempaa, epäbiologisempaa? 

Mitä tasapainoinen tavallinen ihminen odottaa elämältään? 
Hän haluaa tehdä verrattain kovaa työtä, joka antaa hänelle riit- 

tävän vastuksen, mutta jonka hän kuitenkin tuntee kohtuudella 
hallitsevansa, hän haluaa rakastaa vastakkaista sukupuolta ja lap- 
siaan ja omistaa heille aikaansa, hän haluaa nauttia hyvästä ruo- 
asta ja istua iltoja hyvien ystävien kanssa, kahvikupin, teelasin tai 
viinapullon ääressä, hän haluaa aistia kevääntuloa, pihkan tai me- 
ren tuoksua, kuljeskella metsässä tai puistossa tai satamassa lai- 
voja ja auringonlaskua katsomassa. Hän haluaa myös hivenen 
jännitystä ja sopivan annoksen viihdettä, ja niitä hän ammentaa 
musiikista, urheilusta ja tiedotusvälineistä. 

Entäpä uuden oppiminen? Se kuuluu ihmislajin biologisiin tar- 
peisiin, mutta ei missään tapauksessa voimakkaimpien perustar- 
peitten joukkoon — ja nuoruusiän ponnistuksiin valmis uteliai- 
suus laimenee pian jyrkästi. Mitä tasapainoinen ihminen ei siis ha- 
lua? Hän ei halua, ei nuorenakaan, opiskella läähättävässä tahdis- 
sa ja pelon vallassa, kilpailussa alakynteen joutumisen uhan alai- 
sena. Ja keski-ikäisenä hän ei halua aloittaa tietojen keräystä uu- 
delleen alusta, hän haluaa elää rauhassa ja käyttää nuoruutensa 
tieto- ja taitopääomaa — ja odottaa siihen lisätyn elämänkoke- 
muksen nojalla iän karttuessa yhä enemmän arvostusta ympäris- 
töltään. Mutta jos hän jo 40-vuotiaana saa kurkku kuristuksissa 
pelätä nuorten syrjäyttävän hänet työmarkkinoilla, tuntea itsensä 
osaamattomaksi ja tarpeettomaksi, tai jos hänet työnnetään 
jatko- tai uudelleenkoulutusmyllyyn, joka on hänelle luonnonvas- 
tainen, silloin yhteiskunnassa alkaa olla jo jotakin saatanallista. 

Kukaan ei kiistä sitä, että vain edistys, uuden oppiminen, on 
nostanut meidät kahdelle jalalle, kivikirveestä ydinkärkiohjuk- 
seen, lahokantojen toukkaherkutteluista säilykepurkkien lumot- 
tuun maailmaan ja metsästysloitsuista edistyksen mielekkyyttä 
pohtivaan löysään filosofointiin. Eikä kukaan väitä, että jonkin- 
asteinen hankaus sukupolvien välillä olisi koskaan vältettävissä — 
se kuuluu ihmislajissa itsessään piileviin ristiriitoihin. Mutta yhtä 
selvää on, että kaikkien ristiriitojen syventyminen suhteettomiksi 
on vasta viimeisten vuosikymmenien teknologian ryöstäytymisen 
seurausilmiö. Aikaisemmin olosuhteitten muutosnopeus oli kovin 
paljon rauhallisempi, eikä yhden sukupolven elinaikana päässyt 
syntymään kohtuutonta turhautumista ja kärsimystä. 

Maailmanajallemme ominaisia ovat siis kaksi vähemmän hy- 
myilyttävää scikkaa. Ensinnäkin ihminen teknologiallaan pelaa 
pois aineelliset mahdollisuutensa jatkaa elämäänsä maapallolla, 

toisaalta hän tuomalla teknologisen kehityksen villinhurjan vauh- 
din asenteisiinsa ja yhteiskuntasuunnitteluunsa runnoo jo etukä- 
teen itsensä henkisesti vaivaiseksi. Ihmisellä on vain yksi mahdol- 
lisuus — pysäyttää kehitys, torjua teknologian uudet aluevaltauk- 
set, asettua lepäämään laakereillaan. Biologit sanovat, että hänel- 
lä ei tätäkään mahdollisuutta ole. Jokainen eläinlaji käyttää aina 
viimeiseen saakka kaikkia välineitä mitkä sillä on hallussaan, ly- 
hyen tähtäyksen hyvinvoinnin lisäystä hankkiakseen. Mitään 
kontrollijärjestelmiä luonto ei tunne, ci myöskään ihmiselle. Jos 
ihminen on kyennyt kehittämään välineensä niin ylitehokkaiksi, 
että ne raunioittavat maapallon talouden, on seurauksena hänen 
oma tuhonsa — olisi vastoin luonnonlakeja, että hän kykenisi jät- 
tämään joitakin välineitä käyttämättä. 

Mutta entäpä jos sittenkin? Voisiko ihmisen tietoisuus, tietoi- 
nen harkinta sittenkin saada ylivallan lajin vaistonvaraisista alku- 
voimista? Olisiko uudelleen suunnatulla asennekasvatuksella 
mahdollisuuksia? Antaisiko jotakin toivoa se, että ihmispopulaa- 
tiossa vain pieni osa yksilöistä on noita biologisesti voimakkaita 
keksijöitä, uuden luojia, edistyskiihkoilijoita, jotka ovat määrän- 
neet koko lajin kehityssuunnan? Oli miten oli, vaikka voitettaisiin 
vain pieni viivytys, tai voitaisiin vain hiukan lisätä elämän siedet- 
tävyyttä lopun kynnyksellä, joka tapauksessa kannattaa ainakin 
jokaisen ajattelevan ihmisen tarkistaa asenteitaan. Kehitys ja edis- 
tys on 1970-luvulla tajuttava äärimmäisen kielteisiksi ja vaaralli- 
siksi asennehirviöiksi. On jo pakko ryhtyä painottamaan nk. py- 
syviä arvoja, liittyivät ne sitten rakkauteen, ystävyyssuhteisiin, 
luonnonelämyksiin tai siitä ihmiskunnan jo kokoamasta valtaisas- 
ta taidepääomasta ammentamiseen, josta riittää yllin kyllin meille 
jokaiselle koko elinajaksi — siinäkin tapauksessa, ettei yksikään 
uusi sävellys, maalaus, veistos, runo tai kaunokirjallinen teos 
enää näkisi päivänvaloa. Pelatkaamme shakkia sen sijaan että ra- 
kennamme siltoja ja öljynjalostamoita, tutkikaamme vanhojen 
postimerkkien vesileimoja ja hammastuksia sen sijaan että kehit- 
telemme entistä tehokkaampia metsätraktoreita, ja viljelkäämme 
puutarhassa kukkia ja kukkakaaleja sen sijaan että äherrämme 
masentavan raskaan englanninkielen kurssin kanssa ”'päästäk- 
semme elämässä eteenpäin”. 

Myytti menevästä miehestä 


(Myynti- ja markkinointipäivillä Dipolissa 1971) 


Kun ideapäivien kurssitoimikunta esitti esitelmäpyyntönsä, sain 
evästykseksi tietää, että ei ollut tarkoitus jälleen kerran kehottaa 
menevää miestä syömään terveellistä ruokaa, nukkumaan hyvin, 
vähentämään tupakointia ja harrastamaan kuntourheilua. Toimi- 
kunnan pelko oli aiheeton: päähäni ei voisi pälkähtääkään suosi- 
tella menevälle miehelle terveitä elämäntapoja, sillä on selvää, et- 
tä mitä varhaisempi menevän miehen sydäntautikuolema, sitä pie- 
nempi hänen aiheuttamansa vaurio ihmiskunnalle. Paras menevä 
mies — kuollut menevä mies, elikä mennyt mies. 

Menevän miehen määritelmä? Tarkoitan tässä — ja rajoitun 
kotimaisiin olosuhteisiin ja esimerkkeihin — niitä elinkeino- 
elämän johtoportaan miehiä, jotka määrätietoisesti ja itseään 
säästämättä, perhe-elämässä ja vapaa-ajan harrastuselämässä teh- 
tyjen suurten uhrausten hinnalla, ovat rakentaneet tämän suoma- 
laisen yhteiskunnan — ja tehneet siitä nykyisenlaisen helvetin, 
jossa ratkaisemattomat ongelmat vyyhteytyvät lopullista tuhoa 
nopeuttavaksi sekasorroksi. Tarkoitan sitä miestä, joka on pan- 
nut pyörät pyörimään ja joka myös pitää ne pyörimässä aina sii- 
hen saakka kunnes ne ovat ajaneet meidät kaikkien yli. 

Hyvin suurelta osalta tarkoitan teitä, hyvät ideapäivien osanot- 
tajat ja arvoisat läsnäolijat. 

Me kaikki täällä tiedämme, että myytillä, kuvalla menevästä 
miehestä on yhä myönteinen kaiku ja väri suuren yleisön keskuu- 
dessa. Se on yhä hyvin käyttökelpoinen valtti auto-, tupakka- ja 
talviulsterimainoksissa. Kun tehdään galluppeja pikkupoikien tai 
yhtä hyvin ylioppilaskokelaiden tulevaisuuden tavoitteista, niin 


101 


diplomi-insinöörillä tai ekonomilla suuryrityksen johtopaikoilla 
on korkea pistemäärä. Ja sanomalehdet oikealta vasemmalle kä- 
sittelevät kansallissankareina laivanrakennusinsinööriä, joka 
suunnittelee loistoristeilijöitä Karibian meren huvipurjehduksille, 
ja kaupallista attasheaa, joka onnistuu jujuttamaan pullotettua 
suomalaista olutta Argentiinan markkinoille — ja kovin harva 
suostuu ajattelemaan, mikä arvoton typeryys ihmisen tällaisiin 
toimiin kätkeytyy. 

Kuitenkin se uusi maailmankatsomus, joka painottaa pysähty- 
misen välttämättömyyttä, muistuttaa luonnonvarojen ehtymisestä 
ja saastumiskatastrofista, on saanut sekin jo varsin paljon suun- 
vuoroa tiedotusvälineissä — niin paljon, että täälläkin läsnäoli- 
joista varmasti jokainen tuntee nämä varoitukset päällisin puolin 
ja tietää, mitä tarkoitetaan ekokatastrofilla ja nollakasvun yhteis- 
kunnalla. 

Mutta se että tämä uusi ajattelu ei ole päässyt nimeksikään vai- 
kuttamaan elinkeinoelämän todellisuuteen johtuu siitä, että ihmi- 
sellä on aina voimakas taipumus ja loistava kyky torjua ikävät 
asiat, ne jotka pilaavat hänen lyhyen tähtäyksen-ilonsa. Biologit 
ja luonnonsuojelijat eivät olleet montakaan kuukautta vetäneet 
saastekampanjaansa, kun kävi ilmi, että menevä mies ei suinkaan 
antanut sekoittaa ympyröitään. Hän iski vastaan leimaamalla va- 
roittajat partaradikaaleiksi ja saasteprofeetoiksi ja puhumalla elä- 
mänkielteisistä tuomiopäiväsaarnaajista. 

Tilanne onkin nykyään kokonaan lukossa — luonnonsuojeli- 
joilta ovat keinot loppuneet, kun panoksia shokkihoidon järey- 
dessä ei voi enää korottaa, kun kaikki heidän argumenttinsa liite- 
tään yhteiseen nippuun yhteisellä nimikkeellä ja sujautetaan ih- 
mislapsen toisesta korvasta sisään ja toisesta ulos. Ja kuitenkin 
vertailu erilaisiin maailmanlopun profetioihin on aivan ratkaise- 
valla tavalla ontuva. Eihän nyt ole enää lainkaan kysymys profee- 
tallisesta näkemyksestä, suurten ajattelijoiden mahtavista tulevai- 
suudennäyistä, ei ylimalkaan mistään uskon alaan kuuluvista asi- 
oista, vaan tieteellisen kuivakiskoisista laskelmista, joissa aurin- 
gon energian määrä, vihreiden kasvien yhteyttämisteho tai ravin- 
toketjun hukkaprosentit näyttelevät ratkaisevaa osaa. Lasketaan, 
minkälaisia rikin laskeumia vedet sietävät, kuinka suuria savusu- 
mun ja hiilidioksidin lisäyksiä ilmakehän tasapaino kestää, kuin- 
ka suuret kloorattujen hiilivetyjen määrät riittävät tuhoamaan 

merten perustuotannon. Eivät nämä ole mitään mielipiteitä, joista 
maallikko voisi olla eri mieltä. Toinen asia on, että tällaiset glo- 
baaliset tasapainolaskelmat eivät asiantuntijoiden keskuudessa 
vielä nykyisellä tietämyksen tasolla ole kovin täsmällisiä, että tu- 
lokset heittävät melkoisissa aikarajoissa. 

Muuan suuri synteesiyritys Yhdysvalloissa, joissa tietokoneme- 
netelmällä tutkittiin kaikkia jo nähtävissä olevia saastumisilmiöi- 
tä ja maailmantalouden laajenemiskertoimia, päätyi siihen, että 
fyysinen olemassaolomme alkaa olla uhattuna vuoden 2040 paik- 
keilla — mutta tämä on tietysti vain eräs laskelma muiden joukos- 
sa. Muun muassa sellaiset erittäin keskeiset ja erittäin reaaliset, 
mutta tarkkojen fysiologisten mittausten puutteessa toistaiseksi 
täsmentämättömät tekijät kuin viihtyvyystekijät oli pakko jättää 
tuon tutkimuksen ulkopuolelle. Jossakin määrin näkemyksenva- 
rainen onkin vielä se esitetty ennuste, että järjestynyt ihmiskunta 
ei tule sortumaan luonnon tasapainon lopulliseen järkkymiseen, 
vaan jo sitä ennen anarkistisiin joukkoliikkeisiin, jotka ovat seu- 
rausta laajoja ihmisjoukkoja koskettavista tuskatiloista. Näyttöä- 
hän tämänkin teorian puolesta on jo yllin kyllin — ja paljon on 
tieteellisin perusteinkin pääteltävissä, kun verrataan biologin sil- 
min ihmispopulaatioiden nykyistä elämäntapaa ja tarvetasapai- 
noa niihin, jotka lajinkehityksen valossa ovat niille luontaisia. 

Yhteistä kaikille luonnontieteilijäin laskelmille, jokaisella osa- 
alueella, on joka tapauksessa se, että suunta, trendi sielläkin, mis- 
sä järisyttäviä haittoja ei vielä ole nähtävissä, on selvä — kohti 
mahdollisuuksien rajaa, katastrofia tai loppua — miten sen sa- 
nookaan. Jatkuvaan kasvuun perustuva talouselämä sellaisena 
kuin me näemme sen ympärillämme vetelee joka tapauksessa vii- 
meisiä virsiään — maapallon voimavarat, luonnon ja sen mukana 
ihmisen sietokyky alkavat olla äärirajoillaan. Menevä mies ei enää 
mahdu tähän maailmaan, hänen keinonsa ovat liian ylivoimaiset. 

Ei varmasti itsepäisinkään menevä mies tosissaan kiellä sitä, et- 
tä pysähtyminen on joskus edessä. Mutta kiistaa käydään siitä, 
milloin pysäyttäminen on aloitettava, miten pitkälle uljaaseen uu- 
teen maailmaan voidaan ja kannattaa mennä. Otan esimerkin ko- 
timaisesta talouselämästä. 

Merkillisen vähän kiinnitettiin aikanaan sotien jälkeen huomio- 
ta siihen vaiheeseen, jolloin maamme metsävarat tulivat kokonai- 
suudessaan hakkuutoiminnan piiriin. Kuljetusmenetelmien kehit- 

tymisen seuraus, viimeisten nollarajojen ja todellisten erämaiden 
katoaminenhan oli hyvin dramaattinen tapahtuma — silloin me- 
netettiin viimeiset reservit, viimeinen luonnon tarjoama pelivara. 
Sen jälkeen tapahtumat ovat luonnollisesti vyöryneet tuolla kaik- 
kialta ihmiskunnan taipaleelta tutulla tavalla: vuotuiset hakkuut 
ovat suurentuneet yhä hillittömämmin yli vuotuisen kasvun — ei- 
kä hakkuiden ja samalla tuotannon, viennin ja koko kansantalou- 
den hillitsemistä ole kyetty edes vakavasti harkitsemaan. Sen si- 
jaan metsien tuottoa voidaan vielä lisätä lannoituksella, ojitta- 
malla kaikki suot, metsittämällä kaikki pientareet, ahot ja jouto- 
alueet, ottamalla selluloosan, puuhiokkeen ja lastulevyn valmis- 
tukseen kannot, oksat, neulaset, lehdet ja mustikanvarvut, pak- 
kolunastamalla luonnonsuojelualueet, puistojen lehmukset ja lo- 
pulta puutarhojen omenapuut ja marjapensaat — ennen kuin lo- 
pullinen loppu on käsillä. 

Oma henkilökohtainen käsitykseni on se, että juuri näin tulee 
käymään, täsmälleen — vääjäämättömällä varmuudella. Biologi 
minussa tietää, että ihmislajilla ei ole mitään sisäistä kontrollijär- 
jestelmää sitä hallitsevan voimakasta ominaisuutta vastaan, joka 
pyrkii rajoittamattomaan aineellisen hyvinvoinnin kartuttami- 
seen. Tämä johtuu siitä, että valinta on lajinkehityksen kaikissa 
tähänastisissa vaiheissa suosinut menevää miestä: tälle alastoma!- 
le, palelevaile, ruumiinvoimiltaan heikolle ja hitaalle, suurikokoi- 
selle ja suuriruokaiselle nisäkkäälle on aina ollut välttämätöntä 
pingottaa voimavaransa äärimmilleen voidakseen varastoimalla 
selviytyä yli pohjoisen talven tai sadekausien, kuivuuskausien, 
luontaisten riistakatojen jne. Menevä mies on toisin sanoen biolo- 
gisesti voimakkain ja aidoin lajinsa edustaja — ja varoittelijat, 
luonnonsuojeluhaaveilijat biologisesti katsoen heikkoja, lajistaan 
huonontuneita yksilöitä. Tähän muuten epäilemättä perustuu se 
viehätys, mitä toimintatarmoa uhkuva menevä mies vaistomaises- 
ti meissä jokaisessa herättää. Kun lääketieteen ja tekniikan kek- 
sinnöt vasta muutamana viimeisenä vuosikymmenenä ovat niin 
sanoaksemme lyöneet yli, muuttuneet hirvittäviksi ja lajin kannal- 
ta tuhoaviksi, tämä ei ole tietenkään vielä voinut mitenkään vai- 
kuttaa lajityypilliseen käyttäytymiseen. 

Toinen tulkinta on tietysti se, että luonnonsuojelijat ovat posi- 
tiivisia mutaatioita, joilla olisi kyky pelastaa laji kuiville. Valitet- 
tavasti vain tiedämme, että luonnonvalinta, satoja ja tuhansia su- 

kupolvia vaativana, on aivan liian hidas mekanismi ihmislajin ny- 
kyongelmien ratkaisuun. 

Biologin näkökulmasta katsoen ihmisen ja ilmeisesti koko kor- 
keamman elämän kohtalo on sinetöity, vuorenvarmasti. Mutta 
jotta tähänkin esitykseen saataisiin jotakin mielekkyyttä, on jäl- 
leen kerran kallistuttava kuuntelemaan humanisteja — noita help- 
poheikkejä, jotka ilman ainuttakaan tähänastista näyttöä usko- 
vat, että ihmisellä on kyky ohjata käyttäytymistään, käyttää jär- 
keään muuhunkin kuin välineitten suunnitteluun tai keksimään 
perusteluja vaistonvaraiselle käyttäytymiselleen. Korostan vielä 
kerran, että kaikki se rakentava, mitä tämän jälkeen sanon, kuu- 
luu uskon alueelle ja on yhtä joutavaa hourailua kuin usko enke- 
leihin tai tuonpuoleiseen elämään. 

Jos siis luottavaisesti etsitään ulospääsytietä ekokatastrofista, 
niin meidän pitänee ajatella, että menevälle miehelle voisivat asen- 
nemuutokset olla mahdollisia. Muistuu mieleeni erään hyvän ys- 
täväni arvio siitä, mikä erottaa suurten linjojen liikemiehen ihmi- 
senä tavallisista kuolevaisista. Tämän ystäväni tarkkailukulma oli 
edullinen: hän toimi kirjankustannusalalla, joka yleisen käsityk- 
sen mukaisesti näyttää todellakin olevan pehmeämmän, vetäyty- 
vämmän ihmisaineksen hallussa, siirtyi välivaiheessa lehtialalle ja 
edelleen kovan linjan modernin menestyvän liikeyrityksen johto- 
portaaseen. Hänen mukaansa liikemies ei koskaan pohdi perustei- 
ta, toiminnan tarkoitusta — hän viehättyy liiketoiminnasta peli- 
nä, jossa yleisö, ihmiset ovat pelinappuloita, materiaalia, joka hä- 
nen on yritettävä saada mukautumaan hänen siirtoihinsa. Voitai- 
siinko tällaisesta asenteesta päästä irti? Voisiko menevä mies jos- 
kus oppia tarkastelemaan toimiaan siitä näkökulmasta, miten ne 
vaikuttavat luonnon tasapainoon paikkakunnalla ja maapallolla. 
Ehkä hänen ei aina tarvitsisi luopua niin paljosta — hän voisi 
suunnitella, valmistaa ja myydä koruja, mutta ei tuhansia tonneja 
tuhlattavaksi ja silputtavaksi tarkoitettua paperia ja kartonkia, 
hän voisi käynnistää mahtavat mainoskampanjat polkupyörien, 
ja heinähankojen, mutta ei autojen eikä leikkuupuimurien puoles- 
ta. Myynti ja markkinointi tuskin on paha sinänsä, voidaan mark- 
kinoida myös vaikkapa hiljaisuutta ja toimettomuutta — vaikka 
talousjärjestelmässä tarvitaan epäilemättä melkoisia muutoksia, 
ennen kuin löytyy rahoittajia tällaisiin tarkoituksiin. 

Yhtä kaikki — supistuva talouselämä merkitsisi varmasti siellä 

ja täällä inhimillisiä murhenäytelmiä niille ihmisille, joilla on te- 
hokkuus verissä. Saattaa olla ongelman yksinkertaistamista väit- 
tää, että menevä mies kykenisi ilman muuta siirtämään hyökkää- 
vän aktiivisuutensa vaarattomille alueille. Intohimoinen posti- 
merkkeilijä voi aivan hyvin hankkia stressimahahaavan itselleen, 
kun hän ottaa yöt päivien avuksi eikä sittenkään saa aikaansa riit- 
tämään kaikkien vesileimojen ja hammastuksien selvittämiseen — 
mutta maailmaa hän ei silti jyrää nurin. Ja näyttää siltä, että ai- 
van tyypillinen menevän miehen temperamentti elähdyttää kiireis- 
tä pienviljelijää tai puutarhuria, joka ahkeroi kahdeksantoista 
tuntia vuorokaudessa pienellä palstallaan kukkiensa parissa. Mut- 
ta ehkäpä mikään tällainen ei ole hurjimmille kovanaamoille 
mahdollista — ehkä heidän on pakko tehdä jotakin näyttäväm- 
pää, jotakin joka todella horjuttaa ihmisten ja luonnon tasapai- 
noa. Menevän miehen muuntautumiskyvystä kuitenkin riippuu, 
voidaanko biologien perikatoennustukset sittenkin tehdä tyhjiksi. 

Älä usko enemmistöön 


(Luonto-Liiton talvipäivillä 1972) 


Kun puhutaan sellaisessa seurassa kuin täällä Luonto-Liitossa, 
nuorten biologien keskuudessa, voidaan sivuuttaa kiistakysymys 
siitä, onko maapallon korkeammilla elämänmuodoilla tulevai- 
suutta vai ei. Me tiedämme, että on epäolennaista, riittävätkö 
maapallon teräs- tai tina- tai kupari- tai öljy- ja maakaasuvarat 
loppujen lopuksi kolmekymmentä vai satakolmekymmentä vuot- 
ta, tapahtuvatko ihmisen teollisuuden palamisjätteiden aiheutta- 
mat ilmakehän, vesistöjen tuoton tai kasvien yhteyttämisprosessin 
järkytykset, niin sanottu lopullinen ekokatastrofi, kymmenen, 
viidenkymmenen vai kahdensadan vuoden päästä. Me tiedämme, 
että sikäli kuin pysähtymättömän aineellisen vaurastumisen pyrki- 
mys kuuluu ihmisen lajityypillisiin ominaisuuksiin, niinkuin il- 
meistä on, ekokatastrofi on joka tapauksessa lähisukupolvien ai- 
kana väistämätön. Mikä hyvänsä kasvuvauhti jos se on päättymä- 
tön johtaa maapallon hyödyntämiseen loppuun silloin kun teknii- 
kan taso on tähän riittävä, niin kuin se jo nyt on. On aika sur- 
keaa, että maallikkoajattelija yhä vielä puhuu ”tuomiopäiväpro- 
feetoista? silloin kun kysymyksessä ovat tieteelliset tosiasiat, joi- 
den tajuamiseen ei tarvita paljon muuta kuin rahtunen logiikkaa. 

Otaksun, että me emme täällä puhu tuomiopäiväprofeetoista, 
vaan lähdemme siitä, että laji ihminen on tullut kehityshistoriansa 
siihen vaiheeseen, jossa sen isojenaivojen liikakasvu on juuri joh- 
tamassa lajin poiskarsiutumiseen. Jo alkeistiedot paleontologias- 
sa, maapallon elämän historian tuntemuksessa, riittävät kerto- 
maan, että tämänkaltaiseen umpikujaan jonkin lajin kehityksessä 
ei sisälly sinänsä mitään merkillistä. Erikoinen sivupiirre on kyllä- 

kin se, että ihmislajin tapauksessa maapallo hyödynnetään niin 
totaalisesti loppuun, että samalla pyyhkiytyy tuhansia ellei mil- 
joonia muita eliölajeja tältä planeetalta, suuri osa jo ennen tuhon 
aiheuttajalajin omaa lopullista häviämistä. 

Luonnontutkijalle tarjoutuu tässä kehityskulussa jännittävä 
analyysintekijän ja tarkkailijan osa. Jännittävää asetelmassa on 
sekin, että kun luonnontutkija on itse asianosainen, kun kysy- 
myksessä on myös hänen oma ja jälkeläistensä kohtalo, hän ei 
useinkaan kovin pitkälle jaksa pysytellä puolueettomana ja kiin- 
nostuneena sivustaseuraajana. Koko eliökunnalle yhteinen itsesäi- 
lytysvaisto, sekä yksilöä että lajia koskevana, saa luonnontutkijan 
monesti myös miettimään keinoja päästä pälkähästä ja sitä tietä 
heittäytymään yhteiskunnalliseen keskusteluun. Omalta kohdal- 
tani ajattelen myös sellaisia luonnontutkijoita, jotka ovat ensi si- 
jassa luonnonystäviä, joiden tunne-elämää ei niinkään kosketa 
oman lajin kohtalo kuin se suunnaton köyhtyminen, joka parhail- 
laan kohtaa eläimiä ja kasveja maapallolla. — Pohtiessaan mah- 
dollisia ratkaisuja ja toimenpiteitä järkevä luonnontutkija tuskin 
enää tähtää pitemmälle kuin tuhojen viivyttämiseen kenties jolla- 
kin vuodella tai kuukaudella. 

Kun biologi tarkastelee niitä lajityypillisiä ominaisuuksia, jotka 
ihmisessä ovat aikaansaaneet tämän ekokatastrofin kynnykselle 
joutumisen, niin ensimmäisenä on tietysti mainittava teknillinen 
osaavuus. Mutta lääketiede ja insinööritaito eivät sellaisinaan 
välttämättä olisi murskanneet luonnon järjestelmiä niin totaali- 
sesti kuin on tapahtunut. Teknisen etevyyden rinnalla on muistet- 
tava toinen ihmisen tuhoisa ominaisuus, sosiaalisuus, taipumus 
yhteistoimintaan, ihmisten keskinäinen veljeys. Se eri yhteyksissä 
kyllästymiseen saakka kuvattu muinaissuomalainen, joka lähti ni- 
tistämään kirveellä uudisraivaajanaapurinsa kun näki vuoleskel- 
tuja lastuja kotivirrallaan, ei ikinä olisi saattanut maapallon elä- 
mää umpikujaan. Vain muurahaisihmisen sosiaalisuus ja solidaa- 
risuus on tehnyt mahdolliseksi tämän hirvittävän yksilötiheyden, 
tämän ihmislihan ja ihmisjätteen määrän, johon maapallo tukeh- 
tuu. Neljä miljardia kappaletta samaa suurikokoista nisäkäslajia, 
tätä karvatonta törkimystä, kihisemässä pienellä pailollamme on 
suurin mielettömyys, mitä aurinkokunnassamme on toistaiseksi 
nähty. Tai ehkä sitäkin suurempi mielettömyys on se, että vielä 
tässäkään tilanteessa eivät kyynelsilmäiset ihmisystävä-idealistit 

osaa sulkea suutaan. 

Yhteiskunnallisen keskustelun muotiaiheita on väittely siitä, 
kumpi talousjärjestelmä, sosialistinen vai kapitalistinen, edesaut- 
taa tehokkaammin erilaisia saastumisilmiöitä ja luonnonvarojen 
loppuunhyödyntämistä. Tällä hetkellähän me jo näemme, että nä- 
mä talousjärjestelmät yhä enemmän lähenevät toisiaan, kohti yh- 
tenäistä sekatalousjärjestelmää. Kapitalistinen järjestelmä, joka 
alkuaan on voimakkaiden, toimintatarmoisten yksilöiden sanele- 
ma, siis niiden ihmisten, joiden kilpirauhas- ym. hormonitoiminta 
on keskimääräistä vilkkaampaa, pehmenee ns. kansankapitalis- 
miksi, jossa vähäväkisillekin väenväkisin siirrettään ostovoimaa, 
jotta raivokas tuotanto löytäisi kuluttajia. Sosialistinen järjestel- 
mä taas, jossa periaatteessa heikkojen, velttojen ja aloitekyvyttö- 
mien ihmisten, siis noiden, jotka laulavat ”tovereissamme meillä 
on voimaa”, toisin sanoen ihmisten joiden kilpirauhaseritys on 
heikkoa, olisi pitänyt joukkovoimallaan päästä niskan päälle, on 
joutunut antamaan yhä enemmän tilaa häikäilemättömien voi- 
maihmisten rynnistelylle. Kun varhemmin valtaa käyttelivät kapi- 
talistisessa systeemissä vuorineuvokset, suomalaisella termillä il- 
maistuna, ja sosialistisessa systeemissä puoluesihteerit, se nyt al- 
kaa molemmissa olla nuorten, tehokkaiden kovasilmäisten tek- 
nokraattiryhmien käsissä. 

Merkittävää luonnon- ja luonnonvarainsuojelun kannalta on 
se, että molemmissa järjestelmissä teknokraatti-vallankäyttäjillä 
on väestön valtavan enemmistön haltioitunut kannatus ja tuki ta- 
kanaan. Molemmissa järjestelmissä on järkähtämättömästi taattu 
niiden kokoava päämäärä, aineellisen hyvinvoinnin lisääminen il- 
man ylärajaa ja minkäänlaisia kontrollimekanismeja, tämä ihmi- 
sen lajinkehityksen keskeinen, hallitseva piirre. 

Jos kuitenkin ajattelemme näiden järjestelmien alkuperäisiä 
pelkistettyjä tyyppejä niin voimme todeta, että kapitalistiseen jär- 
jestelmään voisi sisältyä toivon siemeniä ainakin paikallisesti ja 
rajallisesti. Siellä missä taloudellisessa päätöksenteossa on vähän- 
kin jalansijaa yksilön itsenäisyydellä, siellä on aina olemassa teo- 
reettinen mahdollisuus että päätösvaltainen henkilö on lajistaan 
poikkeava ja saattaa esimerkiksi asettaa muita tavoitteita aineelli- 
sen hyvinvoinnin kohottamisen edelle. Vuorineuvos voi saada 
vaikka uskonnollisen herätyksen tai tulla muulla tavalla höperök- 
si. Erityisen synkkää ja lohdutonta on se että taloudellisen vallan 

periytyvyys on katoamassa. Tämä järjestelmä on pystynyt huo- 
mattavasti hidastamaan meidän kaikkien tuhoa: taitavalla ja häi- 
käilemättömällä tehdasyrityksen perustajalla on usein tyhmiä ja 
velttoja poikia, jotka sähläävät isän tehtaat hunningolle, näin hel- 
littäen tavaran liikatuotannon ja saastumisen kuristusrengasta 
kaulallamme. Mutta siellä missä päätöksentekijänä on kollektiivi, 
siellä on aina määräävänä tekijänä keskivertoihminen pelkistetyn 
tuhoisine tavoitteineen. Sosialistisessa suunnitelmataloudessa 
saamme siten aina kaiken toivon heittää. 

Jos ajattelemme talousjärjestelmien ohella poliittisia ideologi- 
oita, niin on todettava, että sosialismi, jonka perusperiaatteisiin 
kuuluu hyvinvoinnin levittäminen kaikille ihmisille ja kaikille 
kansoille, ottamatta millään tavoin laskuihin mukaan näiden pää- 
lukua tai maapallon voimavarojen määrää, on todellinen nyky- 
ajan kuolemanuskonto. Se että niissäkin maissa joissa ihmisen 
nk. henkiselle kulttuurille ja ihmisajatuksen vaalimiselle pannaan 
eniten painoa, kuten Euroopassa, suuri osa nimenomaan nuori- 
sosta on tälläkin hetkellä ja vieläpä entistä enemmän viehättynyt 
sosialistisista opeista, antaa melko mielettömän kuvan ihmislajin 
ikäänkuin tavoitehakuisesta pyrkimyksestä kohti elämän sammu- 
mista. 

Hurjimmillaan nuorison todellisuudentajun puute, myös Suo- 
messa, ilmenee kehitysapuaatteen kohdalla. Vaikka luonnontut- 
kijoiden laskelmat osoittavat, että jo tällä hetkellä olisimme pyyh- 
kiytyneet maapallolta, jos ns. kolmas maailma olisi tavoittanut 
länsimaisen teknologisen tason ja teollistamisen asteen, toisin sa- 
noen koko elämämme on sen seikan varassa, että maapallon väes- 
tön enemmistö elää aineellisessa köyhyydessä, niin silti intomieli- 
nen nuoriso on vaatimassa kehitysmaille länsimaista elintasoa. 
Suomen teinien kampanjat Mosambik-instituuttien ja Perun las- 
ten lukutaidon puolesta ovat vieläpä kaikkein taitavimmin valittu- 
ja kohteita, kun pyrkimyksenä on näiden maiden aineellisen hy- 
vinvoinnin kohottaminen. Taloudellisten tutkimuslaitosten tulok- 
set näet osoittavat, että prosenttiyksiköissä kaikkein nopeimmin 
ja tehokkaimmin taloudellista kasvua edistävät investoinnit kou- 
lutuksen alalla. Jos kehitysapuvaroilla siis perustettaisiin tehtaita 
eikä kouluja, tämäkin olisi maapallon talouden kestokyvylle vä- 
hemmän tuhoisaa. 

Kaikkihan me olemme saaneet kristillis-humanistisen koulutuk- 

sen ja kaikkiin meihin on tarttunut kulttuuripiirimme kristillis- 
humanistisia asenteita. Kukaan meistä ei voi olla liikuttumatta ja 
näkemättä ns. kaunista ja hyvää vähäosaisempien kansojen autta- 
misessa ja sosialistisissa rakkaudenopeissa ylipäänsä. Mutta tutki- 
jana biologin on pakko huomata, että nämä tasoittamisen ja tasa- 
arvoisuuden ideat ovat tuulesta temmattuja, luonnon systeemeille 
vieraita ja sellaisina tuhoisia harhakuvia. Luonnossa on kaikkial- 
la vallalla pyrkimys erilaistumiseen ja eriarvoisuuteen, geneettisen 
potentiaalin lisäämiseen. Näin on syntynyt eliölajien, rotujen ja 
muotojen suunnaton runsaus, ja jatkuvasti lajien osapopulaatiot 
osoittavat taipumusta erilaistumaan. Jos ajattelemme hyväonnis- 
ta tai tarmokasta ja voimakasta peippokoirasta, joka on onnistu- 
nut valtaamaan pesimäpiirin hämäläisessä rantalehdossa, niin se 
kasvattaa leikiten viisi poikasta ja siinä sivussa laulaa ja huvittelee 
pitkin päivää. Mutta toinen huono-onninen tai heikko ja veltto 
peippokoiras on tungettu Kainuun vihoviimeisille jäkäläkankail- 
le, missä se ahertaa vaisuna aamusta iltaan ja saa yhden tai kaksi 
poikastaan säilymään hengissä. 

Ihmislajin tulevaisuus olisi pitkällä tähtäyksellä, siinäkin ta- 
pauksessa että ratkaisemattomat luonnonvarain ehtymis- ja saas- 
tumisongelmat olisi ajatusleikkinä kuviteltu ratkaistuiksi, pitkällä 
tähtäyksellä murheellinen sen vuoksi että luonnonvalinta tämän 
lajin piirissä on lääketieteen toimesta murskattu. Esimerkiksi tä- 
män esitelmän pitäjän, joka sairasteli paljon lapsena ja jonka sän- 
gyn vieressä lastenlääkärit lepertelivät kilpaa äidin kanssa, olisi 
pitänyt kaikin mokomin karsiutua, ja se olisi varmasti ollut kai- 
kilta näkökannoilta hyvä asia. Jos taas palaamme kehitysmaiden 
ongelmiin, niin ei se, että jollakin taholla maailmaa on jokamie- 
hen kulkuvälineenä auto, joka vihoviimeisessä pikkukaupungissa 
korkeakoulu ja maalaiskylässä kirjasto ja lapsikuolleisuus puris- 
tettu olemattomiin, mitenkään edes ideoiden tasolla merkitse sitä, 
että näin pitäisi olla muissakin maailman kolkissa — saati sitten 
että tämä on luonnonvarojen rajallisuuden vuoksi käytännössä 
mahdotonta. Vain jästipäät ovat keksineet, että on jollakin tavoin 
järkyttävää, jos toisella puolen maailmaa ihmiset päristelevät 
rumpuja viidakoissa ja vain vahvimmat yksilöt selviävät malarial- 
ta ja tsetse-kärpäsen puremilta. 

Jos me taas tuomme kuvaan luonnonsuojelun, niin sen näkö- 
kulmasta ainoa todellinen riisto ja imperialismi maailmassa on ih- 

misen harjoittama eläinten ja kasvien sorto, ja siinä ovat Yhdys- 
valtain ja Vietnamin vapautusrintaman imperialistit käsi kädessä 
samalla puolella. 

Luonnossa ilmenevällä pyrkimyksellä erilaistumiseen on se bio- 
loginen tarkoitus, että mahdollisimman monelle erilaiselle elinti- 
lalle, ekologiselle lokerolle, on käyttöä, että elämän kokonaistuo- 
tanto on mahdollisimman suuri. Lajin piirissä erilaiset osapopu- 
laatiot ja yksilöiden erilainen geenivarasto pyrkivät takaamaan 
sen, että lajilla on panna tuleen sopeutuvaa ainesta mahdollisim- 
man monenlaisissa ympäristön ja olosuhteiden muutostilanteissa, 
niin että lajin elämän jatkuminen olisi turvattu, vaikka osa kan- 
nasta karsiutuisikin. Tämä sääntö pätee kaikkien luonnonlakien 
lailla ihmiseenkin. Huomaamme, että nykyisen väestön valtaosa 
on, käsillä olevaan aiheeseemme liittyvien ominaisuuksien suh- 
teen, tuota tyyppiä, joka tähän asti on taannut lajille suurimman 
menestyksen ja kukoistuksen ja vasta viime vuosikymmenien tek- 
niikan ylilyönnin ansiosta muuttunut lajin kannalta tuhoavaksi: 
ahkeria, tehokkaita, yhteistoimintaan halukkaita, jatkuvasti ene- 
neviin aineellisiin palkkioihin tähtääviä rakentajia. Mehän tie- 
dämme, että maapallon taloudesta eivät tee selvää kapitalismi ei- 
kä sosialismi, vaan ikmistyö, miljardien ahkerien raivaajien ja 
työläisten aherrus korkealla teknologisella tasolla, tapahtui se sit- 
ten korkeakouluissa, konepajoissa, koneellistetuilla maatiloilla 
tai kalastuslaivastoissa. 

Eivätkä siihen vähemmistöön, joka tässä tilanteessa edustaa la- 
jin kannalta pelastavaa elementtiä, siihen osapopulaatioon, jonka 
varaan lajin jatkuminen voisi rakentua, suinkaan kuulu aktiiviset 
luonnonsuojelijat, jotka pönkittävät hyvinvointiyhteiskuntia istu- 
malla korkein rahapalkkioin luonnonsuojelukomiteoissa, neuvot- 
telukunnissa ja seutukaavaliitoissa syytämässä paperia ympäril- 
leen. Ei ole halpahintaisempaa keinoa päästä vuorenvarmasti sekä 
varmaan ja hyvään toimeentuloon että yhteiskunnan juhlituksi 
kultapojuksi kuin ryhtyä saasteentutkijaksi. Meillä Suomessakin 
on nykyisin kymmenen limnologia ja ryppyotsaista vesinäytteen 
ottajaa jokaista saastuvaa järveä kohti — ja vesistöt senkun saas- 
tuvat, sehän on selvä, se on kaikkein eniten saasteentutkijan int- 
ressissä — jos järvet olisivat puhtaat, heiltä menisi leipä. 

Sen sijaan niitä ihmisiä, jotka muodostavat tulevaisuudentoi- 
von oljenkorren nykymaailmassa, ovat ne, jotka pidättäytyvät 

tuotannollisesta toiminnasta ja jotka horjuttavat järjestynyttä yh- 
teiskuntaa. Todellisia elämänsäilyttäjiä, luonnon puolustusmeka- 
nismin osia maapallon nykyvaiheessa ovat ennen muita asunnot- 
tomat alkoholistit ja pummit ja aivan erityisesti niin sanotut rikol- 
liset, jotka oman työpanoksensa syrjään vetämisen lisäksi pidättä- 
vät lukuisan virkakoneiston sivussa tuottavasta työnteosta. Voi- 
daan arvioida, että me tarvitsisimme suomalaisissa oloissa vain 
muutamia tuhansia pankkirosvoja niin yhteiskunta olisi sekasor- 
rossa ja tehtaiden savupilviinkin alkaisi ilmaantua hengähdysauk- 
koja. 

Luonnonystävä tietysti heikkoina hetkinään johtuu unelmiin, 
joissa aktiiviset luonnonsuojelijat ovat liittyneinä tähän rinta- 
maan. Omasta puolestani olen entisenä nyyhkypasifistina seura- 
tessani viimeisen vuosikymmenen kiihtyvänä ja pidäkkeettömänä 
vyöryvää tuhoa päätynyt näkemykseen, että muuta todellista 
luonnonsuojelua ei ole kuin sellaista joka turvautuu väkivaltaan. 
Luonnonsuojelutoimi, joka ei ole ristiriidassa jonkin rikoslain py- 
kälän kanssa, ei ole luonnonsuojelua. Mitään tekemistä luonnon- 
suojelun tai maapallon elämän pitkittämisen kanssa ei ole sillä 
tupruttaako tehdas sosialistisia vai kapitalistisia savuja, ainoa to- 
dellinen ratkaisu on se, että sen tuprutus lakkaa ja tiilet rytisevät 
pitkin ketoa. Vasta silloin kun Valkeakosken, Kaipolan ja Kaut- 
tuan paperikoneitten teloihin joutuu tuntemattomalla tavalla vie- 
raita teräsesineitä, silloin kun suo-ojituskaterpillarit ja metsätrak- 
torit lentävät öisin ilmaan metsissä ja henkilöautot palavat soih- 
tuina pysäköintipaikoilla, vasta silloin voidaan puhua luonnon- 
suojelusta. On merkillistä ajatella, kuinka helposti nykyaikainen 
teknologia todella olisi haavoitettavissa. On laskettu, että korkea- 
asteisen teknologian kehittämiseen pystyy erikoislahjojensa ja pit- 
kän erikoiskoulutuksen ansiosta tuskin yksi promille väestöstä, 
joten jo tavattoman pienen henkilömäärän eliminoiminen pystyisi 
halvaannuttamaan nykyaikaisen hyvinvointiyhteiskunnan elinkei- 
noelämän. 

Mutta luonnonsuojelumies tietää että näin ei koskaan ehdi ta- 
pahtua. Hän näkee katkerana, että ainoastaan sellaisessa voimak- 
kaasti biologispohjaisessa aatteessa kuin kansalliskiihkossa on 
voimaa temmata yksilöt itsensä uhraaviin sankaritekoihin, sellai- 
siin joita viimeksi muistamme Tsekkoslovakian tai Pohjois- 
Irlannin nuorison keskuudesta. Vain kansalliskiihko sai aikaan 

viimesyksyisen Miinchenin ihmeen, jossa seitsemän nuorukaista, 
kaukana kaikista läheisistään vieraassa maanosassa, uskalsi aset- 
tua koko maailmaa vastaan ja pitää pilkkanaan kaikkia suuren 
elintasomaan siansilmäisiä ja kaksoisleukaisia poliisipäälliköitä ja 
ministereitä, ja samalla miljoonia typeriä poroporvareita kautta 
maailman lehtiensä ja televisioittensa ääressä. 

Mutta luonnonsuojelijat eivät kuulu luonnon raskassoutuiseen 
ja villiin vauhtiin päässeessä kehitysvyöryssä auttamattomasti 
myöhästyvään puolustusmekanismiin. On kohtalon ironiaa, että 
luonnonsuojelijat, luonnonystävät yleensä ovat luonnetyypiltään 
hentomielisiä, sopuisia, erittäin yhteiskuntamyönteisiä yleiseetik- 
koja, jotka useinkaan eivät edes kykene ratkaisemaan henkilö- 
kohtaista ristiriitaansa ihmisrakkauden ja luonnonrakkauden vä- 
lillä. He ovat suuria murehtijoita, mutta huonoja loogikkoja ja 
kehnoja toimen miehiä. Vähintäänkin he koko produktiivisen 
nuoruuskautensa ajan kuvittelevat, että heillä on rauhanomaisia 
ja miellyttäviä toimintakanavia ja vaikutusmahdollisuuksia. Ja 
jos he sitten aikaisintaan kolmissa tai neljissä kymmenissä herää- 
vätkin huomaamaan, että luonnonsuojelua ei voi edistää puhein 
eikä kirjoituksin, he ovat jo liian vanhoja valmistamaan ja käyttä- 
mään räjähdyspanoksia ja käsikranaatteja. Miinchenin arabisis- 
sitkin olivat kaikki parinkymmenen ikäisiä. 

Jos kuitenkin jotakuta täällä sattuisi kiinnostamaan vanhan 
luonnonsuojeluveteraanin henkinen testamentti, niin sen voisi tii- 
vistää vaikkapa seuraavalla tavalla. Älä koskaan usko enemmis- 
töön, kansaan, rahvaaseen, se on aina väärässä, se ei koskaan tie- 
dä mikä sille itselleen on parhaaksi. Tee ainakin itsellesi selväksi 
se että luonnonsuojelija aina kuuluu häviävän pieneen vähemmis- 
töön. Ja kun kuulet sellaisia sanoja kuin demokratia, solidaari- 
suus, yhteiskunta, niin poista pistoolistasi varmistin. 

Luonnonsuojelu näin pelkistettynä kuulostaa varmasti monen 
korvissa synkältä ohjelmalta. Moni epäjohdonmukainen hyssytte- 
lijä-luonnonsuojelija kauhistuu sitä, että luonnonsuojelulla näin 
esitettynä ei ole erityistä mainos- eikä houkutusarvoa, se ei myy 
hyvin. Ja onkin niin, että me voimme tietysti jonkin aikaa jatkaa 
nykyistä kehityslinjaa, perustella peruskouluja, hyysätä kehitys- 
vammaisia, elvytellä puolen kilon keskoslapsia happiteltoissa ja 
jakaa maitopulveria Pakistaniin ja aapisia Sumatran villeille — ja 
kuolla sitten käsi kaulalla kaikki yhdessä. Tähdennän erityisesti, 

että tämä ajatuskulku ei ole välttämättä typerä tai väheksyttävä, 
se voi olla sekä älykkään että tietoisen ihmisen ohjelma. Yhtä vä- 
hän kuin yksilö on ikuinen, yhtä vähän meidän on pakko ajatella 
ihmislajia tai kulttuuria ikuiseksi. Päämääräksi voidaan ehkä hy- 
vinkin pelkistää tarkastelijaa hallitsevan eettisen ihanteen saavut- 
taminen — sen jälkeen ihminen kulttuureineen joutaakin mennä. 

Mutta luonnontutkijan ohjelma tällainen ei ole, hän pitää sitä 
luonnontieteen tosiasioiden valossa huikeana haaveiluna. Meillä 
on ensinnäkin kovin vähän aikaa käytettävissä, jotta lähimmäi- 
senrakkauden ja yhteiskunnallisen oikeudenmukaisuuden sovellu- 
tukset ehtisivät ottaa kovin merkittäviä edistysaskeleita. Ja niitä 
seuraava romahdus paljastaa ihmisen sellaisena, että idealisti to- 
teaa kaiken kalliin valuneen tyhjiin. Ihmisen eettisen ja aatteelli- 
sen kulttuurin perinne ei tosin ole lajinkehityksessä aivan lyhyt, se 
on muutaman tuhannen vuoden ikäinen. Mutta ihmisen käyttäy- 
tymisen tutkimus poikkeustilanteissa on osoittanut tämän pinta- 
kiillon kuuman paikan tullen sulavan lumen kaltaiseksi. Me emme 
koskaan alistu kuolemaan kaikki yhdessä, emmekä etenkään käsi 
kaulalla. Luonnonvalintamekanismit ja olemassaolotaistelu kai- 
kessa darvinistisessa alastomuudessaan nousevat pinnalle aina 
kun ahdinko on kyllin suuri. Jo kauan ennen kuin viimeinen ihmi- 
nen on heittänyt henkensä on viimeinen Punaisen Ristin ambu- 
lanssi ammuttu pirstaleiksi. 

Luonnontutkijan ja humanistin näkökulma yhtenee harvoin 
myöskään toiveiden tasolla. Sikäli kuin luonnontutkija ei kykene 
kiipeämään tähtiperspektiiviin piittaamattomaksi tarkkailijaksi, 
kaikkien arvojen yläpuolelle, hänelle tavallisesti elämä on ylin ar- 
vo, elämä ja sen määrä ja monimuotoisuus. Hän toivoisi omasta 
lajistaan säilyvän edes joitakin näytekantoja kaukaiseen tulevai- 
suuteen, mitä useampia sukupolvia sitä parempi, riippumatta 
niinkään niiden kulttuurityypistä ja yhteiskuntarakenteiden laa- 
dusta. Ja ennen kaikkea hänelle on keskeinen tavoite se, että maa- 
pallon muu geneettinen potentiaali, se suunnattoman monimuo- 
toisuuden pääoma, joka on vaatinut kehittyäkseen miljoonia vuo- 
sia, säilyisi mahdollisimman rikkaana, vaurioitumattomana. 

Biologin vaihtoehto voi ekologisten tosiasioiden valossa toteu- 
tua ainoastaan siten, että valta siirtyy täysin uudenlaiselle maail- 
mankatsomukselle. Meidän on hylättävä ihmisten välisen veljey- 
den periaate, lääkärietiikka ja humanismi, murskattava kansain- 

välinen yhtenäiskulttuuri ja korkea-asteinen teknologia. 
Muita vaihtoehtoja kuin nämä kaksi ei ole olemassa. 

Luonnonsuojelun linja 


(1972) 


Monia vuosia sitten tavatessani käytännön luonnonsuojelutyön 
veteraanin, pohjoisten luonnonsuojelualueidemme ylivalvojan 
Veikko Salkion tämä kertoi minulle erään muiston Pyhätunturin 
kansallispuiston vartija-ajoiltaan. Puiston suurimpana eläinharvi- 
naisuutena pesi maakotkapariskunta, mutta joka vuosi sen poika- 
set hävisivät pesästä selvästi lähikylien poromiesten toimesta. 
Vasta vuosien työn ja pitkällisen jäljityksen jälkeen — eräänä ke- 
väänä, jolloin pesään ilmestyi vieläpä emokotkan surmaksi virite- 
tyt raudatkin — Salkio onnistui selvittämään rikollisten henkilöl- 
lisyyden. Kun hän sitten teki asiasta ilmoituksen kansallispuistois- 
ta vastaavalle esimiehelleen Rovaniemellä, Metsäntutkimuslaitok- 
sen ylimetsänhoitajalle, tämä totesi kiihtyneenä: Kyllä kai La- 
pinmaa sentään kuuluu ihmiselle eikä petoeläimille!** Asia jäi sik- 
seen, luonnonsuojelualueen rauhoitusmääräykset omaan arvoon- 
sa. 
Tuo kertomus taisi olla minulle melkein yhtä suuri järkytys 
kuin turhautuneelle Veikko Salkiollekin: minulle valkeni silloin 
ensi kerran virallisen luonnonsuojelumme farssimainen toivotto- 
muus. 

Mutta Pyhätunturin kotka opettaa muutakin — se opettaa 
kuinka paljon vääristeltyä hurskastelua sisältyy siihen luonnon- 
suojelujulistuksessa usein toistettuun propagandahokemaan, että 
ihmisen ja muun luonnon etu on yhteneväinen — että me olemme 
samassa veneessä, niinkuin sanotaan. Kuten useimmat lukijoista 
ovat huomanneet, tämä ajatusharha on viime aikoina yhä enem- 
män päässyt etualalle, ”ihmiskeskeinen luonnonsuojelu” on syr- 

jäyttänyt ”klassilliseksi luonnonsuojeluksi” nimitetyn huolenpi- 
don eläinten ja kasvien elämästä. Tällaiset terminologiset kummi- 
tukset ilmentävät sekä ajattelun että etiikan perinpohjaista mata- 
lasuhdannetta. 


Luonnon järjestelmä ja itseisarvot 

Biologisella viisastelulla on tapana esitellä suurelle yleisölle luon- 
nonjärjestelmä jonkinlaisena palapelinä tai korttitalona, jossa jo- 
kainen osanen tarvitaan kokonaisuutta — ja tietysti nimenomaan 
huipulla patsastelevaa ihmistä — varten ja jossa jokaisen raken- 
neosan tuho romahduttaa koko systeemin. Hyvin suurin piirtein 
ottaen tämä tietysti on totta ja tärkeää tietoa: jos ilmakehän ja sa- 
deveden rikkihappo tai DDT vähentää kasvien yhteytystulosta tai 
hajottajabakteereille tai kastemadoille käy kalpaten, kärsivät var- 
masti systeemin seuraavat portaatkin. Mutta järjestelmän veny- 
vyys on toki suunnaton. Ekokatastrofiin tarvitaan todella valtais- 
ta luonnon tasapainon järkyttämistä, todella perusteellista ja laa- 
jamittaista ravinteiden kiertokulun sivuunkampeamista, todella 
jättiläismäisten ainemäärien siirtoja. Eiväthän ihmisen elinehdot 
toki ole ratkaisevasti järkkyneet vaan päinvastoin ratkaisevasti 
parantuneet siinä valtaisassa prosessissa jolla suuri osa maan pin- 
taa on raivattu luonnonkasvustoista viljelyksiksi, vaikka se on 
merkinnyt huikeaa romahdusta monen muun eliön kannoille. Au- 
tiomaiden synty Vähään-Aasiaan on sittenkin koko maapallon ra- 
vinnontuottoa ajatellen vähäinen paikallinen haitta. 

Jos me jollakin poppakonstilla onnistuisimme hävittämään su- 
kupuuttoon päivänkakkaran ja harakankellon, niiden kasvualus- 
taa olisivat kiihkeästi kärkkymässä useat niittykasvilajit, joilla on 
likimain täsmälleen samat kasvupaikkavaatimukset. Kovin suurta 
lovea lehtivihreäntuotantoon ei syntyisi. Ei liene myöskään aina- 
kaan monta hyönteislajia, jotka olisivat erikoistuneet pelkästään 
noihin kahteen kasvilajiin. Ja totuuden nimessä meidän on myön- 
nettävä, että muiden eliöiden asema ei ole ihmeemmin järkkynyt 
Etelä-Suomessa (saati Keski-Euroopassa), vaikka kotka, karhu ja 
susi ovatkin täältä hävinneet. Näiden lajien ravintokilpailijan ih- 
misen asema ainakin on vain vahvistunut. Hirvikantakaan tuskin 
on geneettisesti ratkaisevasti huononemassa vaikka suden harjoit- 
tama rodunjalostus onkin päättynyt; muut valintamekanismit 
ajavat kuitenkin saman asian. 

Yleissääntönä lienee, että jokaisen lajin häviämistä — tai kan- 
nan laskua täystiheyden alapuolelle — seuraa vähäinen energian 
kokonaistuotannon väheneminen, koska lähimmätkään kilpaili- 
jat eivät täysin kykene ottamaan hoitoonsa hävinneen, omalla 
paikallaan (omassa ekologisessa lokerossaan kuten biologi sanoo) 
kaikkein sopeutuneimman ja tehokkaimman lajin osuutta. 

Mutta ehdottomasti olennaisinta siinä mitä on tapahtunut on 
luonnon monimuotoisuuden, rikkauden väheneminen. Etenkin 
silloin kun kokonainen eliölaji häviää maan pinnalta, on menetys 
korvaamattominta mitä ajatella saattaa. Biologi puhuu geneetti- 
sen potentiaalin tuhlauksesta — suurimmasta mahdollisesta tuh- 
lauksesta. Ellemme anna itseisarvoa elämänmuotojen runsaudelle 
sinänsä, me emme voi ymmärtää luonnonsuojelun perustaa — ei- 
kä meistä tule luonnonsuojelijoita. 


Luonnonsuojeluliiton haaksirikko 

Kun Munkkiniemen Yhteiskoulun teinikunta viime keväänä jär- 
jesti suurenmoisen ja tuottoisan keräyksen maakotkiemme suoje- 
lutoimien rahoittamiseksi ja tarjosi yhteistyötä Suomen Luonnon- 
suojeluliitolle, tämä hallitus harkitsi oikeaksi pidättäytyä yhteis- 
toiminnasta kolmesta syystä. Ensinnäkin kotkan suojeleminen oli 
hallituksen mielestä koko luonnonsuojelutoiminnassa niin vähäi- 
nen yksityiskohta, ettei se ansainnut omaa näkyvää kampanjaan- 
sa. Toiseksi kotka oli epäviisas kohde, koska aktuellissa päivän- 
poliittisessa keskustelussa poronhoitajien ja petoeläinten ristiriita 
oli tulenarkana esillä. Kolmanneksi Munkkiniemen Yhteiskoulun 
teinikunta ei kuulunut edistysmieliseen Teiniliittoon, ja sen kot- 
kaoperaatio voitiin tulkita Teiniliiton samanaikaisen Mosambikin 
kehittämiskampanjan kilpailijaksi. 

Nähdään siis korostuneena sama, mikä on voitu todeta jo luon- 
nonsuojelun keskusjärjestön kannanotoista kalaelohopea-asiassa 
ja Lievestuoreen saastekysymyksessä — että tämä järjestö ei ole 
ainoastaan alennustilassa, vaan että sen toiminnassa ei ole millään 
tavoin enää luonnonsuojelusta kysymyskään. 


Ihmisen suojeleminen 

On tietysti totta, että kotkanpesien vartiointi tässä ja nyt on pieni 
yksityiskohta ajateltaessa luonnon tasapainon suuria järkkymisi!- 
miöitä, jotka tulevaisuudessa uhkaavat sekä kotkaa että kaikkea 

muuta elämää tuholla. Mutta suhteutettuna niihin voimavaroihin, 
mitä suomalaisella luonnonsuojelulla on käytettävissään, on mah- 
dotonta löytää tärkeämpää ja paremmin harkittua kotimaista 
luonnonsuojelukohdetta kuin mistä kotkakampanjassa on kysy- 
mys. Ja kun tunnemme viimeaikaisen luonnonsuojelun nimikkeen 
alla tapahtuneen keskittymisen ihmisen vapaa-ajan virkistysmah- 
dollisuuksien tai peräti — kuten kalaelohopeametelissä tai puuttu- 
misessa kaupunkien meluntorjuntaan ja pakokaasuongelmiin — 
ihmisen fyysisen terveyden vaalimiseen, tulee pakosta uumoilleek- 
si tuossa tulkinnassa arvofilosofista kannanottoa, jonka mukaan 
ihmisen suojeleminen olisi tärkeämpää kuin kotkan tai minkä hy- 
vänsä eläinlajin suojeleminen. 

Tällainen kristillis-.humanistis-sosialistinen näkemys on äärim- 
mäisen vieras ja vastenmielinen biologisen maailmankatsomuksen 
omaavalle luonnonystävälle, joka näkee ihmislajin miljoona 
vuotta kestäneen vaelluksen lyhytaikaisena — tosin kyllä dra- 
maattisena — tähdenlentona elämän kymmeniä miljoonia vuosia 
jatkuneessa historiassa ja jonka on mahdotonta käsittää, että ih- 
misellä olisi jokin sen erityisempi tarkoitus ja merkitys kuin muil- 
la elämänmuodoilla. Hänen mielestään joskus nähty väittämä, et- 
tä viimeaikainen ihmiskeskeisyyden korostuminen luonnonsuoje- 
lujärjestöissä merkitsisi luonnonsuojelun laajentumista, on lopul- 
linen ajattelun katastrofi: ovathan ihmisystävälliset, filantrooppi- 
set aatteet näkökulman supistamista pahinta lajia, alastonta itsek- 
kyyttä, omaan napaan tuijottamista. 

Sitä vastoin elämän monimuotoisuus, eliöiden lajistollinen ja 
lukumääräinen runsaus, elämänilon kokonaissumma ovat käsit- 
teitä jotka luonnonsystävässä herättävät vastakaikua. Hänen oi- 
valluksensa mukaan suojelun ensisijaisia kohteita ovat ne elämän- 
muodot, joita väheneminen tai häviäminen kulloinkin ajallisesti 
ja paikallisesti eniten uhkaa. Huonommin kuin mikään muu eliö 
maan pinnalla täyttää tämän vaatimuksen ihminen, se on lajina 
kaikkein vähiten suojelun tarpeessa. Sekä koko kanta että lähes 
kaikki paikallispopulaatiot pursuavat yli äyräittensä, lukumäärän 
kasvu on Etelänapamannerta lukuun ottamatta hillitön. Kaiken 
tämänhetkisen tietämyksemme mukaan ihminen tulee suunnatto- 
man sopeutumiskykynsä ja ylivoimaisen sekä henkisen että ruu- 
miillisen varustuksensa turvin jäämään viimeisenä selkärankaise- 
na maapallon pinnalle — niin ankaria romahduksia ja mittaama- 

tonta kärsimyksen määrää kuin sillekin tiedetään ennustaa. 
Olemme tilanteessa, jossa maapallolla on hyvässä vauhdissa en- 
nennäkemätön köyhtyminen, yhden suurikokoisen nisäkäslajin 
muodostaman monokulttuurin syntyminen. Tulevaisuudennäky- 
mänä on vellova ihmismassa, joka teknillisellä taidollaan kääntää 
ja katkoo yhä useammat ja lopulta kaikki ravintoketjut oman ra- 
vinnontarpeensa tyydyttämiseksi — tilanne, jossa jopa huomatta- 
va osa maapallolla esiintyvistä ravinteista on joka hetki sidottuna 
kulloisenkin ihmis-biomassan rakennusaineiksi. Jos edes yhden- 
kin koulun teinikunta tällöin katsoo, että on innostavampaa kes- 
kittää voimat Kainuun kotkan, Afrikan sarvikuonon ja Sumatran 
orangin elinehtojen turvaamiseen eikä oman kaikkituhoavan yli- 
kansoituksemme edesauttamiseen Mosambikin tai Perun osalta, 
on ainakin luonnonsuojelijalla syytä varauksettomaan riemuun. 


Mitä luonnonsuojelu on 

Näin tullaan siihen, mikä tässä tilanteessa on kiireellisen välttä- 
mätöntä — kaiken hämäryyden karistamiseen luonnonsuojelukä- 
sitteen määritelmästä. Hämäryyttä ja sekasotkua on ollut enem- 
män kuin kylliksi, onpa saatettu esittää sellainenkin kysymyksen- 
asettelu kuin suojellaanko luontoa ihmistä vastaan vai ihmistä 
varten. Luonnonsuojelu on eläinten ja kasvien elinehtojen suoje- 
lua ihmisen tuhoavalta vaikutukselta, eikä se muuksi muutu. Ko- 
konaan luonnonsuojelun ulkopuolelle lankeaa sinänsä mielen- 
kiintoinen keskustelu siitä, missä määrin luonnonsuojelutoimet 
milloinkin kenties ovat sopusoinnussa myös ihmisen — tai tietty- 
jen ihmisryhmien, kuten luonnossa samoilijoiden — oman lyhyen 
tai pitkän tähtäyksen edun kanssa. Lyhyen tähtäyksen aineellinen 
etu joka tapauksessa on säännönmukaisesti ristiriidassa luonnon- 
suojelun kanssa, vastakohtaparit ovat samantyyppiset kuin Pyhä- 
tunturin kotkan kohdalla. Esimerkeiksi kelpaavat vaikkapa aar- 
niometsän runsas ja monipuolinen eläimistö ja kasvisto ja sen vas- 
takohtana peltolakeuden puhdas vehnäkasvusto ja köyhä ja vähä- 
lukuinen peltoeläimistö, tahi malaria, sääsket, linnut ja häiriinty- 
mätön eloyhteisö ja sen vastakohtana tuholaistorjunta, terve ja 
runsas väestö ja köyhtynyt eläimistö. Luonnonsuojelun ytimenä 
on raju ja häikäilemätön kilpailu siitä missä määrin maapallon 
saaman säteilyn energiavirrat suuntautuvat ihmisen ja missä mää- 
rin muiden elämänmuotojen hyväksi, minkä osan maapallon ra- 

vinteista saa ihminen ja minkä osan muut lajit. 


Luonnonsuoieluliikkeen kannatus 

Luonnonsuojelija-ihminen asettuu siis tässä taistelussa oman la- 
jinsa lisäämistä ja elinehtojen parantamista vastaan; siinä luon- 
nonsuojeluajattelun luonnottomuus, epäbiologisuus — ja samalla 
syy sen väistämättömästi suppeana pysyvään kannatukseen. Kan- 
natusta voidaan kyllä laajentaa, kuten meilläkin viime vuosina on 
nähty, salakuljettamalla luonnonsuojelun nimikkeen alle huolen- 
pito ihmisen terveydestä ja viihtyvyydestä ja luonnonvarojen riit- 
tävyydestä hänen tarpeitaan varten. Tiedän monen luonnonsuoje- 
lijan ajatelleen, että tällaisia houkuttimia käyttäen voidaan taka- 
tietä saada myös luonnonsuojelun kannatuspohjaa vahvistetuksi. 
Käytännön esimerkit osoittavat, että tulos kuitenkin on päinvas- 
tainen: kasvit ja eläimet ovat menettäneet senkin vähäisen organi- 
soidun suojelutoiminnan mikä niiden turvana ennen oli. Meidän 
on alistuttava siihen, että on olemassa vaikka kuinka paljon kan- 
sanliikkeitä, joilla on laajempi kannattajakunta kuin luonnonsuo- 
jelulia. Emmehän yht'äkkiä rupea nimittämään jonkin suuren 
kirkkokunnan tai poliittisen liikkeen ohjelmaa luonnonsuojeluk- 
si, vaikka siten saisimme satakertaisen kannattaja- ja jäsenkun- 
nan — mutta luonto hukkuisi keikauksessa jäljettömiin. Myös 
diplomaattisella hämäyksellä on heikkoutensa, selkeydellä ja re- 
hellisyydellä etunsa. 


Luonnonsuojelu ja luonnonvarainsuojelu 

On kuitenkin kouraantuntuva tosiasia, että nekin luonnonystä- 
vät, joita ensi sijassa koskettaa eläinten ja kasvien kohtalo maa- 
pallolla, ovat ihmisiä eivätkä pääse irti ihmisyydestään. Useim- 
missa tapauksissa ihmisenkään kohtalo ei ole heille yhdentekevä. 
Sitä paitsi ihmisen persoonallisuus on yleensä monivivahteinen, 
vain yhden kantavan aatteen läpitunkemat yksilöt ovat harvinai- 
suuksia. 

Omasta puolestani olen tottunut ajattelemaan siihen tapaan, et- 
tä kun kerran ihmislajin valta-asema on tällä hetkellä auttamaton 
tosiasia, kun kerran ihminen jo on polkenut suunnattoman mää- 
rän muita elämänmuotoja jalkoihinsa, olisi maailma lopullisen 
masentava, jos ihmisten oma elämä olisi täysin köyhää ja arvo- 
tonta, voittopuolisesti kärsimyksen ja mielipahan sävyttämää. 

Olemme toisin sanoen ikäänkuin hävittämällemme luomakunna!- 
le velkaa sen, että meidän pitää edes saada jotakin irti elämästäm- 
me. Tällä tavoin kautta rantain voi luonnonystävä olla myös ih- 
misystävä. Ainakin hänelle voi olla läheinen ja kallis asia puoltaa 
ihmiselle sellaisia elämän rikkauksia kuin ulkoilun, liikunnan, 
monenlaisten kulttuuriharrastusten tahi sydämellisten ihmissuh- 
teiden tuottamia iloja, jotka mahdollisimman vähän lisäävät 
luonnonvarojen kulutusta. Tämä ei ole ristiriidassa sen kanssa, et- 
tä luonnonystävän tärkeimpänä silmämääränä silti kaiken aikaa 
on ihmisen luonnonvaroihin kohdistaman kuormituksen keventä- 
minen, toisin sanoen pääluvun vähentäminen ja kulutuksen ja 
tuotannon supistaminen. Luulenpa esimerkiksi omaltakin koh- 
daltani kirjoittaneeni ja esitelmöineeni enemmän ihmiselämän 
rikkauden kuin luonnonsuojelun puolesta — todennäköisesti osit- 
tain siksi että olen halunnut mielistellä lukijoitani ja kuulijoitani, 
mutta osaksi kyllä täydestä sydämestä. Tärkeää vain on, että aina 
erotamme nämä kaksi eri asiaa. 

Huolehtiminen ihmisen virkistymisestä luonnon helmassa, kau- 
niista maisemista, raikkaasta ilmasta, puhtaasta ja meluttomasta 
ympäristöstä kuuluu samaan kauniiden ja tärkeiden, mutta sup- 
peasisältöisten aatteiden joukkoon kuin Punaisen Ristin, polioin- 
validijärjestön, kotiseutu-, urheilu- tai matkailualan liittojen aat- 
teellinen toiminta. Näitä monin verroin mittavammaksi ja keskei- 
semmäksi — mutta edelleenkin vain ihmisen omalta kannalta — 
nousee toiminta, joka tähtää luonnonvarojen järkevään hyväksi- 
käyttöön, siten, että ne hyödyttävät ihmisen taloutta mahdolli- 
simman pitkänä ajanjaksona ja tehokkaasti. Myös tästä kaunis- 
tellusta, pitkäjänteisestä ryöstötaloudesta huolehtiminen on sisäl- 
lytetty luonnonsuojelun ristiriitaiseen määritelmään, sotkuiseen 
tehtäväkenttään. 

Kun nyt ehdotan sekä nimitysten uusimista että tehtäväkenttien 
jakoa, haluan esittää täysin hylättäviksi käsitteet sosiaalinen luon- 
nonsuojelu, joka niin kuin sanottu on ajatuksellisesti sekava, sekä 
ympäristönsuojelu, josta on koetettu tehdä suurelta osalta yhteen- 
sopimattomien, toisensa pois sulkevien asioiden yhteisnimitys. 
Todellisuudessa tarvitaan vain luonnonsuojelua ja luonnonva- 
rainsuojelua, jolloin jälkimmäinen huolehtii niin ihmisen aineel- 
listen elinehtojen turvaamisesta kuin hänen luonnosta saamiensa 
esteettisten ja kulttuuristen tarpeiden tyydyttämisestä. Viime ai- 

kojen sekasortoinen tilanne osoittaa, että näitä asioita ei voida 
järkevällä tavalla käsitellä samoissa elimissä, vaan olemassaoleva 
luonnonsuojelujärjestöjen organisaatio on vapautettava luonnon- 
varain suojelun taakasta ja jälkimmäistä varten perustettava omat 
järjestönsä. 

Yhtä hämäränä kuin luonnonsuojelun sisältö yhtä sekavana ku- 
vastelee ihmisten mielissä — myös luonnonystävinä itseään pitä- 
vien — luonnonsuojelijan tehtävä yhteiskunnassa ja maailmassa. 

On tärkeää ensiksi tähdentää, että myötämieliset asenteet ilman 
tekoja eivät ole luonnonsuojelua. Eläimet ja kasvit eivät välitä hi- 
tuistakaan hellistä puheista ja ajatuksista. Ne eivät tarvitse sym- 
patiaa, vaan mahdollisuudet lisääntymistoimintoihin, eräissä ta- 
pauksissa muutakin seuraa lajikumppaneista — ja ennen kaikkea 
elintilaa ja ravintoa, eivätkä mitään muuta. 

Luonnonsuojelu on sataprosenttisesti aineellista käytännön 
työtä ja merkitsee enimmissä tapauksissa taloudellisia uhrauksia. 
Vaikka retkeilisimme päivät pääksytysten luonnon helmassa tai 
muuttaisimme asumaan merensaarelle lintujen joukkoon, meistä 
olisi enintään hiukan häiriötä luonnolle, ellemme tekisi mitään 
työtä eliöiden elintilan lisäämiseksi. On aina muistettava, että jo- 
kainen luonnonsuojelukirjoitus, jokainen kaunis luonnonkuva- 
kirja ja -filmi, jokainen luonnonsuojelukomitea, joka käyttää 
yleensä määrättömästi paperia muistioihinsa ja huolehtii jäsen- 
tensä korkeista kokouspalkkioista ja siten näiden kulutuskyvyn 
nostamisesta, on sellaisenaan pelkkää luonnon hävittämistä, välil- 
listä metsien raiskausta, luonnonvarojen syömistä, luonnoneliöi- 
den elintilan vähentämistä — niin kauan kun ne eivät johda ihmi- 
sen elinkeinoelämää heikentäviin toimenpiteisiin itse luonnossa. 

Meidän on opittava näkemään että 90 % tiedotusvälineissä käy- 
dystä ns. luonnonsuojelukeskustelusta on ollut perusteista lähtien 
harhautunutta ja virheellistä. On täysin merkityksetöntä suun- 
pieksentää pohtia, onko suurteollisuuden jätteet laskettava vesiin, 
poltettava ilmaan vai kuljetettava suunnattomin kustannuksin ja 
kalustoin takaisin luontoon — niin kauan kuin ei pyritä ainoaan 
jotakin merkitsevään ratkaisuun, teollisuustuotannon vähentämi- 
seen. Ainoa mihin luonnonsuojelukysymkset aina lopulta palau- 
tuvat on kysymys ihmisen aineellisen tuotannon ja kulutuksen 
määrästä. 

Kun tässä valossa tarkastelemme erilaisten inhimillisten 

elämänalojen oikeutusta, huomaamme ensi näkemältä melkoisia 
eroja. Esimerkiksi taidemaalari, joka käyttää vain pari kangasta, 
ja vähän värejä viikossa, näyttää monin verroin viattomammalta 
kuin sanokaamme yliopiston tutkija sellaisessa tiedekunnassa, jo- 
ka vaatii suuria rakennuksia ja äärimmäisen kalliita laboratorioi- 
ta ja laitteita. Mutta jos taiteilijan taulut käyvät hyvin kaupaksi ja 
kalliiseen hintaan ja maalari hankkii rahoillaan itselleen ylellisiä 
aterioita — ruoka-aineita, joita maaperä tuottaa vähän pinta- 
alayksikköä kohti —, autoja, ulkomaanmatkoja ja kotiinsa mah- 
tavan varustuksen nykyaikaisia laitteita, kuva muuttuu aika lailla 
toiseksi. 

Henkilökohtaisen luonnonsuojelutyön kulmakivi nykyisellä yli- 
kansoituksen ja luonnonvarojen ehtymisen aikakaudella on sääs- 
täväisyys. Yksilön luonnonsuojelun aitous punnitaan hänen kulu- 
tustavaroittensa vähyytenä, ja niiden kiertoajan pituutena, hänen 
varustetasonsa mataluutena. Jokainen parsittu sukka ja housun- 
polvi, jokainen nurin käännetty ja uudelleen käytetty kirjekuori 
ovat puhdasta luonnonsuojelua. Jokainen turhaa teollisuustava- 
raa valmistava tehdastyöläinen, jonka hän pidättäytymällä ostok- 
sista saa työttömäksi, on puhdasta luonnonsuojelua. Jokainen 
ratkaisu, jolla hän supistaa ja sabotoi tuotantoa ja kulutusta on 
luonnonsuojelua. Luonnonystävä joka ajaa omaa autoaan on jär- 
kyttävä paradoksi vielä silloinkin kun jokainen luonnonystävä on 
tällainen paradoksi. Todellisen luonnonsuojelijan kotiin ei kodin- 
koneilla, televisioilla ja stereolaitteilla ole pääsyä. Jokainen kui- 
vettunut leivänkannikka ja homehtunut puuronloppu, joka heite- 
tään roskasäiliöön, on rikos luonnonsuojelua kohtaan. Luonnon- 
suojelija käyttää aina kotimaista, mahdollisimman lyhyen kulje- 
tusmatkan takaa tuotua ravintoa. Hänen ruokapöydässään ei 
Suomessa koskaan nähdä margariinia, jonka raaka-aineista 90 % 
rahdataan ulkomailta, vaan aina voita, hän ei syö riisiä vaan koti- 
maista viljaa, eikä hän lämmitä taloaan öljyllä vaan kotimaisella 
halolla. 

Näillä tämäntapaisilla ratkaisuilla on juuri niin pieni tai niin 
suuri merkitys kuin yhden yksilön ratkaisuilla ja elämällä ylimal- 
kaan voi olla — mutta tavallisesti joka tapauksessa paljon suu- 
rempi merkitys kuin luonnonystävän palopuheilla, kirjoituksilla 
ja istumisilla luonnonsuojelukomiteoissa. Nämä jälkimmäiset sitä 
paitsi menettävät suuren osan vakuuttavuudestaan ellei luonnon- 

suojelija näytä henkilökohtaista esimerkkiä. 

Valpas lukija huomaa nyt varmaan, että johdonmukaisin rat- 
kaisu tällä linjalla, luonnonystävän pyrkiessä minimoimaan luon- 
nolle aiheutuvaa rasitusta, olisi tietysti itsemurha, ehkäpä vielä si- 
ten että hän ottaisi mukaan mahdollisimman monta lajitoveriaan. 
Tälle ratkaisulle annamme tietysti kaiken kunnian — ja yhä use- 
ampi luonnonystävä sen nykymaailmassa valitseekin —, mutta 
toisaalta tiedämme, että johdonmukaisuus vietynä äärimmäisyyk- 
siin saattaa jo kääntyä epäjohdonmukaisuudeksi. Useimmat 
luonnonystävät ainakin mielessään kuvittelevat, että he kykenevät 
aktiivisella luonnonsuojelutoiminnallaan korvaamaan enemmän 
kuin oman kuormituksensa luonnolle, enemmän kuin omaa kulu- 
tustaan vastaavan aukon kasvien ja eläinten elintilassa. 

Muuan luonnonystävän mahdollisuus on osallistua luonnon- 
suojelun pelastuspalveluun, Punaiseen Ristiin, katastrofiapuun 
— miksi sitä sanoisikaan. Monet riuskat lintujentutkijat vetävät 
tänäkin talvena ahkioissa erämaihin ja merensaariston luodoille 
teurastamoilta hankittuja ylijäämäruhoja varmistamaan kotkien, 
merikotkien ja korppien mahdollisuuksia selvitä pahimman talvi- 
kauden yli, joka on käynyt yhä ahtaammaksi pullonkaulaksi 
köyhdytetyssä luonnossamme. Muuan helsinkiläinen pääesikun- 
nan vääpeli, jo ikämies, hiihtää tänäkin talvena lähes joka viikon- 
loppu Hämeen takamailla raskas työkalureppu ja tolppakengät 
selässä ja kiipeää sitten korkeimman harjupetäjän latvaan raken- 
tamaan metsänraiskausten sovittamiseksi kalasääskelle keinope- 
sälavaa — toimitus, jonka oman vähäisen kokemukseni nojalla 
voin vakuuttaa tammikuun pakkastuulessa hipovan inhimillisen 
suorituskyvyn rajoja. Mutta samalla lintujenystävällä on satoja 
pöllönpönttöjä tiheänä verkostona läpi koko Etelä-Hämeen, ja 
niiden huoltaminen ja siirteleminen jatkuvasti perässä jyräävien 
hakkuiden tieltä vievät kesälomat ja keväiset ja syksyiset viikonlo- 
put niin tarkoin, että kalasääskille auttamatta jää vain pahin talvi- 
sydän. Myös omalta osaltani pidän 650:n linnunpönttöni sekä 
suurimittaisen pikkulintujen talviruokinnan ylläpitoa niin tärkei- 
nä toimenpiteinä, että ne varmasti merkittävyydessä ylittävät kir- 
jalliset yritykseni luonnonsuojelun puolesta. 

Tämäntapaisella luonnonsuojelutyöllä on kuitenkin alakuloi- 
nen väliaikaisuuden leima, eikä se pysty perustavalla tavalla tur- 
vaamaan kokonaisia elinympäristöjä. Aivan toinen merkitys on 

aluerauhoituksilla, jotka ovat luonnonsuojelun ylivoimaisesti tär- 
keintä toimintaa niin kansallisissa kuin koko maapallon puitteissa 
— oli sitten kysymys Amazonin viidakoista, Nairobin kansallis- 
puiston laajennuksista tai suomalaisen puronotkon rauhoittami- 
sesta. 

Luonnonsuojelualueiden hankkimiseen pitäisikin jokaisen 
luonnonsuojelujärjestön ja yksityisen luonnonystävän keskittyä, 
unohtamatta tietenkään jo aikaansaatujen vartiointia ja niiden 
verisen päättäväistä puolustamista sitten kun elinkeinoelämän 
vaatimukset niitäkin pakkolunastuksilla uhkaavat. On muistetta- 
va, että koskemattomien luonnonsuojelualueiden hyöty on mo- 
ninkertainen: ne ovat eläimille ja kasveille kuohuvan rikkaita elin- 
ympäristöjä, ainoita hengitysaukkoja turmellun maiseman kes- 
kellä, ja samalla nämä maa-alat ovat poissa ihmisen tuotannolli- 
sesta toiminnasta. Jälkimmäinen merkitys on epäilemättä suurin. 
Jos ajattelemme esimerkiksi Itä-Lapin kansallispuistosuunnitel- 
maa, tämän hetken voimainkoetusta luonnonystävien ja talous- 
miesten välillä, niin merkittävintä sen onnistumisessa olisi suuren 
puumäärän saaminen pois pyörittämästä Pohjois-Suomen tehtai- 
ta, saastuttamasta vesiä ja ilmaa, syytämästä paperin, pölkyn ja 
laudan silppua ympäri Eurooppaa ja kaikilla elinkeinoelämää el- 
vyttävillä kerrannaisvaikutuksillaan omalta osaltaan halvaannut- 
tamasta maapallon elämää. 

Luonnonpuistojen aikaansaamiseen voi varmasti jokainen 
luonnonystävä osallistua, kunhan realistisesti alistutaan siihen, et- 
tä yhden ihmisyksilön panoksen ei tarvitsekaan olla kovin suuri, 
että jokainen luonnolle pyhitetty aarikin on kullan arvoinen. 
Suurmaanomistajilla ja yhteisöillä on tietenkin tavallisesta kuole- 
vaisesta poikkeava asema, ja mahdollisuudet rauhoituksiin näi- 
den mailla on tietysti paikallisten luonnonystävien kaikkialla tun- 
nesteltava viimeiseen asti. Mutta suurenmoinen voi olla pienikin 
huvilapalsta, jolla omistaja ei harjoita tuota rikoksista kaikkein 
suurinta, metsänhoitoa, vaan antaa suomalaisten puiden ja pen- 
saiden kasvaa, lahota ja kaatua niin kuin luonto on tarkoittanut. 
Itselläni on Päijänteen rannoilla vajaan parin hehtaarin metsäpa- 
la, mutta yhtä kaikki siellä tällä hetkellä, viimeisten vuosien sa- 
noin kuvaamattomien riistohakkuiden jälkeen, kasvavat kirkon- 
mäen puiston ohella ainoat puun mittaiset koivut pitäjässä. 

Luonnonsuojelija, jolta kaiken muun hyvän lisäksi vaaditaan 

myös kirkasta järkeä ja rehellisyyttä, ei kuulu niihin ihmisiin, jot- 
ka 1970-luvulla puhuvat toimeentulovaikeuksista ja kohtuutto- 
mista veroista. Hän myöntää ilman muuta, että meillä täällä 
pahoinvointi-Suomessa vallitsee kyllä yletön hyvinvointi ihmisten 
ansiotason ja taloudellisten mahdollisuuksien kohdalla. Olimme 
sitten maanviljelijöitä, autonasentajia, kalastajia, opettajia tai 
lääkäreitä, meillä kaikilla — niin kauan kuin emme joudu työttö- 
miksi — on totta puhuaksemme rutkasti ylimääräistä rahaa sen li- 
säksi mitä todelliset toimeentulon välttämättömyydet ja verot nie- 
levät. Luonnonystävä voi käyttää oman ylijäämänsä joko lyhen- 
tämällä työvuottaan, pidentämällä lomiaan, ja siten poistamalla 
oman panoksensa luontoa rasittavasta työelämästä, tahi — ja 
usein varmaan tehokkaammin — tekemällä lahjoituksia luonnon- 
suojelutarkoituksiin, ennen muuta maanostoihin. Muuan ystävä- 
ni mikkeliläinen insinööri valitsi tämän tien, nosti ammatin valin- 
nallaan, työtehollaan ja ylitöillään tulotasonsa melko päätähui- 
maavaksi — ja käytti vuosikausien ajan osan tuloistaan ostamalla 
Puulaveden kauneimpia pikku saaria pois huvilapalstoitusten ja 
puutavarayhtiöiden jaloista. Vasta kun rantatonttien neliöhinnat 
rynnäkkömäisesti kohosivat moninkertaisiksi muutamassa vuo- 
dessa, hän katsoi pelin jatkamisen yhden miehen voimilla toivot- 
tomaksi. Mutta jos tyydytään kiertämään rantamaat ja onnistu- 
taan tekemään oikeita löytöjä ja valintoja, voidaan varmasti jat- 
kuvasti kohtuullisin uhrauksin päästä käsiksi merkittäviin rauhoi- 
tusaluekohteisiin, varsinkin jonkin paikkakunnan luonnonystä- 
vien yhteiskeräyksellä. Emmekä toki saa rajoittua oman maamme 
luontoon, luonnonystävillä on oma kehitysaputyönsä. Siitä suu- 
renmoisesta luonnonpuistojen perustamis- ja ostotoiminnasta, jo- 
ta Maailman Luonnonsuojelusäätiö on harjoittanut etenkin läm- 
pimissä maanosissa, on mm. hiljattain aloittanut eläintieteellinen 
ja luonnonsuojelullinen aikakauslehti Fauna kertonut riipaisevia 
esimerkkejä. Monesti tuntuu suomalaisestakin siltä, että valitut 
kohteet ovat innostavampia kuin meidän kylmässä ja köyhässä 
luonnossamme. On todellinen kansallinen häpeätahra, että Luon- 
nonsuojelusäätiöllä ei ole ollut vielä omaa osastoa Suomessa. Nyt 
kun se viimein on perusteilla, kuuluvat vuosittaiset lahjoitukset 
sille ilman muuta myös suomalaisen luonnonystävän kuvaan. 
Toivon onnistuneeni osoittamaan, että luonnonsuojelijan rooli 
ei ole ainoastaan suunsoittajan rooli, eikä sitä ole mitenkään mah- 

dollista samassa henkilössä yhdistää nykyisenkaltaiseen länsimai- 
seen elämäntapaan. Luonnonsuojelu on vaihtoehto, suunnatto- 
man paljon radikaalimpi ja poikkeavampi kuin puoluepolitiikan 
äärivirtaukset, jotka itse asiassa kinastelevat vain menetelmäta- 
paeroista pyrittäessä saamaan päämäärään, aineellisen hyvinvoin- 
nin lisäämiseen. En kuvittelekaan, että kovinkaan moni täällä sa- 
lissa tulisi luonnonsuojeluun mukaan — sittenkään, vaikka 
myönnetäänkin, että kompromisseja joutuu jokaikinen todelli- 
nenkin luonnonystävä tekemään. Mutta useimmiten näitä komp- 
romisseja ns. normaalin elämän, hyvinvoinnin tavoittelun kanssa 
on niin paljon, että luonnonystävyydestä ei jää mitään näyttöä 
jäljelle. Mielestäni on saavutus sekin, jos nämä ihmiset saadaan 
hyppäämään tienoheen; jo se puhdistaa ilmaa. Paperijäseniä 
luonnonsuojelu ei tarvitse. Humanistit puuhailkoot omia puuhai- 
lujaan. 

Erno Paasilinnalle, yli-ikäiselle filantroopille 


(1972) 


Olet tarkastellessasi Parnasson kakkosessa nuoruuteni haihatuk- 
sia esittänyt niin teräviä oivalluksia ja kiinnostavia katsomukselli- 
sia näkökulmia, että teen tässä heti kohta yksipuolisesti sinunkau- 
pat kanssasi. 

Painotat tosin ehkä turhan paljon joitakin itsestäänselvyyksiä. 
En toki nuoruudessanikaan ole tarkoittanut miksikään salaisuu- 
deksi tai yllätykseksi sitä, että tämän ajan luonnonystävä on neu- 
roottinen, tuskainen ja vimmainen, väkivaltainen kuin nurkkaan 
ajettu rotta ikään, että harmonia hänen kohdallaan on mahdolli- 
nen vain umpikuuroksi oman pihakoivun juurelle koteloitumalla. 
Kyllä tämän piti kirjoituksissani tulla aivan avoimesti tiedoksi jo- 
ka lukijalle. Mutta sen sijaan osoitat etevyytesi lukiessasi armot- 
toman selvästi rivien välistä sen ristiriidan, jota olen koettanut se- 
kä itseltäni että muilta (ja yleensä menestyksellisesti) salata: että 
luonnonystävän rakkaus ihmiseen jää tässä maailmanajassa pa- 
kosta epäaidoksi ja väkinäiseksi. Siteeraan erästä hiljattaista esi- 
telmääni luonnonsuojelijan elämänkatsomuksesta: 

”Luonnonystävää koskettaa tunteenomaisesti ensi sijassa eläin- 
ten ja kasvien kohtalo, ja hän kokee tuskaisena kuinka yhden suu- 
rikokoisen nisäkäslajin köyhä ja vivahteeton monokulttuuri syö 
ja tukahduttaa muiden elämänmuotojen pursuavan monipuolisen 
rikkauden maapallolla. Mutta omasta puolestani olen tottunut 
ajattelemaan siihen tapaan, että kun kerran ihmislajin valta- 
asema on tällä hetkellä auttamaton tosiasia, kun kerran ihminen 
jo on polkenut suunnattoman määrän muita elämänmuotoja jal- 
koihinsa, olisi maailma lopullisen masentava, jos ihmisten oma 

elämä olisi täysin köyhää ja arvotonta, voittopuolisesti kärsimyk- 
sen ja mielipahan sävyttämää. Olemme toisin sanoen ikäänkuin 
hävittämällemme luomakunnalle velkaa sen, että meidän pitää 
edes saada jotakin irti elämästämme. Tällä tavoin kautta rantain 
voi luonnonystävä olla myös ihmisystävä.”? 

Tämä on kyllä johdonmukaista ja vakuuttavaa ajattelun tasol- 
la, mutta tunteen tasolla raskas taakka kannettavaksi — sen huo- 
maa kyllä kun vuosien myötä viha ja katkeruus tunkeutuvat päät- 
täväisesti etualalle. On sittenkin vaikeaa ”'kautta rantain” rakas- 
taa ihmiskuntaa, kun kaiken aikaa — jos vain mahdollisuuksia 
* olisi — sormet syyhyisivät painamaan sitä Pentagonin kuuluisaa 
nappia tai kohti bakteriologisen sodankäynnin tutkimuslaitoksen 
pulloja ja purkkeja. On yhä vaikeampaa vakavasti paneutua ih- 
misten viihtyvyysongelmiin, kun kaiken aikaa ensi sijassa haluaisi 
valmistaa koko porukasta kertaheitolla huikeat kalaasit baktee- 
reille, kärpästoukille ja turkkiloille, uinahtaa uneksien siitä, miten 
sade, tuuli ja lämpötilan vaihtelut vitkaasti mutta varmasti teke- 
vät selvää jokaikisestä kirotusta tönöstä ja töllistä ja palatsista, 
miten koivuntaimet piankin versovat niin messuhallien kuin yli- 
opistojen muurinhalkeamista, ja miten sitkeinkin terässilta vuosi- 
tuhansien kuluttua kerran roiskahtaa jokeen, kaiteella päivystä- 
neen merikotkan hetkelliseksi ällistykseksi. 

Sinä irvistelet herraspojasta, joka kelpuuttaa teknologian sil- 
loin kun se sattuu hänelle sopimaan, kun hän haluaa kuunnella 
Bruckneria levyltä. Tällä kohden et ole ymmärtänyt, että nämä 
ovat luonnonystävälle katkeria korvike-elämyksiä, joita hän ei ole 
tilannut. Minä antaisin Brucknerin yhdestä saukon hännän hei- 
lautuksesta ja koko länsimaisen kulttuurin yhdestä ikihaavikosta, 
jossa vielä palokärki, harmaapäätikka, uuttukyyhkyt ja liito- 
oravat melskaisivat niin kuin kaksikymmentä vuotta sitten. 

Parin asiavirheesi oikaisu sopinee kevennykseksi tähän lomaan. 
Toisessa kohdassa samaa Parnasson numeroa ilmoitat selvästi, et- 
tä olet elänyt 24 vuotta kosketuksissa metsätyömiesten maail- 
maan. Kun eksakteilla numeroilla kerran pelataan, niin myönnän, 
että minä häviän tarkalleen kahdella vuodella, mutta merkinnee 
jotakin se, että nuo vuodet ovat sinulla vaelluksesi alkupäässä, 
minulla loppupäässä: 22 viimeistä vuotta on tuttavapiirini valta- 
osa ollut maanviljelijöitä, metsätyömiehiä ja maanviljelijä- met- 
sätyömiehiä. Otos on niin valtaisa, että voin suoralta kädeltä sa- 

noa: sinä Erno olet unohtanut. Älä alennu uskomaan, olet liian 
hyvä mies siihen, sanomalehtiä, joissa puunjalostusteollisuuden 
kustannuslaskijat ja metsäkonefirmat lonkeroineen käyvät murs- 
kaavaa valhekampanjaansa metsätöiden kurjuudesta. Tosiasia 
on, että joku harva metsuri sortuu selkävammaan kolmissakym- 
menissä, jokaisella ammatilla on ammattitautinsa, mutta valtaosa 
raatelee Suomen metsiä viiteen tai kuuteen kymmeneen juuri niin 
sydämensä halusta kuin olen kuvannut. Eivätkä he hylkää punais- 
ta mökkiään kylän laidassa ennen kuin työttömyyden äärimmäi- 
sessä hädässä. Siinä on inhimillistä tragediaa, jolle minulta riittää 
osanottoa vielä viimeisistä sympatian rippeistäni. Väistämättä tu- 
lee kiivailusi taustaksi mieleen patenttiselitys, turhautumisesi sii- 
tä, että olet alentanut raavaan miehen hauiksesi, pohkeesi ja sel- 
käsi pyllyilemään kaikenlaisten kulttuurijärjestöjen ja kustanta- 
jien tuoleilla ja sätkyttelemään kirjallisesta matineasta toiseen, 
kun olisit sentään voinut käyttää elämäsi, et paljon mutta hippu- 
sen antoisammin tekemällä halkoja ja ajamalla lantaa Tervolan 
pelloille. 

Sitten siitä Haapasillan lapsilaumasta. Antaa tosiaan lopullisen 
tyrmäävän kuvan minun kaunokirjailijanlahjoistani, ettet ole 
edes jaksanut laskea lasten lukua, mutta kyllähän niin on, että nii- 
tä on vain kolme. Tämänkaltaisista ristiriitaisuuksista sinä et kyllä 
saa minua kiinni muutoin kuin itse haksahtamalla. Tuo Haapasil- 
lan kesäpäivä on toki niin tarkkaan punnittu ekologian luento 
luonnon kiertokulkuun mukautuvasta elämäntavasta makkilan- 
toineen kaikkineen (se että asianomaisten elämä voi samalla olla 
siedettävää on vain sivuteema), ettei siinä takuulla voi ajatella- 
kaan sortumista karkeisiin demografisiin virheisiin. Kaikki tie- 
dämme, että jopa vähenevään väestöön mahtuu jokin määrä kol- 
mospesyeitä. 

Minua huvittuneesti kiinnosti se että näet asiaproosani puolella 
tyylillisiä ansioita. En pääse kieroilemaan mihinkään siitä, että 
kirjallinen esitystaito sittenkin mahtuu arvojeni joukkoon, ja itse 
pidän sinua liki häikäisevänä tyylitaiturina: Alamaisen kyyneleitä 
olen lukenut melkein hartauden vallassa. Mutta samaisten Ala- 
maisen kyyneleiden valossa minut sittenkin yllätti, että tämä puh- 
dasoppisen demokraatin ja sitoutuneen sosialistin polemiikki jut- 
tukokoelmaani vastaan tulee juuri sinun taholtasi. Minua on vie- 
hättänyt kirjasi pitkälle viety kyynillisyys ja nihilismi, olet siinä 

mielestäni komeasti päässyt irti tuosta intellektuaalisesti karmai- 
sevasta lastentaudista, uskosta ihmiseen. Minusta sinulle ei sen 
jälkeen sovi olla uskossa. Se ei enää pue sinua. Olisin luullut, että 
juuri sinä jos kukaan olisit kestänyt olla oikeassa miten kalliiseen 
hintaan hyvänsä. Mutta vaikeaa, kovin vaikeaa on ihmislapsosten 
taivallus täällä; kai sinä sitten tarvitset tätä vanhainpäiväin uutta 
herätystä, paluuta äiti Filantropian lempeästi lyllyvän sylin tuudi- 
teltavaksi. Ja kai sinä myös tarvitsit tämänkertaista ristiretkeäsi 
ihmishalveksuntaa vastaan, nitistääksesi sen itsessäsi. 

Toisen vaihtoehdon pitäisin kuitenkin yhä sinulle avoinna. 
Miksi me emme näin nelissäkymmenissä, yhtä ja toista nähneinä, 
lajiveljiämme ja itseämme jo tuntevina, voisi yrittää näin lopun 
alla sellaiseen intellektuaaliseen kirkkauteen, jossa ei enää käytetä 
sanoja rasistinen, feodaalinen, fasistinen, tai mitään muitakaan 
sanoja, ikäänkuin itsestäänselvästi tiettyyn arvoväriin sidottuina? 
Emmekö voisi kuunnella yhtä kiinnostuneesti murhaajan kuin pe- 
lastusarmeijalaisen motiiveja, ehkäpä edelliset ovatkin paremmin 
perusteltuja? Sinä myönnät, että auringonvalo alkaa kadota ja 
musta tunneli työntyy eteen. Emmekö voisi viimeiseksi iloksemme 
onkia älyllisen spekulaation, ainoaksi paheeksi sopia typeryyden? 
Emmekö voisi viimeisillä voimillamme ainakin potkaista nurk- 
kaan nuo nuhruiset typeränhumaanit vasemmistolaiset ajatusku- 
viot, koko tuon kansaromantiikan, tuon äitelän vähäväkisten asi- 
alla hekumoinnin? Kai meidän on 1970-luvulla jo kyettävä fasis- 
minkin uudelleenarviointiin ja tunnustettava se palvelus, minkä 
tuo filosofia jo 30 vuotta sitten teki vapauttaessaan maapallon 
kymmenien miljoonien ylensyövien eurooppalaisten kuormituk- 
sesta, niistä kuuden miljoonan lähes ihanteellisen kivuttomalla, 
elinympäristöä haittaamattomalla tavalla. Ja mikä enää pakottai- 
si älyllistä yksilöä kieltämään sitä ilmiselvää tosiasiaa, että juuri 
jokin feodaalinen järjestelmä, rajoittaessaan luonnonvarojen hy- 
väksikäyttöä, olisi turvannut planeetan säilymisen — ja tarjonnut 
silti aivan riittävän monimuotoisen inhimillisen kulttuurin ja riit- 
tävästi ihmiselämän sykettä. 

Ilaskiven mahdollisuudet 


(1973) 


Jotta maratonkeskustelu ei missään nimessä pääsisi vielä sammu- 
maan, jatkan siitä mihin Ilaskivi ja Paasilinna viimeksi päätyivät. 
Eniten mieleni tekisi keksiä yhäkin uusia ärsykkeitä Paasilinnalle, 
jonka herkullisia kärttyisyyksiä lukisin herpaantumatta vielä toi- 
sen vuoden, mutta ikävä kyllä minulla on varsinaista asiaa etu- 
päässä Ilaskivestä. 

Ilaskiven puheissa on jokunen jyvä, mutta pääosaltaan ne me- 
nevät puhtaaksi hourailuksi, ja Paasilinnan tehtävä ylivoimaisena 
oppimestarina on ollut kiitollinen. Minulle on vuosien kuluessa 
monta kertaa tullut voimakas halu vuokrata musta umpiauto, na- 
pata siihen jostakin Pörssitalon tai Metsäntutkimuslaitoksen kul- 
milta iltapäivän hämärissä salkkuineen joku tällainen pesunkestä- 
vä teknokraatti, joku Ilaskivi tai joku Mera-päällikkö Kuusela, 
pistää huppu ukon silmille ja pellavainen hursti suulle ja ajaa hä- 
net jonnekin autioon huvilaan syvälle talviseen Suomeen. Siellä 
pistettäisiin ovi säppiin ja tuli takkaan ja seurusteltaisiin pari viik- 
koa, tarjottaisiin lanttulaatikkoa, ahvensoppaa ja muuta kunnon 
kotiruokaa, kirjoitettaisiin joku tuttu psykologikin paikalle ja yh- 
dessä selvitettäisiin herttaisissa keskusteluissa koko teknokraatin 
minulle niin huikaisevan outo ja kiehtova sielunelämä, aina niihin 
taustatilanteisiin saakka, jolloin pikku Raimon tai Kullervon äiti- 
kulta lauloi — vai lauloiko? — tuutilullaata. Ja ehkä siinä ehdit- 
täisiin käsitellä luonnonystävänkin äidit, isät ja agressiot, ennen 
kuin Keskusrikospoliisin komissaario tömistelisi voittoisasti kuis- 
tille. — Mutta haaveet haaveina: kaikki on sortunut autonajotai- 
don puuttumiseen. 

Niin, ehdottomasti kiintoisinta asiassa tietysti on se, miksi Ilas- 
kivi kirjoittaa niin kuin kirjoittaa, miksi hän liittyy siihen tricky- 
dixonien joukkoon, jota Philip Roth niin kiihkeän antaumukselli- 
sesti kuvaa.) Mutta kun olosuhteet eivät salli meidän ilmeisesti 
koskaan saavan tätä selville, voimme käydä vain väittelyä asioista 
asioina. 

Paasilinnan oppitunnit luonnonsuojelusta olivat kuten sanottu 
eteviä ja nasevia. Ne olisivat kuitenkin voineet olla vieläkin yti- 
mekkäämpiä. Luonnonsuojelu voidaan näet määritellä kahdek- 
salla sanalla: luonnonsuojelua on se mikä vähentää tuotantoa ja 
kulutusta. Määritelmä on aukoton ja koko alueen kattava, kan- 
nattaa painaa mieleen sen jota viehättää yleissivistys. Ja siitä seu- 
raa sovellutuksia, jotka täsmentävät sitä mitä Paasilinna kirjoitti. 

Kirkasta järkeä Ilaskivellä edusti hänen viittauksensa Pörssisa- 
lin sähkönkulutukseen: luonnonsuojelu on todellakin aina puh- 
taasti aineellista ja konkreettista, hyvällä tahdolla, asenteilla 
yleensi ei ole sen kanssa mitään tekemistä. Ilaskivi voi tehdä luon- 
nonsuojelulle suuria palveluksi vaikuttamalla Pörssitalon isän- 
nöitsijään, niin että talon valaistusta vähennetään ja huoneenläm- 
pö lasketaan 20°:sta 18%:een. Pankissa ja kenties pörssissäkin hän 
ehkä voi saada läpi lomakkeiden, osakesetelien ym. koon pienen- 
tämisen. 

Mutta ennen kaikkea Ilaskivi voi käyttää suuret tulonsa osta- 
malla huvila- ja metsäpalstoja ja jättämällä niiden puuston sil- 
miensä iloksi taloustoiminnan ulkopuolelle. Tämä on ylivoimai- 
sesti merkittävin, oikeastaan ainoa todellinen luonnonsuojelutyön 
muoto: juuri taloustoiminnasta eristetyt tai tehottomasti käytetyt 
alat tuottavaa maaperää ovat maapallon keuhkoina sen ainoa toi- 
vo. Paasilinna erehtyy, kun hän katsoo yksilön luontoon kohdis- 
tuvan kuormituksen olevan ilman muuta suorassa suhteessa hä- 
nen tulotasoonsa, tosiasiassa se on suorassa suhteessa vain hänen 
kulutustasoonsa. Jos hän johdonmukaisesti siirtää tulojaan luon- 
nonsuojelun ”hehtaarilinjalle”, hän on luonnon, maapallon ja 
ihmiskunnan pelastuspalvelutoiminnassa sitä arvokkaampi mitä 
korkeampi tulotaso hänellä on. Tähän näkökulmaan perustuu 
Maailman Luonnon Säätiön harjoittama vuorineuvoksia ja pää- 


1) Ilaskiven silmänkääntötemppu oli väite, että vain suuri taloudellinen kasvu 
pelastaa luonnon, koska se mahdollistaa suuret määrärahat luonnonsuojelu- 
toimille. 

johtajia kosiskeleva toiminta, ja se on loogisesti vedenpitävä — 
olkoonkin että se käytännössä jäänee useimmissa tapauksissa toi- 
veajattelun tasolle. 

Ilaskivi voi tehdä paljon muutakin. Vaikutusvaltaansa talous- 
elämässä hän voi käyttää luonnonsuojelun hyväksi sijoitus- ja ni- 
mityspäätöksissä. Jos hän järjestää yhdellekin heikolle, epätalou- 
delliselle yritykselle lainan, tai jos hän vehkeilee yhdenkin suuren 
tuotantolaitoksen johtoon taitamattoman tunarin, joka panee sen 
asiat sekaisin, hän keventää luonnon kuormitusta määrällä, joka 
on täysin tavallisen kuolevaisen ulottumattomissa. Ajatelkaamme 
vaikka sodanjälkeisen Suomen ylivoimaisesti valtavinta luonnon- 
suojeluratkaisua, keskioluen vapauttamista, joka poisti kerralla 
jättiläismäisen työpanoksen suomalaisesta elinkeinoelämästä. Ei- 
vät tämänkään ratkaisun kehitelleet vaikuttajat, Pekka Kuusesta 
alkaen, edustaneet mitenkään alhaista tulo- eivätkä henkilökoh- 
taista kulutustasoakaan, ja kuitenkin heidän aikaansaannoksensa 
hellitti luonnon kuormitusta enemmän kuin kymmenentuhannen 
tämän kirjoittajan kaltaisen luonnonystävän päätös minimoida 
henkilökohtainen kulutuksensa ja sopeuttaa elämäntapaansa 
luonnon kiertokulkuun mukautuvaksi. 

Eivät luonnonystävä Ilaskiven mahdollisuudet rajoitu vielä tä- 
hänkään. Poliitikkona hän voi kannattaa — ja tiettävästi kannat- 
taakin — ratkaisuja, jotka esimerkiksi kaventavat sosiaaliturvaa, 
toisin sanoen rajoittaa ostovoimaisen väestön määrän lisäämistä. 
Paasilinnan ainoa paha kömmähdys tapahtuu kun hän yrittää 
ympätä keppihevosensa tulontasausideologian luonnonsuojeluun. 
Luonnonsuojelun ja maapallon ekokatastrofiuhan kannalta ei ole 
vähääkään eroa sillä kuluttavatko ehtyviä luonnonvaroja harvat 
etuoikeutetut vai vähäväkiset massat; yhteiskunnallisella oikeu- 
denmukaisuudella ei ole hitustakaan tekemistä luonnonsuojelun 
kanssa. Päinvastoin terve järki sanoo kohtsiltään, että useampi 
pystyy ja ehtii aina kuluttamaan luonnonvaroja tehokkaammin ja 
laajemmalla rintamalla kuin harva. Niistä tavaroista, joiden val- 
mistaminen peittää ilmakehämme rikki- ja savusumupilveen, tu- 
lee kyllä 95 % suurten joukkojen” tarpeisiin (olkoonkin että 
vasta osassa maailmaa). Maapallon taloutta eivät vähääkään 
uhanneet Laukon paroonit, vaan vasta heidän torppariensa pääsy 
osallisiksi massojen hyvinvoinnista — oli tämä sitten kuinka kipeä 
ja karmea huomio niin Paasilinnalle kuin melkeinpä meille kaikil- 

le. Mutta se ei saisi olla niin kipeä huomio, etteivät myös Erno 
Paasilinna ja Seppo Urpela jaksaisi mahduttaa sitä päähänsä. 
Meidän ei pidä olla kakaroita: jos meillä on kaksi meille kallista ja 
tärkeää tavoitetta, meidän pitää tajuta, että emme aina voi saada 
niitä molempia, ne voivat olla myös vaihtoehtoisia, toinen toisen- 
sa pois sulkevia. 

Kirje Helsingin lyseon biologian kerho 
VERSOlle 


(1973) 


Olen näinä päivinä ryhtynyt purkamaan sitä kirjesumaa, johon 
minulla ei kalastuskaudella elokuun alusta vuodenvaihteeseen ol- 
lut mahdollisuutta puuttua. Yritän vastata kysymyksiinne siinä 
toivossa, että asia ei ole vanhentunut. 


1. Minkälainen on Päijänteen kalatilanne? 

— Päijänne on suuri ja pitkä, kuin Suomenlahti. On laajoja teol- 
lisuuden pilaamia vyöhykkeitä, joissa kalasto on muuttunut 
muikku- ja siikavaltaisesta särki- ja ahvenvaltaiseksi. Suurin osa 
on kuitenkin joko luonnontilassa tai sitten lievä rehevöityminen 
vaikuttaa nopeuttavasti luontaisen kalaston kasvuun. Itse kalas- 
tan Tehinselällä, missä kalakanta on erinomainen. Tietystikään 
Päijänne ei ravinneköyhänä ja ylisyvänä koskaan tuota niin pal- 
jon kalaa kuin rehevämmät tai eteläisemmät vedet. Mutta yleen- 
säkin on huomattava, että kalasto on se osa selkärankaiseläimis- 
töämme, joka tällä hetkellä on Suomessa parhaiten säilynyt. Ih- 
misen kannalta ei todella vakava vesien saastumisongelma maas- 
samme olekaan vesien laadun muuttuminen ihmisjätteiden ansios- 
ta, sehän koskee vain 10—20 prosenttia vesistöistämme, vaan ran- 
tojen ja vedenpinnan saastuminen, kesämökkiröttelöiden, moot- 
torikiitäjien, vesiurheiiun ja kaikkinaisen metelin saaste, joka on 
tehnyt 50—75 % vesistöistämme ilveilyhelvetiksi. 


2. Mikä on Suomen luonnonsuojelun pahin puute? 
— Suomessa ei ole luonnonsuojelua. Se luonnonsuojeluna pidetty 
toiminta, joka järjestöissä, ympäristönsuojelun neuvottelukun- 

nissa tai seutukaavaliitoissa jakelee lausuntoja piipittävällä äänel- 
lä ja kaikessa nykyisen mielipuolisen järjestelmän ehdoilla, herät- 
tää vain epätoivoa. On luonnonsuojelusta luopumista, jos anne- 
taan lausunto uuden öljynjalostamon sijoituspaikasta, kun enti- 
setkin jalostamot pitää räjäyttää ilmaan. Minä tulen sairaaksi, 
kun kuuntelen jonkun ”luonnonsuojelumiehen”?, kuten tänään 
radiossa, vehtailevan edestakaisin, minkälaatuisia turisteja Lapin 
lentäjärosvot saavat kuljettaa erämaahan pienkoneilla ja minkä- 
laisia eivät, kun pitäisi lähettää reipas partio Enontekiölle ja Ina- 
riin tekemään niistä koneista peltiromua. Silloin kun ei käsitetä — 
ja jos käsitetäänkin niin ei uskalleta toimia sen mukaan — että 
luonnonsuojelu, niin eläinten ja kasvien kuin ihmisenkin pelastu- 
minen, edellyttää kaikkien länsimaissa nykyisin vallitsevien järjes- 
telmien, rakenteiden ja elinkeinoelämän, koko meitä ympäröivän 
rekvisiitan täydellistä hävittämistä, on väärin puhua luonnonsuo- 
jelusta. 


3. Minkälainen merkitys oli viimekesäisellä Tukholman luonnon- 
suojelukonferenssilla? 

— Siellä ei asetettu mitenkään kysymyksenalaisiksi sellaisia pää- 
periaatteita kuin ihmisen oikeutta muiden eliölajien herruuteen, 
oikeutta kaikki tolkulliset mitat ylittäviin väestötiheyksiin, oi- 
keutta mielettömästi ylimitoitetulla elinkeino- ja kulttuurielämäl- 
lä tehdä loppu planeetta Maan elämästä. Toisin sanoen se kartoit- 
ti tilanteen: luonnonsuojelu on vielä kokonaan yksittäisten ajatte- 
lijoiden ja kirjailijoiden varassa. Yhteiskunta- ja järjestötasolla 
sitä ei vielä ole. 


4. Minkälaisessa järjestelmässä luonnonsuojelu voidaan mieles- 
tänne parhaiten toteuttaa? 

— Järjestelmässä, jossa ihmisväestöjen lukumäärä on pieni osa 
nykyisestä (kaikille muille eliölajeille varattu elintilaa selvien kiin- 
tiöiden mukaisesti), jossa kaikkinainen kasvu on tehty mahdotto- 
maksi, jossa korkea-asteinen teknologia on hylätty, jossa pien- 
viljelys- ja puutarhatilavaltaisen asutuksen lomassa on eläinkan- 
tojen tuoton korkoa verottava hyvin järjestetty metsästys ja ka- 
lastus, suppea virka- ja järjestysvalta, vähimmäistarpeen mukai- 
nen määrä kotitarve- tai pienteollisuutta ja — jos näin katsotaan 
tarpeelliseksi — muutama pieni kulttuurilaitoksia sisältävä väes- 

tökeskus (ei varmaankaan sentään täällä äärimmäisessä Pohjolas- 
sa). 


5. Mitä fossiilisten polttoaineiden jälkeen? 
— Ihmisen lihastyö. 


6. Muodostavatko suuret öljynkuljetusalukset mielestänne vaka- 
van uhan Itämeren luonnolle?. 
— Siinä maailmassa, josta kannattaa keskustella, ei ole suuria ei- 
kä pieniä öljynkuljetusaluksia. 


7. Mikä on kehitysmaiden tulevaisuus? 
— En tiedä. Ehkä niillä on joitakin toiveita siitä, että pieniä väes- 
töjä jää henkiin — mitä hyvinvointimailla tuskin on. 


8. Miten mielekkäänä koette yksittäisten eläin- ja kasvilajien suo- 
jelemisen keinotekoisesti”? 

— Ainoa arvo filosofisessa mielessä, jonka luonnonystävä tur- 
nustaa, on elämän runsaus ja monimuotoisuus, eliölajien ja 
-muotojen mahdollisimman suuri määrä ja täyspainoista elämää 
riittävässä elintilassa elävien yksilöiden määrä, elämänilon sum- 
ma. Tässä mielessä ihminen on laji, jota maapallolla kaikkein vä- 
hiten kannattaisi tuottaa. Onhan sen edesottamuksille luonteen- 
omaista loppumaton voittopuolinen kärsimys, ääretön julmuus ja 
koskaan päättymätön yleinen surkeus lajin sisäisissä suhteissa. Ja 
toisaalta tämä suurikokoinen nisäkäs jolla vielä on tämä ainutlaa- 
tuinen nk. aineellinen hyvinvointi, riistää ravinnon ja elintilan 
omaa lukumääräänsä verrattomasti suuremmalta määrältä tasa- 
painoisia, elämäniloisia eliöitä. Jos jollakin toimenpiteellä voi- 
daan jonkin ihmisen uhkaaman eliökannan elämää säilyttää, ko- 
ko sen elinympäristön mukaan lukien, niin tämä on aina kannat- 
tavaa luonnonsuojelua. Vaikka voitaisiin tätä häviävää elämää 
vain pitkittää jollakin vuodella tai kuukaudella, sekin kannattaa 
— elämällähän on itseisarvonsa riippumatta siitä, onko se katoa- 
vaa vai pysyvää”. Tulevaisuuden tajuamisen tragediakin koskee 
vain lajia ihminen. Mutta tietysti luonnonystävä uneksii siitä 
mahdollisuudesta, että suojeltava eliökanta saataisiin lisääntymis- 
kykyisenä ja elinkelpoisena ”'uitetuksi ohi? sen vaiheen, jossa ih- 
mislajin sortovalta maapallolla ennen pitkää tapahtuvien katast- 

rofien kautta helpottaa — ja jolloin maapallon eliöstölle taas voi 
aueta mahdollisuus rikkauteen ja tasapainoon. Tähän **Nooakin 
arkki” -ajatukseen, että maapallon geneettinen potentiaali on yri- 
tettävä kaikissa oloissa säilyttää niin rikkaana kuin suinkin — 
elinkelpoisten, vaikka kuinkakin suppeiden reservaattikantojen 
varassa —, perustuu suurelta osalta Maailman Luonnon Säätiön 
toiminta, joka tässä erikoiskysymyksessä edustaa todellista luon- 
nonsuojelua. 


9. Kuinka kauan meillä on vielä aikaa, ennenkuin Maapallo tu- 
houtuu saasteisiin, edellyttäen, että saastuminen jatkuu nykyistä 
vauhtia? 

— Kysymyksessä on eräitä epätäsmällisyyksiä. Saastumisilmiöi- 
hin on aina syytä lisätä rinnakkaisena luonnonvarojen ehtyminen. 
Nämä kumpainenkaan eivät minkään käyttökelpoisen ennusteen 
mukaan ” jatku nykyistä vauhtia”, vaan käyrät jyrkkenevät jat- 
kuvasti. Mitä sitten Maapallon tuhoutuminen” tarkoittaa, pla- 
neetan räjähtämistäkö tai ainakin biosfäärin tuhoutumista, maa- 
pallon muuttumista kuun maisemaksi? Tällöin tulee lähinnä mie- 
leen maailmansota ydinasein ja ketjureaktiot ilmakehässä. Tämä 
ei tällä hetkellä näytä kovin todennäköiseltä, joskaan ei ole pois- 
suljettu mahdollisuuskaan. Todennäköisempi kehityskulku on se, 
että maapallon eliölajien sukupuuttoon tuhoutumisen nopeus 
kiihtyy yhä hurjemmin, luonnonvarat ehtyvät toinen toisensa jäl- 
keen ja jäljelle jääviin kohdistuu yhä hurjempi paine, yhä suurem- 
pia osia maapallosta käy ihmisellekin asumiskelvottomiksi, elämi- 
sen taso ihmiselläkin laskee laskemistaan, sehän on jo nykyisin 
huikeasti laskenut, toisilla ihmisryhmillä enemmän, toisilla vä- 
hemmän. Ajateltakoon esimerkkiryhmänä vaikkapa suomalaista 
luonnonystävää 1940-luvulta 1970-luvulle, jonka tapauksen minä 
tunnen: elintila ympärillä supistuu yhä ahtaammaksi kuristusren- 
kaaksi, kaikkialla tuhruiset ja rähjäävät lajikumppanit kaatuvat 
päälle, puolet ajasta kuluu jo etsiessä perusteluita, miksi tätä elä- 
mää kannattaa enää jatkaa. 

Kysyjä tiukkaa aikayksikköjä. Jos ajatellaan nykyisenkaltaista 
länsimaista elämäntapaa ja kulttuuria, niin sen dramaattinen ku- 
moutuminen on epäilemättä vain lähivuosikymmenien asia, jos 
kehityskulku säilyy. Hidastavia, pelastavia näkymiäkin on, tosin 
vain orastavina. Helsingin kaduilla kulkija näkee joka päivä kym- 

meniä pultsareita: he edustavat ihmislajin biologisen lajinsäilyt- 
tämismekanismin vaatimatonta yritystä. He, samoin kuin Yliop- 
pilastalon huumausainehipit, ovat poissa tuhoon johtavasta tuo- 
tanto- ja koulutuskierteestä, mitä enemmän heidän lukunsa kas- 
vaa työtätekevien vähentyessä, sen enemmän meillä on aikaa. Tie- 
tysti tietoiset yhteiskuntajärjestelmien romuttamiseen ja elinkei- 
noelämän lamauttamiseen pyrkivät liikkeet olisivat tehokkaam- 
pia. Mutta luonnonsuojelu-tupamaros-sissien aika ei näytä vielä 
olevan käsillä; myöhemmin sekin tietysti on tulossa, sitten kun 
ahdistus saa yleensäkin anarkian ja väkivaltaiset joukkoliikkeet 
vallalle. Tarkkaa tulevaisuuden mallia ei tietysti kukaan voi esit- 
tää, mutta väkivaltainen ja anarkistinen vaihe ihmiskunnalle on 
kaikkien biologi-futuristien ennusteissa yhteinen. Ja niin paljon 
voidaan ainakin varmasti sanoa, että mitä pikemmin väkivaltai- 
nen romahdus alkaa, sen parempi: sitä vähemmän ympäristövau- 
rioita on maapallolla ehtinyt tapahtua, ja sitä suurempi mahdolli- 
suus on ainakin joissakin osissa palloa päästä jatkamaan sellaises- 
sa systeemissä kuin kohdassa 4 mainittiin. Jokaisen tiedostavan 
nuoren ihmisen pitäisi edesauttaa nykyisten järjestelmien romut- 
tamista kaikin tavoin, mieluummin aktiivisesti jä väkivaltaisesti 
kuin passiivisesti, sivuun vetäytymällä. Ihmisyksilöllä, joka 1970- 
luvulla on onnettomuudekseen biologiselta iältään nuori, ei ole 
mitään menetettävää, mutta ehkä jotakin voitettavaa. 


10. Onko ihminen jo aiheuttanut luonnolle niin suuria vahinkoja, 
että niiden korjaaminen olisi mahdotonta, vaikka luonnon saas- 
tuttaminen lopetettaisiin kokonaisuudessaan? 

— Maapallon elämän historiassa on eliölajien sukupuuttoon kuo- 
lemista tapahtunut kauan (kaikki muistamme mammutin tai suu- 
rikokoiset liskot), mutta säännön mukaan hitaasti äärettömän pit- 
kien ajanjaksojen kuluessa ja siten, että samana ajanjaksona on 
aina syntynyt enemmän eliölajeja ja -muotoja tilalle, toisin sa- 
noen maapallon elämä on viime vuosisatoihin asti rikastunut. 
Vasta ihminen on pannut vauhtiin elämän luonnottoman nopean 
köyhtymisen. Vuosina 1900—1950 maapallolta hävitettiin suku- 
puuttoon 10 kertaa enemmän eläinlajeja kuin 1800—50. Tällä 
hetkellä on satoja eläinlajeja aivan sukupuuton partaalla. Tämä 
on korvaamatonta tuhoa, jota ei saada takaisin, vaikka ihmislaji 
jollakin ruttobakteerilla saataisiin häviämään heti paikalla. Sa- 

moin ihmisen taloustoiminnan ansiosta aavikoituneet alueet 
(esim. Välimeren maissa) ovat pysyvää tuhoa, ja myös eräät syn- 
teettiset myrkkyaineet, jotka eivät luonnossa hajoa ja jotka jo nyt 
haittaavat eräiden ravintoketjujen energiavirtoja, jäävät meidän 
jälkeemme. Joten turhaan ei ihminen suinkaan ole elänyt. 

Kuhmoisten kunnalle, Ilmari Hiitoselle ja 
kuhmoislaisille 


(1973) 


Vanha luonnonsuojeluveteraani Ilmari Hiitonen on Kuhmoisten 
kunnalle osoittamassaan kirjeessä tässä lehdessä muistanut mi- 
nuakin, minkä vuoksi tunnen tarvetta suojautua hänen ehdotuk- 
siltaan. ! 

Hiitosen luonnonsuojelupuheenvuoro edustaa sellaista ikuista 
optimismia, joka nykyajan painajaismaailmassa on käynyt mi- 
nulle täysin vieraaksi. Jouduttuani läpi vuosien liikkumaan ympä- 
ri Kuhmoisten pitäjää ja seuraamaan sen elämänmenoa minun on 
mahdoton tajuta, että täällä olisi luonnonystävälle toiminnan si- 
jaa. Onhan Kuhmoisten maisema 1970-luvulla kesäisin taukoa- 
matonta moottoriveneiden jyryä, jonka keskeyttävät vain pom- 
minräjähdykset huvilanrakennustyömailla, ja talvisin mottorisa- 
hojen ja moottorikelkkojen kilpalaulantaa. Taustalla pauhaa kai- 
ken vuotta, öin ja päivin rekka-autojen jyminä valtateiliä ja 
vuoro- ja pienlentokoneiden ulvonta täällä koko maan vilkkaim- 
man lentoreitin varrella. Rannat ja saaret on kaikkialla ahdettu 
täyteen uskomattomia kesäkopinkuvatuksia, jotka talvella ovat 
esitteillä kuin Messuhallin lomanäyttelyssä, kesällä ehkä muuta- 
man lepänrisun verhoamina — mutta silloin riehuvat niiden asuk- 
kaat kaikenkarvaisine koneineen, matkaradioineen ja kirkuvan 
värisine varusteineen äänekkäämpinä ja hullumpina kuin Helsin- 
gin uimarannoilla konsanaan, ollaanhan täällä maalla ja vapau- 
dessa. Entä Kuhmoisten metsät, nuo tyhmyrien ylistämät — nuo, 


1) Kesäkuhmoislainen tohtori Ilmari Hiitonen kirjoituksessaan ehdotti kunnal- 
lista luonnonsuojelutoimintaa ja Pentti Linkolaa perustettavan elimen vetä- 
jäksi. 

joista joka metsänomistaja joka ikinen Herran syksy vaanii vii- 
meistä yhtiölle kelpaavaa siemenpuuta kuin susi saalistaan? Siellä 
täällä ryhmä ongenvavan vahvuisia riukupuita (seuraavan vuoden 
hakkuuseen), muuten silmitöntä kannokon ja hakkuujätteiden 
raiskiota, jossakin jokin kataja ja kuusennäre, kallellaan ja kuori 
toiselta puolen metsäkoneen irti viistämänä; maanpinta ja sam- 
malikko traktoriurien kuopille kalvamana, siellä täällä pyöränrai- 
teessa lätäkkö mudan ja öljyn sekoitusta. Entäpä suot, nuo tee- 
rien pelipaikat, nuo iki-ihanat? Joka aarinkin tilkkunen törkyisiin 
ojiin kauhurilla vedettynä, läpi pitäjän. 

En todellakaan voi Hiitosen tavoin uskoa, että jollakin puro- 
lehdonsiekaleella olisi tämän katastrofin keskellä merkitystä -— 
on parempi, ettei koululaisia tai muitakaan ihmisiä kuljeteta sel- 
laista katsomaan, heille tulee vain entistäkin pahempi mieli. Mi- 
nulle luonto on laaja kokonaisuus, ja sitä joko on tai ei ole. Kuh- 
moisissa ei ole. Ellei Kuhmoisissa olisi vuoria ja mäkiä, meidän 
””metsämme”' näkyisivät läpi Päijänteeltä Kuhmalahden ja Län- 
gelmäen rajalle — ei siinä muutama rauhoitettu lehmus paljon 
varjoa luo. 

Kerronpa Hiitosen ehdotukseen liittyvänä naurettavan jutun ai- 
kojen takaa. Kolmisen vuotta sitten sain kirjekuoressa tiedotuk- 
sen Kuhmoisten kunnalta. Kunnanhallitus oli jonakin heikkona 
hetkenään ja epähuomiossa tullut perustaneeksi luonnonsuojelu- 
toimikunnan ja valinnut minut jäsenten joukkoon. Toisista jäse- 
nistä osa oli minulle tuntemattomia, eräät tiesin pitäjän pahimpiin 
luonnonraiskaajiin kuuluviksi. Tiedotuksen liitteenä kerrottiin la- 
kipykälistä, joiden mukaan jäsenyydestä oli valitettava lääninhal- 
litukselle, mikäli mieli päästä siitä eroon. Ensi lukemalta huoles- 
tuin, kunnes luin tiedotuksen tarkemmin ja havaitsin, että minut 
oli nimitetty toimikunnan kokoonkutsujaksi. Ei siis hätää mitään: 
toimikunta ei kokoontuisi koskaan. Eikä ole kokoontunut. Ei lii- 
oin mitään yhteydenottoa kunnan elinten tai toisten jäsenien ta- 
holta ole näiden vuosien aikana kuulunut — mikä sinänsä kuvas- 
taa tervettä suhtautumista asiaan. Ikävä että Hiitonen ilmestyi se- 
koittamaan piirustuksia. 

Silloin kun luonnonsuojelutyö saa toimia omilla ehdoillaan, sil- 
loin minä näen siinä jotakin mieltä. Silloin kun puuhataan kieltoa 
kaikille yksityisille moottoriajoneuvoille maalla ja vesillä, silloin 
kun palkataan kunnan työntekijät purkamaan kaikki kesämökin- 

röttelöt rannoilta ja kun pannaan Kuhmoisten metsät 30 vuoden 
yleiseen hakkuukieltoon ja järjestetään talkoita muurain- ja kar- 
palosoiden ojien umpeentukkimiseksi — silloin minä tulisin mu- 
kaan. Mutta se ei tapahdu minun aikanani. Ja lehmuksia minä en 
lähde rauhoittelemaan. 

Niinpä pyydän Hiitoselta ja kunnalta: antakaa minun olla rau- 
hassa. Niin kauan kuin jaksan, yritän puikkelehtia Päijänteellä la- 
sikuitupikakiitäjien ja moottorikelkkojen ristitulessa leipääni an- 
saitsemassa, ja koetan ummistaa silmäni ja korvani. Joskus mat- 
kustan Sääksmäkeen, Hattulaan tai Kalvolaan, missä viimeisillä 
entisen ajan isäntävanhuksilla on vielä jokin lohko todellista met- 
sää ja suota näytteeksi, tai Helsinkiin vanhoihin kaupunginosiin 
etsimään hiljaisuutta, tai kävelemään Kaivopuistoon nähdäkseni 
puita, jotka ovat saaneet kasvaa täyskasvuisiksi. 

Älkää siis enää uudelleen perustako luonnonsuojelulautakun- 
taa — pilkanteollakin on rajansa. Rynnistäkää mieluummin 
teollistamis- ja matkailulautakunnissa, vaatikaa kuusikaistaisia 
moottoriteitä pitkittäin Lahteen ja Jyväskylään ja poikittain 
Tampereelle ja Tehinniemen kautta Mikkeliin. Kahmikaa tänne 
ehdotetut sisämaan atomivoimalaitokset ja öljynjalostamot, nii- 
den paikka on Kuhmoisissa, täällä on vähiten menetettävää. Pe- 
rustakaa sen sijaan vielä huvilalautakunta ja moottorikelkkalau- 
takunta ja vesilentokonelautakunta. Uljas uusi maailma ei ole val- 
mis, viekää se katkeraan loppuun saakka. 

Voi Kala-Suomea 


(1974) 


Voimme huoletta lähteä siitä, että ihmisten yhteiset asiat ovat aina 
hullusti, että epäkohdat ovat sääntö eivätkä poikkeus. Tiedotus- 
välineet vilisevät kiukkuista kritiikkiä, skandaaleja ja fiaskoja, 
jälkeenjääneisyyttä ja sopeutumisvaikeuksia, kitkaa ja tuskaa ja 
yleistä epätoivoa alalla kuin alalla — ja harvoin ilman aihetta. 

Mutta sittenkin on olemassa aste-eroja inhimillisten pyrintöjen 
eri osa-alueilla. Jokainen aikaansa seuraava kansalainen osannee 
lukemansa perusteella sijoittaa suomalaisen kalastuksen luettelon 
häntäpäähän — niin erityisen yksimielistä valitusta ja voivotusta 
ovat kaikki raportit kalatalouden maailmasta. Kun nyt käyn esit- 
tämään omaa synteesiäni tästä hullunmyllystä, niin mielessäni on 
lausuma (tuskinpa kenenkään muun kuin parantumattoman huu- 
liveikon Tauno V. Mäen suusta), että kalastus on ainoa asia Suo- 
messa jossa meillä on neljä miljoonaa asiantuntijaa. Kieltäydyn 
kuitenkin tunnustamasta, etten olisi näiden asiantuntijoiden jou- 
kossa erityisasiantuntija, katseltuani kalataloutta viisitoista vuot- 
ta sisältäpäin ja uskoakseni poikkeuksellisen sirkein silmin. 


Kalaa kuin sumpussa 

Neljän miljoonan asiantuntijan mielipiteet Suomen kalavaroista 
jakautuvat kahteen pääryhmään. Suuri yleisö on vuorenvarma, 
että elämme kalastuksessakin lopun aikoja — että Suomen merien 
ja järvien entisistä myllertävistä kalamassoista on vain rippeitä 
jäljellä, "eihän sitä enää kannata verkkoa veteen heittää”. Nämä 
mielipiteet perustuvat kultaisiin lapsuusmuistoihin omasta tai 
Ville-sedän kertomasta kaikkien aikojen ahvensaaliista vuonna 

1914 sekä paikkakunnan mestarivalehtelijoiden kertomuksiin en- 
tisen kulta-ajan huimaavista kala-apajista. Mitään näyttöä saalis- 
tilastojen muodossa on näiltä kalakadon marisijoilta mahdoton 
saada. Oman laajan kokemukseni mukaan kyselijä törmää sään- 
nöllisesti riemukkaaseen kehäpäätelmään. Kun virkistyskalastaja 
selittää, kuinka ennen aikaan sai uistinreissulla haukea ja kuhaa 
paatin pohjan umpeen, mutta nyt ei ole enää vuosiin saatu kalan 
kalaa, niin tiedusteluun, onko sitten käyty koettamassa, tulee 
kummeksuva vastaus ”ei kai sitä kannata yrittää, kun ei siellä 
kerran enää kalaa ole”. 

Toista mieltä ovat eläintieteilijät, kalantutkijat, nuo hiljaiset 
uurastajat. He kokoavat saalistilastoja ja toteavat, että kalansaa- 
liit huolimatta ammattikalastuksen ja vakavan kotitarvekalastuk- 
sen harjoittajien lukumääräisestä vähenemisestä pysyvät ennal- 
laan tai jopa hieman nousevat. He suorittavat vertailevia tutki- 
muksia ja koekalastuksia ja havaitsevat, että meillä vesien luon- 
taisesta kalantuotosta korjataan tuskin kolmannestakaan. Kun 
mökinmies uskoo ylikalastukseen kuin raamatun sanaan, tutkijat 
toteavat, että lain sallimilla kalastusvälineillä sellainen tuskin on 
missään mahdollista: käsite ”*ryöstökalastus” voitaneen huoletta 
suomenkielestä unohtaa. Ikäluokkajakaumia voidaan toki kalas- 
tuksella muuttaa, jotkin ikäluokat kalastaa vähiin. Mutta yleensä 
(mikäli vain elinympäristö on kunnossa) toisten kasvu silloin kiih- 
tyy ja kutu onnistuu sitä paremmin mitä vähemmän kutukaloja 
on: pääsääntöhän on kaikkialla luonnossa, että lajinsisäinen kil- 
pailu on paljon ratkaisevampi rajoitustekijä kuin vihollislajien 
osalta tuleva. Asiat ovat kalan kohdalla periaatteessa samalla to- 
lalla kuin metsän, mutta huikaisevana erona on se, että kalakan- 
nat uudistuvat lajista riippuen 10—50 kertaa nopeammin kuin 
metsä. 


Velttous kunniassa 

Tämän kirjoittajan kokemukset Suomen kalavesiltä myötäilevät 
vahvasti tutkijoiden käsityksiä: kalaa Suomessa on, ja paljon. 
Sienien ja marjojen ohella kala on se ainoa luonnonvara, joka to- 
della tarjoaa vielä käyttämättömiä reservejä. Silloin kun ei Suo- 
men vesistä kalaa nouse, on kyllä vika miehessä. Ennen kotitarve- 
kalastajat hamusivat yökaudet puutarhassa etsimässä kastemato- 
ja ja laskivat satojen koukkujen siimoja, sousivat päivät pitkät 

uistinta ja laskivat ruoholahdet täyteen rysiä. Nyt he kellivät kas- 
tematoillat riippumatossa tai television ääressä ja voivat korkein- 
taan heittää kierroksen tikkaa; jos veljenpoika sattuu lauantaina 
käymään, he voivat räpistellä pari verkkoa kotilaiturin päähän ja 
kotivalkamaan muutamia rautalankakatiskoita, noita kalanpyy- 
dyksen irvikuvia. Ja kova poru päälle: kalat ovat hävinneet. 
Ahkeruus ja toimintatarmo eivät useinkaan ole paljon rasitta- 
neet edes ammattikalastajia. Muistan miten jo vuosikymmeniä 
sitten Vanajanselän kalastajat — jotka sentään edustivat ja edus- 
tavat yhä Hämeen korkeinta kalastuskulttuuria — ottivat nok- 
kiinsa kun Laurilan isäntä Tyrvännön Mälkiäisissä totesi kalasta- 
jien pysyvän maailman sivu köyhinä sillä tyylillä että he nyhjöttä- 
vät pirtissä ja luurailevat lasin läpi järvelle. Näitä puolipäivä- ja 
osaviikkoammattikalastajia on yhäkin liutalauma sekä sisävesillä 
että rannikoilla: ukkoja, jotka pirtin penkillä valittavat kalastajan 
ammatin kovuutta, pelottelevat nuoria erehtymästä mokomaan 
kärsimykseen, ja horisevat itkuvirsiään siitä, kuinka kalaa ei enää 
ole — jätevedet tappaneet (vaikka lähin tehdas olisi sadan kilo- 
metrin päässä alavirralla), kesähuviloiden virkistyskalastajat vie- 
neet leivän suusta. Mitä kesähuvilakalastajiin tulee, niin he kyllä 
ovat pikamoottoreineen äärimmäisen vakava ongelma kalavesillä, 
mutta tämä ongelma on sittenkin etupäässä mielenterveydellistä 
laatua. Mitä kaloihin tulee, niin nehän kyllä nousevat pätevän 
ammattimiehen veneeseen, vaikka shortsikinttuiset lomakalasta- 
jat keskittäisivät koko lasikuitulaivastonsa ympärille. Sen vuoksi 
on tässäkin kirjoituksessa syytä tarkastella etupäässä ammattika- 
lastuksen ongelmia, virkistyskalastajat kuuluvat enemmänkin 
show-maailman kuin kalastuksen ongelmakenttään. 


Syrjitty ammatti 

On luonteenomaista, että maailman vanhimman ammatin harjoit- 
tajat jäävät jokaikisessä elinkeinoelämän intressivertailussa tap- 
piolle. Kalastaja on johdonmukaisesti alakynnessä pikku yksityis- 
kohdista alkaen. Ympäri Suomenniemen kaadetaan saarten ja 
rantojen metsänhakkuissa puut huoletta rantaveteen tai jäälle ja 
kalastaja joutuu ikänsä kaiken repimään verkkojaan irti petäjän- 
latvoista. Voimassa olevan lain huikeimpia kukkasia on uittoyh- 
tiön korvausvelvollisuus nippulautan mukaan lähteneestä verkko- 
jadasta — joka saattaa olla tuhansien markkojen hintainen. Oli- 

vat pyydykset sitten laivareitillä tai ei, jata on varustettava mo- 
lemmista päistään korkeilla valolaitteilla — mikä käytännössä esi- 
merkiksi tämän kirjoittajalle tietäisi vuoden tulon hupenemista 
muutamassa yössä sataan paristolamppuun. Kun hinaajilla on 
sammumaton rakkaus ajoon juuri pimeimpinä sateisina öinä, jol- 
loin tavallinen verkonpola ei tosiaankaan näy mihinkään, eikä siis 
parhaankaan kipparin vapaaehtoinen hyväntahtoisuus koidu pe- 
lastukseksi, on puutavaran uitto kalastajan alituisena painajaise- 
na. Etenkin Saimaalla se haittaa kalastuksen harjoittamista todel- 
la vakavasti. 

Niinkin hassusti on asianlaita, että ammattikalastuksen aliar- 
vostukseen meidän höynähtäneessä. yhteiskunnassamme, jossa 
mittapuuna paljolti käytetään rahaa ja tuloja, ovat kalastajat tär- 
keältä osalta itse syypäitä. On todettavaksi ikävää mutta totta, et- 
tä kalastajat kuuluvat tämän maan suhteellisesti ottaen suurim- 
piin verokavaltajiin. Muodollisesti kalastaja on kirjanpitovelvolli- 
nen, mutta käytännössä kirjanpidon laita on useimmiten niin ja 
näin, eikä verolautakuntien kannata näin harvalukuisen ammatti- 
kunnan asioihin kunnolla perehtyä. Ja lonkalta pistetyt tulonsel- 
vitykset menevät kyllä yleensä huimasti alakanttiin. 

Tästä ei kuitenkaan voida syyttää pelkästään kalastajia itseään, 
niin väärin kuin periaatteessa onkin etteivät kalastajat mäksa ve- 
roa todellisista tuloistaan kuten muutkin kuolevaiset. Ensinnäkin 
kalastajien yleinen saaliiden ja tienestien vähättely ja salailu pe- 
rustuu ikivanhoihin kalakateus-perinteisiin ja on ahdashenkisissä 
ja pahantahtoisissa maaseutuyhteisöissä monin paikoin vieläkin 
pakon sanelema. Toiseksi viranomaisetkin tukevat tässä kalasta- 
jaa: jokaisessa valtion kalatalouden tutkimuslaitoksen kyselyssä 
muistutetaan, ettei saatuja tietoja missään tapauksessa luovuteta 
veroviranomaisten vilkaistaviksi. Tämä on minusta koko lailla ai- 
nutlaatuista: toinen valtion viranomainen epäsuorasti kehottaa 
veronkavallukseen. Kolmanneksi meillä on esimerkkejä myös 
päinvastaisista väärämielisistä mätkäytysverotuksista silloin kun 
kalastajan tulot ovat jonakin vuonna rankasti alentuneet. Jos ka- 
lastaja pitää kunnollisen kirjanpidon, on verottajan myös uskot- 
tava, että todelliset tulot voivat tässä kalakantojen ja säiden hei- 
lahteluista riippuvassa ammatissa toisena vuonna olla 30.000, toi- 
sena 6.000 markkaa. 

Moottorien hurmaa 

Toinen epäkohta, joka ei ole kalastajille itselleen kunniaksi, on 
tämän ammatin yleinen ylikoneistaminen — siinä kalastajat jaka- 
vat arveluttavan kunnian suomalaisen maanviljelijän kanssa. Sil- 
loin kun kalastajalla on monenkarvaiset moottoriveneet, konekai- 
rat ja moottorikelkat joka kelille, silloin hukkuu bruttotuotosta 
parhaassakin tapauksessa 80—90 prosenttia kuluihin, kun ne har- 
tiapankkikaiastuksessa saattavat jäädä 30 prosentin paremmalle 
puolelle. Moni sivuammattikalastaja tekee tällä hetkellä kalastuk- 
sensa osalta aivan tyhjää tai suorastaan tappiollista työtä, ja moni 
pikku pääammattikalastaja on koneilla sotkenut taloutensa yhtä 
pahoin kuin poromiehet moottorikelkoillaan. 

Parhailla ja riittävän suurilla kalavesillä koneet pätevissä käsis- 
sä voivat toki lisätä vastaavasti tuottavuutta, ja yksi kalastaja 
elättää silloin neljä muuta miestä konepajalla, huoltoasemalla ja 
koneenmyyntiportaassa (ja viidennen kalakaupassa). Mutta jos 
vaatimustaso on tällainen, jää suuri osa ainakin sisävesistämme 
hyödyntämättä. Enimmät niistä ovat hehtaarituotoltaan siksi 
niukkoja ja vaikeasti kalastettavia, että ne mainiosti elättävät sou- 
tuveneellä tai pikku perämoottorilla junnaavan ja talvella suksi- 
kelkkaa kiskovan kalastajan, mutta konekustannuksiin niiden ka- 
lakannat eivät riitä. Omasta puolestani toki hyvillä vesilläkin pa- 
nisin koneet boikottiin ja siirtäisin mekaanikon, huoltomiehen ja 
moottorimyyjän ennemmin kalastajiksi. 

Tässäkin asiassa kalatalousviranomaiset näyttävät huonoa esi- 
merkkiä. Kalastajan elinkeinohan on, samaan tapaan kuin maan- 
viljelijän, hyvin pääomavaltainen: asiallisella kalastustilalla pel- 
kästään rakennukset ja laitteet ja vähimmäispyyntikalusto nielai- 
sevat monta kymmentätuhatta markkaa. Valtion kalastajalainat 
ovat siten useissa tapauksissa hyvin paikallaan. Mutta on julkinen 
salaisuus, että ne ovat sitä herkemmässä, mitä enemmän lasikui- 
tua, kaikuluotainta ja muuta vempelettä lainan perusteluissa ko- 
reilee. Jos joku niistä maanhiljaisista vanhoista kalaeemeleistä, 
joiden vuosiliikevaihto on parituhatta markkaa ja joita rannoil- 
lamme herttaisina muinaisjäännöksinä yhä hiippailee, keksisi 
pyytää valtionlainaa saadakseen kymmenen uutta lahnaverkkoa, 
rohkenen epäillä menestystä. Ja onkin totta, että lainasumma eh- 
kä silloin menisi uuteen kiljutonkkaan, maltaisiin ja sokeriin, 
mutta yhtä joutavia ovat superkalastajien huvijahdit. 

Saastumista liioitellaan 

Maallikon mielessä päällimmäisenä kalastusta ajateltaessa on 
usein vesien saastuminen. Siellä missä saastuminen on todella pit- 
källä, kalasto joko kokonaan tuhoutunut (hyvin harvoin) tai 
vääntynyt lajistoltaan ja ikäsuhteiltaan aivan luonnottomaksi 
(usein), siellä saastuminen varmasti onkin ydinkysymys, seudun 
pääongelma jonka varjoon kaikki muu jää, sillä kysymys on pal- 
josta muustakin kuin kalasta. Sellaista elinolosuhteitten totaalista 
raiskaamista, isänmaan törsäämistä kuin sanokaamme Valkea- 
kosken, Varkauden, Äänekosken tai Mäntän penikulmaisilla ala- 
vesillä eivät tee oikeutetuiksi minkäänlainen kulutustaso tai kult- 
tuurin saavutukset. Kaikkihan me jo ekologien läksyistä olemme 
teoriassa oppineet, että sellainen toissijainen elinkeino kuin teolli- 
suus, joka ei tuota mitään, vaan ainoastaan käsittelee ja muuntaa 
tuotteita, ei koskaan saisi vaarantaa elämän ensisijaista perustaa, 
maan ja vesien tuottoa. Kestävä talous tietysti edellyttää teollisuu- 
den supistuksia ja hajoittamista niin pieniin tuotantoyksikköihin, 
ettei luonnon itsepuhdistuskykyä missään ylitetä. 

Kaikkihan me samoin tiedämme, miten täsmälleen nurinpäin 
teollisuutta todellisuudessa kehitetään. Mutta silti on pidettävä 
pää kylmänä ja muistettava, että merenulapoilla ja neljässä 
viidesosassa rannikko- ja sisävesiä ei saastuminen, toistaiseksi, ole 
minkäänlainen ongelma. Siitäkin huolimatta että kaikkien aiko- 
jen tuottavin suomalainen kalastusmuoto, suurjokien nousukalan 
pyynti, on kokonaan menetetty, vaihdettu voimatalouteen ja vie- 
märeihin, on sittenkin valtaosa kalavesiemme tuotantokyvystä 
tällä hetkellä jäljellä. Vieläpä lievä saastuminen, asumajäte- ja 
lannoitevesien aiheuttama rehevöityminen, on hyvin yleisesti li- 
sännyt kalakantojen hehtaarituottoa ja siten tässä vaiheessa huo- 
mattavasti korvannut menetyksiä täysin saastuneilla vesillä. 

Ennen kaikkea on kuitenkin tähdennettävä, että kuvitelmat ka- 
lansyönnin terveysriskeistä ovat Suomessa — kuten muutkin elin- 
tarvikehygieniset hourailut — täyttä hölynpölyä. Pahimmillaan- 
kin kysymys on vain makuhaitoista, jotka kylläkin kieltämättä 
hurjimmissa selluloosalipeäliemissä ovat ihmissuulle mitämelkoi- 
set. Sellainen kaikkien aikojen järjettömin hyökkäys kotimaista 
kalankäyttöä vastaan kuin takavuosien elohopearähinä on luojan 
kiitos alkanut unohtua, sen jälkeen kun lopulta saatiin pohjaliete- 
analyyseja, jotka osoittivat metyylielohopeapitoisuuksien olleen 

jo vuosisatoja korkeita niillä seuduilla, missä maaperämme on 
elohopeapitoista. 

Mutta loppuun saastuneilla vesillä ei kenenkään etuja ajeta sillä 
että ammattikalastajille puuhataan ties kuinka ruhtinaallisia raha- 
korvauksia. Tämähän on päötöntä politiikkaa: pitäisikö heidän 
istua loppuelämänsä kädet ristissä rahojensa kanssa tai yrittää 
alistua johonkin toisarvoiseen ammattiin? Ei toki mitään kor- 
vauksia saastumisen uhreille, vaan heti paikalla asutusviran- 
omaisten toimesta avaimet käteen- periaatteella uusi kalastustila, 
verkkohallit ja venetalaat toisilla puhtailla vesillä, joista ei ole 
puutetta! Asutettiinhan karjalaisetkin aikanaan, sadattuhannet 
perheet. 


Kalastuskunnat, typeryyden pesät 

Pääsyynä kalavesien alennustilaan ei varmasti ole vesien saastu- 
minen, ei kalastajien laiskistuminen eikä motorisoituminen. Pää- 
syy on kalastuslaissamme vuodelta 1951, tuossa lainsäädännölli- 
sessä luomuksessa jossa ei ole päätä eikä häntää. Se antaa kalas- 
tuksesta vain joitakin yleisluontoisia ohjeita ja siirtää kalavesien 
hallinnan pääosaltaan kalastuskunnille, jotka saavat täysin itse- 
valtaisesti määrätä kalavesistään minkälaisia idioottimaisuuksia 
tahansa. Kalastuskunnat ovat merkillisiä valtioita valtiossa, joissa 
mitä uskomattomimmat ennakkoluulot, tietämättömyys kaikesta 
kalatalouteen liittyvästä ja paikkakunnan juonittelut ratkaisevat. 
kalastusta koskevat määräykset. Kaiken lisäksi niitä on ylettömän 
paljon, niin että kalavedet jakaantuvat useimmiten mitättömän 
pieniksi lappusiksi, eikä samalle henkilölle yleensä myönnetä ka- 
lastuslupia muualle kuin sen kalastuskunnan vesille jonka alueella 
hänen tönönsä sijaitsee — jos sielläkään. 

Ystäväni siirtolaiskalastajat kertovat sotien jälkeisiltä vaellus- 
vuosiltaan Savosta sanomattomia historioita kalastuskuntien vuo- 
sikokouksista. Nämä olivat kyläkuntien suuria taistelutilaisuuk- 
sia, joihin erimieliset osapuolet värväsivät ystävät ja sukulaiset, 
akat ja lapset huutamaan ja äänestämään oman kannan puolesta 
— ja sitten saatiin kielletyksi juuri sen kokoiset ja malliset nuotat, 
isorysät ja verkot joita vihamiehellä sattui olemaan. Ja päätös oli 
lainvoimainen ja pysyi — ainakin seuraavaan vuosikokoukseen 
saakka, jolloin vastapuoli kenties onnistui mobilisoimaan paikalle 
viimeisenkin vastahakoisen setämiehen ja yhden äänen enemmis- 

töllä julistamaan puolestaan naapurin rysämallit ja verkonsilmä- 
koot laittomiksi. Kalatalouskonsulenttien kertoman mukaan täl- 
lainen ei ole vieläkään harvinaista. Melko hiljattain tapahtui Luo- 
pioisissa, että muuan suuri kalastuskunta kielsi kalastuksen erääl- 
tä kyläläiseltä, joka muissa asioissa oli joutunut johtokunnan na- 
pamiesten hampaisiin. Asianomainen valitti lääninhallitukseen. 
Lääninhallitus palautti valituksen kalastuskunnan johtokun- 
nalle... 

Itse tunnen parhaiten kalastuskuntien toimintaa Hämeessä, 
missä erot toiminnan järjellisyydessä ovat äärimmäiset. On joita- 
kin aniharvoja vesistöjä, joissa paikkakunnan kalastusperinteet ja 
kalastuskunnan johdon henkilökohtainen valistuneisuus — kuten 
Vanajanselällä ja Päijänteellä — takaavat että ammattikalastusta 
pidetään paikkakunnan elinkeinoelämän luonnollisena osana. 
Mutta valtaosa kalastuskunnista säätää rajoituksia, jotka tekevät 
kalaveden hyväksikäytön mahdottomaksi. Esimerkiksi sellaiset 
pohjattomat kala-aitat kuin Längelmävesi, Roine, Pälkäneen ja 
Hauhon suuret selät tai Luopioisten Kukkia, joiden tuotteilla voi- 
si paikkakuntien oman väestön lisäksi muonittaa koko Etelä- 
Suomen kulutuskeskukset, ovat käytännöllisesti katsoen rauhoi- 
tettuja kalavesiä, joilla vain joku onneton kalastuksenvartijoiden 
kademielen uhallakin onnistuu viskomaan virveliä ja pitämään 
kahta katiskaa tai kahta tiuhasilmäistä ahvenverkkoa. Hauhon Il- 
moilanselällä kalastuskunta harvinaisena poikkeuksena oli jo val- 
miiksi sopinut vesialueen vuokrasta ammatikseen kalastavan naa- 
purikyläläisen kanssa, mutta viime tingassa ehti pari upporikasta 
helsinkiläistä lääketieteen professoria huviloiltaan väliin ja mak- 
soi kalastuskunnalle suuremman korvauksen siitä että kalastaja 
karkotettiin selältä. Tapauksesta on kulunut jo parikymmentä 
vuotta, mutta yhä vielä ammattikalastajat lähipitäjissäkin muiste- 
levat sitä katkeroituneina. 

Aivan yleinen määräys sisävesien kalastuskunnissa on todella- 
kin, että kalaa ei saa pyytää myytäväksi — sattui sitä sitten tule- 
maan kuinka paljon hyvänsä. Tämä on juuri yhtä järkevää kuin 
jos kylän manttaalikunta säätäisi että viljaa ja maitoa saa tuottaa 
ainoastaan kotitarpeeksi. Läpikäyvänä säädöksenä kaikissa ka- 
lastuskunnissa on sallittu verkkojen lukumäärä ruokakuntaa koh- 
ti (yleisimmin kaksi). Tämä merkitsee sitä, että ihmisten on pakko 
käyttää mahdollisimman tiheitä verkkoja joilla varmimmin saa 

jotakin, ja näin jäävät kunnollisen kokoiset talouskalat pyytämät- 
tä. Tietystikin pitäisi säädellä verkkojen silmäharvuuksia eikä lu- 
kumäärää, 50 millimetrin ja sitä harvemmat verkot voisivat usein- 
kin olla täysin vapaita ja tiuhat verkot täysin kiellettyjä. Yhtä jär- 
jenvastainen on yleinen kielto hauen talvikoukuille, jota vastoin 
virveli ja uistin ovat yleensä sallittuja. Juuri talvella on puutetta 
kalasta niin maaseudun talouksissa kuin kulutuskeskuksissa, ja 
juuri talvikoukku on ainoa pyydys jolla saadaan nimenomaisesti 
suuria, ”'yli-ikäisiä? haukia. Vetouistin ja varsinkin virveli sen si- 
jaan pyydystävät 90-prosenttisesti puukonmittaisia hauen ja ku- 
han poikasia, ja ne pitäisi kieltää lailla koko maassa paitsi meren 
ulkosaaristossa, missä hauet nälkänsä epätoivossa täysikasvuisi- 
nakin purevat metallia. 


Kalastuksen uudelleenjärjestely 

Nämä ovat vain pieni esimerkkivalikoima kalastuskuntien säädös- 
viidakoista. Kun nyt on hiljakkoin nimitetty kalastuslain uusimis- 
ta valmisteleva komitea, niin sen mietintö joutaa aikanaan suoral- 
ta kädeltä paperikoriin, ellei se sisällä kalastuskuntien purkamis- 
suunnitelmaa. 

Jonkinmoinen paikkakunnallinen elin on varmasti tarpeen val- 
vonnan vuoksi, mutta sen tulee olla kalatalouden keskushallinnon 
tiukassa kontrollissa, jotta kalatalouden asiantuntemus ei jää lei- 
jumaan ilmaan kuten tähän asti. Mitenkään tärkeää ei ole kalave- 
sien yksityisomistusluonteen muuttaminen. Jo tähänastinen ka- 
lastuskuntajärjestelmä on merkinnyt ”piilososialisointia”?, johon 
on alistuttu varsin kivuttomasti. Esimerkiksi omalla kotipaikka- 
kunnallani suurtilalliset, jotka omistavat tuhansia hehtaareja ar- 
vokkaita kalavesiä, ovat napisematta luovuttaneet ne korvaukset- 
ta kalastuskunnan käyttöön. He maksavat niistä katiskoistaan ja 
muutamasta rantarysästään, joita he joskus toukokiireiltään ehti- 
vät käsitellä, täsmälleen saman hoitomaksun kalastuskunnan kas- 
saan kuin ne sivulliset, joille kalastuskunta myöntää luvat ilman 
mitään omistusoikeuksia ja jotka saattavat piiskata kalavesiä ah- 
kerasti tammikuusta joulukuuhun. Nämä vesialueenomistajat toi- 
sin sanoen tunnustavat sen tosiasian, että he eivät maa- ja metsä- 
taloudeltaan missään tapauksessa ehdi kalavesille. 

Näin ollen harppaus ei olisi kohtuuton sellaiseen lainsäädän- 
töön, että vesialueen omistajat velvoitettaisiin muodostamaan ka- 

lastustiloja, joilla harjoitettaisiin voimaperäistä ammattikalastus- 
ta kulutusta varten. Etuoikeutettuja olisivat vedenomistajat itse: 
mikäpä sen sopivampaa kuin että talon veljessarjasta joku ryhtyy 
kotitilalta käsin kalastajaksi sen sijaan että joutuu pelleilemään 
maisterina kaupungissa. Käytännössä tietysti vain aniharvasta 
maajussista on lähtijäksi ulapalle marraskuun myrskyyn; ehkä 
useimmiten kalastajaksi olisi otettava ulkopuolinen vuokramies. 
Vuokrakorvaukset samoin kuin kalastuskiintiöt määrittelisi val- 
tion kalatalousviranomainen vesistön pinta-alan ja hehtaarituo- 
ton mukaan. Kiintiöt eivät olisi vain enimmäiskiintiöitä kuten tä- 
hän saakka vaan nimenomaan myös vähimmäiskiintiöitä — ellei 
mies pystyisi naarimaan kalaa riittävästi, pantaisiin uusi mies asi- 
alle. Siellä missä vedet ovat vähäalaisia, matalia ja helposti kalas- 
tettavia eivätkä tarjoa jokavuotista riittävää tuottoa kalastajaper- 
heelle, siellä pitäisi harjoittaa vuoroviljelystä: hehtaarituottojen 
ja ikäluokkajakaumien mukaan vaikkapa vuosi kalastusta, kaksi 
rauhoitusta, mies siksi aikaa toisille vesille. Tällainen liikkuva pai- 
mentolaiskalastus viehättäisi nuoria ja kokeilunhaluisia kalasta- 
jia. | 

Maahamme voitaisiin näin perustaa satoja kunnankalastajien 
virkoja, mikä varmasti olisi tärkeämpi asia kuin tohina kunnan- 
kirjailijoista ja -taiteilijoista. Saataisiin palautetuksi omavarai- 
suus kalan, laadullisesti parhaan eläinvalkuaisen osalta, saataisiin 
iso kasa kaikista vastuksista huolimatta onnellisia ihmisiä ikivan- 
haan, miehisen miehen luontumuksia vastaavaan elämykselliseen 
ammattiin — johon suurin osa Suomen miespuolisesta väestöstä 
tuntee vetoa, päätellen vapaa-ajan harrastustilastoista. Ja saatai- 
siin nopeutetuksi paluuliikettä viimeksikuluneina hulluina vuo- 
sikymmeninä” sairaalloisesti autioituneelle maaseudulle. Sen si- 
jaan että kuntien isät typerinä ja mielikuvituksettomina maanitte- 
levat luokseen iänikuisia verstashalleja ja kutomoita, vaikka nero- 
kaan ei enää keksi mitä tarpeellista ne voisivat valmistaa, he voisi- 
vat panna, sieni- ja marjametsien lisäksi, kunnan kalavedet käyt- 
töön. Kalastus on maaseudun luonnollisista luonnollisin elinkei- 
no, saasteeton ja nopeasti uusiutuvan luonnonvaran talteenot- 
toon perustuva. 


Kalavesien humpuuki 
Olen tahallisesti siirtänyt nimikkeen ?kalavesien hoito’ viimeiseksi 

momentiksi, korostaakseni tämän maineikkaan toiminnan hul- 
lunkurisen vähäistä antia. Niin kalatalouden virkamieskunnan ja 
yhdistysten kuin kalastuskuntien työstä keskeinen osa suuntautuu 
erilaisiin ””hoitotoimiin”?, ennen muuta kalanistutuksiin, jotka 
kaikki voidaan hyvin leveällä kädenhuitaisulla pyyhkäistä syr- 
jään: hyvää tarkoittavaa humpuukia. Ensinnäkin on alun perin 
yleisesti ottaen turhaa lisätä kalakantoja silloin kun vesien luon- 
taisestakin tuotosta vain kolmasosa haalitaan ihmisravinnoksi. 
Toiseksi voidaan sanoa, että kalat vaikeasti hallittavassa ja tutkit- 
tavassa elementissään kutevat, kasvavat ja kuolevat luonnonla- 
kien mukaan, joita ihminen voi muuttaa paljon kuvittelemaansa 
vähemmän. 

Meillä on vuosikymmenien aikana kaadettu vesiin miljoonia 
siianpoikasia, joista eivät sen koommin ole kuulleet mitään muut 
kuin ahvenet ja hauenpuikkarit. Kaikkialla maassa jatkuvasti re- 
hottavan hauenistutuksen järjellisyydestä ovat erikoistutkimukset 
antaneet täysin murskaavan kuvan. Inhimillistä on, että ikänsä 
kaiken hauenmädin kanssa ahertaneet sarkapuseroiset kalamiehet 
kuittaavat nämä pätevien ammattieläintieteilijöiden vuosikausien 
perusteelliset kokeet ja laskelmat ”risupartojen vouhotukseksi”? 
— ja kudettavat haukiaan kuten ennenkin. Eikä minusta ollen- 
kaan syyttä: kalanviljelytouhu on epäilemättä reippaitten miesten 
tosihauskaa puuhailua Suomen keväisillä rannoilla, paljon ikä- 
vämmälläkin tavalla tässä maassa rahaa kaivoon kaadetaan. Eh- 
kä ei ole kovin järkyttävää, vaikka vuotuisesta kalansaaliistamme 
kenties 0,01 % on peräisin istutuksista ja 99,99 % luonnonkudus- 
ta. 

Sellaisen ihmistyypin, joka pyrkii perustelemaan toimiaan, on 
kuitenkin syytä muistaa kaksi kalakantoja koskevaa pääsääntöä. 
Yleisesti ottaen kaikissa vesissä on jo kaikki ne kalalajit jotka niis- 
sä menestyvät; kaikissa vesissä kaikkien kalalajien luonnonkutu 
pelaa äärettömän suurilla yliannostuksilla. Näistä säännöistä on 
vain pari tärkeää poikkeusta. Joskus milloin vesistön luonne on 
(esim. rehevöitymisen vaikutuksesta) lyhyessä ajassa muuttunut, 
saattaa uuden kalalajin siirtoistutus onnistua. Ja siellä missä jon- 
kin kalalajin kutumahdollisuudet ovat tuhoutuneet, mutta muut 
elinmahdollisuudet jäljellä, siellä voidaan (lähinnä lohikalojen) 
täydennysistutuksia perustella — tai ainakin voitaisiin, jos kasva- 
tuskustannukset ja poikasten hankintahinnat saataisiin kymme- 

nenteen osaan nykyisistä. 

Joka tapauksessa olisi monesti paikallaan käyttää kalastusmak- 
sut poikasistutusten sijasta rehellisinä vuokrina kalavedenomista- 
jille. Kalantutkijat saisivat keskittyä istutuskokeilujen sijasta 
luontaisten kalakantojen perustutkimukseen, virkamiehet kalave- 
sien tuoton ja pyyntikiintiöiden selvityksiin, kiintiöiden täyttämi- 
sen, alamittojen, rauhoitusaikojen jne. valvontaan, saalistilasto- 
jen kokoamiseen, tuotantosuuntien ideointiin ammattikalastajille 
ja kalakaupan järjestelyyn — sen sijaan että puuhailevat apokry- 
fisillä mätilammikoilla. 


Kalastus ja luonnonsuojelu — 

Joku lukija, joka muistaa tämän kirjoittajan mainostaneen it- 
seään luonnonystävänä, on ehkä jo hyvän aikaa ollut ihmeissään: 
mitä elinkeinoelämän tehostamis- ja hiostamiskampanjaa äijä nyt 
on ajamassa? Eikö luonnonystävän kannalta kalojen pidä saada 
elää ja kuolla rauhassa verkonkoskemattomissa vesissä? Eikö yli- 
päänsä ole siivotonta käyttää termejä 'uusiutuva luonnonvara”, 
”*vesien hyödyntäminen? jne. puhuttaessa säihkyvän kauniista elä- 
vistä olennoista, jotka ovat melkein samanlaisia kuin me itse? 

Noita termejä minä voin pyytää anteeksi, ja aina olen valmis 
pyytämään anteeksi omaa ja muiden ihmisten olemassaoloa. Mut- 
ta niin kauan kuin ihmisten paljous on tosiasia, me tarvitsemme 
ruokaa ja me tarvitsemme myös eläinvalkuaista. Silloin on luon- 
nonsuojelun kannalta paljon pahempi vaihtoehto, että sama mää- 
rä kaloja joka tapauksessa surmataan Pohjoisella Jäämerellä, Vä- 
limerellä ja Chilessä ja rahdataan sieltä maanäärien takaa Suo- 
meen rakennusaineita, kalustoa, moottoriteitä, energiaa haaskaa- 
villa laivoilla ja rekka-autoilla. 

Kuitenkin on myönnettävä, että kaukana taka-alalla hiipivät 
pahat aavistukset tässäkin asiassa. Suomen kansahan osaa keskit- 
tää voimansa ja arvonantonsa vain yhteen asiaan kerrallaan. En- 
sin se metsästi peuroja, sitten kaatoi kaskea ja viljeli maata, nyt se 
hakkaa metsää lakoon ilman määrää ja rajaa, kaikkea mieltä vail- 
la. Varjele Luoja, jos se vielä joskus tosiaan heittäytyy koko tar- 
mollaan kalastukseen... 


158 


Puhe Ritvalan Helkajuhlissa 


(1974) 


Vanhana helkajuhlavieraana minä tiedän, että puhujan osa täällä 
on kovin epäkiitollinen. Kaksi kolmasosaa juhlavieraista ei pu- 
heen aikana muuta toivo kuin että tuo äijä mahdollisimman pian 
lopettaisi, että päästäisiin kuulemaan musiikkia ja katsomaan 
tanhuja ja kovaäänisen häiritsemättä juttelemaan tuttavien kans- 
sa. Mutta Ritvalan nuorisoseuralaisilla on taito rakastettavalla ta- 
valla ylipuhua ihmisiä, ja tässä minä nyt huomaan olevanikin 
yht'äkkiä itse narrattuna huolehtimaan siitä että perinteen vaati- 
ma ohjelmanumero tulee suoritetuksi. Kai minun on tunnustetta- 
va, että näin vanhoilla päivillä perinteet alkavat tuntua tärkeiltä 
— kyllä minuun tosiaan vähän vetoaa sellainen seikka kuin että 
Ritvalan Nuorisoseura tänään viettää 70-vuotisjuhliaan, puhu- 
mattakaan Helkajuhlaperinteestä itsestään, joka tuo merkillistä 
melkeinpä ikuisuuden tuntua näille Ritvalan lakeuksille: 

Mutta tämänkertaisen puhujan levottomuus ei sittenkään ai- 
heudu ensi sijassa kesäjuhlapuheen saamasta laimeasta mielen- 
kiinnosta — sillä kiinnostunut kolmasosakin kuulijoista varmasti 
maksaisi vaivan. Sen sijaan asetelma on suorastaan tuskallinen 
sen vuoksi, että ihmisen, joka on tottunut tarkastelemaan elämää 
ja yhteiskuntaa koko ihmiskunnan, luonnon ja maapallon talou- 
den taustaa vasten, on mahdotonta tänä aikana virittyä sellaiseen 
myönteiseen ja elämäniloiseen mielialaan ja sanomaan, jota kesä- 
juhla oikeastaan edellyttäisi. Toisin sanoen: vaikka kylän raitin 
reunoilla tuomet kuinka kukkivat, vaikka pihapuutarhojen ome- 
napuut ja kirsikkapensaat väläyttelevät nuppujaan kuinka lupaa- 
vasti ja vaikka Vähäjärvi kuinka kimaltaa mehevien oraspeltojen 

lomassa sorsia, sotkia, uikkuja, lokkeja ja muuta kuohuvaa elä- 
mää kirjavanaan — niin kaikesta tästä huolimatta mielen pohjalla 
painaa murhe ja huoli sen epätasapainon johdosta, joka vuosi 
vuodelta vakavammin huojuttaa elämän perusteita maapallolla, 
Suomessa, ja erityisen voimakkaasti myös kehityksen mukana Kii- 
vaasti rynnistävässä Etelä-Hämeessä, Sääksmäessä ja Ritvalassa. 

Ennen kuin huolen aiheet väkisin murtautuvat esiin, kesäjuh- 
laan kenties siis sopimattomalla tavalla, on kuitenkin aihetta ke- 
rätä yhteen kimppuun se hyvä ja kaunis, mitä meitä sääksmäke- 
läisiä ympäröivässä elämässä sentään vielä on jäljellä ja minkä 
olemassaolo meidän on helluntain herkistämissä mielissämme 
syytä kerrata ja tunnustaa. 

Sääksmäen luonnosta meillä on kaikkien kolhujen jälkeenkin 
jäljellä vielä monia loistavia helmiä. Hämeen uhkein pähkinäleh- 
to Uotilan Matinniemessä rehottaa yhä, muistona muinoin vallin- 
neesta leppeästä eteläisestä ilmastovaiheesta, jolloin ilmasto täällä 
oli melkein sama kuin nykyisin Keski-Euroopassa. Ja siihen liitty- 
vät Uotilan ja Kartanon Viidankärjen mailla säästetyt vanhat la- 
hokoivikot, joiden ansiosta Sääksmäen eläimistöön on viime vuo- 
siin asti kuulunut maan suurin lintuharvinaisuus, aarniolehtimet- 
sien katoava valkoselkätikka, jonka vakinaisia pesimäpaikkoja 
tunnetaan nykyisin vain kolme koko Suomessa. Sääksmäen mah- 
tavat kynäjalavat seisovat yhä pystyssä monin paikoin Vanajave- 
den rannoilla, ja uljaita tervaleppälehtoja on Uotilassa, Suolah- 
den rannoilla, Ikkalan Niemenpäässä, Nuutalan Rekolassa, Ra- 
polassa ja kauniina pikkutäplinä monella muulla rannalla. Loiste- 
liaat lintujärvet, tämä Ritvalan oma Vähäjärvi sekä Saarioisjärvi 
ovat yhä hyvässä kunnossa, ne kuuluvat maan parhaimpiin lintu- 
vesiin ja sisältyvät myös kansainvälisiin luonnonsuojeluohjelmiin. 
Kulttuurimaisemista kauneimpia ovat kyläkumpujen pilarikataji- 
kot monin paikoin Sääksmäessä, ehkä komeimpina Nuutalasa ja 
Ikkalassa tuossa aivan naapurissa. Elämäniloa ja viihtyisyyttä li- 
säävät myös Jutikkalan kartanon puisto suurine tervaleppineen, 
Lahisten puisto kaksisataa vuotta vanhoine kilpikaarnapetäjik- 
köineen ja Liuttulan puisto ikivanhoine jättiläiskeloineen, joissa 
pöllöt, naakat ja Hämeen viimeiset uuttukyyhkyt pesivät. Ja pitä- 
jän uljas vaakunalintu kalasääski pitää yhä puoliaan kutistuvissa 
takametsissä puolenkymmenen pesivän parin voimalla. 

Kuten kaikki tietävät, on loma-asutuksen hälinä ja rähinä val- 

loittanut pääosan Vanajaveden rannoista ja saarista, mutta sitten- 
kin ovat Vanz'aveden viimeiset rauhalliset rantaosat, joilla luonto 
vielä hengittää, juuri Sääksmäen pitäjän puolella., Uotilan, Kar- 
tanon, Mäkelän ja Lahisten pitkät rantakilometrit ovat vielä kul- 
lanarvoisia luonnonparatiiseja ja henkireikiä huvilaketjujen ku- 
ristusrenkaassa. Ja Vanajanselkä on tähän asti pitänyt puoliaan 
omalla tavallaan: sen monet kivikkoriutat, heinikkokarit ja pal- 
jaat kallioluodot, jotka ovat mahdottomia huvilatonteiksi ja sopi- 
vat huonosti myös telttailuun, ovat taanneet elintilaa myös vesi- 
linnuille, noille ihmistä paljon vanhemmille Vanajanselän omista- 
jille. = 

Mutta varmaan kaikkein suurimman ilonaiheen tarjoavat 
Sääksmäen metsät. Niin kalpea muisto kuin ne ovatkin Hämeen 
entisistä aarniometsistä ja niin hirvittävällä tavalla kuin niitäkin 
on sotien jälkeisinä vuosina verotettu ja raiskattu, niin sittenkin 
ne voittavat vertailussa muun Suomen loppuunmyytyihin paljaak- 
sihakkuisiin. Vielä tänä keväänä saa kulkija, varsinkin jos hän lä- 
hestyy Sääksmäkeä idästä tai pohjoisesta, todeta kuinka Sääks- 
mäkeen tultua raiskioiden ja taimistojen jälkeen vanhat järeät 
kuusikot nousevat kuin seinä tienvarsissa. Kun näin on laita vielä 
senkin jälkeen, kun tukkipuun hinta on noussut suorastaan pilviin 
ja koskemattoman metsän omistaja voisi hankkia kaiken ajatelta- 
vissa olevan tavaran ja rihkaman, autot, palatsit ja maailmanym- 
pärimatkat, päästämällä ahneina kynsiään koukistelevat puutava- 
rayhtiöt valloilleen — niin sääksmäkeläisen mielen täyttää aika- 
moinen kotiseutuylpeys. Osoittavathan nämä maanomistajat, vii- 
meiset mohikaanit, samanlaista itsenäisyyttä ja itsetuntoa kuin 
heidän esi-isänsä Sääksmäen isännät vuosisatoja sitten, uhmates- 
saan tuon ajan suurinta mahtia kirkkoa ja saadessaan niskaansa 
paavin pannaanjulistuksen. 

Entäpä vielä hyviä asioita kotiseudullamme? Suuri ja toivoa he- 
rättävä asia on se, että Sääksmäessä muun valistuneimman Etelä- 
Hämeen tavoin on johdonmukaisesti siirrytty pieniin perheisiin, 
yhden ja kahden lapsen perheet ovat muuttuneet säännönmukai- 
siksi. Luonnollinen väestönlisäys on jopa pienempi kuin eteläisis- 
sä väestökeskuksissa, myös nuorta avioparia kohti laskettuna. On 
toisin sanoen omalta osalta oivallettu, että Suomen yhtä vähän 
kuin muunkaan maapallon luonnonvarat eivät kestä ainakaan 
enää uusia suita, suurenevien väestöjen kuormitusta. Ylpeyttä he- 

rättävä asia on sekin, että Sääksmäki kuuluu niihin harvoihin si- 
sämaan seutuihin maassamme, missä ammattimainen kalastus, 
vielä maanviljelystäkin vanhempi ja kunniakkaampi elinkeino, on 
tähän asti säilynyt elinvoimaisena: vielä tätä kevättä myöten on 
moni ammattitaitoinen kalamies päivittäin, myös täältä Ritvalan 
rannoilta, suunnannut kulkunsa Vanajanselälle hankkimaan tätä 
arvokkainta eläinvalkuaista ihmiskunnan terveydeksi. Iloinen 
asia on vihdoin sekin, että näitä Helkajuhlia vielä järjestetään, 
Ritvalan omin voimin, perinteelliseen tapaan nuorisoseuralaisessa 
hengessä, ilman matkailuasiamiesten kommervenkkejä ja kaupal- 
lisia lisäkkeitä. Eikä loppujen lopuksi, hyvistä asioista puhuttaes- 
sa, voida unohtaa, että Sääksmäen naiset yhä ovat yhtä kauniita 
kuin ennen, niin kauniita, että luonnonkauneuden tuntijaa ja tut- 
kijaa välistä aivan heikottaa. 


Helkajuhla on kansanrunouden tutkijain mukaan yhdistelmä eri- 
laisista perinteistä ja erilaisista tarkoituksista. Tärkein ja ainakin 
nykyihmiselle merkityksellisin perinne liittyy kuitenkin keväiseen 
toukojen siunaamiseen, maan kasvun ja hedelmällisyyden anomi- 
seen. Vaikka näihin keväisiin ajatuksiin maan kasvusta ja tuotos- 
ta kuuluu luontevasti myöskin luonto, josta edellä etupäässä olen 
puhunut, niin varmastikaan ei helkapuheessa voida sivuuttaa 
maataloutta — vaikka mieli tekisikin, siksi murheellisia näköaloja 
tämä tarkastelukohde tarjoaa. 

Meillähän, niin kuin muissakin maissa, biologit, luonnontutki- 
jat, ovat niitä avainhenkilöitä, jotka kykenevät kartoittamaan 
maapallonlaajuisia ongelmia, tarkastelemaan ihmislajia niin kuin 
muitakin eliölajeja laajoissa yhteyksissä ja pitkissä aikaperspektii- 
veissä, oman lajinkehityksen tuloksena ja osana maapallon eloyh- 
teisöä. Biologia ei rasita sidonnaisuus juuri tämän hetken tilantee- 
seen ja todellisuuteen, juuri tämän päivän pikku näennäispulmiin 
jotka pyörittävät tavallisia maallikkoja ja ennen kaikkea päivän- 
kohtaisuuteen sidottuja poliittisia päätöksentekijöitä. Biologin 
näkökulmasta katsoen suomalainen ja erityisesti kehityksen kär- 
jessä kulkenut etelähämäläinen maatalous on harhaantunut jo 
kauaksi elämää vaarantavalla tiellä. Jos sanotaan, että maanvilje- 
lijät ovat alentuneet vaihtamaan omavaraisen vapautensa kone- 
liikkeiden ja lannoitetehtaiden orjuuteen, tämä tunnepitoinen sa- 
nonta osoittaa samalla syvällisen virheen luonnonvarain käytössä. 

Kun elämämme perusta, ravinnontuotanto, sidotaan riskialttiiden 
ulkomaisten raaka-aineiden ja polttoaineiden ja energiaa ryöstä- 
vien kaukokuljetusten varaan, kytketään yleismaailmalliseen hor- 
juvan suurteollisuuden ja ehtyvän energiatuotannon kierteeseen, 
on olemassaolomme pettävällä pohjalla. Me tunnemme tilastot 
hämäläisiltä viljelyksiltä: joka vuosi yhä enemmän keinolannoit- 
teita hehtaaria kohti, joka vuosi enemmän kasvinsuojelumyrkky- 
jä, joka vuosi yhä raskaampia koneita. Tällä kohden viisaimman- 
kin sääksmäkeläisisännän arvostelukyky pettää täydellisesti. Ai- 
van tosissaan hän on vannomassa samanlaista traktoria, jota hän 
kymmenen vuotta sitten ihasteli tekniikan huippusaavutuksena, 
nykyoloissa pelkäksi lasten leikkikaluksi: eihän niin heikoilla veh- 
keillä kannata pellolle lähteä. Ja se uusi traktori tämän vuoden 
mallia, jossa on kymmeniä hevosvoimia enemmän ja jota nyt 
kautta kylän kiitetään, on vuorostaan tuomittu lasten leikkikaluk- 
si jo kolmen tai viiden vuoden kuluttua. Luonnontutkijalle tämän 
järjestelmän mielettömyys on itsestään selvä. Hän tietää, että vain 
tasapainoiset systeemit voivat maapallolla säilyä, kaikella, mikä 
perustuu jatkuvaan kasvuun, on aina vääjäämätön tuho edes- 
sään. 

Yhtä harhaantunut on biologin silmissä koneellistamisen peri- 
aate ihmisen persoonallisuuden kannalta. Biologille on selvää, et- 
tä ihmisen ruumis on voimakone, joka on tarkoitettu kovaan ja 
jatkuvaan käyttöön. Eihän meillä muuten olisi mahtavia lihaksia 
raajoissa ja vartalossa, ei meillä olisi väkivahvaa selkää, eivätkä 
yläraajamme olisi niin etevästi suunniteltuja vipuvarsia. Luon- 
nontutkija ei voi muuta ajatellakaan kuin että ihminen on tarkoi- 
tettu koko täysikäisyytensä ajan ankaraan ruumiilliseen työhön ja 
liikuntaan, nostamaan, kantamaan, vääntämään, työntämään, 
hakkaamaan, kuokkimaan, lapioimaan, soutamaan, kävelemään, 
juoksemaan. Jos hän jättää ruumiinsa käyttämättä, hän ei voi ol- 
la tasapainoinen olento, ei luonnossa voida koskaan jättää mitään 
ominaisuuksia vaille käyttöä ilman vakavia häiriöitä. 

Tunnen nuoria maanviljelijöitä, jotka eivät koskaan käy pirtis- 
tä 50 metrin päässä sijaitsevalla rantasaunalla ilman autoa. Niiden 
25 vuoden aikana, joina olen Hämeen maataloutta omakohtaises- 
ti seurannut, arvioisin maanviljelijäin keskipainon lisääntyneen 
25 kiloa. Joillakin maatiloilla alkaa olla jo pääongelmana, miten 
varjella isännän roikkuvia poskipäitä elopellolla valumasta leik- 

kuupuimurin takapyörän alle. Huippunsa maatalouden alennus 
on saavuttanut niillä Sääksmäessäkin tunnetuissa tapauksissa, 
joissa keskisuuren tilan isäntä hankkii miljoonainvestoinneilla us- 
komattoman konerobottivalikoiman, tekee maataloustyöt sen 
turvin muutamassa tunnissa ja rahoittaa panssarinsa sekä metsä- 
rahoilla että käymällä toisarvoisessa ansiotyössä väestökeskuk- 
sessa. 

Viime talvena näytti jo vähän aikaa siltä kuin suomalaiset olisi- 
vat — eivät biologisen järkeilyn avulla vaan toista tietä, taloudel- 
lisen pakon edessä — alkaneet tajuta, että ihmisen oma lihasener- 
gia ja järeimmissä suorituksissa toinen kotimainen energialähde, 
hevosen lihasenergia, olisivat käyttökelpoisia energiamuotoja, 
jotka eivät pelaa pois tulevaisuutta. Mutta nyt nähdään jo, että 
järki ei vienyt voittoa — tarvitaan varmasti vielä monta kriisiä ja 
lamaa, ennen kuin suuntaa korjataan. Ja kriisejähän kyllä tulee, 
lähivuosina yhä tihenevässä tahdissa — täsmälleen kuten tähän- 
kin asti luonnontutkijain niiden ennusteiden mukaan, joilla ei ole 
mitään tekemistä katteettoman tuomiopasuunan puhaltelun kans- 
sa, vaan jotka perustuvat laskelmiin ja tosiasioihin. 


Tämän arvostelun jälkeen on aika kiireesti todeta, että kuvattu 
maatalouden alennustila ei ole korjaamaton eikä liioin pysyvä, 
päinvastoin se on hyvin lyhyt kummallinen vaihe maatalouden 
historiassa — yhtä lyhyt kuin se muutaman vuosikymmenen mit- 
tainen jakso maailmantaloudessa, jolloin ihmiskunta kykeni ir- 
rottamaan pallonsa pinnasta raaka-aineita ja energiaa luonnotto- 
man halpaan hintaan. Lähivuosina joudutaan arvioimaan kaikki 
taloudelliset arvot uudelleen. Työn, toisin sanoen työvoiman, am- 
mattitaidon ja koulutuksen arvo tulee jyrkästi putoamaan, raaka- 
aineet ja niistä ennen kaikkea elintarvikkeet kohoavat arvoon ar- 
vaamattomaan. Olemme nähneet lyhyen ylimenokauden, jolloin 
ihmisen nerokas teknologia kykeni riisumaan maapallon luon- 
nonvaroja sellaisella teholla, että suuressa osassa maailmaa toissi- 
jaisten tarpeitten tyydyttäminen pääsi perustarpeitten edelle. Sit- 
ten tuli vastaan luonnonvarain ja energian ehtyminen, maapallon 
rajallisuus — ja maatalous on jälleen tulossa ydinongelmaksi ja 
ydinelinkeinoksi kaikkialla maailmassa. Tämä merkitsee sitä, että 
myös hämäläisellä maataloudella on sekä tuotteiden hintaa että 
ammatin arvostusta ajatellen varaa palata työvaltaiseen elinkei- 

nonharjoitukseen. Useimmat tehdyt virheet eivät ole korjaamat- 
tomia. Maamiehen taidot ja työkyky ovat vielä elossa olevan pol- 
ven hallussa, eikä koneellistunut aika ole edes ehtinyt tavoittaa ai- 
van kaikkia tiloja, ei Sääksmäessäkään. Maamiehen maha kyllä 
alenee, kun leikkuupuimurit ja heinänpaalaajat ja -pöyhijät ovat 
kotiseutumuseoissa, koululaisretkikuntien virnisteleminä kumma- 
jaisina, ja hihat heiluvat elopellolla. Heinäseipäitä ja hankoja on 
vielä tallella, ja uusia on helppo tehdä. Lisätyövoimaa kyllä virtaa 
auliisti takaisin väestökeskuksista, kun nälkä pakottaa: routa kyl- 
lä ajaa porsaan kotiin. Hevoskantakin on vielä palautettavissa 
kymmenessä tai kahdessakymmenessä vuodessa. Maatalousmyr- 
kyistäkin valtaosa on lyhytvaikutteisia, peltojen pieneliöstö ja 
kasvuvoima ovat suurin piirtein tallella, kunhan myrkkyjen ja yli- 
raskaiden koneiden käyttö päättyy. 


Mutta on synkempiäkin pilviä taivaalla. Me täällä Sääksmäessä 
olemme harvinaisella aitiopaikalla siinä elämän ja kuoleman näy- 
telmässä, jota ihmiskunta parhaillaan esittää. Meillähän on omas- 
sa pitäjässämme kylä, nimeltä Valkeakoski, joka on Suomen 
oloissa edustavin mahdollinen näyte tuhoisasta, luonnonvaroja 
riistävästä ja maapallon talouden tasapainoa järkyttävästä elin- 
keinoelämästä. Suurteollisuus halvaannuttaa elämämme perustei- 
ta monella tasolla. Ensinnäkin se horjuttaa ihmisen sielunelämää 
luomalla elämänmalleja ja elämäntapoja, joihin ihminen ei lajin- 
kehitykseensä sidonnaisena kykene sopeutumaan. Valkeakoski on 
teollisuuskeskuksen malliesimerkkinä täynnään rikollisuus-, alko- 
holi- ja mielenterveysongelmia, joita kalvakka ja väkinäinen kult- 
tuurielämä ei pysty lievittämään. Mutta mikä paljon olennaisem- 
paa, teollisuuden savukaasut muuttavat ilmakehän tasapainoa ja 
uhkaavat meitä tuhoisilla ilmaston muutoksilla, sen jäte- ja myrk- 
kyaineet horjuttavat maaperän ja vesien tuotantoa tavalla, jonka 
rinnalla maatalouden myrkkyongelmat ovat lastenleikkiä. Teolli- 
suuden, voimaloiden ja asutuskeskusten öljylämmityksen yhteis- 
vaikutuksesta syntyvä rikkilaskeuma on jo alentanut kasvien yh- 
teyttämistulosta, toisin sanoen kaiken elämän pohjana olevaa pe- 
rustuotantoa, Keski-Euroopassa ja Etelä-Ruotsissa huomattavilla 
prosenttimäärillä, ja jonkinsuuruinen menetys on epäilemättä mi- 
tattavissa myös kotimaisten teollisuuskeskusten tuntumassa, 
myös täällä Sääksmäessä. 

Meidän kammottavin erityisongelmamme täällä on kuitenkin 
vesien saastuminen. Kaikki kuulijat lienevät selvillä tämän kevään 
kansallisonnettomuudesta Vanajanselällä, tuhansien arvokalojen 
menehtymisestä, ja monella on siitä omakohtaisia kokemuksia. 
Olin itse kuten aikaisempinakin vuosina täällä Ritvalassa jäänläh- 
töpäivänä kolme viikkoa sitten, jolloin saastepatjat ensi kertaa 
Ritvalan vaiheissa olivat tavoittaneet nämäkin rannat ja jolloin 
näillekin kyläaukeille ensi kerran levisi rannoilta tuo kuoleman- 
löyhkä, Valkeakosken jätelipeän iljettävä mätä haju, joka vuosi 
vuodelta on valloittanut yhä uusia neliökilometrejä ihanimpia ja 
arvokkaimpia suurvesiämme. Jos tätä asiaa katsoo Sääksmäen ih- 
misten kannalta, niin sitä, mikä on viime vuosikymmeninä, ja vii- 
me vuosina yhä kiihtyvällä vauhdilla tapahtunut Vanajavedellä, 
voidaan pitää suurimpana onnettomuutena Sääksmäen koko his- 
torian aikana. Keskittyyhän koko Sääksmäen elämä Vanajaveden 
selkien varsille, ilmari Vanajavettä Sääksmäki on vain tyhjä ke- 
hys, rampa raunio. Ja jos asiaa tarkastellaan maailmantalouden 
kannalta, niin intressivertailu on melkein epätodellisen mieletön. 
Toisaalla ovat sellaiset toisarvoiset teollisuustuotteet, sellainen 
roska ja töhkä kuin paperi, kertakäyttöpakkaukset tai muotivaat- 
teiden keinokuidut, joiden kulutuksesta 90 % on tarpeetonta, 
pelkkää tuhlausta ja kerskakulttuuria ja joita ei muutaman vuosi- 
kymmenen päästä kukaan muista kaivata ja peräänkuuluttaa. Ja 
toisaalla arvokkain mahdollinen kalantuotantoalue, Vanajavesi, 
jonka hehtaarituotto on ollut maailman sisävesien huippuluokkaa 
— ja eläinvalkuaisen puutteesta kipeästi kärsivä maapallon väes- 
tö. 

Pahinta kaikessa on, että perusteellisen saastumisen jälkeen ve- 
sien tuottokyvyn palauttaminen onnistuu äärimmäisen hitaasti, 
jos koskaan. Meillä ihmisillä on merkillinen taipumus ikuiseen 
optimismiin (ehkä muuten emme jaksaisi elää ollenkaan), ja niin- 
pä tälläkin hetkellä avuttomasti odotetaan ja luotetaan niikin Val- 
keakosken tuleviin suurpuhdistuslaitoksiin, joista lehtien otsikot 
kertovat samaan hengenvetoon kuin saastumiskatastrofeistakin. 
Ja unohdetaan, että ainakin koko sen 25 vuoden ajan, jonka minä 
olen Valkeakosken varjossa elänyt, on joka vuosi kerrottu ja kir- 
joitettu tulossa ja rakenteilla olevista puhdistuslaitoksista, joiden 
on ollut määrä poistaa ongelmat. Ja joka vuosi on saastumisen 
vauhti vain kiihtynyt, kaikki on ollut silkkaa silmänlumetta ja pe- 

tosta — näissä taidoissahan suurteollisuudella on lyömättömiä 
mestareita suhdetoimintamiehinä. 

Se tutkija ja ajattelija, joka katsoo tulevaisuuteen pitemmälle 
kuin seuraavaan päivään ja viikkoon, pitäisi päivänselvänä, että 
nämä viemäriensä mustia laavavirtoja vyöryttelevät Yhtyneitten 
Paperitehtaitten ja Säterin johtajat, aina työnjohtajatasoa myö- 
ten, olisivat valtakunnanoikeudessa vastaamassa sellaisesta isän- 
maan haaskaamisesta ja törsäämisestä, jolle mikään muu rikolli- 
suus ei vedä vertoja. Samalla olisi tutkittava vastuusuhteet kaik- 
kien niiden kohdalta, jotka myyvät näille gangsteriyrityksille joko 
työvoimaansa tai tuotteitaan. Mutta näinhän ei käy, maailma ei 
ole johdonmukainen, eikä järki ja tieto ole vallalla. Kestää vielä 
vuosia, ennen kuin elintasomaiden väestöt pakon edessä myöntä- 
vät, mikä hirvittävä erehdys näitten maitten teollistaminen on ol- 
lut. 

Loppujen lopuksi ei ole pakko vajota täydelliseen toivottomuu- 
teen, ei kesäjuhlilla, Ritvalan helkajuhlilla tuomien kukkiessa, ei- 
kä muutenkaan. Asenteiden muutokseen ja järjen voittoon ei ke- 
nenkään liene syytä uskoa, mutta sen sijaan suunnan muutos tulee 
tapahtumaan luonnon ja matematiikan vääjäämättömien lakien 
sanelemana. Teollisuus ja rationalisoituun koneistukseen perustu- 
va maatalous tulevat luhistumaan yhä nopeutuvaan raaka-aine- ja 
energiapulaan. Ja kaikki mahdollisuudet ovat vielä olemassa, että 
tämä tapahtuu kyllin ajoissa, ennen kuin perustuotannon edelly- 
tykset on menetetty. Rikkilaskeumat alenevat, kasvien yhteyttä- 
mistulos palautuu, ilmakehän savusumu hälvenee, vesienkin tuot- 
tokyky ehkä sittenkin hiljalleen elpyy. Äärimmäisen kipeitä mul- 
listuksia ihminen tulee kokemaan, suuret väestönosat polkeutuvat 
jalkoihin. Maanomistusolot muuttuvat täysin, kun väkivaltaiset 
nälkävaellukset väestökeskuksista alkavat. Mutta on mahdollista, 
että maaperän ja vesien tuottokyky jää jäljelle. Maamies ehkä sit- 
tenkin kyntää ja kylvää Sääksmäen ja Ritvalan vainioilla ja kalas- 
tajien veneet ehkä keikkuvat Vanajanselän aalloilla vielä silloin 
kun Valkeakosken tehtaanpiippujen tiilet sortuvat pitkin elotto- 
mia pihakenttiä ja asuntoalueitten kivimuurit halkeilevat ja alka- 
vat työntää koivun ja pajun taimia. Ken elää se näkee. 

Metsäpolitiikka — Suomen luonnonsuojelun 
ydin 


(1974) 


Viime vuosien kielenkäytössä on totuttu kutsumaan metsäksi sitä 
pinta-alaa, joka topografikartoilla merkitään vihreänä — riippu- 
matta siitä, onko se avohakkuualaa, kuloaluetta, vähäistä taimis- 
toa, riukuvesaikkoa tai enemmän tai vähemmän keskenkasvuista 
harvaa runkopuustoa. Se, mitä aikaisemmin pidettiin varsinaise- 
na metsänä, tiheästä täysikasvuisesta puustosta koostuva kasviyh- 
dyskunta, on erotettu omaan ylhäiseen erikoisuuteensa nimellä 
aarniometsä. Vanha nimitys tekisi mieli palauttaa — kutsua edel- 
lisiä yhteisellä nimellä vaikkapa hakkuualaksi ja vain jälkimmäis- 
tä metsäksi. Mutta käsiteselvennys tuskin nykyajan käsitteiden se- 
kamelskassa menisi läpi — ja olisikin ehkä masentavaa todeta, et- 
tä valtaosa suomalaisista ei eläessään näkisi vilahdustakaan met- 
sästä. Niinpä tässäkin kirjoituksessa mukaudutaan nykyiseen kie- 
lenkäyttöön. 


Luonnonystävän ja talousmiehen metsä 

Mikä on metsä luonnonystävän näkemyksen mukaan? Metsä on 
ikivanha ja pyhä suomalaisen luonnon pääelementti, jonka mu- 
kaan metsäsuomalaisen koko sielunelämä on virittynyt. Se on 
eloyhteisö, jossa vain puiden, metsäkasvien ja eläinten omat oi- 
keudet kilvoittelevat luonnonlakien kanssa. Ihmisen puuttumista 
metsä ei kaipaa, ihminen liikkukoon metsässä vain hartaana ihai- 
lijana tai hellävaraisena keräilijänä perustarpeitaan tyydyttämäs- 
sä. Sen jälkeen kun parhaat viipaleet metsästä on raivattu ihmisen 
ravinnontarvetta varten pelloksi, olkoon jäljelläoleva osa luon- 
toa, Pohjolan metsäkasvillisuuden ja metsäeläimistön elintilaa. 

Rakennushirsiä ja polttopuuta otettakoon tositarpeeseen, riistan, 
sienten ja marjojen vuotuisesta tuotosta kerättäköön se osa, mitä 
metsän omat ravintoketjut eivät kykene käyttämään, ei muuta. 
Ihminen elää — Suomen väestö jopa ylellisesti — peltojen, puu- 
tarhojen ja vesien tuotolla. Metsäteollisuus, sekä sen omat tuot- 
teet että niiden vaihtovastikkeet, tyydyttää toissijaisia tarpeita, 
useimmiten tavalla, joka vahingoittaa sekä ihmisen henkistä tasa- 
painoa ja viihtyvyyttä että maapallon taloutta. Metsätalous koko- 
naisuutena on törkeä, turmiollinen ja moraaliton elinkeinohaara. 

Paljon paremmin tunnettu — monin verroin tehokkaammin 
tietoisuuteemme rummutettu — on yhteiskunnan päätöksenteki- 
jäin näkemys metsästä. Metsä on Suomen tärkein raaka- 
ainelähde, joka on saatava tehtaalle viimeiseen kantoon ja neula- 
seen, niin nopeasti kuin mahdollista, vaikka sitten Metsäteollisuu- 
den Keskusliitossa, keskusmetsälautakunta Tapiossa ja metsähal- 
lituksessa istuttaisiin jouluyötkin tehostamiskomiteoiden istun- 
noissa. Metsäteollisuustuotteet ja nillä käytävä kauppa ovat Suo- 
men kansan elämän sisältö, jonka rinnalla perustarpeita tyydyttä- 
vät elinkeinotkin ovat ikävystyttäviä sivuseikkoja. Ne, jotka se- 
koittavat metsäasioihin haaveiluja, ovat rikollisia, pois raivatta- 
via maanpettureita. Pieni sirunen metsistä — ehkäpä yksi prosent- 
ti kokonaisalasta, vähätuottoisimmalla vyöhykkeellä Lapissa — 
voidaan sentään varata rauhoitusalueiksi; ei toki metsän oman 
elämän tähden, vaan turisteja varten. 


Meidän jälkeemme vedenpaisumus 
Ajattelija ja syy-yhteyksien oivaltaja pystyy erittelemään talous- 
miesten näennäisesti ihmismyönteisen filosofian alastomaksi mie- 
lettömyyden kaaokseksi. Hän näkee selvästi, mihin kasvupolitiik- 
ka — suurteollisuus lipunkantajanaan — ja ekologian lakien 
murskaaminen maapallon asiat johtaa. Hän tietää, että kaikista 
teollisuuden lajeista juuri metsäteollisuus, suurimpien kuutio- ja 
kilomäärien kuljettajana ja käsittelijänä, on ylivoimainen saastut- 
taja, ylivoimainen kuljetusverkon ja -kaluston ja energian tuhlaa- 
ja, todellinen ekokatastrofi-elinkeino. Vain suoranaisten myrkky- 
aineiden päästöissä se tapaa voittajansa kemianteollisuudessa. 
Ajattelija näkee kirkkaasti läpi koko räikeän epäjohdonmukai- 
suuden noissa sydäntäsärkevissä vetoomuksissa, joilla piiskataan 
metsänomistajia, metsäaämmattimiehiä, Suomen kansaa: enem- 

män, enemmän puuta tehtaalle, työllisyys turvattava, lasten leipä 
turvattava, vaihtotase korjattava. Ajatteleva ihminen ymmärtää, 
että vaikka meillä olisi kymmen- tai satakertaiset puuvarat, vaik- 
ka metsäyhtiöiden piirimiehet ja metsänhoitolautakuntien tekni- 
kot peittoaisivat viimeisenkin myyntihaluttoman isännänjurrikan, 
ja vaikka traktoriurakoitsijat ja tukkiautoilijat luopuisivat viimei- 
sistäkin aamuyön unistaan, puupula olisi aina yhtä järkyttävä ja 
huuto samanmoinen. Teollisuuden laajennukset kulkevat aina 
puuntuotannon edellä, vaihtotase on aina yhtä alijäämäinen, kos- 
ka metsäteollisuus törsää vientitulot jättimäisiin polttoainehan- 
kintoihinsa ja yhä kalliimpaan ulkomaiseen koneistukseen. 

Jo aikaa ennen kuin konekokeilut kantojen, juurien, oksien, 
neulasten, karikkeiden, mustikanvarpujen ja suopursujen talteen- 
ottamiseksi ja raastamiseksi maailmanmarkkinoille (pölkkyinä, 
paaleina, levyinä, laattoina) aloitettiin, luonnonystävä osasi niitä 
ennustaa. Hän tietää, että seuraavina vuorossa ovat puistopuiden 
ja puutarhojen marjapensaiden takavarikot saha-, kuitu- ja levy- 
teollisuudelle. Yhä uhkaavampinahan kumisevat rummut yksityi- 
sen maanomistuksen pään menoksi metsäteollisuuden ja SAK:n 
rikkumattomalta veljesrintamalta. 


Metsätalous ja energiakriisi 

Oma hurja lukunsa suomalaisen talouselämän historiassa ovat 
nurinnarin käännetyt johtopäätökset vuodentakaisen energiahä- 
lytyksen jäljiltä. Metsäteollisuus joutui silloin ikävään valokei- 
laan kaikkein eniten tuontipolttoainetta nielevänä, hyötysuhteel- 
taan verrattomasti heikoimpana teollisuuden alana. Esimerkiksi 
yksi tonni valmista kartonkia vaatii pelkästään tehtaan valmis- 
tusprosessissa puoli tonnia öljyä, ja hyvinkin toinen puoli tonnia 
hukkuu moottorisahoihin, metsätraktoreihin, metsäpomon au- 
toajeluihin, hakkuumiehen työmatkoihin ja kuorma-autokul- 
jetuksiin, ennen kuin tarvittava puumäärä on tehtaalla. Kun öljy- 
laiva kiskoo lastiaan Mustaltamereltä tai Saudi-Arabiasta Naan- 
taliin ja Sköldvikiin, se polttaa tonneittain öljyä, samoin toinen 
purkki joka rahtaa kartonkia toisiin maan ääriin. Näitä manööve- 
reitä syvemmälle ei inhimillinen typeryys juuri voi vajota, tämän 
lohduttomampana ei presidentti Kekkosen äskettäisessä puhees- 
saan tähdentämä ”tyhjän tahkon pyörittäminen”? juuri voi ilme- 
tä. Mutta metsätalousmies raivoaa ja syljeskelee, jupisee ja muri- 

see haihattelusta ja epärealistisuudesta, kehityksen jarruttamises- 
ta, kivikaudesta ja tuohivirsuista, jos hänelle ehdottaa, että nämä 
puut poltettaisiin halkoina kotimaassa, annettaisiin öljyn olla 
maan povessa ja jätettäisiin inhimilinen kulttuuri vaille taivekar- 
tonkia ja lastulevyä, joita ilman se on tullut toimeen miljoona 
vuotta. 

Niin, puheet tuotannon supistuksista ja teollisuuden rakenne- 
muutoksista energiakriisin yhteydessä tyrmättiin vähin äänin. Ja 
tulokseksi kaikesta jäi päätös pyörittää polkumyllyä, hullunmyl- 
lyä, entistä kiivaammin, iskeä puiden ja pusikkojen kimppuun en- 
tistä 9immaisemmin: energian kohonnut hinta ja heikentynyt hyö- 
tysuhde on korjattavissa vain kaksinkertaistetulla tuotannolla! Ja 
kun puun korjuupuolen koneistaminen osoittautui energiakriisin 
valossa järjelliselle ihmiselle omaksi täydelliseksi päättömyydek- 
seen, niin teknokraattien johtopäätös oli jälleen päinvastainen: 
koneistamista nopeutettava ja tehostettava, jotta kilpailukyky 
metsätuotemarkkinoilla saadaan säilymään! 


Luonnonystävän tarkastelukulma 

Luonnonystävä voi tarkastella noita metsätalousmiehiä, jotka ar- 
vokkaina ja vakavina, vastuun painamina, teräksenharmain sil- 
min ja teräksenharmain solmioin kuvastelevat päivittäin sanoma- 
lehtien sivuilla, yhtä hyvin sokeina mielipuolina kuin pikkupoiki- 
na, jotka leikkeihinsä vajonneina puuhaavat omissa ympyröis- 
sään, ympäröivän maailman lainalaisuuksista irrallaan. Ja hänel- 
lä on aina vaanimassa kiusaus vetäytyä syrjään, viisaan erakon 
rauhaan: hullujen kanssa ei kannata kiistellä, tuhotkoot maapal- 
lonsa, johan se on siinä keikkunutkin, miljoonat vuodet. 

Mutta useimmiten hedelmätön sivustaseuraajan asenne onneksi 
karisee psykologian lakien mukaan: voimat palautuvat masen- 
nuksen jälkeen, yhä uudestaan ja uudestaan. Luonnonsuojelijaksi 
synnytään, ja luonnonsuojelija on sitkeä olento, äkeä tappelija ja 
osallistuja, kova poika ja tyttö uskomaan, että hän sittenkin ky- 
kenee pitkittämään kasvien, eläinten ja ihmisten elämää ainakin 
muutamalla hetkellä. 


Luonnonsuojelun pääpaino metsissä 
Uskon lisäksi luonnonsuojelijat tarvitsevat asiantuntemusta, tie- 
toa, jatkuvaa pohdintaa ja analyysiä tärkeysjärjestyksestä omalla 

työkentällään. Vain hyvin varustettuina he voivat kohottaa omi- 
naispainoaan yhteiskunnassa yli sen mitä heidän lukumääränsä 
edellyttää. 

Luonnonsuojelun pääongelma on tietysti ihmisen elämäntapa 
ja taloudellinen järjestelmä sellaisenaan. Mutta se voidaan toi- 
mintaa varten hajottaa myös osaongelmiin, joista neljä suurinta 
Suomessa ovat metsien hävitys, soiden hävitys, rantojen hävitys 
ja vesien likaaminen. Pinta-alaosuuksia ajattelemalla ymmärräm- 
me helposti, että ylivoimaisesti tärkein luonnonsuojelukysymys 
Suomessa on metsien kohtalo. Meillä ei tosin ole ongelmana — 
kuten jossakin muualla — metsäpinta-alan supistuminen, se py- 
syy tällä tietämällä jokseenkin ennallaan, kolmena neljänneksenä 
maan alasta. Sitäkin katastrofaalisempaa on tämän pinta-alan 
laadun romahtaminen. 

René Dubos puhuu kirjassaan Inhimillinen eläin ihmisen vähit- 
täisestä sopeutumisesta elämän laadun päivä päivältä hiipien ta- 
pahtuvaan huononemiseen, samentumiseen. Harva kaupunkilai- 
nen esimerkiksi enää tietoisesti kaipaa raikasta ilmaa tai kirkasta 
tähtitaivasta. Aivan samoin on metsän laita: se tuskin tunturikoi- 
vikkoa korkeampi puolimittainen rääseikkö, joka nykyisin kaik- 
kialla kehystää maaseutumme jokapäiväistä elämää, ei tavallista 
kansalaista juuri hätkähdytä. Vain luonnonystävä muistaa joka 
päivä kaivata nuoruutensa kilpikaarnapetäjikköjä, salaperäistä 
pimeyttä huokuvia aarniokuusikoita ja kallionrinteitten pilviä hi- 
povia jättiläishaapoja. Miten tämä rähjäinen elämänympäristö 
alitajuisesti vaikuttaa väestön enemmistöön, jää mittausmenetel- 
mien puutteessa vain arvattavaksi. 

Monen muun ihmistä vanhemman Suomen metsien asukkaan 
kohdalla kysymys ei kuitenkaan ole vain viihtymisestä, vaan elä- 
mästä ja kuolemasta. Metsäeläimistön köyhtyminen viime vuosi- 
kymmeninä on valtavin Suomen eläimistöä kohdannut muutos 
jääkauden jälkeen. Pelkästään linnuston piirissä metsätalouden 
toimenpiteet, lehtipuusekoituksen hävittäminen, vanhojen, kitu- 
kasvuisten, koukkuisten ja lahojen puuyksilöiden poistaminen, 
puustojen yletön väljentäminen, raivaukset ja kerrostuneisuuden 
poistaminen, puhumattakaan avohakkuiden ja niille kasvatettu- 
jen tasaikäisten ja samapuulajisten taimistojen kuolemanvalta- 
kunnista, merkitsevät kymmenientuhansien, ehkä satojentuhan- 
sien yksilöiden tuhoutumista joka vuosi. Tämä hiipivä hiljainen 

kevät, elinympäristöjen haihtuessa kirjaimellisesti savuna ilmaan, 
koskee valtaosaa metsälintulajistostamme, kun taas metsänrais- 
kauksista hyötyvien lintujen lajiluku ja tiheys on vähäpätöinen. 
Mikäli uudenaikainen metsätalous todella saa kaikkivallan koko 
metsäalallamme (mikäli MERA-miehet pystyvät murtamaan vii- 
meistenkin yksityismetsänomistajien sitkeän talonpoikaisjärjen), 
on sukupuuttoon kuoleminen edessä ainakin pikkusiepolla, val- 
koselkä-, pohjan- ja harmaapäätikalla, palokärjellä ja metsolla, 
ja kymmenistä metsälintulajeista tulee suurharvinaisuuksia. 
Nisäkkäiden puolella tilanne on huonommin kartoitettu. Tun- 
netaan kyllä metsäpeuran riippuvuus koskemattomista metsä- ja 
suoerämaista ja tiedetään, miten vähäiset majavasaarekkeemme 
ovat mahdollisia vain täysin rauhoitetuissa metsäreservaateissa. 
Mutta esim. metsäsopulin ja eräiden päästäislajien todennäköinen 
riippuvuus vanhoista, rääpimättömistä metsistä on tarkemmin 
selvittämättä. Suurimmat menetykset metsäluonto epäilemättä 
kokee ikimetsien katoavien hyönteisten mukana. Näiden lajien 
riippuvuus aarniometsästä jakautuu kahteen tyyppiin, joko ne 
vaativat aarniometsän täysin omalaatuista pienilmastoa tahi iki- 
vanhaa lahopuustoa elin- ja ravintoympäristökseen. Pelkästään 
kovakuoriaislajistossa arvioidaan kymmenien joko jo tuhoutu- 
neen sukupuuttoon tai olevan vähäisten eristyneiden esiintymien 
varassa. Kasvimaailman puolella yhtä suunnattomat menetykset 
koetaan koskemattomien metsien rikkaan sienilajiston hävitessä. 


Metsäteollisuuden propaganda 
Parin viime vuoden aikana metsäteollisuus on yhä äänekkäämmin 
alkanut ahnehtia todellisen metsäluontomme viimeisiä saarekkei- 
ta. Ensinnäkin ovat tulilinjalla ne yksityismetsien viimeiset varo- 
vaisesti verotetut lohkot, joita vielä hallitsevat vanhan polven 
säästäväiset, vaatimatonta kulutustasoa ylläpitävät tervaskanto- 
isännät ja -emännät. Ja toiseksi on nyt alettu jopa perua ainoaa- 
kin aikaisempaa myönnytystä: luonnonpuistoille, kansallispuis- 
toille ja aarnialueille varattu yksi pinta-alaprosenttikin on jo lii- 
kaa, myös nämä on otettava teollisuuden tarpeisiin 'varovaisesti 
uudistaen”? — nämä nimenomaan koskemattoman ikimetsän suo- 
jelua ja vain sitä varten perustetut alueet! 

Näiden rikollisten hankkeiden pohjustamiseksi on kehitetty 
suurta yleisöä hämäämään kummitusmaisia ajatusrakennelmia, 

joita ruotiessa luonnontutkijan kärsivällisyys on joutunut koville. 
On luotu iskulause, jonka mukaan aarniometsän suojelu on kuo- 
leman suojelua. Kuolema on näet lopullinen silloin, kun puu kuo- 
lee vanhuuttaan ja lahouttaan; mitään tainta ei silloin enää kos- 
kaan sen tilalle nouse, syntyy autiomaa uutta, biologialle ennen 
tuntematonta lajia. Sen sijaan on elämän suojelua puun kaatami- 
nen keskenkasvuisena moottorisahalla (ja sen massan ja ravintei- 
den kuljettaminen 100 ja 1000 kilometrin päähän ja huuhtominen 
vähitellen vesistöihin); virkeä taimisto suorastaan humahtaa sen 
tilalle — ja ainahan pienen puun taimen arvo sataa isoa puuvan- 
husta vastaa. 

On myös keksitty, että vanha metsä on kokonaan luonnoton 
elinympäristö, jota Suomessa ei ole koskaan ollutkaan ennen va- 
paapalokuntajärjestelmän syntymistä. Sitä ennen nimittäin kaikki 
Suomen metsät yhtä mittaa paloivat salaman sytyttämissä kulois- 
sa, taimettuivat ja paloivat taas. Eivät niitä kuloja pidätelleet ve- 
sien, nevojen ja kosteiden lehtojen näennäiset esteet, joka suosaa- 
reen ja meren ja järven luodolle kipinät sinkoilivat, Se oli mahta- 
vaa roihujen aikaa. 

Luonnontutkija toteaa, että propagandassa minkälaiset isku- 
lauseet tahansa ovat mahdollisia, kukko saadaan kanaksi ja päin- 
vastoin, kun tätä tiedotusvälineissä kylliksi toistetaan. Tällaista 
linjaa on metsäasioissa hienovaraisesti noudatettu jo kauan. Met- 
sänhakkuista huolehtiva virkamies on jo kauan sitten ristitty met- 
sänhoitajaksi, hurjimmatkin ryöstöhakkuut ovat *metsänhoito- 
toimia” ja metsän uudistamista”. Metsänomistajien ja metsä- 
ammattimiesten kanssa keskusteltaessa törmää päivittäin siihen, 
ettei metsänhakkuuta toimeenpanna suinkaan metsätulojen takia, 
vaan siksi että *taimisto pääsee kasvamaan” tai ?*metsää on pak- 
ko vähän siistiä”. Metsätalous on lukenut Göbbelsinsä ja Orwel- 
linsa erinomaisesti. 


Luonnonystävän taistelu metsistä 

Mutta vielä voi luonnonystäväkin saada äänensä kuuluville. Mei- 
dän on toistettava toistamasta päästyämmekin, että todellista 
metsäluontoa merkitsevät vain täyskasvuiset ja täystiheät oikeat 
metsät, joiden ylispuusto on todella vanhaa ja joihin kuuluu olen- 
naisena osana lahovanhuksia, keloja ja kaatuneita murtoja. Juuri 
näiden puute on metsäeläimistömmekin huutavin ongelma. Luon- 

nonsuojelu on nimenomaan puuvanhusten, lahopuiden ja kelojen 
suojelua. Taimistot, risukot, riu'ustot ja rääseiköt, tuulien läpi- 
puhaltamat harveikot ja sileiksi peratut suorarunkoiset, murhaa- 
van yksitoikkoiset puistot eivät mitään suojelua tarvitse, niitä 
meillä on jakaa vaikka koko Euroopalle. 

On fariseuksia, jotka puhuvat pehmoisia metsätalouden ja 
luonnonsuojelun kompromissista tavoitteiden tasolla. Eiväthän 
itä ja länsi voi tehdä kompromissia. Päämäärien ehdoton vastak- 
kaisuus ilmenee suhtautumisessa yksityismetsien viimeisiin säästö- 
palstoihin. Luonnonsuojelija näkee niissä viimeisen oljenkorren, 
jonka varassa Etelä- ja Keski-Suomen metsäluonto täpärästi vielä 
hengittää. Suomen Luonnonsuojeluliitto jakaa niiden omistajille 
kunniakirjoja, edes jonkinlaisena vaatimattomana kädenojen- 
nuksena näille isänmaan kasvojen varjelijoille. Metsäteollisuus ja 
sen äänitorvi SAK puolestaan vaativat sakkoveroa näille kansan- 
vihollisille, jotka ”eivät pane puuta kiertämään”. 

On selvää, että luonnonystävien vaikutusvalta ei hevin riitä sii- 
hen täydelliseen yhteiskunnalliseen ja elinkeinorakenteelliseen 
mullistukseen, jota metsätaloustuotteiden ulkomaankaupan ro- 
muttamien ja kotimaisen kulutuksen ankara säännöstely merkitsi- 
sivät. Ilman ulkoisia kriisejä tämä toive eittämättä kuuluu utopi- 
oiden piiriin. Tämä on kuitenkin pysyvästi luonnonystävän perus- 
tavoite, se pohja, jolta neuvotteluja voidaan käydä ja kompro- 
missejakin solmia — mutta ainoastaan pinta-alaosuuksista ja 
puukuutioista. Luonnonsuojelija taistelee jokaisesta aarista, jo- 
kaisesta kuutiometristä ja jokaisesta rungosta. Jokainen vanha 
koivu, haapa ja lahokuusi voi olla juuri se ratkaiseva minimiteki- 
jä, jonka varassa on myös seudun viimeisen palokärjen tai metson 
elämä. Ja ennen kaikkea on voitto elämälle jokainen tuotanto- 
kierrosta poistettu puupölli, jonka jalostus, kuljetukset ja kaikki 
kerrannaisvaikutukset muussa tapauksessa turmelisivat maapal- 
loamme ja jonka jalostustuotteet, loputon pakkausten ja paperin 
silppu, kirjallinen roska, mainokset, esitteet, lippuset ja lappuset 
tekevät yksityiselämämme iljettäväksi. 

Phtirius: 


Linkolalaisuuden vararikko 


(Molekyyli -lehti 1974) 


Luonnonsuojelun kentällä Pentti Linkola on tuttu nimi. Parhaina 
päivinään häntä on kutsuttu jopa luonnonsuojelun profeetaksi. 
Muutaman vuoden hiljaisemman kauden jälkeen on Linkola ryh- 
tynyt jälleen esiintymään aktiivisemmin. Puheet ja väitteet ovat 
vain muuttuneet peräti omituisiksi, osittain jopa tyrmistyttäviksi. 
Ilmeisesti eniten huomiota osakseen saanut Linkolan esiintyminen 
oli 25.6.74 sekä 13.8.74 TV-2:ssa esitetty ohjelma ollaanko tu- 
hon tiellä”, joka muodostui hänen ja talousmies Raimo Ilaskiven 
vuoropuhelusta. Tuo ohjelma on antanut lopuliisen sysäyksen tä- 
hänkin kirjoitukseen. Lisäksi Linkola on esittänyt kummallisia 
mielipiteitään viime aikoina muissakin yhteyksissä. 

Linkolaa on perinteisesti arvostettu turhankin paljon luonnon- 
suojeluväen keskuudessa. Samoin on hänet tiedotusvälineissä 
usein esitetty jonkinlaisena luonnonsuojeluliikkeen kärkihahmo- 
na. Kaikki nämä arviot perustuvat 60-luvun Linkolaan. Sen sijaan 
70-luvulla hän esittää näkemyksiä, jotka ovat jyrkässä ristiriidas- 
sa nykyaikaisten luonnonsuojelukäsitysten kanssa. Näin ollen 
Luonto-Liiton ja kaikkien muidenkin luonnonsuojelijoiden on ir- 
rottauduttava Pentti Linkolasta ja hänen ?ideologiastaan'. 


Linkolan väitteet 

Lienee syytä heti ensimmäiseksi tarkastella, miksi ja mitkä Linko- 
lan väitteet sitten ovat niin tuomittavia. Jo vuoden vaihteessa 
72—73 Linkolan Luonto-Liiton talvipäivillä pitämän puheen si- 
sältö oli kuvaava hänen nykyisille mielipiteilleen. Tällöin Linkola 
suositteli luonnonsuojelun työvälineiksi konetuliaseita, käsikra- 

naatteja ja pommeja sekä luonnonsuojelutoimenpiteiksi räjäyttä- 
mistä, tuhoamista ja tappamista. Näin saataisiin ihmisyhteiskunta 
palautettua kehityksessään muutama tuhat vuosi taaksepäin, mi- 
kä sitten olisi luonnon kannalta nykyistä edullisempi tilanne. — 
Osoittaa tietysti talvipäivien ohjelman suunnittelijoilta arvostelu- 
kyvyn puutetta kutsua puhumaan mies, joka voitaisiin tuomita 
linnaan yllytyksestä yhteiskunnan väkivaltaiseen tuhoamiseen. 

Edellä mainitussa televisio-ohjelmassa Linkola esitti hieman sa- 
man tapaisia näkemyksiä. Koko ohjelman puitteet ja ongelman 
asettelu olivat varsin omituiset. Kysymyksessä on täytynyt olla jo- 
ko ohjelman tekijöiden huono ammattitaito tai sitten katselijoi- 
den tahallinen harhaanjohtaminen. * Vastakkainasettelu* Linkola- 
Ilaskivi on varsin teennäinen, kun kumpikin on mielipiteiltään 
varsin kaukana nykyisestä luonnonsuojelusta. 

Kyseisessä ohjelmassa Linkola mm. vaati, että luonnonkata- 
strofin estämiseksi olisi kaikenlainen demokratia poistettava ja et- 
tä kaikki yhteiskunnallinen päätösvalta tulisi siirtää *valistuneelle 
vähemmistölle?. Tämä sitten palauttaisi maahan maanviljelykseen 
perustuvan luontaistalouden, mikä tosin edellyttäisi väkiluvun 
huomattavaa supistamista. Tähän tarkoitukseen Linkola suositte- 
lee jotain natsi-Saksan kaltaisia toimia”. 

Lehtitietojen mukaan Linkola on eräässä *luonnonsuojelutilai- 
suudessa? kuluneena kesänä puhunut seuraavasti: ”Pikkuasiana 
Linkola piti myös Vietnamin ja Biafran lasten kohtaloa sodan ja- 
loissa. Se ei Linkolan mielestä ole niin liikuttavaa kuin Kuhmois- 
ten haapahirsiladosta löydetyn koppakuoriaisen, joka on kuole- 
massa sukupuuttoon... Linkola piti YK:n ihmisoikeuksien julis- 
tusta katteettomana ja mielettömänä asiakirjana. Ihmisen kun- 
nioittaminen on väärää etiikkaa ja siitä pitäisi luopua — lapsilisät 
ja perhetuki ovat suorastaan rikollisia menetelmiä ja synnytyksen 
jälkeinen lapsikuolleisuus tulisi saada nousemaan lähelle luonnol- 
lista tasoa, miksi Linkola määritteli, että 10:stä lapsesta jää hen- 
kiin korkeintaan kaksi... Linkolan koviin teeseihin maailman 
väestönkasvun pysähdyttämiseksi kuului myös vaatimus lääketie- 
teen saamiseksi aisoihin — se on yksi perimmäinen paha hänen sa- 
nojensa mukaan. Natsismin ja fasismin ajatuksissa oli hänen mie- 
lestään kymmenen kertaa enemmän oikeita oivalluksia kuin sosia- 
lismissa.”? 

Kovat on miehellä puheet ja surullisinta asiassa on, että hän on 

aivan tosissaan. Hän on näitä samoja asioita toistellut useassa 
muussakin yhteydessä. — Tässä kirjoituksessa esitetyt näkemyk- 
set perustuvat toki huomattavasti laajempaan otokseen Linkolan 
tuotannosta, mutta kaikkea ei ole luonnollisestikaan mahdollista 
tässä yhteydessä siteerata. 


Linkolan tausta ja kehitys 

Lienee aiheellista tarkastella Linkolan taustaa ja kehitystä, jotta 
voitaisiin ymmärtää sitä valitettavaa tosiasiaa, että monet aikaan- 
sa seuraamattomat ihmiset vieläkin kunnioittavat häntä. Katsaus 
ei pyri olemaan mitenkään täydellinen, mutta tuo esiin eräitä mie- 
leen jääneitä vaiheita. 

Linkolan tunnetuin tavaramerkki on hänen oma elämäntapan- 
sa. Hän on muuttanut joskus aikanaan Helsingistä pientilalle Päi- 
jänteen rannalle Kuhmoisiin, jossa hän toimii mm. kalastajana se- 
kä elää (melkein) ilman nykyajan teknisiä mukavuuksia. Linkola 
on myös tunnettu ammattitaitoinen ornitologi, mistä ilmeisesti 
johtuu osa hänen saamastaan arvostuksesta. 

1960-luvun alkupuolella Linkola esiintyi voimakkaasti pasifis- 
min puolesta, kirjoittipa hän asiasta pamfletinkin. Joskus näihin 
aikoihin hän alkoi pitää voimakkaita puheita luonnonsuojelun 
puolesta. Väkevällä ja lennokkaalla esitystyylillään hän veti vas- 
tustamattomasti useimmat kuulijat mukaansa. Hänellä oli sana 
hallussaan. Monet nykyisistä luonnonsuojelijoista ovatkin saa- 
neet "herätyksen? Linkolan palopuheista. Hänen pääteemanaan 
oli teknisen kehityksen, taloudellisen kasvun ja kaupungistumisen 
turmiollisuus. Ratkaisuna hän esitti oman esimerkkinsä mukaan 
paluuta ”takaisin luontoon’. Kovapuheisesta, tuuheapartaisesta 
Linkolasta tuli kuitenkin kulutusyhteiskunnan hovinarri, joka 
kutsuttiin aina tarvittaessa paikalle viihdyttämään ikävystyneitä 
ihmisiä. 

60-luvun Linkolalle oli tyypillistä luonnon- ja ihmisrakkaus. 
Hän kirjoittaa ihailevasti Albert Schweitzerin elämänkunnioituk- 
sen filosofiasta ja YK:n ihmisoikeuksien julistuksesta. Vuosikym- 
menen loppua kohti hänen mielipiteensä alkavat jyrkästi muut- 
tua, kunnes hän päätyy aivan toiseen äärimmäisyyteen. 

Mielenkiintoinen väliepisodi oli ns. elonopeasota, jossa Linko- 
lan osuus oli lähinnä surkuhupaisa. Hän kalastajan ominaisuu- 
dessa hyökkäsi katkerasti saastumistapauksia julkistaneita luon- 

nonsuojelijoita vastaan. 

Vuodenvaihteessa 69—70 Linkola piti Luonto-Liiton talvipäi- 
villä puheen, josta alkoi paistaa läpi hänen nykyiset fasismia ihai- 
levat näkemyksensä, vaikka monet eivät niitä vielä silloin halun- 
neetkaan huomata. Hän jo silloin toi esiin näkemyksensä mm. de- 
mokratian vahingollisuudesta. 

Linkolan mielipiteiden kehitys tästä eteenpäin käykin ilmi edel- 
tä. On kuitenkin tärkeätä huomata, miten täysin ne ovat muuttu- 
neet ajan mukana. Pasifistista ja ihmisystävästä on tullut väkival- 
taisen tuhoamisen ja tappamisen lietsoja. 


Linkolalainen ideologia 

Linkola ei ole yksin eivätkä hänen mielipiteensä ole irrallisia. Ne 
muodostavat oman kokonaisuutensa, linkolalaisen ideologian, 
jolla on tietty kannattajajoukkonsa. Tämä, kuten yleensä muut- 
kin ideologiat, on mahdollista sijoittaa poliittiselle kartalle. Lin- 
kola on tehnyt tämän itse varsin avoimesti suosittelemalla natsi- 
laista ideologiaa ja sen menetelmiä. (Tosin hän muutama vuosi 
sitten sanoi lukeutuvansa SMP:n kannattajiin.) 

Eliittiajattelu on linkolalaisen ideologian kulmakivi. Hän vas- 
tustaa kansanvaltaa ja katsoo, että ihmisten *'älymystöllä? on oi- 
keus päättää toistenkin asioista. Hän väittää, että kaikki yhteis- 
kunnan arvokkaat tuotteet (kulttuuri jne.) ovat vain eliittien an- 
siota. Työläiset ja tavallinen kansa ovat hänen mielestään kelvot- 
tomia päättämään mistään yhteisistä asioista. Linkolan eliittiajat- 
telu onkin hyvin pitkälle yhteneväinen Saksan entisen natsipuolu- 
een virallisen ideologian kanssa. 

Toinen linkolalainen näkemys on yhteiskunnallinen darwinis- 
mi, ts. että luonnon valinnan ja olemassaolon taistelun tulisi va- 
paasti toimia myös ihmisyhteisöissä. Tällöin heikot, sairaat ja 
köyhät joutaisivat kuolemaan ja vain ne, joilla on valtaa ja voi- 
maa saisivat elää ihmisenarvoista elämää. Linkola vaati usein pa- 
luuta luonnolliseen olotilaan, mutta unohtaa, että alkukantaisim- 
missa ihmisyhteiskunnissa, heimoyhteisöissä, on keskinäinen 
tasa-arvo ja solidaarisuus korkeammalla tasolla kuin useimmissa 
nykyisissä yhteiskunnissa. 

Linkola muutenkaan ei pysty tekemään eroa ihmisen ja eläimen 
välillä. Hän puhuu ihmisen ”lajityypillisistä ominaisuuksista”, joi- 
ta olisi mm. taloudellisen kasvun halu jne. Hän katsoo, että nämä 

ominaisuudet johtavat yhteiskunnan katastrofiin, ellei valtaa an- 
neta ”valistuneelle? diktatuurille. Linkola biologina kuuluu siihen 
ryhmään, joka yrittää selittää yhteiskunnan toimintoja eläinpsy- 
kologian avulla. 

Biologinen yhteiskuntanäkemys liittyy läheisesti siihen harha- 
käsitykseen, että luonnonsuojelu olisi vain yksilötason asia. Lin- 
kolan mielestä yhteiskuntakehitystä säätelee esim. työläisen halu 
omistaa auto, väritelevisio ja baarikaappi. Hän on täysin tietämä- 
tön niistä valtarakenteista ja -koneistoista joilla tavaroiden kysyn- 
tää ja ihmisten toiveita ohjaillaan. Omalla elintavallaan Linkola 
lisäksi välillisesti tukee niitä väitteitä, että ”)ympäristönsuojelu on 
yksilön asia’. 


Pentti Linkola 

Yleensä hyviin tapoihin ei kuulu mennä henkilökohtaisuuksiin 
ideologisessa keskustelussa. Linkolan suhteen voidaan näin kui- 
tenkin menetellä hyvällä omallatunnolla useastakin syystä: Ensin- 
näkin Linkola itse suosittelee sitä tehokkaimpana vaikutuskeino- 
na. Toiseksi hänellä itsellään on tapana viedä erimielisyydet hen- 
kilökohtaisen naljailun tasolle. Kolmanneksi Linkola on markki- 
noinut ja julkistanut omaa persoonaansa ja elintapaansa ammat- 
titaitoisen mainosmiehen tehokkuudella ja siis itse tehnyt siitä jul- 
kista käyttötavaraa. 

Linkolalla on tapana ilmoittaa ammatikseen kalastaja. Tästä 
syntyy helposti asiaa paremmin tuntemattomalle sellainen harha- 
kuva, että hän olisi jonkinlainen *kansanmies? ja olisi samassa 
asemassa kuin muut luontaiselinkeinojen varassa elävät ihmiset. 
Tulee kuitenkin muistaa, että hän on varakkaan helsinkiläisper- 
heen poika, joka on aikanaan kyllästynyt kaupunkiympäristöön 
ja perintö- tms. rahoillaan ostanut maalta tilan, jonne on sitten 
muuttanut asumaan. Kalanpyyntinsä olella Linkola on kirjoitta- 
nut useitakin kohtalaisen menekin omaavia kirjallisia tuotteita. 
Samoin on naisten ja ns. kulttuurilehdissä julkaistu usein hänen 
juttujaan. Edelleen Linkola on jo pidempään toiminut eräänlaise- 
na kiertävänä viihdetaiteilijana kulkien kaikennäköisissä kissan- 
ristiäisissä puhumassa kovia sanoja ihmisten ihastukseksi. 

Linkola onkin hyvää vauhtia nousemassa siihen kansallisten 
julkkisten ja poppareiden kaartiin, joiden täytyy pinnalla pysymi- 
sen nimessä saada kerran kuussa kuvansa lehteen tai parhaassa ta- 

pauksessa televisioon. 

Linkolan eräissä ominaisuuksissa näyttää vuosien saatossa ta- 
pahtuneen muutoksia huonompaan suuntaan. Paitsi, että hänen 
ajatuksensa ovat lentäneet kaiken normaalin järjenjuoksun ulko- 
puolelle, ei hänen kirjallinen esitystyylinsä aina tunnu olevan enti- 
sen veroista. Tekstistä on veto poissa ja voimakkaista sanonnoista 
on tullut latteita fraaseja liian toistamisen myötä. Esitysten len- 
nokkuutta on näköjään koetettu kompensoida väitteiden koven- 
tamisella. Lieneekö sitten kyseessä ajastaan jälkeen jääneen mie- 
hen epätoivoinen yritys kiinnittää kanssaihmistensä huomiota ja 
saada julkisuutta keinolla millä hyvänsä. 

Linkola on 60-luvun luonnonsuojelu-ideologi 60-luvun ihmisil- 
le. 70-luvulle hän ja hänen kannattajansa eivät enää kuulu. 


Linkola ja nykypäivän luonnonsuojelu 
Edellä olevasta on saattanut saada sen käsityksen, että Linkola 
olisi vaaraton kummajainen, jonka voi sivuuttaa olankohautuk- 
sella. Näin ei kuitenkaan ole. Monet hänen näkemyksensä, esim. 
eliittiajattelu, saattavat herättää positiivisia tunteita muuten kun- 
nollisissa ihmisissä. Lisäksi Linkola tarjoaa luonnonsuojelusta oi- 
van aseen poliittisesti epäilyttäviin tarkoituksiin. Niissäkin, jotka 
ymmärtävät suhtautua kriittisesti Linkolaan, saattaa syntyä kiel- 
teisiä reaktioita. Kun luonnonsuojelun nimissä vaaditaan kahdek- 
san lapsen tappamista kutakin kymmentä vastasyntynyttä kohti, 
tulee helposti mielikuva, että kaikki luonnonsuojelijat ovat edes- 
vastuuttomia hulluja, joilta yhteiskuntaa tulisi varjella. Näin voi- 
daan viedä pohja pois todelliselta luonnonsuojelutyöltä. 
Linkolaan ei voi suhtautua puolinaisesti. Siksi ehyen kokonai- 
suuden hänen mielipiteensä muodostavat. Ne on joko hyväksyttä- 
vä natsismeineen kaikkineen tai kokonaan torjuttava. 

Linkola vastaa: 


Phtiriuksen sekasotku 


(1974) 


En malta olla luonnonystävälukijoille (ja samalla faunistisena tie- 
donantona Molekyyliin) kertomatta, miten poikkeuksellisena 
syyssadeiltana sain käsiini kirjoituksen linkolalaisuuden varari- 
kosta. Kun tavan mukaan kompuroin pimeää rantapolkua mökil- 
le ensimmäinen kalalaatikko sylissäni, minulla oli siinä verkkoon 
tukehtunut komea vanha kuikka — tuo koskemattoman'suoma- 
laisen luonnon kaikkein hienoin vertauskuva, uljas alkulintu, sa- 
malla eläin, joka maassamme lisääntyy hitaammin kuin mikään 
muu eläin, suunnilleen yksi nuori yksilö 5—10 vuodessa varttuu 
pesivää paria kohti. Rengastilastojen mukaan linnun ikä lienee to- 
dennäköisimmin ollut 20 vuoden vaiheilla. Vaikka kuikka oli vas- 
ta kolmas 16 vuoden ammattikalastajanurallani, tunsin menetyk- 
sen huimaavana — ja koin ihmisen roolini jälleen kerran kipeästi. 
Mutta toisaalta kuikan rinnalla laatikossa lojui elämäni suurin 
järvitaimen, 7-kiloinen, vieläpä erityisen jännittävällä ja dramaat- 
tisella tavalla veneeseen keinoteltu. Se oli nuori, ylilihonut rasva- 
möykky, jolla on yllin kyllin jälkeläisiä Päijänteessä kasvamassa, 
joka mielestäni sopi mainiosti Jyväskylän herrojen ruokapöytään 
ja jonka tuottamilla 150 markalla saan lapsille koulukirjoja ison 
nipun. 

Samanlaisin täysin vastakkaisin tuntein luin sitten Phiriuksen 
kirjoituksen, saatuani raavituksi valon lamppuun ja löydettyäni 
lasten tuoman postin joukosta ainaisjäsenen Molekyylini. Toi- 
saalta minua kauhistutti: tällaistenko rääväsuisten käsitteiden sot- 
kijoiden ja ihmisajattelun halventajien käsiin vanha Molekyyli on 
joutunut? Mutta jutun loppua kohden huumorintaju alkoi autta- 

matta voittaa alaa ja tämän ihmeellisen itseään parodioivan jutun 
lukuelämyksestä tuli melkoinen. Useimmat muut varmasti minun 
asemassani katsoisivat arvolleen sopimattomaksi vastata tämän- 
tyyliseen esitykseen, mutta minäpä olen, iästäni huolimatta, kau- 
kana vanhasta arvokkaasta herrasta. Ja kun Luonto-Liiton nope- 
asti vaihtuvasta jäsenistöstä suuri osa vasta nyt kuuli henkilöstä 
nimeltä P. Linkola samoin kuin biologispohjaisesta luonnonsuo- 
jeluajattelusta, on perusteellinen korjaus välttämätön. 

Katsotaanpa ensin, mikä kritiikissä osuu kohdalleen. Myön- 
nän, että minulla on paha tapa ärsyyntyä yksinkertaisuudesta ja 
sameasta ajattelusta enemmän kuin kohtuullista, ja se johtaa hel- 
posti tarpeettomiinkin kärjistyksiin. Osaksi tämä selittyy kyllä jo- 
kaisen kirjoittajan nykyisin tuntemista vaikeuksista päästä läpi 
valtavassa viestintätulvassa: jos et jollakin tavoin herätä erityis- 
huomiota, sanottavasi ei huomata ollenkaan. Paikkansa pitää 
varmasti myös huomio 40-vuotiaan kiihkeästi tuntevan luonnon- 
ystävän katkeruudesta ja pettymyksestä: minä olen elämäni aika- 
na nähnyt rakkaan isänmaani muuttuvan tuntemattomaksi rais- 
kioksi, jossa jokainen käännähdys, 1940-luvun maisemien muis- 
tot mielessä, aiheuttaa pahoinvointia. 20-vuotiaille nämä tunnot 
vielä ovat tietysti vieraita, luojan kiitos. 


Väkivallasta 

Mutta ei tuo pettymys pysty vaikuttamaan muuhun kuin äänen- 
painoihin, ajattelun terävyyttä se paremminkin lisää. Ei noissa 
mainituissa talvipäivien toteamuksissani luonnonsuojelun Mustan 
Syyskuun mahdollisuudesta viimeisenä oljenkortena ollut mitään 
järjetöntä eikä moraalitontakaan. Phtirius hurskastelee kovin ty- 
perästi paheksumalla miestä, joka voitaisiin tuomita linnaan yl- 
lytyksestä yhteiskunnan väkivaltaiseen tuhoamiseen”. Kenties 
1960-luvulla voimme, mutta emme enää 1970-luvulla, ihmiskun- 
nan ahdingon äärimmilleen lisäännyttyä, tuomita lainvastaisia 
keinoja sinänsä. Kyllä meidän on syytä kunnioittaa esimerkiksi 
niitä kymmeniätuhansia ihmisiä ympäri maailman, jotka ovat vi- 
runeet vankiloissa työväenasian takia — liittyi heidän toimintaan- 
sa sitten attentaatteja tai ei. Bolivian urheisiin kaupunkisisseihin 
meidän ei ole pakko suhtautua ihailevasti, mutta joka tapauksessa 
vakavasti, vaikka he ovatkin tehneet ns. terroritekoja. Ja kuiten- 
kin nämä ihmiset ovat taistelleet vain yhden eläinlajin yhden 

ammatti- tai sosiaaliryhmittymän elinehtojen ja arvostuksen puo- 
lesta. Eikö kymmenin kerroin kannattaisi istua vankilassa tiike- 
rin, suden, muuttohaukan tai valkoselkätikan puolesta -— jos se 
mahdollisesti näitä auttaisi? Keinojen valinta ja asian hyödyttämi- 
nen ovat tietysti toinen juttu; niistäkin minä koetin noilla talvipäi- 
villä puhua. 


Luonnonsuojelusta 

Käsitteet ja määritelmät heittävät Phtiriuksella huikeaa häränpyl- 
lyä. Älkää ihmeessä puhuko luonnonsuojelusta, kun tarkoitatte 
jotakin aivan muuta, esim. ympäristönsuojelua, tulonjakotaiste- 
lua tms. Luonnonystävän, sen, jolla on biologinen maailmankat- 
somus, maailma ei nimenomaan ole ihmiskeskeinen, hänen ajatte- 
lunsa napa ei ole ihminen, joka on maapallon elämän virrassa var- 
sin uusi ja sitä paitsi lyhytaikainen, pian katoava laji — siitä kai 
kaikki sentään olemme yhtä mieltä? Luonnonsuojelussa ihmisen 
suojelulla on häviävän pieni osuus, luonnonsuojelu on elämän 
moninaisuuden, mahdollisimman runsaan genecttisen potentiaa- 
lin turvaamista. Ihmisen se väistämättä kokee ensi sijassa uhkana 
tälle elämän rikkaudelle. 

Aivan eri juttu on sitten ympäristönsuojelu, ts. ihmisen ympä- 
ristön suojelu, tuo pikkunäppärä ja kaikin puolin kannatettava 
aate satojen muiden hyvien aatteiden joukossa — josta minäkin 
olen paljon ja lämpimästi kirjoittanut, ja toivon kirjoittavani vas- 
takin. Mutta pääpaino on tietysti aina luonnonsuojelulla, onhan 
sen kantavuus huimaavasti suurempi kuin muiden aatteiden. Kun 
siis kirjoitatte, että luonnonsuojelijoiden on irrottauduttava Lin- 
kolan ajattelusta, tämä on looginen mahdottomuus, minähän ni- 
menomaan tähdennän luonnonsuojelun määritelmää. Kirjoitta- 
kaa sen sijaan, että Luontoliittolaisten on irrottauduttava luon- 
nonsuojelusta, jota mm. Linkola edustaa, ja keskityttävä esim. 
ympäristönsuojeluun, tai fasismiin, tai sosialismiin, tai Pelastus- 
armeijaan — kehotus ei silloin sisällä loogista ristiriitaa. Eihän 
Luonto-Liito olekaan luonnonsuojelujärjestö, luonnonsuojelijoi- 
den ohella se on biologian, kemian ja fysiikan nuorten harrasta- 
jien ja tutkijoiden liitto. Olette täysin mielekkäillä jäljillä, kun 
otaksutte, ettei näistä kaikista monikaan ole luonnonsuojelija ei- 
kä siksi tule. Ei edes läheskään kaikilla biologeilla ole biologin 
maailmankatsomusta. 

Ennen kaikkea: älkää sotkeko käsitteisiin omia unelmianne. En 
minäkään 1960-luvun alussa radikaalipasifistina toimiessani väit- 
tänyt, että pasifismi on luonnonsuojelua (tai että se kuuluisi 
Luonto-Liiton toimialaan) — nehän ovat toisilleen selvästi vas- 
takkaisia asioita. Vastakkaisiakin asioita sama henkilö voi ajaa, 
mutta hänen täytyy tiedostaa, kumpaa hän' milloinkin ja minkä 
vuoksi painottaa. 


Posion Suonnansaaren konferenssi 

Todella siivoton Phtiriuksen poikain temppu oli valita Molekyy- 
liin referaatiksi Reino Rinteen viime kesän Posion konferenssista 
Koillis-Lappi -nimisen pienlehden idioottipakinoitsijan tekstiä. 
Kyllä heillä on ollut tiedossaan tilaisuudesta järkeviäkin — myös 
mukana olleiden — selostuksia. Saahan idiootin referaatti vaikka 
Schweitzerin tai Russellin esityksen kuulostamaan idioottimaisel- 
ta. Itse asiassahan tuo esitykseni oli pääosaksi kuiva luettelo tosi- 
asioita, itsestäänselvyyksiä ja tilastolukuja — ja hyvin vähän mie- 
lipiteitä. Sitä paitsi olin sitottu teemaani: väestöpolitiikkaa a) 
luonnonsuojelun, b) biologin näkökulmasta. Jos minä silloin sa- 
non, että perheen kaikkien 10 lapsen varttuminen sukukypsyys- 
ikään, sukupolvesta toiseen, on biologisesti luonnotonta, ja että 
siitä seuraa väestöräjähdys, niin mitä siinä on moitittavaa? Jos 
minä sanon, että sikäli kuin näistä lapsuusvaiheessa kuolee 7 tai 8, 
kuten muilla lajeilla, niin ei seuraa väestöräjähdystä, niin entä sit- 
ten? Mitä minun olisi pitänyt sanoa? Ettäkö maapallolle kyllä 
mahtuu 1000 miljardia ihmistä ja samalla myös orangit, sinivalaat 
ja valkoselkätikat, kunhan vain luotamme Taivaalliseen Isään, 
Marxiin, paaviin, Leniniin, Goebbelsiin, Maoon? Ja ellei YK:n 
Ihmisoikeuksien julistus ole katteton ja mieletön asiakirja, niin 
kauan kuin se ei määrittele, minkäsuuruiselle väestölle ne oikeu- 
det voidaan taata — niin mikä sitten on katteettomuutta ja mielet- 
tömyyttä, Phtirius? Johan me tiedämme, että vaikkapa sen oikeu- 
det ”tasaveroiseen koulutukseen” ovat tekopyhää pötyä, kun 
maapallon metsävarat eivät riitä oppikirjoihin edes kaikille nyky- 
hetken lapsille. 

Lääketieteestä puhuessani siteerasin vain lääketieteemme grand 
old manin William Kerppolan kirjoitusta, jossa hän toteaa Suo- 
men lääkintä- ja terveydenhuollon tällä kasvuvauhdilla nielevän 
koko kansantulomme v. 1990 ja toteaa, että me olemme menossa 


185 


armotonta ja kylmää, vahvempien eloonjäämisen maailmaa koh- 
ti, vaikka sitä tuskin kukaan haluaa. Ei kai ole P. Linkolan enem- 
pää kuin W. Kerppolankaan vika, että 50, 100 tai 200 vuoden ku- 
luttua kaasukammioita paljon kauheammat asiat ovat joka ta- 
pauksessa todellisuutta? Reino Rinne oli nimennyt kokouksensa 
futurologikonferenssiksi, ja juuri tällaisia näköaloja siellä oli tar- 
koitus pohtia. Ei kai se merkitse sitä, että me siellä olisimme niitä 
halunneet? Mutta velvollisuutemme oli toki todeta, että mitä pi- 
kemmin katastrofi tapahtuisi, sen suuremmat olisivat toiveet, että 
jotakin jäisi jäljelle. 

Entä jos minä vertaan Biafran tai Vietnamin kohtaloa eräisiin 
vielä suurempiin julmuuksiin, niin ei kai se tarkoita sitä, että minä 
vähättelisin Vietnamia tai Biafraa. Johan se on perkelettä, että ih- 
miset lukevat tekstiä kuin vajaamieliset. Minä kerroin Posiolla 
Ilkka Koiviston esimerkin: Maailman väkiluku lisääntyy joka päi- 
vä 200000 hengellä. Maailmassa on kaikkiaan 50000 simpanssia. 
Jatkuvasti pyydystetään simpansseja kidutettaviksi kuoliaiksi lää- 
ketieteellisissä kokeissa, joiden tarkoituksena on ihmishenkien pe- 
lastaminen... Eikö tämä ole vielä tuhannesti suurempaa mielet- 
tömyyttä ja julmuutta kuin Vietnamin raiskaaminen? Mitä, Phti- 
rius? Minä sanoin, että julmuus ei koskaan ole aivan totaalista sil- 
loin kun ihminen sortaa ihmistä. Mitä puolustuskeinoja oli muut- 
tokyyhkyillä, dronteilla, merilehmillä, jättiläiskilpikonnilla? Viet- 
namilaisilla oli jenkkigangsterien B 52- koneita vastaan ainakin 
jokunen venäläinen ja kiinalainen torjuntaohjus, oli heillä aina- 
kin hälytysjärjestelmä ja hakut ja lapiot, joilla he kaivautuivat 
maahan. Sitä paitsi, jos Vietnamissa vain vielä voidaan korjata 
ympäristötuhot (jotka ovat tuon tragedian kaamein puoli), niin 
siellä kukoistaa 20 vuoden kuluttua ennennäkemätön hyvinvointi, 
joku vielä muistaa pyhäaamuna hetken sotainvalideja, joku vii- 
meinen uskollinen äiti ja leski ehkä vielä käy muodon vuoksi ra- 
kastetun haudalla. Näin kävi Saksassa, se oli 1945 murskattu 
maan tasalle ja miljoonat tapettu, nyt tuo epämiellyttävä herra- 
kansa kukkoilee Euroopan taloudellisena valtiaana ja tanssittaa 
kauppatuttavia mielensä mukaan. Puola raiskattiin ja ylijyrättiin 
täydellisesti, nyt on Gierekin Puolan talousihme kaikkien huulil- 
la. Korea hävitettiin perusteellisesti niin myöhään kuin 1952—53, 
nyt on Korean loistavasta talousihmeestä puhuttu jo vuosia. Mut- 
ta kuka tuo muuttokyyhkyn takaisin? Mitä vikaa tässä vertailussa 


186 


Phtirius? Ei kai tämä ole linkolalaisuutta, vaan ihmislajin his- 
toriaa. 

Mitenkä on sitten tuon elitismin laita? Jos minä muistutan suu- 
relle yleisölle, että sellaisella abstraktiolla kuin ihmisten tasa- 
arvoisuus ei ole tieteellisen ajattelun kanssa mitään tekemistä, että 
jokaikinen yksilö on eriarvoinen jokaikisen ominaisuuden, lah- 
jan, kyvyn ja virheen suhteen, että yhtä varmasti kuin väin ani- 
harvasta tulee huilistia, hienomekaanikkoa tai kirurgia, oli koulu- 
tus mikä hyvänsä, yhtä varmasti vain murto-osalla väestöstä on 
geneettisen perimänsä nojalla kyky synteettiseen ajatteluun ja po- 
litiikan kokonaisuuksien tajuun — niin ei tämäkään ole linkola- 
laisuutta, sen on perinnöllisyystiedettä. Se nimenomaan ei ole 
eliittiajattelua, se on arvovapaa toteamus, joka ei sisällä mitään 
”tavallisen kansan” halveksuntaa. Biologi ja luonnonsuojelija on 
varmasti viimeinen halveksimaan tavallisia ihmisiä, vähälahjai- 
simpiakaan, hänen peruslähtökohtansahan on juuri geeniainek- 
sen monenkirjavuus myös Homo sapiensin- piirissä. (Tästäkin mi- 
nä Posiolla puhuin.) Eli kansanomaisesti sanottuna: ihmiskunta 
olisi tietysti kauhistuttava, jos se sisältäisi vain konstikkaita nero- 
ja. 

Entä sitten se natsismi? Jokainen biologian ylioppilas jo tietää, 
että natsismilla ja biologialla on eräs yhteinen kulmakivi, darvi- 
nismi — riippumatta siitä, että natsit liittivät oivallukseen monia 
hourupäisyyksiä, rotumystiikkoineen kaikkineen. Sen sijaan sosi- 
alismin oikeudenmukaisuus- ja tasa-arvoisuusopeissa ei biologin 
silmin ole mitään päätä eikä häntää. Sille ei P. Linkola eikä ku- 
kaan muukaan mahda mitään vaikka kuinka haluaisi. Jos A:ssa 
on jotakin hyvää, B:ssä ei mitään, kumpi on parempi? Vastaus 
tässä tapauksessa: molemmat täyttä roskaa. Sen sijaan C = sa- 
nanvapaus, asioiden objektiivinen ja sitoutumaton pohtiminen, 
on arvo josta minä pidän kiinni. 


Mitä lohdutonta palturia Phtirius muuten puhuu P.L.:n puoluepolitiikasta? Mi- 
nua toivottomammin sitoutumatonta henkilöä ei ole olemassa. Mikä kasku on tä- 
mä puhe SMP:stä? Voin iloisesti paljastaa vaalisalaisuuden ja kertoa, että olen pit- 
kän elämäni aikana äänestänyt kolme kertaa. Kunnallisvaaleissa äänestin kerran 
Kuhmoisissa eläinlääkäri Ilkka Alitaloa (kokoomus), koska hän piti itsenäisyys- 
päiväpuheen luonnonsuojelusta. Hän pääsi valtuustoon eikä sen koommin tehnyt 
mitään luonnonsuojelun hyväksi. Valtiollisissa olen äänestänyt kahta henkilökoh- 
taista tuttavaani Reijo Wileniusta ja Pehr Charpentieria (molemmat sattumalta 
kepun ehdokkaita). Charpentierin Pekka sai muistaakseni parituhatta ääntä, mut- 

ta Steiner-koulun ja Kriittisen korkeakoulun Wilenius ei onnistunut saavuttamaan 
”työläisten ja kansan” luottamusta ja sai 171 ääntä. Olen päättänyt vast'edes ää- 
nestää vain jos joku ilmiömäisen kaunis nainen on ehdokkaana, puolueesta riippu- 
matta. 


Ekologia ja etologia 

Sitten vakava varoitus: älkää tulko nolkkipojat neuvomaan mi- 
nulle ekologian, etologian, kannansäätelymekanismien tai ihmi- 
sen yhteiskunnallisen käyttäytymisen lainalaisuuksia, se on samaa 
kun antaisitte ohjeita Päijänteen siiankalastuksesta. Juuri näitä 
asioita olen tutkinut 25 vuotta Utöstä Mieraslompoloon, Valas- 
saarilta Ilomantsiin, autonkuljettajista ja paperityömiehistä vuo- 
rineuvoksiin, mökkiläisistä kartanonherroihin, pitänyt yhteyttä 
maan eturivin eläinekologeihin ja etologeihin ja lukenut palstape- 
ninkulmia muista yhteiskunnista. Jos mistään tässä maailmassa 
olen selvillä, niin juuri ihmisyhteiskuntien valtarakenteista. Ja ne- 
hän eivät ikinä ole mikään syy vain seuraus — painakaa tämä mie- 
leenne —, ne ovat tiettyjen ihmiselle ominaisten nokkimisjärjes- 
tys- tai hierarkiakaavojen mukaan Homo sapiens -populaatioissa 
vääjäämättä tapahtuvia ryhmittymisiä. Jos me tunnemme sellaiset 
muuttujat kuin väestötiheys, tekninen taso 1. aineelliset mahdolli- 
suudet, ympäristöstä ja ilmastosta riippuvat antropologiset erot 
eri populaatioissa, niin me osaamme ennakoida väestöjen käyt- 
täytymisen eri tilanteissa Suomessa, Chilessä, Kyproksella, Irlan- 
nissa tai Vietnamissa juuri yhtä tarkasti kuin talitiaisen tai lehto- 
pöllön pesinnän kulun, lajinsisäiset aggressiot ja niistä seuraavien 
vaellusten intensiteetin kunakin vuonna silloin jos tunnemme läh- 
tökannan suuruuden, kulloisetkin ravintovarat ja ilmastotekijät. 
Älkää Phtiriuksen pojat tulko Luonto-Liittoon väittämään, että 
ihmisen ymmärtämiseen on olemassa muuta tietä kuin lajin kehi- 
tyshistorian ja eläinetologian tarkastelu, te joudutte älyllisesti sel- 
laiseen suohon josta ei ole ylöspääsyä. 

Kuka on syypää siihen, että valkoselkätikalta viedään meillä 
viimeiset vanhat koivikot? Tehdaspuu, Enso-Gutzeit, KOP, Virk- 
kunen, Makkonen, Rosenlew, Wallenberg, Krupp, Unilever, Ge- 
neral Motors, IBM, United Fruit Company, vai CIA? Pysykää ju- 
maliste sosialistikerhoissa puhumassa tuota soopaa, mutta älkää 
tulko Luonto-Liittoon kertomaan lapsille satuja. Valkoselkätikka 
häviää sen vuoksi, että metsänomistaja haluaa vaihtaa rättisitikan 
ja tipparellun Saabiin ja Volvoon ja puuseen ja saunan sisäves- 

saan, kylpyhuoneeseen ja keskuslämmitykseen, että paperityöläi- 
selle ei riitä 10 mk tunnilta vaan hän vaatii viisitoista, että puuta- 
varajunan veturinkuljettaja, vaihdemies, insinööri ja konttoristi 
haluavat määrättömän määrän japanilaisia ja saksalaisia koneita 
ja rakkineita, joiden suunnittelussa ja toimittamisessa liike- ja 
mainosmiehet (nuo suuret manipulaattorit) ovat hätää kärsimäs- 
sä, kun eivät tahdo pysyä kuluttajan läähättävien vaatimusten 
mukana. 

Miten te voitte väittää voivanne harjoittaa luonnonsuojelua tai 
edes ympäristönsuojelua, kun ette käsitä rahtuakaan mitä vastaan 
te taistelisitte? Kuka verisimmin vastustaa kaikkia niin luonnon- 
kuin ympäristönsuojeluhankkeita Suomessa, Koilliskairasta al- 
kaen? Yhteisötasolla niitä vastustavat palkannauttijain ammatti- 
järjestöt, SAK etunenässä, yksilötasolla 95 % niistä tavallisista ih- 
misistä joita te tapaatte junassa, kapakassa, konepajalla, valimos- 
sa ja toimistossa. Tulkaa puhumaan virkistysalueista ja hakkui- 
den rajoittamisesta Kuhmoisten, Lestijärven, Sodankylän kun- 
nanvaltuustoon tai kirkonkylän baariin, teitä lyödään turpiin. Et- 
tekö te tiedä, että SAK (= Suomen duunarit) vaati keväällä 1974 
vakauttamissopimukseen sakkoveroa niille viimeisille metsän- 
omistajille, jotka eivät pane puuta kiertämään” — samoille, 
joille Suomen Luonnonsuojeluliitto jakaa kunniakirjoja isän- 
maan äidinkasvojen viimeisinä varjelijoina ja joiden varassa mei- 
dän luonnonystävien elämänkipinä roikkuu? Mitä te yleensä tie- 
dätte? 

Miksi te ette suostu katsomaan ympärillenne ja tutkimaan his- 
toriaa? Mistä maapallon laajuinen ekologinen kriisi lähti liikkeel- 
le? Oliko sitä linnanherrojen ja feodalismin aikana? Esiintyykö si- 
tä siellä missä ihmisväestöissä vallitsee köyhyys ja kurjuus? Ette- 
kö te pääse iti unelmistanne ja voi nähdä, että ekokatastrofiin 
vaikuttaa vain neljä muuttujaa: väestön suuruus, sen alueellinen 
hajonta (mitä tasaisemmin jakaantunut asutus, sen pienemmät 
ympäristövauriot), sen keskimääräinen varallisuus 1. kulutuskyky 
ja kulutuskyvyn jakaantuminen: mitä tasaisemmin varallisuus ja- 
kaantuu, sen suuremmat ympäristövauriot. Jokainen joka ha- 
luaa, käsittää, että vuorineuvos ei pysty ajamaan kymmenellä au- 
tolla yht'aikaa eikä asumaan kymmentä kesähuvilaa, hänen on 
pakko ostaa kirjoja tai taidetta tai ylläpitää huorahaaremia tai 
ryypätä viskiä, jotka kaikki kuluttavat vähän luonnonvaroja. 

Mutta kun hänen tulonsa jaetaan yhdeksälle vähäväkiselle, niin 
kyllä menee terästä ja bensaa ja kyllä jätevuoret paisuvat. Ekoka- 
tastrofin pääsyynä on suurten väestöjen vaurastuminen — vaikka 
sitten P. Linkola ja Phtirius itkisivät yhdessä tämän asian järkyt- 
tävyyttä. On ehkä hirveää mutta totta, että ekologin on pakko ol- 
la anti-demokraatti, — ellei hän ole opportunisti tai hullu. Mutta 
olkoot minun puolestani kaikki muut demokraatteja, mikään ei 
ole liikuttavampaa kuin työläisten ja kansan puolesta puhuminen, 
eikä mikään nyky-Suomessa varmempi suosion ja karrieerin tae. 
Tietysti minä myönnän, että yhteiskunnallisilla järjestelmillä- 
kin voi ekologisessa suhteessa olla eroja, mutta ne ovat hiuksen- 
hienot. Posion konferenssissa me Teuvo Suomisen ja Urpo Häyri- 
sen kanssa mietiskelimme, mahtuuko maailmaan paremmin 5 mil- 
jardia ekologia kuin 5 miljardia ekonomia, jos näiden varallisuus- 
taso on sama. Päädyimme siihen, että eroa on, mutta se on ekolo- 
gien hyväksi hyvin vähäinen. Onhan esitetty laskelmia siitä miten 
paljon luonnonvarain riistoa ja saastekuormitusta jätteiden ke- 
räys ja uudelleen kierrätys, puhdistus- ym. toimet voisivat keven- 
tää, ja prosenttiluvut ovat kovin pieniä. Tietysti esimerkiksi Tal- 
linnan yllä lepäävä savusumu ja Tallinnan kuvaamattoman saas- 
taiset rannat olisivat samankokoisissa kapitalistimaiden teolli- 
suuskeskuksissa mahdottomia, eivätkä meidän Osaramme, Kuu- 
selamme ja Arnkilimme voi muuta kuin uneksia niin hirveästä 
avohakkuuraiskiosta, uustundrasta, kuin itärajan takana Värriö- 
tunturilta nähtynä. Mutta yleisesti ottaen kapitalistimaat lyövät 
luonnon ja ympäristön tuhoamisessa veljenkättä sosialistimaiden 
kanssa. Tiedämme, kuinka auliisti Citroen, Fiat ja Volkswagen 
antavat Neuvostoliiton anomaa apua, jotta tämäkin saadaan 
muutetuksi samanlaiseksi peltiromun ja pakokaasujen helvetiksi 
kuin muutkin vauraat maat. Ja meidän U. Kekkosemme, tuo ym- 
päristönraiskaajien edusmies, palaa joka toiselta Neuvostoliiton 
matkaltaan salkussaan uusi sopimus, jolla suomalaiset voivat 
osallistua Euraasian keuhkojen, viimeisten metsäerämaiden, py- 
hän taigan tuhoamiseen: milloin Pääjärvi, milloin Tuloma, mil- 
loin Brjanskin metsäkombinaatti. (Ja Suomen kansa hurraa!) 


Henkilökohtaisuudet 


Sitten ne henkilökohtaisuudet. Tämä on tästä eteenpäin syytä painaa petiitillä, 
mutta olkoon menneeksi: biologille jos kenelle on selvää, että henkilön ympäristö 


190 


ja tausta vaikuttaa hänen katsomuksiinsa. Minulla ei toki ole ”ollut tapana” kiis- 
takysymyksissä puuttua henkilökohtaisuuksiin, mutta kerran olen tosiaan käyttä- 
nyt tätä menetelmää, nimittäin kalaelohopeakiistassa. Silloin ei näet mielestäni mi- 
tenkään saanut selitetyksi kalaravintorajoituksia ajaneen Pekka Nuortevan (tuon 
tutkijan, josta alkuhankaluuksien jälkeen on sittemmin kehittynyt eräs terävimpiä 
ympäristön- ja osaksi jopa luonnonsuojelijoitamme) viettymystä ravintohygieni- 
siin hullutuksiin ilman yksilöpsykologista tarkastelua. 

Tuosta kalaelohopeasta sivumennen: kuinka voi Phtirius vuonna 1974 tästäkin 
asiasta kirjoittaa noin päättömästi. Tämä jupakkahan lopulta — kalastajien ja 
kansantalouden kokemien miljoonamenestysten jälkeen — päättyi kalastajien täy- 
delliseen 3—0 voittoon. ”Saastuneita”* kaloja syödään nyt niin kuin ennenkin, vii- 
meisetkin pelästytetyt kuluttajat palailevat vähin äänin kalansyöjien joukkoon. 
Elohopeahysteerikot ovat vetäytyneet loukkoihinsa — sen jälkeen, kun loputto- 
malla kärsivällisyydellä vaatimani pohjalieteanalyysit vihdoinkin saatiin ja todet- 
tiin, että metyylielohopeapitoisuudet ovat paikoin (esim. Päijänteessä) olleet 300 
vuotta sitten jopa suuremmat kuin nykyisin. Jotta skandaali ei olisi ollut niin täy- 
dellinen, lääkintöhallitus tosin määräsi rajoituksia pienelle alueelle Kymijoen suu- 
hun — vaikka sielläkin Työterveyslaitoksen perinpohjaisten tutkimusten mukaan 
riskiraja alitettiin 10-kertaisesti. Se siitä. 

Henkilön tarkastelu ei siis menetelmänä ole välttämättä tuomittava. Mutta pitää 
toki tarkistaa yksityiskohtien paikkansapitävyys. Phtirius on ruvennut rakenta- 
maan myyttihahmoa pelkän pahansuovan mielikuvituksen pohjalta ja kietoutunut 
täydelliseen valheiden verkkoon. Puolustukseksi ei riitä, että oma riemuni oli 
eräällä kohden valtaisa. Juttu sattui tulemaan juuri ajankohtana, jolloin en kuu- 
kausiin ollut ehtinyt muistaakaan julkisia osallistumisia. Pakahduttavat syyskii- 
reet, heinän sisäänajo, kaurojen kaato, talven polttopuista ei kurjistuvalla maa- 
seudulla tietoakaan, ei rahallakaan; ainoa toivo, rantojen ajopuut, toivottomasti 
tulvan alla ja pajukkojen uumenissa. Kaiken aikaa kalastuksen korkeasesonki, vä- 
hintään 12 tunnin soutu päivässä siian kimpussa — ja puolukat ja sienetkin pitäisi 
ehtiä haalia. Kalvavat taloudelliset huolet tässä kalastajan uudessa kriisissä: ver- 
kot, polttoaineet nousseet vuodessa 100 %, kalan hinta 4 %. Sitten vielä lomassa 
800 linnunpöntön pakottava syyspuhdistus ja kesän linturengastusten täyttäminen 
noille kirotun kirotuille uusille ATK-lomakkeille, kymmenien tuntien urakka. Ja 
moottori seisoo yhä kesäpukeilla, kun jokaikinen seudun mekaanikko on muutta- 
nut Ruotsiin tai Helsinkiin; tallin permanto romahtanut ja hevosta uhkaamassa 
selkärankavika, asuinrakennuksen lattia mädäntynyt tomuksi, jalka läpi lattiapa- 
hin joka toisella askeleella. Ja eukko haukkuu ja lapset marisevat — kaiken kaik- 
kiaan asiat niin päin helvettiä kuin ikinä voivat olla. Sitten minä yht'äkkiä näen 
painetusta sanasta olevani julkkis, joka paistattelee televisiossa ja lehtien kansiku- 
vissa (ja näenkin tosiaan oman hivelevän kauniin kuvani Molekyylissä)! Olen tä- 
män huikean kontrastin muistaessani järvellä uudestaan ja uudestaan purskahta- 
nut nauruun, niin että vaimoni luulee minua vielä entistäkin omituisemmaksi. Ikä- 
vä vain, että tämän hirtehishuumorin koko syvyyden voin ymmärtää täysin vain 
minä itse. 

No joo. Nyt typerää, mutta Phtiriuksen auttamatta provosoimaa henkilöhistori- 
aa. Isäni oli aivan oikein hyväpalkkainen virkamies, mutta sattui harkitsemaan 
kuolinajankohtansa huonosti, jätti jälkeensä kolme 5—12-vuotiasta lasta ja suu- 

ren henkivakuutuksen, jonka 1940-luvun inflaatio nielaisi suuhunsa; rippeillä saa- 
tiin sentään virka-asunnosta häädetylle perheelle todellinen slummiasunto pimeän 
Laivanvarustajankadun varrelta. Leskiäiti työskenteli koko lapsuuteni ja nuoruu- 
teni ajan laboranttina palkalla, joka ostovoimaltaan jäi reippaasti alle nykyisen 
laissa säädetyn minimipalkan. Koko kouluajan häpesin voimistelusalin pukuhuo- 
neessa paikattuja alusvaatteitani enkä koskaan kehdannut luokkatovereille tun- 
nustaa, että olin vähävaraisuuden takia vapaaoppilas, vaan valehtelin joka vuosi 
maksupäivänä, että isosiskoni vie minunkin maksuni. On totta — johonkuhun 
muuhun verrattuna — että selustatukena oli varakas suku, joka luultavasti olisi 
pakkohuutokauppatilanteessa tullut apuun — mutta eihän se lapsen todellisuuteen 
mitenkään vaikuttanut. On myös totta, että luonnontutkijan koko häikäilemättö- 
myydellä lypsin leskiäidiltä vielä kesälomarahat enkä koskaan, en silloin enkä 
myöhemmin, ole lintujen pesimäaikana tehnyt päivääkään ansiotyötä (ja siitä on 
tietysti jokaisessa maastobiologin pidettävä kiinni, hinnalla millä hyvänsä). Mutta 
tämä tiesi käytettynä ostetun polkupyörän epätoivoisia korjauksia ja eväiksi kau- 
raryynejä ja ohraleipää, ohraleipää ja kauraryynejä. Jokin jäätelötötterö tai lim- 
sapullo oli noina vuosina tavoittamaton unelma. 

On totta, että äitini — vanhoilla päivillään perinnön kautta ja eläkkeiden paran- 
nuttua vaurastuneena — rahoitti puolet 8500 mk maksaneesta kotimökistäni, osal- 
listuipa vielä kerran samansuuruisella summalla lisärakennuksen kustannuksiin. 
Tämä on tietysti kovin vähän verrattuna keskimääräiseen suomalaiseen mökkiläi- 
seen ja kalastajaan, joka saa vanhemmiltaan perintönä niin ammattitaidon, kiin- 
teistön kuin alkuun tarvittavan kalustonkin. Koko ikäni olen perheineni kuulunut, 
vuodentulosta riippuen, tulotilastojen mukaan 10 tai 20 vähävaraisimman väes- 
töprosentin joukkoon. Mitä tulee sanontaan ”ilmoittaa ammatikseen kalastaja”, 
niin minä ja vaimoni kuulumme vuodesta 1962 tässä maassa puhtaimpiin ammatti- 
kalastajiin, joiden sivutulot — nuo satunnaiset kirjoitus- ja esitelmäpalkkiot, puo- 
lukkatulot jms. — näyttelevät huomattavasti pienempää osaa kuin kalastajilia kes- 
kimäärin. Vuositulomme ovat varsin tarkoin 20—25 % teollisuustyöläisen keski- 
vuosituloista (työtunteja on meillä toki paljon enemmän). Kaikki veropaperit ja 
tositteet ovat milloin hyvänsä Phtiriuksen nähtävissä. 

Kiinnostavampi ja yleisluontoisempi on Phtiriuksen näkemys julkkiskultista. 
Minä en tunne yhtään Dannya, Freddyä enkä Lenitaa, mutta olettaisin, että todel- 
linen tilanne voi olla heidänkin kohdallaan sama kuin sellaisen ulkorenkaan pik- 
kujulkkiksen kuin minun: ei heidän tarvitse eväänsä väräyttää muulloin kuin tor- 
juakseen lähentelijöitä. Meillä on valtaisa viihdelehdistö ja suuri radion ja televisi- 
on toimittajakunta, joka saa leipänsä siitä että keksii jutun juurta, kyllä he ovat 
kuin haukat jokaisen kimpussa josta kuvittelevat vähänkin saavansa tekstiä ko- 
koon. Minua ovat haastatelleet eräät omat ystäväni ja koulutoverini, joilta on ai- 
van mahdoton kieltäytyä, tai jokin henkilönä herttainen toimittaja on onnistunut 
muuten väräyttämään jotakin sopivaa kieltä minussa — tuskin niinkään itserak- 
kauttani kuin yksinkertaisesti seurustelunhalua jonakin pimeänä ja yksinäisenä 
talvikuukautena. Mutta olen myös ollut luja ja vastannut haastattelupyyntöihin 
päättäväisesti kieltäen. Mitä silloin tapahtuu? Toimittaja ja valokuvaaja marssivat 
ehdottamanaan päivänä pirttiin naama yhtenä aurinkona ja tervehtivät kuin mus- 
talaiset: hai, tultiin kuitenkin. Heh heh, onpa hauska tavata.” Aja nyt sitten 200 
kilometrin takaa tulleet ihmiset ulos — ei minulla ole siihen luontoa. Kyllä heille 
on puolipakko teet tarjota ja jotakin rupatella. Joukossa on sitten sellaisia toimit- 

tajia, jotka valittelevat: Olis mulla mankkakin, mutta se meni epäkuntoon, mut 
ta kyllä minä muistan asiat oikein.” Sovitaan ja lyödään kättä päälle, että hän lä- 
hettää käsikirjoituksen tarkistettavaksi. Sitä ei tietenkään kuulu, mutta sensaatio- 
juttu ilmestyy tähän tyyliin: siellä se Linkola möllöttää, pieksää lapsiaan, syö su- 
denlihaa ja juo käärmeenverta. Itse itsensä mainostamiselta säästyy kyllä takuulla, 
Phtirius! 

Yhden ainoan ja jyrkän poikkeuksen olen tehnyt yllä kerrotusta, nimittäin ka- 
laelohopeahälyn aikana. Silloin todella otin itse yhteyttä sekä lehdistöön että tele- 
visioon, koska mielestäni oli kysymys vuosisadan törkeimmästä hyökkäyksestä 
suomalaista luontaistaloutta, ainoiden riittävien uusiutuvien luonnonvarojemme 
hyväksikäyttöä ja sitä kautta luonnonsuojelua vastaan — yhtä kammottavasta 
erehdyksestä kuin jos joku ryhtyisi julistamaan, että metsämarjoissamme ja sienis- 
sämme on liikaa kadmiumia tai lyijyä ja että ne pitää panna myyntikieltoon. 

Mitä ne ovat ne ”useat kohtalaisen menekin omaavat kirjalliset tuotteet??? Jol- 
lette tarkoita jäsenyyttä Suuren Lintukirjan ja Pohjolan Lintujen toimituskunnas- 
sa, ei niitä ole kuin kaksi. Aseistakieltäytymiseen kehottavan pamfletin aikanaan 
rahoitin ja painatin ystävieni tuella itse (ja se olikin kallis pieti, lintuasemahavain- 
noitsijan päivärahoilla maksettuna). Sitten on yksi lehtikirjoituskokoelma, josta 
tosiaankin on herunut muutama tuhatlappunen. 

Phtiriuksen kaikkein yllättävin huomio on se, että olen kiertänyt liiaksi puhuja- 
matkoilla — tämä oli jutussa sellainen näkökulma jota en tosiaankaan koskaan 
ole tullut edes ajatelleeksi. Kiitos siitä, Phtirius. Olen 20 vuotta kantanut, muun 
stressin lisäksi, kalvavaa huonoa omaatuntoa siitä, että joudun jatkuvasti rakas- 
tettavien ja fiksujen ihmisten osallistumispyyntöihin vastaamaan samalla nuotilla: 
en jaksa, en ehdi. Olen ponnistautunut pitämään hyvin tasaisesti 2—4 alustusta tai 
puhetta vuodessa ja ihaillut suunnattomasti niitä todellisia osallistujia ja vaikutta- 
jia (jotakuta Yrjö Kallista, Matti Kuusta, L.A. Puntilaa, Arvo Turtiaista), jotka 
tosiaan jaksavat noita maailman raskaimpia puuhia harrastaa, — puhumattakaan 
poliittisista matkapuhujista tai matineoissa kiertävistä kirjailijoista. Olen kanta- 
nut huonoa omaatuntoa vielä siitäkin, että olen valinnut tilaisuuteni aika kyynilli- 
sesti — sen mukaan, miten uusi tai mielenkiintoinen ko. paikkakunta on tai mitä 
jännittäviä henkilökontakteja on tarjolla. En minä totta puhuen sille huimankal- 
liille Posion konferenssimatkallekaan olisi lähtenyt, ellei ensinnäkin Reino Rinne 
olisi niin suurenmoinen ihminen ja henkisiltä ulottuvuuksiltaan niin huimaavasti 
”työläisistä ja kansasta” poikkeava, ja ellei hän toiseksi olisi maalaillut niin hou- 
kuttelevia kuvia Kitkan saarestaan muikkunuotanvetoineen kaikkineen. Vanhan 
lukkarinrakkauden pohjalta ovat Luonto-Liiton tilaisuudet olleet minulle aina eri- 
koisasemassa — niin päättömiä uhrauksia kuin tuollaiset matkakorvauksiin rajoit- 
tuvat työpäivät kymmenien tuntien valmisteluineen perheenisälle merkitsevätkin. 

Sama pätee myös lehtikirjoituksiin — niitäkin olen aina jaksanut kyhätä hävet- 
tävän vähän. Esim. naistenlehtiin en, Phtirius, koskaan ole kirjoittanut, mitä pi- 
dän erityisen raskauttavana, siksi tärkeitä ja korkeatasoisia vaikuttajia ne ovat. 
Naistenlehtien toimittajat ovat kylläkin tätä puutetta korjanneet. Miestenlehdet 
(Jallu, Cocktail, Jermu jne.) sen sijaan eivät todellakaan koskaan ole olleet kiin- 
nostuneita henkilöstäni enempää kuin ekologisista ongelmistakaan, mistä johtu- 
neekin. Ainoat lehdet, joista periaatteellisesti pysyn erossa, ovat uskonnolliset leh- 
det (Kotimaa, Kansan Uutiset, Soihtu, Sana, Tiedonantaja, Uusi Tie jne.), koska 
ne lankeavat järkiperäisen keskustelun ulkopuolelle. 

Mikä sitten on todella tämän Luontoliittolaisen P. Linkolan ke- 
hitys 1970-luvulla? Valitettavasti siihen kuuluu hiukan kärttyisä 
autoritäärinen sävy silloin kun vastassa on totaalinen hölmöys. 
Väkivalta on tullut mukaan eräänä teoreettisena matkaisumallina 
— aivan niin kuin on käynyt Sadankomiteassakin. Ajat muuttu- 
vat, me niiden mukana. Mutta ennen kaikkea siihen kuuluu selvä- 
näköisyyden ja ekologisen ja yhteiskunnallisen tietämyksen val- 
taisa karttuminen. Monenlainen nuoruuden hihhulismi ja löysä 
idealismi on karissut ja ennen kaikkea halu mielistellä yleisöä ka- 
donnut — ruma sana sanotaan niin kuin se on. Täytyyhän tässä 
maassa jonkun puhua tottakin, demagogeja meillä on riittävästi 
— ja niitä, jotka puhuvat sitä mitä ”työläiset ja kansa” haluavat 
kuulla. Aniharva biologi voi asemassaan puhua suutaan puhtaak- 
si — kenen velvollisuus se olisi ellei minun riippumattomassa ase- 
massani? Kauppiaani tuskin kieltäytyy välittämästä kalojani ja 
Jämsänkosken Liikenne niitä kuljettamasta, vaikka lehdet kirjoit- 
taisivat mitä hyvänsä. Ja Kuhmoisten raitilla ja varsinkaan Päi- 
jänteen selällä ei ole montakaan stalinistihuligaania huutamassa, 
että tuolla se natsiroisto menee. 

Mutta voi voi Phtiriuksen pojat — minkälainen on teidän kehi- 
tyksenne 20 seuraavan vuoden aikana, kun alku on noin surkea? 
Typeryys ja tyylittömyys ovat kuolemansyntien kärkitiloilla. 

Polemiikin jälkilämmittelyä 


(1974) 


Toimitus lähetti minulle kopion Phtiriuksen jatkopuheenvuorosta 
pyytäen vielä kommenttiani samaan numeroon. En minä kyllä oi- 
kein enää jaksa enkä ehdikään taas tällä erää kovin huolellisesti 
syventyä tähän juttuun; ihminen on niin lyhytjännitteinen. 

Totta puhuen minua kuitenkin kiinnosti, siitä huolimatta että 
tällainen julkinen polemiikki tietysti on suunnattu etupäässä luki- 
joille, pedagogisessa mielessä nähdä, voiko tuollainen perusteelli- 
nen opetussaarna kuin viime numeroon kyhäämäni sytyttää mi- 
tään uinuvaa järjen valoa aivan toivottomalta näyttävässä pimey- 
dessä, tässä Phtiriuksessa itsessään, tässä mystillisessä hahmossa, 
jota minä saarnaani kirjoittaessani pidin toimituksellisena tai hal- 
lituksellisena kollektiivinimimerkkinä, mutta josta nyt peruutus- 
ten jälkeen ei saa sitäkään vähää selkoa. Jonkinasteinen ryhmä- 
työ, useampi kokki, minusta kuitenkin vaikuttaa luultavimmalta 
päätellen sopan tasosta. Mehän tunnemme tuon Homo sapiensille 
ominaisen kaavan: yksilöt enemmän tai vähemmän tervejärkisiä, 
ryhmissä rupeaa jo fiiraamaan, kansakunnat ja yhteiskunnat täy- 
sin mieltä vailla. 

Kai minussa on jonkinmoinen opettaja mennyt hukkaan, sillä 
ei tämä enää ihan epätoivoiselta näytä, tässähän on melkein jo 
keskustelun makua. Ilahduttavasti Phtiriukselle näyttää hitaasti 
valkenevan luonnon- ja ympäristönsuojelun käsitteellinen ero. 
Luonnon esteettisten ja elämyksellisten arvojen vaalinnan ja mai- 
semansuojelun kuuluminen ympäristönsuojeluun on aivan oikea 
huomio. Phtirius voi vielä jatkaa opintoja miettimällä käsitteiden 
luonto”, ”elollinen luonto’ merkitystä yleiskielessä (luonto = 

kaikki se mikä ei ole ihmistä, hänen kulttuuriaan, tekoainesta). 
Konkreettisten tapausten kohdalla luonnon- ja ympäristönsuoje- 
lun intressit voivat olla joko yhteneväiset tai jyrkästi vastakkaiset, 
kuten olen monesti selvittänyt. 

Paljonkin järkeä on Phtiriuksen toteamuksessa, että olennaisia 
ovat ratkaisumallit ja toimintaohjeet luonnonsuojelulle nyt ja täs- 
tä eteenpäin. Vain tässä poleemisessa yhteydessä huomautus ei ole 
järkevä: juuri tästähän koko minun vastineessani oli kysymys — 
siitä, että täytyy tuntea syy-yhteydet, ihminen ja yhteiskunta, en- 
nen kuin toiminta voidaan aloittaa. Phtiriuksen pohjalta niin 
luonnon- kuin ympäristönsuojelutoiminta menee päin mäntyä. 
Tieteellinen ajattelutapa sitä paitsi vaatii pidettäväksi mielessä 
senkin mahdollisuuden, ettei mitään ratkaisumalleja ole, ettei 
luonnonsuojelun hyväksi ole mitään tehtävissä. Ja joka tapauk- 
sessa on luonnonsuojelun kannalta parempi istua kädet ristissäkin 
kuin edistää luonnon tuhoutumista nopeuttavia hankkeita (esi- 
merkkeinä kansanvallan lisääminen, tulontasoitushankkeet, kehi- 
tysmaiden avustaminen). 

Aivan hölynpölyä on, että ””luonnonsuojelutoimet toteutetaan 
siten, että niiden yksityisille ihmisille tuottamat haitat 
korvataan”. Tämähän on sanasta sanaan Raimo Ilaskiven härän- 
pylly-logiikkaa: luonnonsuojelua voidaan edistää vain jos elintaso 
on niin korkea, että saadaan varoja luonnonsuojelutoimiin. Eko- 
logi tietysti käsittää, että mitään varoja, elintasoa, ei ihmisillä ei- 
kä yhteiskunnilla ole muuta kuin luonnonvaroista otettuina. Jos 
esimerkiksi susivahingot korvataan poronhoitajille verovaroista 
ilman, että veronmaksajien reaaliansiota ja kulutuskykyä lain- 
kaan alennetaan, nämä varat on kiskottava jostakin muualta 
luonnosta, esimerkiksi tehostamalla entisestäänkin, aina vain, 
puuntuotantoa, ja siten toisten eläinten elintilaa tuhoamalla. Tä- 
mäntyyliset luonnonsuojelutoimet ovat puhtaasti näennäisiä, 
pelkkiä siirtoja luonnonraiskauksen momentilta toiselle. Ne ovat 
sellaisia luonnon- ja ympäristönsuojelun voittoja (joihin Ismo 
Hölsäkin Molekyylissä hauskasti viittaa) kuin paljon kohuttu 
Thames-joen puhdistaminen: valtavilla kustannuksilla, kuljetus- 
kalustolla ja energian hukalla on saatu joki puhtaaksi ja siirretty 
saasteet jonnekin muualle, lähinnä arvattavasti ilman saasteiksi 
— ilman että saasteita aiheuttavaa tuotantoa tai kulutusta on mi- 
tenkään supistettu. Elikä ekologin sanoin: ”sekä luonnon- että 

ympäristönsuojelutoimet voidaan toteuttaa ainoastaan siten että 
yksityisten ihmisten aineellinen toimeentulo kaventuu”. Koeta 
oppia tämäkin, Phtirius. 

Luonnonsuojelusissipuheet ovat todellakin, eivät välttämättä 
lapsellisia, mutta puhdasta spekulaatiota Suomessa, jonka nuori- 
sosta ei ole uhrautujaksi ja riskeeraajaksi, sehän on Luonto- 
Liitossakin nähty. Vain hullut arabit Mustine Syyskuineen, etelä- 
amerikkalaiset Tupamaros-järjestöineen, Japanin älymystöopis- 
kelijat Punaisine Armeijoineen ja kaappauksineen, jokin saksa- 
lainen Baader-Meinhof-ryhmä nousevat kapinaan. Suomalainen 
radikaali kirjoittaa lehteen ja valittaa kaverilleen, että katerpillari 
tekee suolla ruman näköistä jälkeä ja pitää ilkeää rymisevää ään- 
tä. Eli, niin kuin Phtirius sanoo, käyttää hyväkseen sanan- ja ko- 
koontumisvapautta. Niin kauan kuin Luonto-Liitto saa pitää ko- 
kouksia, luonnolla tietysti pyyhkii hyvin, ei siinä mitään dramaat- 
tista hätäilyä tarvita. 

Niin, suomalainen Luonto-Liiton nuori kyttää hyvää paikkaa 
ympäristönsuojelun hallinnossa, niitähän aukeaa kuin sieniä sa- 
teella, tai hän tutkii vesien saastumista, tutkii, tutkii ja tutkii. Jos 
samanaikaisesti maailma kaatuu päälle, niin juokseehan ainakin 
hyvä palkka viimeiseen saakka. Rettelöinti ja väkivalta? — ei kii- 
tos, nehän ovat noiden puliukkojen alaa tuolla puistoissa. 

Eliittikiistaan huomautan, että aatelisto ja papisto 70 vuotta sit- 
ten olivat täydellä syyllä huolissaan Suomen niin kuin muidenkin 
kansojen tulevaisuudesta, ja reagoiva ihminen on monin verroin 
huolissaan tällä hetkellä. Tämähän on itsestäänselvyyksien itses- 
täänselvyys: jos ihmisten enemmistö tietäisi mikä sille on hyväksi, 
niin maailmahan olisi paratiisi eikä suinkaan tämän näköinen. 

Ja mitäs älliä tässä nyt on, ettemme voisi kunnioittaa työväen- 
aatteen marttyyrien uhrivalmiutta, uskoa ja intoa, vaikka tiedäm- 
mekin heidät luonnonsuojelun vihollisiksi. Eiväthän useimmat 
heistä varmasti ole edes osanneet ajatella näitä ekologisia syy- 
yhteyksiä, eikä heiltä sitä kohtuudella voida edes vaatia. Ovathan 
ne jopa Luonto-Liitossa toimivalle Phtiriukselle täyttä hebreaa. 

Kansantalouden alalla me nähtävästi voimme päästä Phtiriuk- 
sen kanssa yhteisymmärrykseen: kansalla pitää olla niin niukasti 
varoja, että ne riittävät (enintään) ruokaan, vaatetukseen, tervey- 
teen, eivät moottoriurheiluun, uima-altaisiin jne. Jos ylimääräistä 
kansantuloa kertyy, se on kasattava mahdollisimman harvoille, 

jotta esineen- ja tavarankulutus minimoidaan. 

Väestönkasvuongelmasta, tuosta maapallon ydinongelmasta, 
joudun jälleen kerran muistuttamaan, että syntyvyyden alenemi- 
sen ja aineellisen hyvinvoinnin korrelaatio on täysin kyseenalai- 
nen. Yhdysvaltain syntyvyys on maailman korkeimpia, Robert 
Kennedyn 8 lasta eivät ole suinkaan kuriositeetti, vaan suuri lapsi- 
katras on varakkaan yläluokan statussymboli. Sen sijaan tulevai- 
suusshokki, 20-——30-vuotiaiden ikäluokkien pessimismi tulevai- 
suuden edessä, on todettu tehokkaaksi syntyvyyslukujen alenta- 
jaksi. Tällä kohden joku Paul Ehrlich, tai omalta vähäiseltä osal- 
taan joku P. Linkola, voi tuntea tyydytystä jos on onnistunut va- 
kuuttavasti maalailemaan tulevaisuuden kauhuja, ekokatastrofi- 
näköaloja. Hän on silloin siirtänyt omaa ennustettaan hiukan 
tuonnemmaksi. 

En minä suinkaan tarkoittanut, että Neuvostoliitossakin on 
saasteongelmia. Minä tarkoitin, että yhteiskunnassa, joka kokoaa 
kaikki resurssinsa ”'sosialismin rakentamiseen”', talousjärjestel- 
mänsä voiman osoittamiseen niin maapallolla kuin avaruudessa, 
ja jossa aineellisten arvojen ensisijaisuus on virallisin opinkappa- 
lein sinetöity, luonnonsuojelu jää kokonaan jalkoihin ja ympäris- 
tönsuojelukin on vääjäämättä myös teoriassa (eikä vain käytän- 
nössä kuten kapitalistimaissa) alisteinen muille tärkeämmille int- 
resseille. Sieltähän puuttuu se ainoa mahti, vapaat tiedotusväli- 
neet, joka kapitalistisissa maissa, esimerkiksi Suomessa, voi ulko- 
parlamentaarisin keinoin, häikäilemättömästi porua pitävän vä- 
hemmistön äänitorvena, joskus jymäyttää enemmistöjä niin pal- 
jon että jokin luonnonsuojeluhanke voi lipsahtaa täytäntöön. On- 
neksi mikään systeemi maailmassa ei ole aivan aukoton, Neuvos- 
toliitossakin tuolloin tällöin luonnonsuojelijaälymystö voi saada 
hiukan ääntään kuuluviin. Mitä Kiinaan tulee, niin sehän on luon- 
nonystävän lopullinen painajainen: kaikkein hedelmättömimpiä 
vuoristoseutuja lukuun ottamatta varsinainen luonto siellä on ko- 
konaan eliminoitu, se on todella ** valmis”? maa. Ympäristönsuo- 
jelun ratkaisut siellä sen sijaan ovat monin kohdin ihailtavia — 
niin kauan kuin ”*köyhän miehen talous” siihen pakottaa. Suhtei- 
den luominen Yhdysvaltoihin, pingpongdiplomatia, ei lupaa jat- 
kossa hyvää; teknokraatit ovat Kiinassakin väijytysasemissa. 

Chilestäkin Phtirius näkyy kyselevän. Chilen nykytilanne tie- 
tysti on luonnonsuojelun kannalta myönteinen, kuten kaikki val- 

lankumousten ja anarkian jaksot, jolloin tuotanto estyy tai hei- 
kentyy. Joskus tosin kumousta seuraa tehokkaamman tuotannon 
systeemi, joka kirii saavutetun hyödyn takaisin. Tämä jää Chilen 
tapauksessa nähtäväksi. Edullisin tilanne olisi epäilemättä ollut 
se, että Allende olisi saanut hallita ja Yhdysvaltain Chilen talous- 
elämää kuristanut boikotti jatkunut mahdollisimman kauan. Tä- 
mä esimerkki vielä kerran valaisee tuota tähdentämääni näkökul- 
man periaatetta: katsotaanko asioita luonnonsuojelun (ja samalla 
pitkällä tähtäyksellä ihmislajinkin säilymisen) vai muiden arvojen 
kannalta. 

Lopuksi haluan korjata yhden loogisen kömmähdyksen, johon 
huomaan itse syyllistyneeni viime numerossa; se muuten on mai- 
nio esimerkki siitä, kuinka kulttuuripiirimme kristillis-moralis- 
tinen ajattelutapa on aina vaanimassa biologiakin. Toisessa yh- 
teydessä minä vakuutin, ettei geneettistä moninaisuutta arvosta- 
va, vaaliva luonnonsuojelija halveksi vähälahjaisintakaan ihmis- 
tä, ja hetken päästä minä kuitenkin nimitin Phtiriuksen typeryyttä 
ja tyylittömyyttä kuolemansynniksi. Tietysti on niin, että ihmiset 
- ovat perintö- ja vähemmässä määrin ympäristötekijöiden tulokse- 
na sellaisia kuin ovat eivätkä voi sille mitään. Ei sillekään vuoren- 
varmalle säännölle mahda mitään, että juuri kaikkein viheliäisim- 
mät typerykset ovat kaikkein vakuuttuneimpia ihmisen ainutlaa- 
tuisesta arvosta, verrattuna simpanssiin, palokärkeen tai kaarna- 
kuoriaiseen. Ainoa täsmällinen ilmaus on, että Phtiriuksen il- 
maantuminen on Molekyylille melkoinen onnettomuus. Vai onko 
sekään välttämättä totta? Pitäisikö vanhan virren riemuoptimisti- 
nen kaikki kääntyy parhaaksemme, myöskin kuolo voitoksem- 
me” kerrankin paikkansa, olisivatko lukijat kaikesta huolimatta 
kiitos Phtiriuksen saaneet ns. elämänkatsomuksellisia rakennusai- 
neksia tärkeistä kysymyksistä. 

Yhdestä ansiosta olen vielä unohtanut Phtiriusta kiittää, nimit- 
täin auktoriteettien kaatamisen periaatteesta. En osaa itse arvioi- 
da, olenko tosiaan ollut jollekulle ryhmälle auktoriteetin asemas- 
sa; oman merkityksen arvioiminen on tunnetusti ihmiselle hyvin 
vaikeaa. Mutta päätellen valtavasta ryminästä patsaan kaatuessa 
(kuutosnumerossa) lienee jonkinlainen patsas (ollut) olemassa, ja 
se on paha juttu. Nuoret luonnontutkijat: uskokaa ihmeessä mi- 
nua, tai X.X:ää, ketä hyvänsä, silloin, mutta vain silloin, kun ker- 
ron että A on = A jaettä 2 x 2 = 4, toisin sanoen tieteellisiä tosi- 

asioita. Mutta silloinkin olkaa tarkkaavvaisia, kun yhdistelen näi- 
tä tosiasioita, yhdistämisvaiheessa voi tapahtua joko konnan- 
koukku tai lipsahdus. Ja mielipiteiden osalta: punnitkaa ja ver- 
tailkaa, uudestaan ja uudestaan. Ja ennen kaikkea, käyttäkää em- 
piiristä menetelmää, havainnoikaa loputtoman uutterasti ympä- 
röivää maailmaa, rakentakaa hypoteesit näkemänne, kuulemanne 
ja lukemanne perusteella ja korjatkaa niitä jatkuvasti uusien ilme- 
nevien tosiasioiden mukaan. Ja karttakaa valmiita systeemejä ja 
pelastususkontoja. 

Totuuden hetki luonnonsuojelussa 


(1975) 


Tilintarkastus kolmen vartin vuonna 1975 

Tuskin syyllistyn vähääkään liioittelun tyylikeinoon, kun otak- 
sun, ettei ole toista asiaa maailmassa, joka olisi niin epätoivoinen 
kuin luonnonsuojelun asia — ei toista aatetta, jonka ajajien peli 
olisi siinä määrin menetetty kuin luonnonsuojelun 1970-luvun 
maapallolla. 

En ole tätä kirjoitustakaan ryhtynyt kyhäämään Suomen tai 
maapallon luontoa puolustaakseni, niin kuin ennen nuoruuden 
toivorikkaassa hulluudessa. Luonnollehan ei kyllä ole enää mi- 
tään tehtävissä. Mutta kirjoittelenpahan ajan kuluksi: keskustelu, 
spekulointi, suunsoitto ovat luonnonystävällekin korvikearvoja, 
huumausaineita, jotka hetkeksi auttavat unohtamaan, miten pe- 
ruuttamattomasti varsinaiset arvot on hävitetty. Ja ehkä minua 
vielä vähän kiinnostaa yrittää oikoa luonnonsuojeluun liittyviä 
kaistapäisiä väärinkäsityksiä — vaikka olenkin nähnyt, että tie- 
dostaminen ei koskaan pysty saamaan aikaan käytännön muutok- 
sia ihmisen elämässä. Mutta ilmeisesti jäljellä on sen verran tiede- 
miehen kiinnostusta, että minua vaivaa totuudellisuuden, älyllisen 
rehellisyyden vaatimus. Ja minua ärsyttää luonnonsuojelukeskus- 
telun moninainen vätystely, lätystely ja valeoptimistinen hyssytte- 
ly: "ovathan asenteet jo paljon muuttuneet... heräämistä on ta- 
pahtunut. .. kyllä luontoa jo toisella tavalla varjellaan, saastumi- 
nen on kaikkien huulilla, puhdistuslaitoksia rakennetaan...” 


Elämisen taso 
On luonnonystävän korville kovaa kuunnella keskustelua siitä, 

milloin ns. elämisen taso — kaikkien viihtymiseen vaikuttavien te- 
kijöiden summa — alkaa hyvinvointimaissakin laskea, tapahtuu- 
ko se ehkä 50 vuoden kuluttua vai onko prosessi jo parhaillaan 
käynnistymässä. Omalta ja monien ystävieni kohdalta elämisen 
taso on jo aikaa sitten romahtanut, elämän maku suusta kadon- 
nut, Suomen metsien loppuunmyynnin, täpötäyteen mökinrötte- 
löitä ja moottoriveneitä ahdettujen rantojen myötä, sukupuut- 
toon hävitettyjen muuttohaukkojen, tuulihaukkojen ja uuttu- 
kyyhkyjen myötä. Luonnonystävät ovat saaneet elämän pelissä 
heikoimmat kortit — herkimmät heistä aivan järkyttävän heikot. 
Akseli Gallen-Kallelan oli jo 1910-luvulla pakko paeta Suomesta, 
koska hän alkoi kärsiä sietämättömästi ensinnäkin sivistyksen ka- 
toamisesta ihmisten ahneen nousukkuuden alle ja toiseksi Suo- 
men luonnon polkumyynnistä. Aikansa hän epätoivoisesti osteli 
maanomistajilta pystyyn Ruoveden ihanimpia vanhimipia kilpi- 
kaarnapetäjiä, sitten hän lähti, Itä-Afrikkaan. Hän ei silloin vielä 
joutunut siellä safarituristibussien yliajamaksi. 

Akseli Gallen-Kallela olisi arvatenkin kuollut siihen paikkaan, 
jos hän olisi joutunut seuraamaan tämän päivän kurkistusneuvot- 
teluja, Metalliliiton raivoamista niiden pilviähipovien tuntipalk- 
kojen nostamiseksi, joilla ihmiset Gallen-Kallelan aikana elivät 
kuukauden — koko tätä ihmisen alastoman itsekkyyden, etuilun 
ja riiston silmitöntä piehtarointia tavaran ja kaman ja mieltä vail- 
la olevien palvelusten rasvaa-tirisevässä ylihyvinvoinnissa. Omas- 
ta puolestani antaisin kaikki vaatteet päältäni, mökkini ja perhee- 
ni, jos saisin takaisin esimerkiksi 1930-luvun, jolloin Suomessa oli 
rikas ja monipuolinen luonto, takamaiden sydämessä vielä puita 
pystyssä ja jolloin meiliä oli olemassa aito ja omavarainen, ekolo- 
gisesti kestävä maatalousvaltainen elinkeinoelämä. Minun puoles- 
tani saisi Lapuan liike riehua kuinka hillittömästi hyvänsä, ja etsi- 
vä Keskuspoliisi pidättää vaikka neljänneksen kansasta; työväen - 
vaatimattomat olot, olematon sosiaaliturva ja talouslamat olisivat 
vähäpätöinen paha. 


Luonnonystävän ihmiskuva 

Nuo luetellut epäkohdat ovat vain ihmisväestöjen ohimenevästi 
kärsimiä vastoinkäymisiä, toisarvoisia koko elämän virtaa ajatel- 
len — ja sitä paitsi osaksi toivottaviakin maailmantalouden ekolo- 
gisten lainalaisuuksien kannalta. Tässä tullaan biologi-luonnonys- 

tävän ihmiskuvaan, siihen hänen perusnäkemykseensä ihmisen 
merkityksestä, joka niin jyrkästi poikkeaa vallitsevasta kristillis- 
humanistis-sosialistisesta ihmiskeskeisestä ajattelusta. Biologin, 
jolla on paleontologinen näkemys, joka on sisäistänyt tiedon 
maapallon elämän vuosimiljoonaisista vaiheista, on mahdoton 
nähdä ihmistä muuna kuin yhtenä miljoonista samanarvoisista 
elämänmuodoista. Suurten uskontojen ihmiskorotus on biologille 
vieras. Tuollaisessa raamatullisessa logiikassa, jonka mukaan 
kaikki elämänmuodot ovat olemassa vain tarkoituksenmukaisena 
porrasrakennelmana pyramidin huipulla niitä hyväkseen käyttä- 
vää ihmistä varten — ja saavat merkityksensä vain ihmisen kautta 
— biologi ei voi olla näkemättä jotakin mätää ja ontuvaa. Olisi- 
vatko kaikki elämänmuodot niinä miljoonina vuosina, jolloin ih- 
mistä tai edes kädellisiä ei ollut olemassa, olleet sinänsä aivan ar- 
vottomia, vailla merkitystä — tai olisivatko nuo aikakaudet olleet 
vain valmistelua, kypsyttelyä suuren Ihmisen ilmaantumiselle? 
Entä ne tulevat aikakaudet, jolloin ihminen, kädelliset, todennä- 
köisesti kaikki nisäkkäät, kaikki selkärankaiset ovat pyyhkiyty- 
neet maapallolta ja elämänmuodot ovat aivan toisenkaltaisia? 

Biologin arvofilosofia on sukua luonnonkansojen uskonnoille, 
joille oli ominaista nöyryys ja taju ihmisestä luonnon osana, yhte- 
nä monista. Biologi näkee kyllä, että käytännön tosiasioiden tul- 
kintana Raamatun käsitys on oikea: tämän hetken ihminen on 
kaikkien luotujen valtias tavalla, jota maapallon historia ei ole en- 
nen kokenut. Ankarimman biologisen determinismin mukaan täs- 
sä ei ole mitään marisemista, enempää kuin missään muussakaan: 
kaikki on niin kuin on ja menee niin kuin menee. Jos ihminen jy- 
rää luonnon altaan pois (ja sitten tuhoutuu itse), se kuuluu kehi- 
tykseen, maapallon elämän tähän vaiheeseen. Luonnonsuojelu, 
niin kuin kaikki muutkin aatteet ja pyrkimykset, on narrimaisuut- 
ta. 

Tosiasiassa tällä johdonmukaisimmalla biologismilla on hyvin 
vähän kannattajia. Enemmän on näitä minun kaltaisiani luon- 
nonystävä-biologeja, jotka eivät, tunteenomaisesti, jaksa hyväk- 
syä maapallon uutta tilannetta. Kun elämän syntymisestä lähtien 
on läpi kaikkien aikakausien maapallolla tapahtunut jatkuvaa 
moninaisuuden kasvua, muotojen, rotujen ja lajien enentymistä, 
haaromista, kun sukupuuttoon kuolleiden elämänmuotojen tilalle 
on samassa aikayksikössä aina kehittynyt useampia uusia, niin 

.nyt 200 viimeisen vuoden aikana, ja viime vuosina yhä jyrkemmin 

kiihtyvää vauhtia, on lajien ja rotujen määrä ihmisen ansiosta vä- 
hentymässä, elämän moninaisuus köyhtymässä. Luonnonystävä- 
biologille ihminen on absurditeetti, joka sekoittaa hänen kauniit 
piirustuksensa: kaikissa muissa suhteissa täydellisesti vaistonva- 
rainen eläin, mutta huikean teknisen etevyytensä ansiosta luon- 
nonlakien yläpuolelle riistäytynyt kiusallinen möhkäle. Ja vaikka 
biologi tietää, että ihminen lopulta maksaa luonnonlakien uhmaa- 
misen omalla hengellään, ei hänen vahingonilonsa ole riehakasta: 
ihminen lohkaisee mennessään valtaisan määrän muuta, biologille 
kallista elämän pääomaa. 


Maapallon tulonjako 

Niin, käytännössä Raamattu on oikeassa, käytännössä maapallo 
on ihmisen. Eivät SAK, TVK, AKAVA ja Sorsan hallitus uhraa 
sekuntiakaan ajatukselle, mitä palkka-, loma- ja eläkeratkaisut 
tuovat tullessaan muulle luomakunnalle. Ei luonnonystäväin ajat- 
telu pysty rahtuakaan tunkeutumaan päätöksenteon sisään. Huip- 
puesimerkkinä ihmiskeskeisen ajattelun ylivoimaisuudesta on, et- 
tä jopa luonnonsuojeluliikkeeseen ovat tunkeutuneet henkilöt, 
joiden mielestä luonnonsuojelukin on ihmisen ympäristön suoje- 
lua, luonnonvarain suojelua ihmistä varten. Moni nykyhetken 
suuresta yleisöstäkin kuvittelee, että tämä ympäristönsuojelu on 
samaa kuin luonnonsuojelu. 

Tosiasiassa luonnonsuojelussa on kysymys yksinomaan siitä, 
kuka jakaa potin maapallolla, se on palkkataistelua maapallon ta- 
loudessa. On kysymys siitä, riistääkö ihminen kaikki luonnonva- 
rat itselleen, jääkö tänne loppujen lopuksi muuta elämää kuin 
kymmenien miljardin ihmisväestö ja ihmisen loislajit rotta, var- 
punen ja suolistobakteerit — joksikin aikaa, kunnes nekin pyyh- 
kiytyvät pois. 


Pötypuheet tuhlauksesta ja valistuksesta 

Tärkeää on oivaltaa, että aivan turhaan puhutaan luonnon rais- 
kaamisesta tai hävittämisestä, ikään kuin olisi kysymys jostakin 
tahallisesta pahanilkisyydestä. Tosiasiassa taitamattomuus, varo- 
mattomuus, väärät ja tuhlaavaiset menetelmät luonnonvarain tal- 
teenotossa ovat aivan toisarvoinen ongelma. Tässä suhteessa 
voimme suurin piirtein täysin luottaa teknikkojemme ja talous- 

miestemme etevyyteen, niin idässä kuin lännessä. Puheet esimer- 
kiksi pääoman riiston, voiton maksimoimisen aiheuttamasta yli- 
määräisestä, korjattavissa olevasta luonnon turmeltumisesta ovat 
suunnatonta hölynpölyä. Kysymys on vain siitä, että ihmisen elin- 
keinoelämän tehostumisen, meidän jokaisen aineellisen elintason 
nousu, edellyttää yksinkertaisesti luonnonvarain, pinta-alojen ja 
elintilan ottamista ihmisen haltuun ja jyrää muut elämänmuodot 
tieltä pois. 

Yhtä vähän kysymys on mistään valistumattomuudesta, siitä, 
että luontoa voitaisiin pelastaa tai säilyttää jonkinlaisella valistus- 
työllä, kirjoittamalla lehdissä tai pakinoimalla radiossa tai yhteis- 
kunnallisen keskustelupiirin illassa. Kuhankeittäjä ja valkoselkä- 
tikka eivät vähääkään välitä siitä kuinka paljon ihmiset niitä ra- 
kastavat tai vesissä silmin niiden laulua kuuntelevat — kun niiden 
pesäkoivikko kaadetaan ja viedään vaneritehtaalle. Luonto ni- 
menomaan ei tarvitse luonnonystävien rakkautta, se tarvitsee elin- 
tilaa, jota ihminen ei valloita. Luonnonsuojelu ei ole valistuksen 
asia — päinvastoin, on todettu, että mikään toimi, mikään inhi- 
millinen ala ei kasvata tarpeita, tuotantoa ja kulutusta yhtä tehok- 
kaasti kuin opetustoimi. Mitä korkeamman koulutuksen ihminen 
on saanut, mitä enemmän hän tietää, tiedostaa ja ymmärtää maa- 
ilmaa, sitä enemmän hän välittömästi ja välillisesti kuluttaa luon- 
nonvaroja, paperia, tieverkkoa, kuljetuskalustoa, energiaa ja 
kaikkea muuta. Luonnonsuojelujärjestöjen jäsenet ovat huomat- 
tavasti enemmän koulutettuja, paremmin palkattuja ja siten ene- 
män luontoa raiskaavia kuin väestö keskimäärin. Valistuksesta 
voidaan kyllä sanoa niinkin, että meillä luonnonsuojelujulistuk- 
sen tuloksena on Suomessa tällä hetkellä 4,6 miljoonaa luonnon- 
ystävää, jotka hävittävät Suomen luonnon (ja kaupanpäällisiksi 
raaka-aineita toimittavien kehitysmaiden ja meille erilaisia rakki- 
neita valmistavien teollisuusmaiden luonnon), niin ettei kiveä jää 
kiven päälle. 


Ihmisen hyvinvointi ja luonto 

Sama vastakkainasettelu ihmisen hyvinvointi vastaan luonto tulee 
näkyviin jokaisessa yksityistapauksessa, jos perehtyy maapallon 
tällä hetkellä uhanalaisten eläinlajien pitkän pitkään luetteloon. 
Viljelyksen raivaus, teollisuuden laajennukset, asutuksen paisu- 
minen sinänsä, satamat, lentokentät, tieverkon tiheneminen ja lii- 

kennekuolemat — Mosambikista Intiaan, Meksikoon ja Uuteen 
Guineaan. Ei sielä ole kysymys mistään ajattelemattomasta huvi- 
metsästyksestä tai jonkinlaisista taitamattomista menetelmistä, 
jotka voitaisiin vaihtaa paremmiksi niin että luonto säilyisi ja ih- 
miset kuitenkin saisivat samankorkuisen aineellisen elintason sa- 
mansuuruiselle väestölle. Yhtä vähän on kysymys jostakin ”inhi- 
millisestä pahuudesta” tai ”*”julmuudesta”', kun Brasilian hallitus 
tuhoaa ruttobakteereilla harvalukuiset intiaaniheimot Amazonin 
viidakoista. Nämä alueet yksinkertaisesti tarvitaan tehokkaam- 
man ja korkeamman, suurempia väestöjä elättävän eurooppaläh- 
töisen yhteinäiskulttuurin käyttöön. Jos arvostellaan, niin arvos- 
teltakoon oman kulttuurimuotomme elämisen ja laajentumisen 
oikeutusta. 

Vain poikkeustapauksissa jonkin pinta-alan taloudellinen hyö- 
dyntäminen on toistaiseksi edullisinta alkuperäisen luonnon tuot- 
toa verottamalla. Esimerkiksi Afrikan kuivimmilla savanneiila 
kannattaa metsästää alkuperäistä villieläinkantaa (ainakin yhdis- 
tettynä eläinsafariturismin tuottamiin tuloihin, jotka ovat täysin 
riippuvaisia vauraiden maiden talouden suhdanteista). Valtame- 
rien valaskantojen verotus on toinen samanlainen esimerkki. 
Mutta itse asiassa sielläkin voitaisiin kehittää, ja epäilemättä kehi- 
tetäänkin, menetelmiä joilla voidaan hyödyntää suoraan plankto- 
nia, ja silloin viimeistään ravintoketjun hukkaporras valaat jou- 
dutaan hävittämään. Tämän näköalan tiellä on ainoastaan valta- 
merien saastuminen ja niiden perustuotannon loppuminen, joka 
vie sekä pianktonin että kalat ja valaat ja josta Thor Heyerdahl on 
esittänyt paljonpuhuvia ennusmerkkejä. 


Todellinen luonnonsuojelu 

Luonnonsuojelussa on siis kysymys yksinomaan ja pelkästään ra- 
hasta. Ei ole olemassa mitään rahaa, varallisuutta, aineellista hyö- 
dykettä ihmisen taloudessa, jota ei otettaisi luonnosta — ja joka 
ei silloin olisi luonnon taloudesta poissa. Jokainen ostos, jokainen 
perheen hankinta, jokainen palkankorotus, jokainen työttömyys- 
avustus, jokainen lapsilisä, jokainen eläke, jokainen soittopeli, 
jokainen tieteen ja taiteen apuraha, jokainen uusi professuuri ja 
uusi opettajanvirka riistää elintilan joiltakin kasveilta ja eläimiltä, 
on osaltaan hävittämässä eliölajeja sukupuuttoon, köyhdyttämäs- 
sä maapallon elämän rikkautta, luomassa tämän yhden ainoan 

eläinlajin syövänomaista monokulttuuria. Ymmärtääksemme näi- 
tä syy-yhteyksiä meidän on pidettävä mielessä, että raha edelleen- 
kin ja aina on yhtä kuin oravannahka, kapahauki ja ruiskappa. 

Luonnonsuojelulle ei ole olemassa mitään muuta linjaa kuin 
toisaalta väkiluvun vähentäminen, toisaalta luopuminen, köyhty- 
minen, kurjistuminen. Useimmat nykyiset niin sanotut luonnon- 
suojelutoimet vain pahentavat ja nopeuttavat katastrofia. Lopu- 
ton valistus tuhlaa paperia ja metsävaroja — tai kuljetuskalustoa, 
kuten tämän kirjoittaja kiertäessään tuolloin tällöin puhumassa 
luonnonsuojelusta eri paikkakunnilla. Luonnonsuojelun hallinto 
on varsinainen tuhlari keskittyessään hyväpalkkaisten virkojen 
perustamiseen. Elikä, kuten ystäväni kalastaja Into Sandberg Po- 
rin Tahkoluodosta sanoo: toinen tekee rahaa saasteesta, toinen 
sen tutkimisesta. Kun joku uskollinen sielu livertää minulle Roo- 
man klubin aikaansaamassta herätyksestä maailmassa, minä vas- 
taan, että minua eivät kiinnosta ihmisten mielipiteet, vaan heidän 
tekonsa. Eikä yksikään Rooman klubin jäsen ole pukeutunut säk- 
kiin eikä muuttanut asumaan maakorsuun. Päinvastoin, heidän 
henkilökohtaiset kulutustottumuksensa — ainoat joilla olisi mer- 
kitystä — seuraavat horjumatta kehityksen mukana. 

Järkyttävä esimerkki ovat erilaiset saasteenpuhdistusmenetel- 
mät, kuten tehtaiden puhdistuslaitokset. Nämä merkitsevät sitä, 
että rakennetaan ensin yksi tehdas ja sitten jättiläiskustannuksin, 
energia-, raaka-aine- ja kuljetuskalustomenetyksin toinen tehdas 
viereen puhdistamaan edellistä. Luonnonvarojen haaskaus on 
kaksinkertainen. Voidaan myös kiskoa-saasteet takaisin luonnon 
kiertokulkuun — ja pian meillä on puolet maan pinta-alasta näi- 
den kuljetus- ja jakeluverkkojen alla. Kaiken kaikkiaan: se, että 
meillä on paikka paikoin tällä hetkellä jonkinlaista luontoa jäljel- 
lä, aika valikoima vielä muitakin elämän sirusia kuin rotta ja var- 
punen, ei totisesti johdu luonnonsuojelusta. Se johtuu vain ajan- 
kohdasta: luonnonvarain talteenotto vie oman aikansa, kaikki 
menee kyllä hyvässä järjestyksessä. 


Mitä tehtävissä? 
On ihmisiä, joilla on taipumus kaiken jälkeen tivata: mitä me sit- 
ten loppujen lopuksi voisimme tehdä? 

Jos minä olisin nuori ja hullu, minä sanoisin: menkää kaikkeen 
maailmaan ja toimikaa niin että väkiluvut vähenevät, lapsilisät 

poistetaan, palkat pudotetaan neljännekseen ja eläkkeet viiden- 
nekseen. Älkää ostako yhtään turhaa tavaraa, älkää viljelkö yh- 
tään vehnäntähkää, älkää ampuko yhtään lintua älkääkä kalasta- 
ko yhtään kalaa enempää kuin mitä hengissä pysyäksenne tarvit- 
sette. Ja suomalaisille sanoisin ennen kaikkea: älkää ikinä kaata- 
ko yhtään puuta sen yli, mitä tarvitsette jonkinlaisen kämpän ky- 
häämiseen ja puuron keittoon ja talven lämmitykseen. 

En kuitenkaan ole nuori ja olen nähnyt, että ihminen ei ole ky- 
kenevä minkäänlaiseen kieltäymyksen tai jarruttamiseen — muu- 
toin kuin keskustelussa teorian tasolla. Tiukan paikan tullen hän 
on aina valmis riuhtomaan itselleen — ja vielä himokkaammin 
omille penikoilleen — viimeisenkin hyödykkeen, kaatamaan vii- 
meisen pihakoivun ja kottaraisen laulupuun, repimään heikom- 
man naapurin kakaralta viimeisenkin paidan lapsilleen. Eikä 
luonnonsuojelija käytännössä tee mitään poikkeusta. Jos minä 
taas olisin keski-ikäinen ja katkera, minä sanoisin: menkää aina- 
kin helvettiin luonnonsuojeluministeriöihinne, valistuslehtisinen- 
ne ja puhdistuslaitoksinenne, älkää pettäkö ja teeskennelkö niin 
jumalattomasti. Kun kerran kaluatte maapallon paljaaksi niin te- 
hokkaasti kuin voimanne ja aika antaa myöten, niin tehkää se 
edes rehellisesti ja tietoisin aivoin. 

Mutta minä en ole nuori enkä keski-ikäinen, vaan vanha ja vii- 
sas, ja minä tiedän, ettei ihminen ole kykenevä tähänkään. Kun 
viimeisen ihmisen loppu on käsillä, kun saastelaskeumat viimein 
tavoittavat hänet väestönsuojien syvimmästä onkalosta, kun hän 
hädin tuskin ehtinyt rosvota viimeistä edellisen vainajan kaasu- 
naamarin, asbestipuvun, happisäiliön ja muun omaisuuden itsel- 
leen, hän menehtyy ikuinen selittelyn ripuli ja itsepetos huulillaan: 
minä olin aina viisas ja hyvä, minä rakastin ja varjelin luontoa ja 
lähimmäisiäni — mikä verinen vääryys, että minulle käy näin. 

Epätoivon isänmaa 


(1977) 


"Tämä on myöhästynyt kannanotto 60-vuotisjuhlaan. Niin on tar- 
koituskin. Päivänsankarin pimeä puoli voidaan kääntää esiin vas- 
ta juhlien jälkeen. Tämä on tuskin muotopuhdas ja tuskin tark- 
kaan johdonmukainen esitys. Sekin johtuu asian luonteesta. Tus- 
ka ja epätoivo eivät juuri sisällä noita tunnusmerkkejä. Tämä on 
yhteiskunnan häviäjän, tappion kärsineen juhlakirjoitus. 

On psykologinen sääntö, että häviäjä ei enää jaksa eikä tahdo 
osallistua yhteiskunnalliseen keskusteluun, vaan käpertyy itseensä 
ja onnettomuuteensa ja vaikenee. Sääntö pätee hyvin juhlavuo- 
den keskusteluun isänmaan tilasta: Sven Dufvaa siinä ei ole näky- 
nyt, aniharvaa väkinäisesti saatua, kiertelevää ja verhoiltua haas- 
tattelulausuntoa lukuunottamatta. On itselleni yllätys, kun huo- 
maan vielä kerran yrittäväni uhmata sääntöä. 


Erittelystä johtopäätöksiin 

Kaiken katteettoman kehuskelun ja juhlahelinän lomassa on kyllä 
siellä täällä pyritty varjopuolienkin pohdintaan. Mutta korva on 
erottanut koko ajan viileän, ulkokohtaisen sävyn: ne ovat olleet 
voittajien, pinnalla pysyvien pohdintoja toisista, langenneista, 
kovaonnisista. Ja ennen kaikkea: ne ovat olleet, nyt niinkuin en- 
nenkin, yksittäisten epäkohtien ja onnettomuuksien ruodintaa ja 
pahoittelua, vailla arviointia kokonaisuudesta. Analyysia on saa- 
tu, etevääkin, mutta ei synteesiä, yhteenlaskua. Mikä on varjo- 
puolien paino kokonaisuudessa? Jos se on jollakin tavoin sanot- 
tu, annettu ymmärtää: tämä ja jokunen toinen epäkohta yhteis- 
kunnassa on korjattava (ja kyllähän se korjataan, kun se ja se 

seikka oikaistaan), mutta yleisesti ottaen Suomi on sentään kelpo 
maa. Hävinneelle äärettömän raskasta kuultavaa ja luettavaa. 
Yhteiskunnalliset murhenäytelmät saavat toki avoimessa yh- 
teiskunnassa palstatilaa — kukin vuoronperään aukeaman Hel- 
singin Sanomissa ja artikkelin Suomen Kuvalehdessä. Työttö- 
myys on tällä hetkellä päällimmäisenä (verorasituksen ja palkka- 
taistelujen jälkeen luonnollisesti). Sitä kuvataan jatkuvasti tilasto- 
luvuin ja välistä jopa aivan oikein ja eläytymistä tavoittelevin ää- 
nenpainoin' henkilökohtaisen tragedian ja hädän näkökulmasta. 
Nuorisotyöttömyys päivitellään erikseen niin kuin nuorison vie- 
raantuminenkin. Rappioalkoholistit muistetaan kerran kuussa tai 
kahdessa; kerrataan, että 20 vuotta sitten heitä ei maisemassa nä- 
kynyt, nyt on kasvuvauhti 100 kappaletta kuussa, vaikka entiset 
lakoutuvat kuin kuloheinä alta pois. Tuon tuosta nousee psykiatri 
todistamaan, että kolmasosa väestöstä joko saa tai tarvitsee psy- 
kiatrista hoitoa. Pienkauppiaiden, pikkuverstaiden ja kalastajien 
tappolinja saa aika ajoin palstamillinsä siinä kuin lehmien tappo- 
linja ja peltopaketointikin. Maanviljelijän ahdinko noteerataan 
niin kuin sekin, että työläisellä menee joka tapauksessa aina hei- 
kosti. Maaseudun autioituminen, koulujen sulkeminen, kyläkau- 
pan kuolema, kyläkujan hiljeneminen, seuratoiminnan ja tapaa- 
mismahdollisuuksien päättyminen saavat kuvauksensa. Vanhus- 
ten yksinäisyys rekisteröidään. Heidän joutumisensa liikennemot- 
tiin ja eristyksiin linja-autojen ja paikallisjunien lopettaessa tiedo- 
tetaan. Ruotsinsuomalaisten koti-ikävä raportoidaan. Kansalai- 
sen palvelutason karmaisevaa romahdusta ei ole unohdettu: ka- 
donneita pienmyymälöitä, noita seurustelu- ja sielunhoitotupia, 
verrataan valintahalleihin. Tiedetään, että kaupunkiovilla postel- 
jooni rapsautti luukkua ennen sotia 18 kertaa viikossa, nyt 5 ker- 
taa ja pian ei enää ollenkaan. Kerrotaan, kuinka tuskastuttavaksi 
arkielämän tekee tietokoneen hirmuvalta, huomaamattamme hi- 
vuttautunut: laskutukset, palkanmaksut, vakuutukset toivotto- 
massa virheiden ja oikaisuyritysten kierteessä. Todetaan kestota- 
varan laadun murskaava huononeminen ja siitä seuraavat jatku- 
vat rettelöt, tympäisevä juoksentelu korjaamoon, huoltamoon, 
uuden hankintaan. Pidetään muistopuheita luonnonystävän ka- 
donneelle maailmalle: luonto on pelattu pois, jäljellä on vain 
luonnonsuojelu. Väkivaltaviihde, huumeet, kansallisen kulttuurin 
rappeutuminen amerikkalaisuuden tieltä... Ja niin edelleen. 

Tällaisena luettelona epäkohtien kuvaaminen tuntuu uuvutta- 
valta ja kyllästyttävältä, tavanomaiselta — luettelo saa melkein 
pakinanomaisen parodisen luonteen. Joudun silloin kirjoittajana 
(kuten niin usein) sanomani uhriksi, keinoni pettävät. Tosiasias- 
sahan tarkoitan, että kaikki tuo yhdessä on haudanvakavaa. En 
painota tällä kertaa sitä, että kaikki tuo kirjoittelu ei — vastoin 
yksinkertaisten sielujen luuloa — vaikuta yhtään mitään, ei tuo 
yhteenkään noista murheista korjausta, ei edes osakorjausta, ei 
yhteenkään, ei koskaan, ei auta yhtään uhria jaloilleen. Vaan tar- 
koitan sitä, että kun kaikki tuo kauheus lasketaan yhteen, on syn- 
teesinä pöyristyttävä suomalaisen elämisen laadun taso, sietämä- 
tön epäviihtymyksen ja kärsimyksen yhteiskunta väestön enem- 
mistölle, joiltakin kohdin jokaiselle, onnekkaimmallekin menes- 
tyjälle. 


Liberaalien hedelmät 

Ja vielä on joitakin keskeisiä murhenäytelmiä, jotka kansakun- 
nan tiedottajat ovat jättäneet vähäile huomiolle — vai olenko mi- 
nä nukkunut! Tuntuu ainakin, että kovin vähän on muistutettu 
siitä pohjattomasta surkeudesta, minkä ns. valistunut vapaamieli- 
syys on tuonut yksilön elämään. Seksuaalinen vapautuminen ja 
naisen vapautuminen, nuo tärisyttävät elämäntaidolliset erehdyk- 
set, ovat murtaneet perheen, inhimillisen läheisyyden ainoan to- 
dellisen instituution. Kestävien, elämänikäisten ihmissuhteiden ti- 
lalla on vapaus ja vaihtelu, toisin sanoen hermoja raastava levot- 
tomuus, kontaktikatkojen toistuva tuska — ja enimmäkseen hu- 
miseva yksinäisyys ja itku. Elävää elämää seuratessa tuntuu siltä, 
että maa alkaa olla täynnä yksinäisiä, lapsistaan erotettuja isiä. 
Vaimo on kuunnellut ajan neuvoja, lähtenyt toteuttamaan itse- 
ään, riistänyt yhteiskunnan tuella lapset ja kodin itselleen — mie- 
hellä on edessään muutaman vuoden tai kuukauden hoipertelu 
ylipääsemättömien elatusmaksujen ja tilapäisasuntojen keskellä 
alkoholistiparantolaan tai mielisairaalaan. 

Sellainenkin synnynnäisesti ateistiksi tuomittu pakanaraukka 
kuin tämän kirjoittaja joutuu kokemusten karttuessa ihmettele- 
mään, miten paljon korvaamatonta elämänviisautta, psykologista 
oivallusta on sisältynyt kristinuskoon ja etenkin kirkkoon insti- 
tuutiona. Valistunut irvistelevä liberalismi on telnyt todellisen 
hirmuteon riisuessaan kirkolta arvovallan ja erityisesti siihen si- 


211 


sältyvän yksilön turvajärjestelmän, selvien normien ankaruuden. 
Pappi, joka ammensi edellytyksensä sielunhoitoon tuhansien vuo- 
sien perinteistä, ihmiskunnan suurimpien viisaiden hiomista me- 
netelmistä ja rituaalien kauneudesta, on nyt hämmentynyt, kä- 
siään levittelevä marionetti ilman seurakuntalaisia. Kuka pähkä- 
hullu voi kuvitella, että nykyajan sosiaalihuollon rikkiviisas tai 
parhaimmillaankin heiveröisen avuton pikku maisteri voi antaa 
saman lohdun häviäjälle? 

Entä mitä on matkaansaattanut pasifismi, tuo vapaamielisyy- 
den kaunein kukka? Se on kuorinut säännellyn, institutionalisoi- 
dun väkivaltaisuuden yltä kaiken viehätyksen ja sädekehän — ja 
tuonut tilalle kaikkien sodan kaikkia vastaan, yksilöön kohdistu- 
van rikollisuuden jättiläismäisen kasvun. Omassa siirtotyöläisen 
elinympäristössäni Uudenmaan rannikolla, missä Uuden isän- 
maan äidinkasvot näyttäytyvät kaikkein julmimmillaan, ovat uu- 
tiset ja neuvonpidot edellispäivän varkauksista, ryöstöistä ja pa- 
hoinpitelyistä kauan sitten sivuuttaneet muut puheenaiheet ihmis- 
ten tavatessa toisiaan. Kaikkialla riehuvat nuo hurjistuneet terro- 
ristit — joiden pitäisi purkaa aggressionsa ja jännityksen tarpeen- 
sa suojeluskunnan tai punakaartin harjoituksissa. Veneet, polku- 
pyörät, autot, tavarat ja talot ovineen ja ikkunoineen lähtevät 
liikkeelle, hakataan pirstaksi tai nousevat savuna taivaalle; jos 
omistaja joutuu paikalle, hän joutuu samantien kirurgiseen sai- 
raalaan. Köyhään tämä käy kipeästi. Joka esimerkiksi minun lail- 
lani joutuu puolentoista vuoden aikana kahdeksantoista kertaa 
varkauden uhriksi, loputtomista yöpimeiden vahtivuoroista huo- 
limatta, ja menettää kaikki mahdollisuutensa ammatin, toimeen- 
tulon ja elämän jatkamiseen, on herkkä käyttämään asetta. Kir- 
ves tai tuura heilahtaa varmasti, jos sattuu vastaan joku Krimin 
mies tai sosiaaliliberaali yhteiskuntatieteilijä, joka todistelee, ettei 
rikollisuus Suomen tasavallassa suinkaan ole kasvussa, se on vain 
äärioikeistolaisten säikyttelypropagandaa. 


Uusi sortovalta 

Mutta monia puheenaiheiksikin päässeitä ongelmia on käsitelty 
kokonaan vailla eläytymistä ja tajua tragedian syvyydestä. Tapa 
millä kuvataan siirtolaisten ?*sopeutumisvaikeuksia” Espoossa, 
Vantaalla, Kirkkonummella, Boräsissa ja Göteborgissa on usein 
laimeudessaan henkistä pahoinpitelyä. Ei sanota, että jokaikinen 

tapaus, jolloin ihminen joutuu muuttamaan kotiseudultaan, on 
murhenäytelmä — ja aina kun se tapahtuu nuoruusiän joustavan 
ikävaiheen jälkeen se on katastrofi, josta ei ikinä selviä. Pölkky- 
päät kauhistelevat Baltian ja muiden neuvostotasavaltojen väestö- 
jen pakkosiirtoja. Sikäli kuin minä olen ymmärtänyt, niissä mars- 
sitettiin kokonaisia perheitä, kyläkuntia ja heimoja likipitäen sa- 
malle uudisasutusalueelle. Niin tehtiin Suomessakin vielä Karja- 
lan siirtoväelle. Mutta Kekkostasavallan raakuus lyö kaikki ennä- 
tykset — myös karkotettujen lukumäärän suhteen — pirstoessaan 
puolet suomalaisista perheistä ja suvuista hajalleen ympäri eteläis- 
tä Fennoskandiaa. 

Ihmeen harvoin on tähdennetty huimaavan jyrkiksi nousseita 
tuloeroja ja historiassa ennen näkemätöntä sosiaalista epäoikeu- 
denmukaisuutta sosiaalidemokraattien ja Kekkosen hallituskau- 
della. Palkkahaitari on venynyt suunnattomiin, kun luetaan mu- 
kaan sopimuspalkat ja ennen kaikkea hyväosaisimpien aliverote- 
tut luontaisedut ja liiketuttavien järjestämät kaikenkattavat il- 
maistarvikkeet ja -palvelut. Nykyisin asuinpaikkani lähin naapu- 
ri, 10 vuotta sitten rakennustarvikefirman perustanut yritysjohta- 
ja — mies kolmissakymmenissä — on viimeisen vuoden aikana 
käyttänyt silmieni alla kolmatta nykymiljoonaa perheensä kesä- 
huviloitten rakenteluun — ja ne ovat vasta alussaan. Tällaisten 
veikkojen rinnalla Alfred Kordelin, Laukon paroni ja Karl Fazer 
olivat keppikerjäläisiä. 

Tuloerot, kulutuskykyerot ovat nykyisin ehkä satakertaiset ver- 
rattuna maatalousyhteiskuntaan, aikaan ennen kansalaissotaa, 
verrattuna eroon suurtilanomistajan ja hänen renkinsä tai kulku- 
miehen välilä. Kotipitäjäni suutarimestarin bruttotulo oli viimeksi 
tavatessamme 450 markkaa kuussa; siitä hän maksoi tarvikkeet ja 
kuoletukset, liikehuoneiston vuokran, halot, sähkön — ja verot, 
toki. Eikä hän ole edes sadantuhannen huonoiten menestyvän 
pienyrittäjän joukossa. Ylt'yleisesti eivät pikkuyrittäjä ja alku- 
tuottaja enää ole vuosiin saaneet nettoansiota lainkaan, vaan elä- 
neet lopun alla myymällä jatkuvasti pois pääomaansa, ammatin 
jatkamisen edellytyksiä. Merensaaristossa on tuskin enää yhtään 
kalastaja- ja pienviljelijäperhettä, joka ei harjoittaisi elinkeinoaan 
kirkkaalla tappiolla ja eläisi eteenpäin vain myymällä vähitellen 
saariaan — ja samalla kalavesiään — kaupunkilaisille (jotta nämä 
voisivat tehdä surkeita yrityksiään paeta omaa tuskaansa ja stres- 

siään saarimökille). Lukemattomat maatilat selviävät vuoden ker- 
rallaan myymällä metsäänsä jatkuvasti yli lisäkasvun, kymmenet- 
tuhannet joka vuosi myös tuottavaa maapohjaansa joko palstoina 
tontinostajille tai isompina kappaleina metsäyhtiöille ja sijoit- 
tajille. 


Yhteiskunta syö itsensä 

Konkurssikypsiä yrityksiä on ollut tietysti aina, eräkulttuurista 
lähtien, mutta niiden suhteellinen osuus on nykyisin suurempi 
kuin koskaan ja syyt kokonaan toiset. Huonot perintötekijät ja 
saamattomuus näyttelevät enää mitätöntä osaa, syynä ovat sai- 
raan rakennemuutoksen” auttamattomat kiroukset, jotka teke- 
vät selvän taitavimmasta ja voimakkaimmistakin. Ja sairautta on 
tietysti se, että ensimmäisinä tuhotaan juuri ainoat perustavat ja 
tärkeät ammatit — alkutuottajat, jotka elättävät meitä kaikkia, ja 
pienet lähikauppiaat ja käsityöläiset, jotka huolehtivat kaikista 
muista todellisista tarpeistamme. 

Maaseudun tuhoamisessa on aina itsenäisyyden juhlavuoteen 
asti ollut yksi poikkeus, porsaanreikä — keskisuuret ja suuret 
metsätilat ovat metsäntuoton aliverotuksen turvin pysyneet pys- 
tyssä. Kotipitäjäni Hämeessä on tyypillinen metsäpitäjä, jonka 
autioituminen ympärilläni oli totaalinen — jäljelle jäivät kunta- 
keskuksen virkamiehet ja jokunen yritys, sekä metsätilat. Henki- 
nen lama on kyllä näilläkin ollut melkoinen: on äärettömän tur- 
hauttavaa uurastaa ympäriviikkoisessa totisen raskaassa työssä 
navetassa ja pelloilla pelkän perinteen ja elämäntavan vuoksi. 
Kun hyvin on selvillä kirjanpidosta ja siitä, että tästä kaikesta saa- 
dut tulot menevät koko ajan pakkasen puolelle, että paremmin 
kannattaisi maata uunin pankolla. Onhan sekä maatalouden pää- 
omamenot että kaikki elämisen kustannukset kuitenkin kuitattu 
kirjoittamalla kerran vuodessa pirtin pöydällä nimi metsäyhtiön 
myyntisopimukseen. 

Mutta metsätulo on sittenkin säilyttänyt jonkinmoisen itseluot- 
tamuksen, ainakin on pystytty elämää jatkamaan. Kunnes tuli 
juhlavuosi 1977, metsäveron korotukset pilviin, ylimääräiset va- 
rallisuusverot, uskomaton temppu jättää metsätulo puolisoiden 
erillisverotuksen ulkopuolelle... Kuinka muuten voidaan keksiä- 
kään mitään niin törkeää kuin maatilan, siis tuotanto- ja työväli- 
neen, verottaminen tuoton lisäksi omaisuutena? Verotetaanko 

tehtaan työläistä hänen paperikoneensa ja tehdassalin omaisuu- 
sarvosta? Ehkä sekin vielä tapahtuu, Kekkostasavallassa on mikä 
hyvänsä päättömyys mahdollinen. Yhtä kaikki, nyt on hätä noissa 
viimeisissäkin tähän saakka selviytyneissä naapureissani kouraan- 
tuntuva — ja onnettomuudet kasautuvat, kuten ne aina tekevät. 
Katovuoden jälkeen monen tilan laskelmat osoittavat kalseasti, 
että koko peltosadon myyntihinta ei riitä tulevan kevään siemen- 
viljoihin, puhumatta lannoitteista tai koneiden käyttömenoista. 
Että kone-, laite- ja rakennushankintoja ei maatalouden tuottaja- 
hinnoilla ole saatu takaisin, siihen oli jo totuttu. Mutta mikä eteen 
nyt, kun metsäkään ei näitä enää kompensoi? No, nythän saimme 
juuri lehdistä lukea kiireellisestä laista, jonka mukaan maatalous- 
yrittäjille myönnetään (hakemuksesta) kaksi kuukautta lykkäys- 
tä, jotta he voisivat (kenties) saada veronmaksulainat pankista 
järjestykseen. Lykkäysajalta pyörii toki kymmenen prosentin 
korko... Voi Jeesus Maaria. Voi Ristinkiesus. Herra maata var- 
jele. Mutta ei se varjele. 


Hyvinkö pyyhkii muualla? 
Maaseudun, alkutuottajan, maanviljelijän, karjanhoitajan, met- 
sänomistajan, kalastajan kaikinpuolinen nitistäminen ja häpäise- 
minen ei todellakaan voisi olla täydellisempää. Tällä kohden on 
harvinaisen helppo osoittaa myös nitistäjä, voittaja, aineellisessa 
mielessä. Palkansaajien ammattijärjestöt ovat nylkeneet jäsenil- 
leen melkein uskomattoman loiston ja etuisuuksien läjän. Tyn- 
gänlyhyt työpäivä, vapaat sunnuntait ja peräti lauantait, häikäise- 
vä palkkataso minimipalkkalakeineen, työnantajalle siirretty riski 
sairas- ja tapaturmatapauksissa, palkalliset lomat ja lomaltapa- 
luurahat, järjestökurssit työnantajan ajalla, luottamusmiesjärjes- 
telmä, tuhlaileva pikkutarkkuus työsuojelussa — näitä maamies 
ja kalastaja kuuntelevat kuin Tuhannen ja yhden yön tarinoita. 
Mutta mikä on tuon totuuden toinen puoli? Itsenäisen isän- 
maan juhlavuoden kunniaksi täytyy toki ensimmäiseksi kysyä, 
missä on yksilön itsenäisyys. Ja helppo on vastata, että juuri nuo 
tuhotut perheyritykset olivat ainoat itsenäiset ja ylpeät ammatti- 
kunnat. Ei palkansaaja koskaan ole muuta kuin orja, ei liioin 
henkilökuntaansa ja pankkeihin kaulaansa myöten kietoutunut 
suuryrittäjä. Veijo Meri hiljattain vitsaili, että kaikkein vähiten it- 
senäinen on aarniometsän villi — koska hänellä on vähiten valin- 

nan mahdollisuuksia. Tosiasiassahan ihminen, koko olemuksensa 
pakosta, haluaa olla juuri luonnon armoilla — mutta ei toisen ih- 
misen armoilla, paitsi omaa perheyhteisöä, joka on ihmiskunnan 
ainoa luonnollinen, syvästi perintötekijöihin ankkuroitunut so- 
siaalinen yksikkö. Kaikkein vähiten ihminen haluaa olla yhteis- 
kunnan armoilla — tuon mustan korppikotkan. 

Henkilökohtaisella tasolla tarkastelu antaakin lamauttavan su- 
rullisia tuloksia. Minulla on paljonkin nuoruudenystäviä, jotka 
kuuluvat palkansaajiin ja heistä näennäisesti päällimmäisten 
joukkoon. Mutta aniharvassa ovat ne, joita olisi aihetta kadehtia, 
aniharva heistä täyttää voittajan, menestyjän tunnusmerkit. Ää- 
nensävy ja suhde elämään on aivan samanlainen kuin hyvällä ys- 
tävälläni ja ammattitoverillani, joka on koettanut ”'vastata nyky- 
ajan haasteeseen”, taistella itsensä pankkien kautta troolarino- 
mistajaksi, ja joka eilen taas Inkoosta soittaessaan ilmoitti alka- 
jaisiksi syntyneensä väärälle planeetalle. 

Mieleeni tuli heti kaksi muuta hyvää ystävääni, yliopistomies ja 
koulun rehtori, jotka hiljakkoin ajoivat rappioalkoholistien Liek- 
kihotellin ohi ja totesivat spontaanisti yhteen ääneen, ettei heitä 
erota kuin hiuksen leveys noista poisriutuvista nojailijoista, joille 
kukaan ei enää kudo villapuseroa eikä lämpimiä kintaita. Molem- 
mat saivat kyyneleet silmiinsä — yhtä paljon säälistä ja itsesäälis- 
tä. Mukana oli tietysti keski-iän yleinen resignaatio, mutta kum- 
paakin painoivat myös luonnonystävän kaikki veriset pettymykset 
tässä kauhakuormaajien isänmaassa, ja kumpikin koki nahois- 
saan sen sivistyneistön toivonriiston, jota Pekka Lounela äsket- 
täin koskettavasti kuvasi. Yliopistotutkija oli kerta kerran jälkeen 
viranhauissa hävinnyt tehokkaammille, häikäilemättömämmille, 
ponnekkaammille tieteen komeetoille, turhaan taistellut yliopis- 
toonkin tunkeutunutta tietokonejärjestelmää vastaan, joka kont- 
rolloimattomine virhelähteineen uhkaa tieteen perustaa. Koulu- 
mies puolestaan oli juuri kokenut vuosien toiveitten täyttymyk- 
sen, vapaan sapattivuoden, ja pettynyt tyrmistyttävästi: uneksi- 
tuilta harrastuksilta oli kehitys luhistanut pohjan, aika ei kulunut- 
kaan, ilman pakoa työhön ei Suomessa voinutkaan enää elää. 

Riittäköön se AKAVAsta. Tunnen rivimiehiä myös sitäkin pal- 
jon mahtavamman SAK:n, pienyrittäjän ja maamiehen voittoisan 
päänitistäjän piiristä. Miltä näyttää, mikä on voittajan kuva? 
Tehdassaleissa yhtä kuluttavan kyräilevä vihamielisyys kuin en- 

nenkin, viikonloppuna yhtä sisällyksettömät menot. Ja muuta- 
man välivuoden jälkeen jokaisella ainakin kalvava pelko työttö- 
myydestä tai pakkolomasta: eivätpä enää ilahduta lomaltapaluu- 
pennit ja työsuojeluasiamiehet, kun seisoo työnvälitysjonossa tai 
nököttää pilkkijäällä viikon ympäri. Älykkäimmillä duunareilla 
ei ole ollut edes lyhyen loistokauden rauhaa — heitä on koko ajan 
painanut taju siitä, että koko komeus on ollut hetteisellä pohjalla, 
että minkään valtakunnan talous ei monta vuotta kestä tällaista 
rälläämistä. He eivät ole saaneet mielestään kysymystä, kuinka 
kaukana on se aika, jolloin työttömyyskassat ja lakkorahastot on 
pumpattu tyhjiksi, jolloin ulkomaiset lainanantajat tekevät vii- 
meisen tenän, jolloin nitistetyiltä tuottajilta ei enää heru maitoa 
eikä leipää kaupunkiin. 

Voisin puhua suulla suuremmallakin, viitata kotimaiseen proo- 
sakirjallisuuteen, tuohon peiliin kansakunnan kasvojen edessä, 
joka vuosi vuodelta tarjoaa yhä useampia syvällisiä raportteja 
isänmaan riipaisevasta pahoinvoinnista. Onpa joukossa tällä ker- 
taa hellyttävä kuvaus itse pääkallonpaikalta, voittajapuolen pääe- 
sikunnasta, SAK:n sisäpiiristä. Sieltä esiripun takaa Alpo Ruuth 
paljastaa saman epätoivon, repeytyvät ihmissuhteet, iltojen yksi- 
näisyyden ja tyhjyyden, raastavat asuntohuolet, alkoholismin, 
hukkaan ajautuvat nuoret. Lukijaksi erehtynyt pienyrittäjä kuo- 
linkamppailussaan ei kykene tuntemaan vahingoniloa, vaan itkee 
mukana. 

Helppoheikki Eino Repo löysi vast'ikään itsenäisyyspuheessaan 
sokean kanan jyvän ja totesi, että valtiollinen itsenäisyys ei mis- 
sään tapauksessa ole arvo sinänsä, vaan ainoastaan sen kautta, 
minkä inhimillisen sisällön se kansalaisten elämään pystyy tarjoa- 
maan. Jatkotulkinta on mielestäni selvä: ei mikään maailmassa 
ole niin joutava ja arvoton kuin valtiollinen itsenäisyys Painajais- 
Suomessa, jolle ydinsota, vedenpaisumus ja Juppiterin törmäys 
olisivat kaikki lohdullisia, armahtavia vaihtoehtoja. 

Häviäjät ja voittajat 


Olen antanut oman raporttini häviäjän Suomesta. Mutta voiko 
häviäjä saada menestyjän vakuuttuneeksi siitä, että hän ei ole 
suistunut yksittäistapaus, joka yrittää heijastaa oman epäonnistu- 
misensa yhteiskuntaan, yleistää oman kärsimyksensä? Luettele- 
malla esimerkkejä hän voi saada lukijan läkähdyksiin, mutta tä- 
mä voi aina väittää, että esimerkit ovat poikkeuksia, epätyypilli- 
siä. Ne isokenkäiset, jotka jyräävät tätä kansaa alleen, eivät ikinä 
usko muuhun kuin johonkin yksittäiseen epäkohtaan, johon he 
voivat sitten tarttua, touhukkaina ja kuuroina muulle. Heiltä 
puuttuu kaikkinainen herkkyys ja kyky kuunnella, he eivät kos- 
kaan pääse lähelle lähimmäistään, eivät ikinä jyvälle häviäjien ko- 
'konaismäärästä eivätkä näiden tuskan intensiteetistä. Korkein- 
taan he tuntevat tuolla kaverin jolla menee huonosti”?, siellä jon- 
kun ”jolla rupesi vähän heittämään”? ja täällä jonkun joka ei oi- 
kein näytä jaksavan” — kaikki heikkoja, lahjattomia poikkeuk- 
sia, luotuja karsiutumaan. Piirijärjestön kokouksissa ei ole tapa- 
na kertoa omasta eikä varsinkaan vastustajan surusta tai luhistu- 
misesta. 


Häviäjien laskenta 

Häviäjä voi vedota tunnetuihin yhteiskuntafilosofeihin, jotka yh- 
destä suusta todistavat, kuinka kilpailuyhteiskunnan väestö ja- 
kaantuu yhä ripeämmin häviäjien enemmistöön ja voittajien vä- 
hemmistöön. Mutta eihän filosofeja kuunnella. Entä sitten varsi- 
naiset yhteiskuntatieteilijät? He ovat herrojensa palveluksessa, ei- 
= vät he voi tehdä viihtyvyystutkimusta, jossa todettaisiin 90 pro- 

sentin väestöstä hautovan itsemurhaa ja toivovan maailmanlop- 
pua. Voidaan kyllä esittää tilastoja itsemurhien, alkoholistien, 
psykiatrista hoitoa saavien, Ruotsiin ja Austraaliaan paenneiden 
lukumääristä. Mutta kaikki ne voidaan vesittää, kääntää ja tulki- 
ta syyt oman mielen mukaan. Totuus ei ole minkään arvoinen sil- 
loin kun sitä ei kannateta. Sanoi Erno Paasilinna. 

Ja jos sosiologit tulisivatkin kaavakkeineen (katsotko onnistu- 
neesi elämässäsi hyvin/osittain/en ollenkaan, rasti ruutuun), niin 
useimpien häviäjien omanarvontunto kieltäisi paljastamasta 
omaa epäonnistumista. Sielläkin missä kymmenen katkeraa hä- 
viäjää elää toistensa rinnalla, he koettavat salailla tai ainakin vä- 
hätellä tappiotaan toisiltaankin — ainakin lopulliseen ratkeami- 
seen saakka, ja silloin ei yleensä puhuta enää mitään. On keskus- 
teltu paljon kuoleman häivyttämisestä näkösältä nyky- 
yhteiskunnassa. Samalla lailla on todellinen epätoivo sysätty syr- 
jään, sitä enemmän, mitä enemmän sitä on. Kuinka moni myön- 
tää edes ystävilleen itkevänsä? Kuka osaa sanoa, kuinka paljon 
Suomessa itketään. Ilmoittaudun arvaamaan: satoja litroja ai- 
kuisten ihmisten kyyneleitä joka päivä. Ja samalla olen omasta 
puolestani valmis myöntämään, että olen epäonnistunut elämäs- 
sä, sataprosenttisesti — luonnonystävänä, yhteiskunnallisen vai- 
kuttamisen yrittäjänä (paljon porua, ei mitään villoja), kirjoitta- 
jana, luennoitsijana, unelmoitsijana — ja lopulta vääjäämättö- 
mästi myös ammatissa ja yksityiselämässä. Mutta tämäkin tun- 
nustus on todella pitkän rimpuiluprosessin tulos. Ja minunkin 
omanarvontuntoni vaatii vielä kaiken jälkeen tappion syiden ja 
taustojen, vertailujen, yleisien lainalaisuuksien penkomista, poh- 
diskelua ja syyttelyä, ja viimeiseen saakka jonkinmoista myötähä- 
viäjien puolustusasianajajan työtä. 

Salailun, epätoivoisen kasvojen säilyttämisen rinnalla on toinen 
tärkeä syy siihen, miksi häviäjien valtaisa lauma ei näy, kokonai- 
suutena. Parlamentarismia ei koskaan ole olemassa, se on haave- 
kuva, näköharha. Missään parlamentissa, hallituksessa, neuvos- 
tossa ei häviäjillä koskaan istu omaa miestä: häviäjä ei koskaan 
voi eikä jaksa olla edustustehtävässä, esillä. Enemmistö pysyy vä- 
hemmistönä, aina. Se lause oli jälleen Paasilinnaa. Vain anihar- 
voin sattuu edes niin, että joku suurisuinen, menestyvä mukana- 
olija, poliitikko, haksahtaa ajamaan häviäjien asiaa, ja samaistuu 
siihen, Silloin hän on itse häviäjä ennen kuin huomaakaan — ja 

poissa pelistä, vuorenvarmasti. Näin kävi Veikko Vennamolle, ja 
siitä tulikin, tietysti, täydellinen tragedia hänelle henkilökohtai- 
sesti ja samalla itsenäisen Suomen suurin politiikan tragedia, 
unohdetulle kansalle. Sitä tragediaa menestyjät pitävät riemuk- 
kaana farssina, tietysti. 


Voittajan vastaväitteet 

Jos häviäjien asianajaja joskus onnistuu pakottamaan voittajan 
kuuntelemaan, riittää vastaväitteitä kyllä. Suosittu todistelu on, 
ettei sellainen maa voisi pysyä pystyssä, jossa väestön valtaenem- 
mistön elämä on voittopuolisesti kärsimystä. Huvittavaa on, että 
monesti saman väittelijän mielestä näin voi kyllä olla laita jos- 
sakin toisessa hyvinkin vahvassa vaitiossa, Neuvostoliitossa, Yh- 
dysvalloissa jne. On helppo todeta, että juuri nykyisenlaisessa tek- 
niikan yhteiskunnassa, niin kauan kuin vähillä henkilöresursseilla 
tuotettua energiaa riittää, koneet pitävät hyvinkin apaattisen kan- 
san hengissä. Ja sitä paitsi: juuri työhönhän paetaan. Hyvinkin 
syvässä masennustilassa ihminen pystyy vielä tekemään työtä, me- 
kaanisesti tosin, mutta taitavasti. Kokonaan eri asia kuin systee- 
min pystyssä pysyminen on sitten kysymys siitä, onko sillä mitään 
arvoa, olemassaolonoikeutusta — järjestelmällä jossa mielipahan 
summa ylittää mielihyvän summan. 

Toinen yleinen vastaväite on syytös historiallisen tajun puut- 
teesta. Eikö aina ole ollut onnettomia ihmisiä, kärsimystä ja tu- 
houtumista, ennen enemmän kuin nyt? Tähän en omalta kohdal- 
tani osaa sanoa muuta kuin että olen historiani lukenut ja läpi- 
pohtinut, sekä koulussa että jälkeen, tutkinut entistä elinkeinoelä- 
mää, rakennustapaa, luontoa. Ja kerännyt vanhusten muistitietoa 
Hämeessä, Karjalassa, Savossa, Kainuussa, Lapissa, Helsingissä, 
Ahvenanmaan, Suomenlahden, Selkämeren ja Merenkurkun saa- 
ristoissa. Sitä paitsi olen itse elänyt hyvin kauan ja nähnyt paljon, 
aivan liikaa. Ja kaikkialla kohtaan saman elämisen taidon ja ta- 
son romahduksen, saman haavojen ja ristiriitojen äkkijyrkän sy- 
venemisen. 

Isonvihan aikana perhe saattoi hajota, kun isä kaatui, äiti kuoli 
ruttoon tai lapset nälkään — mutta ei se hajonnut siksi että puoli- 
so jättää toisen tai lapset liukuvat huumejengiin ja jäävät jonakin 
päivänä lopullisesti tulematta kotiin. Eikä silloin ollut koskaan 
yhtään tarpeetonta kansalaista. Viljelijää, rakentajaa, seppää ja 


220 


soturia tarvittiin aina. On totisesti sata kertaa armeliaampaa kuol- 
la katovuonna nopeasti yhden maalis-huhtikuun aikana nälkään 
kuin raunioitua kymmenen vuotta kyynelissä ja yksinäisyydessä, 
laskien sykkiviä sekunteja ja toivoen kuolemaa, jonka auttami- 
seen oman käden turtunut voima ei riitä. Sen eron olen tajunnut 
aikakausien välillä, että ennen oli aina, nälänhädän (tuon todelli- 
suudessa hyvin pitkin väliajoin kohdanneen) ja sodan keskelläkin, 
toivo paremmasta. Nyt on kaikki se parempi saatu, nähty ja ulos 
oksennettu, toivo on kuollut. 

Mutta tämähän on, totta kai, siirtymäkautta, kaikkine siihen 
liittyvine murrosajan ongelmineen, sanoo itsepäinen systeemin 
renki. Siirtymäkautta — mitä kohden? Parempaan? Millä elä- 
mänalueella se parempi tulevaisuus on kuviteltavissa? Onko pal- 
jonkin käyttämättömiä luonnonvaroja odottamassa? Onko elinti- 
laa ja väljyyttä kovastikin tiedossa? Onko uusi rakkauden aalto ja 
ihmissuhteitten harmonia sarastamassa? Tai onko ehkä kulttuu- 
rin alueella tiedossa innostava nousu? Montakin Sibeliusta suu- 
rempaa säveltäjää, Kiveä, Haanpäätä ja Sillanpäätä etevämpää 
kirjailijamestaria tulossa? Kyllä tämä on siirtymäkausi — siirty- 
mäkausi kohti lopullista kurjistumista ja kuristumista, kohti hel- 
vettiä. 


Kapinako? 

Jouko Tyyri, salonkikelpoisista yhteiskuntakriitikoistamme jäme- 
rin ja selvänäköisin, ennusti hiljattain maanviljelijäin ja pienyrit- 
täjien kapinaa. Kapinan aineksethan ovat olemassa, ylenmäärin. 
Kapinoita vain ei enää ole. Ensinnäkin nykyajan tekniikka antaa 
vallassaolijoille ennennäkemättömän yliotteen. Yhtä avuton kuin 
poliisi on yksityisen kansalaisen hengen ja omaisuuden suojelemi- 
sessa, yhtä ylivoimainen se on valtiovallan turvaajana. 

Ja toiseksi: ei enää ole kapinallisiakaan. Sekin ero on aikakau- 
sien välillä, että ennen epätoivo purkautui kirouksena ja vihana, 
nyt se purkautuu nyyhkeinä ja ilmeettömänä, tyhjänä tuijotukse- 
na — sisäänpäinkääntyneenä, vailla osoitetta. Koko yhteiskunnan 
koneisto, päätöksentekijäin sananvalta, viestintävälineitten tuho- 
tulva, sosiaali- ja lääkintähuolto, saavat näennäisine olalle tapu- 
tuksineen häviäjän lannistumaan ja vakuuttumaan, että vika on 
hänessä: hän on huono, lahjaton, sopeutumaton. Hiljattain yksi- 
näisten iltojen ikäväntorjuntakampanjaani osuivat unkarilaisen 

runoilijan Laszlo Nagyn muistelukset ja erityisesti niiden pari lau- 
setta: ?Hermostoni järkkyi, sikisi pahaenteisiä ajatuksia. Ensin 
uskoin naiivisti, että vika on minussa, sitten kävi ilmi, että se on 
ulkona, todellisuudessa.”? 

Vain harvalle häviäjälle on valjennut sama kuin Laszlo Nagylle, 
ainakaan Suomessa, kaamoksen ja apatian maassa. Vain harva 
tajuaa, kuinka mieltä vailla on psykologien vaatimus, että saman 
yksilön pitäisi sopeutua, kyetä täysarvoiseen elämään minkälai- 
sessa ympäristössä hyvänsä. Nyky-yhteiskunnan häviäjä voisi tie- 
tysti olla ylin voittaja eräkulttuurissa tai maanviljelyskulttuurissa. 
Kaameaksi asian tekee se, että noissa kulttuureissa olisi menesty- 
nyt väestön valtava enemmistö. Metsästäjä (ampuja, ajomies), 
kalastaja, maanviljelijä, tietäjä, kylänvanhin, poppamies (lääkä- 
ri, apteekkari), lainvalvoja, seppä, suutari, kauppias, räätäli, 
nahkuri, soittaja, maalari (kalliomaalareista lähtien)... — paik- 
ka joka miehelle. Mutta nyky-yhteiskunnan näennäisen kirjavan 
ammattivalikoiman useimmat vaihtoehdot ovat toivottomia yri- 
tyksiä kenelle tahansa, ne eivät vastaa mitään niistä ominaisuuk- 
sista, lahjoista ja tarpeista, joiden muottiin lajinkehitys on ihmi- 
sen valanut. 


Mefisto katastrofin takana 
Kuinka kaukana ollaan kapinasta, kuinka neuvottomana töytäile- 
väksi lammaslaumaksi kansakunta on saatettu, osoittaa kourista- 
valla tavalla juhlavuodeksi sattunut presidentinvaalikampanja 
tunnettuine asetelmineen. Olkoot vastuusuhteet mitkä hyvänsä, 
olkoon kuinka päivänselvää hyvänsä, että pitkäaikainen valtion- 
päämiehemme on ollut varsinaisena aloitteentekijänä vain vähäi- 
sessä osassa niitä yksittäisiä päätöksiä, jotka ovat tehneet Suo- 
mesta tämän kuolemanvaltakunnan — joka tapauksessa Urho 
Kekkonen on enemmän kuin kukaan toinen henkilö osavastuussa 
kaikesta parinkymmenen vuoden aikana maassa tapahtuneesta. 
Hän on katastrofin pääarkkitehti, jonka siunauksella maaseutu 
on autioitettu, vaihdettu surkeuteensa tukahtuviin lähiöslummei- 
hin oman ja naapurimaan kaupunkien laiteilla, maanviljelijät ja 
yrittäjät hävitetty, tehokkuusyhteiskunta ja työttömyys luotu. 
Mutta minkälaista on tämän historian suurimman Suomi- 
syöjän kritiikki? Häntä arvostellaan ja irvistellään vallanhalusta 
— siitä ainoasta, joka ei kenellekään kansanjohtajalle ole pahe, 

vaan selviö, ilman sitä hän ei voi kansanjohtajaksi pyrkiä eikä 
päästä. Urho Kekkosta ihaillaan lujuudesta ja nokkeluudesta, ja 
syystä, niitä olisi toisillekin jaettaviksi. Mutta ei haluta nähdä, et- 
tä kun puuttuvat viisaus, kokonaisuuksien ja perimmäisten reali- 
teettien taju, biologinen ihmisen ymmärtäminen, silloin puuttuu 
kaikki. 

Eihän kansanjohtajaa pidä arvostella hänen menetelmiensä tai 
luonteenlaatunsa, vaan hänen elämänkatsomuksensa ja aatteelli- 
sen linjansa perusteella. Siinä suhteessa Urho Kekkosta ei pelasta 
se, että hän vähän päästä puheissaan takakäteen pahoittelee ra- 
juimpia niistä onnettomuuksista, joihin hänen oma linjansa ja hy- 
väksymänsä lainsäädäntö ovat johtaneet — milloin pellonvarauk- 
sia ja maamiehen itsetunnon lamauttamista, milloin nuorisotyöt- 
tömyyttä. Eivätkä hänen lääkkeensä onnettomuuksiin herätä 
muuta kuin kauhua, hän parantaa sairautta samalla sairaudella. 
On saatanallisen kyynistä, tai sitten uskomattoman typerää, ah- 
distaa nuorisoa pelastautumaan työttömyydestä koulutustasoa 
nostamalla — kun heidät juuri liikakoulutuksella on jo piiskattu 
henkihieveriin ja juuri sillä raiskattu työttömyyden kurimukseen. 
Lukuun ottamatta lyhyttä luonnotonta ylimenojaksoa, nopean 
taloudellisen nousun aikaa, jota minkään valtakunnan ja min- 
kään planeetan luonnonvarat eivät ylläpidä muutamaa ohikiitä- 
vää vuotta pitempään, pätee itsestäänselvyyksien itsestäänselvyys: 
mitä syvemmälle tehokkuus- ja koulutusyhteiskuntaan vajotaan, 
sitä vähemmän työvoimaa tarvitaan, sitä enemmän on tarpeetto- 
mia, sivuun sysättyjä, huoltoavun varaan heitettyjä. Kaikkihan 
tämä on ehtinyt tapahtua Kekkosen kaudella: ensin ihmiset ratio- 
nalisoitiin ja koneistettiin aurankurjesta ja viikatteenvarresta teh- 
taisiin, nyt heidät on rationalisoitu ja automatisoitu niistäkin 
ulos. Eikä kolmatta vaihtoehtoa ole. 

Tuomion murhaavuutta ei lievennä se, että muissa maissa on 
langettu samantapaisiin virheisiin. Kaikkein vähiten tämä puolus- 
tus pätee itsenäisyyden juhlavuonna. Suomen kansa, seiso täällä 
omalla pohjallasi, äläkä luota vieraan apuun. Kulkeehan Albania- 
kin omaa tietään, pystypäin — ja kaikessa rauhassa, kenenkään 
hätyyttämättä. 

Eihän meillä tietysti koskaan ole, ole ollut, tule olemaan muuta 
järjellistä, inhimillistä, todellisuudentajuista vaihtoehtoa kuin 
heittää mielipuolisen kansainvälisen kilpailun” idea ja käytäntö 

romukoppaan, jättää öljynloput omasta puolestamme maan po- 
veen, panna laivat, tehtaat, tietokoneet ja leikkuupuimurit ikui- 
siksi ajoiksi museoihin. Kun kuokimme kuokalla, räävimme sir- 
pillä kivenkylkiä ja tongimme kompostilannassa kotisuutarin te- 
kemissä saappaissa, niin saamme, kaikki, leipää, työtä, mielen- 
rauhaa ja elämäniloa (sen vähän kuin sitä ihminen koskaan voi ta- 
voittaa) — emmekä millään muulla tavalla. Tämä on hyvin ikävä 
ja karu taloustieteellinen, sosiaalipsykologinen, biologinen, kehi- 
tysopillinen totuus. Se ei taatusti ole mitään rousseaulaisuutta, 
linkolalaisuutta tai seiskarilaisuutta, kenenkään ei kannata ottaa 
kunniaa näin yksinkertaisesta ja viehätyksettömästä oivalluksesta 
— siitä, että kaikki inhimillisen hybriksen synnyttämät säihkyvät 
näköalat ihmiskunnan tiellä johtavat vain umpikujaan, nopeaan, 
tuskalliseen ja noloon loppuun. Niin vain sattuu olemaan, hassu 
juttu sinänsä. 


Tuudittelun vai totuuden linja? 

Enhän minä enää jankuta noita päivänselvyyksiä ohjeiksi, nouda- 
tettaviksi, niin kuin joskus aikoinani myöhäispuberteetin pyörit- 
telemänä. Valtaryhmä pysyy, eikä mikään valtaryhmä koskaan 
poikkea radalta jota se on ruvennut eteenpäin junnaamaan. EFi 
Hitlerkään esikuntineen kyennyt muuttamaan suuntaa Stalingra- 
din jälkeen, vaan puski johdonmukaisesti lopulliseen tuhoon 
saakkka. Ja hänelläkin oli 99 prosenttia kansasta puolellaan, vii- 
meiseen kranaatinräjähdykseen asti, vain kourallinen älypäitä 
ajatteli omilla aivoillaan. Eikä Stauffenbergin pommi tietenkään 
löytänyt maaliaan. 

Onko tällä kirjoituksella sitten ollut muuta mieltä kuin oma te- 
rapia, vuosien patoutumien purkaminen? Eikö tämä silloin ole 
moraalisesti yksinomaan tuomittavaa (varsinkin kun ne patoutu- 
mat eivät enää purkaudu), yleisen ajattelutavan mukaan? Suomen 
Kuvalehtikin edustaa johdonmukaisesti sitä linjaa, että on väärin 
masentaa ihmisiä pessimismillä, heitä pitää rohkaista taikomalla 
valopuolia heille vielä haudan partaallakin. Minä en usko tähän, 
minusta on aina julmempaa vääristellä kuin katsoa totuutta sil- 
miin. Olen siksi halunnut lohduttaa niitä häviäjäveljiä — hyvät 
veljet, olette hyvässä ja runsaassa seurassa —, joiden pelkään va- 
jonneen monen päivän puhumattomaan masennukseen sellaisen 
valheellisen hyvänolonvakuutuksen luettuaan kuin pääkirjoitus 

”Lakataan valittamasta? joulun alla. Oman kurjuuden keskellä on 
toisen iloisen ymmärtämätön höpötys kaikkein pahinta. Vanha 
rakas pakinoitsija Olli kertoi kerran tehokkaasti, kuinka lyhyet 
jäljet on itsesuggestiolla, optimismin valheella. Minä olen iloi- 
nen ja tyytyväinen, minä olen iloinen ja tyytyväinen, hoki kam- 
reeri Jakari ja yritti hirttäytyä pellinnaruun.” Niin päättyi se pa- 
kina. 

Syrjitty kalastus 


(1978) 


(Yleisradion ohjelmasarjaansa kirjoittajalta tilaama, sitkeästi ja 
monilla kirjeillä suostutellen, ohjelmaan — myös uusinnaksi — 
merkitty ja sitten kokonaisuudessaan sensuroitu puheenvuoro) 

Kalastajan elinkeino ja ammatti, vanhin jäljelläoleva ihmisen 
ammatti, ei 1970-luvulla ole pelastettavissa riutumiselta radiopu- 
heenvuoroilla eikä muullakaan tavalla — puhunpa tässä vain 
pyynnöstä, suuta pieksääkseni. Ne ajat ovat muutenkin kaukana 
takana päin tässä Kekkosen ja sosiaalidemokraattien rosvokoplan 
raiskaamassa maassa, jolloin jotakin olisi vielä voitu korjata. Kun 
koko yhteiskunta on ohjelmoitu suuryritysten palkannauttijamas- 
sojen ja virkamies- ja tutkija-armeijoiden käyttöön, ei pikkuyri- 
tyksillä, perheyrityksillä ja yksilösuorittajilla ole millään alalla 
elintilaa. He ovat joko kuolleet tai henkihieverissä. Kalastajan 
kohtaloa on mahdoton irrottaa yleisistä yhteyksistä. Kuvataan si- 
tä kuitenkin hetken ajan erikoistapauksena. 

Minulla on henkilökohtaisesti ollut viimeisten puolentoista 
vuoden ajan suru ja kunnia yrittää etsiä ammattikalastajalle 
vuokrattavia vesiä maamme merenrannikoilta menettämieni tilal- 
le. Omat vaellukset ja tiedustelut haarukoivat koko Kotkan ja Tu- 
run välisen suunnattoman rannikon niemi niemeltä ja saari saarel- 
ta. Mutta lisäksi sain mobilisoiduksi asialle parhaita saaristojem- 
me komitea-asiantuntijoita, kalatalousalan virkamiehiä, ministe- 
riöiden osastopäälliköitä — ihminen on sitkeä, kun on hengestä 
kysymys. Mutta näiden useiden vaikutusvaltaisten auttajien pa- 
nos osoitti, että hankkeen täydellinen epäonnistuminen ei voinut 
johtua tietyn henkilön neuvottelutaidon puutteesta, vaan yritys 

oli samalla yleispätevä tutkimus kalastajan mahdollisuuksista 
Suomessa. Ja se paljasti kaikille asiassa mukana olleille heidän en- 
nakkokuvitelmiaan paljon kauheamman alkuperäisen saaristo- 
lais- ja rannikkolaisväestön ahdingon — ja samalla suomalaisen 
yhteiskunnan pitkälle ehtineen saatanallisuuden. Loisteliaita ka- 
lastusvesiä, suojaisia sisäsaäaristoja ja merenlahtia on luvuton 
määrä, mutta ammattikalastajan on mahdoton saada lappusta- 
kaan vettä — ei rahalla eikä millään. Tuolla kymmenentuhatta 
hehtaaria Metallityöväen Liitolla, vieressä viisituhatta hehtaaria 
Puutyöväen Liitolla, tuolla seitsemänsataa luotoa ja puolet saaris- 
topitäjää Alkoholiliikkeellä, Fiskars-yhtiöllä, Rauma-Repolalla, 
Imatran Voimalla, Metsäntutkimuslaitoksella jne loppumatto- 
miin. Ja mitä nämä suurfirmat tekevät Suomen merialueilla? Ne 
ovat henkilökunnan virkistysalueina, heinäkuista virvelin piiskaa- 
mista, roskaamista ja ryyppäämistä varten. Näitä vesiä ennen 
kymmeniä sukupolvia käyttäneet kalastajat on lakaistu pois kun 
syöpäläiset — kaupunkeihin, Ruotsiin tai hautaan. — Suurfirmo- 
jen lomaan mahtuu toki sentään kaistaleita vapaitakin vesiä — 
vapaitako?, ne ovat näiden suurfirmojen toimitusjohtajien, tahi 
lääkäreiden, professorien ja varatuomarien yksityisiä, lomapalat- 
seihin liittyviä vesialueita, joiden vuokraamisesta neuvottelut 
noudattavat aina samaa kaavaa: ammattikalastaja, jaaha, sehän 
on reipas yrittäjä — kovasti kannatettavaa —, juu, kotimaista ka- 
laa pitää saada, ulkomailta tuodaan aivan liikaa; — mutta tämä 
meidän vesialueemme on todellakin aivan liian pieni ammattimai- 
seen kalastukseen, on niin paljon sukulaisia, jotka toki välttämät- 
tä tarvitsevat kalastusta rentoutumiseen; — mutta kysykääpä siel- 
tä ja sieltä, siellä varmasti teille vuokrataan. Ja siellä ketju jatkuu 
aina yhtä vuorenvarmasti samaan tapaan. En ihmettele Kalata- 
lousosaston ylitarkastajaa Heikki Pitkästä, joka kertoo rupeavan- 
sa tärisemään, kun kuulee sanan virkistys. Virkistysalue, virkis- 
tyskäyttö, virkistyskalastus, virkistysmetsästys — mikä on tämä 
maa, jossa kukaan ei enää saa harjoittaa maaseudulla elinkeinoa, 
ainoastaan virkistäytyä, virkistäytymästä päästyäänkin? Ja mikä 
tämä kansa, joka silti ei niin tippaakaan virkisty, vaan senkun sa- 
menee, ja sammuu? 

Tähän yhteiskuntarakenteen muutoksen pimeyteen liittyy te- 
keillä oleva viheliäinen lainuudistus, jolla maaseudun kalastus- 
kunnilta viedään viimeinenkin mahdollisuus valvoa kalavesiään ja 

koota varoja kalanistutuksiin — nimittäin pilkkionginnan va- 
pauttaminen vesialueen omistajan perimästä maksusta. Se joka 
minun laillani on menettänyt pahimmillaan puoletkin vähäisestä 
vuositulostaan varastettuina pyydyksinä pilkkionkijoille, tuntee 
tässä lainmuutoksessa kuoleman henkäyksen. Jo nyt ovat kau- 
punkilaisten verkkovarkaudet koko Suomenlahdella suomukalan 
ammattikalastajien synkimpänä uhkana kalavesien riistämisen 
jälkeen. Vaikka tiedänkin, että 99 % pilkkimiehistä on maailman 
kunnollisimpia ja rehellisimpiä veitikoita, en voi Kirkkonummen 
vuosien jälkeen koskaan unohtaa niitä pilkkijöitä, jotka päivät 
pitkät avannoillaan tarkkailevat haukankatsein ympäristöään ja 
hämärissä paluumatkalla sitten naarivat repun pullolleen paikka- 
kunnan ammatti- tai kotitarvekalastajan verkkoja — tahi sitten 
seurailevat viikkokausia kalastajien touhuja, merkitsevät ja mit- 
tailevat pyydysten paikkoja ja odottavat kärsivällisesti maalis- 
huhtikuun säkkisumuisia päiviä, jolloin virheettömästi tyhjentä- 
vät kokonaisen saaristoalueen pyydykset pakettiautolla. Enkä voi 
unohtaa, että jo vanhoina hyvinä aikoina Päijänteellä ainoat 
verkkovarkaudet vuosikausiin tapahtuivat suurten pilkkikilpailu- 
jen yhteydessä. Jos pilkkijät ovat paikkakunnan ranta- 
asukkaiden tuttuja tai tulevat sellaisiksi, heistä on pelkkää iloa, 
eivät he jätä silloin autojaankaan tilusteiden tukkeeksi ja maito- 
autojen ja linja-autojen kääntöpaikoille. Mutta jos pilkkiminen 
todella vapautetaan kaikesta kontrollista eikä kalastuskuntien 
vartijoilla ole oikeutta edes tarkistaa, minkä nimiset miehet hiip- 
pailevat heidän vesillään, ollaan kyllä lopullisessa terrorin tilassa. 

Pilkkilakihankkeeseen näkyy liittyvän erityisen kaamea lisäpiir- 
re — olen havainnut että vapaata pilkkiongintaa vaativat julkilau- 
sumissaan sellaiset järjestöt kuin Luonto-Liitto ja Suomen Luon- 
nonsuojeluliitto, jotka näin lähes uskomattomalla tavalla tunnus- 
tautuvat lopullisesti kaupunkien roskaväen etujärjestöiksi, maa- 
seudun väestöä ja elämäntapaa — sekä luontoa vastaan. Virkis- 
tyskalastuksen moraali, siis eläinten tappaminen pelkän huvin 
vuoksi, on vaikeasti arvioitava kysymys, esimerkiksi minulla am- 
mattitappajana ei ole kunnolla varaa sitä paheksua, sortumatta 
hurskasteluun. Mutta luonnonsuojelun odottaisi toki ainakin tuo- 
mitsevan sen varauksetta. Kuka sitten pitää kalojen puolta elleivät 
luonnonsuojelijat? Eikö edes luonnonsuojeluliike näe mitään 
mieletöntä siinä, että meillä hoosataan lintujen suojelemisesta ai- 

na ja kaikkialla, mutta suhtaudutaan kaloihin, noihin yhtä hie- 
noihin ja uljaisiin elämiin, aivan yhtä raakalaismaisesti kuin lin- 
tuihin Italiassa ja Belgiassa? Milloin rauhoitetaan ensimmäinen 
kalojen luonnonpuisto, kokonainen vesistöalue, vai rauhoitetaan- 
ko koskaan? 

Mutta palataan ammattikalastajan asemaan. Tälle hervotto- 
malle yhteiskunnalle on ominaista, että samaan hengenvetoon 
kuin ammattikalastajista suuri osa on savustettu ulos vesistään ja 
ammatistaan, kärsivät jäljelläolevat kuitenkin yhtenä päällimmäi- 
senä ongelmanaan menekkivaikeuksista. Pohjimmainen syy on 
tietenkin yhteiskuntamme ja sen pahempi koko Euroopan koneel- 
listumisessa, siinä, että nykyihminen sananmukaisesti syö öljyä — 
toisin sanoen teettää työt öljyllä, itse viruu eikä tarvitse ruokaa. 
Ja siitäkään vähästä mitä hän syö, hän ei suostu maksamaan juuri 
mitään — koko maailmantaloudessahan on leimaa-antavana piir- 
re, että elintarvikkeiden hinnat on poljettu pohjalukemiin, niin 
viljan, lihan, maidon kuin sienten tahi puolukoiden tahi kalan. 
Alkutuottaja kuuluu kaikkialla maailmassa ja erityisesti Suomes- 
sa köyhälistöön, mutta ne jotka valmistavat jotakin uskomatto- 
man typerää ja tarpeetonta krääsää tehtaassa, palkitaan ruhti- 
naallisilla palkoilla ja sosiaalieduilla — ja jos rihkamatehdasta 
uhkaa konkurssi, valtio rientää pelastamaan sen verovaroilla. 

Sitä mukaa kuin kalan suhteellinen hinta verrattuna pyydysten, 
rahtien ym. hintoihin on vuosi vuodelta romahtanut, ovat yhä 
laajemmat vähätuottoiset vesialueet erityisesti sisämaassa pudon- 
neet amattikalastuksen nälkärajan alle — minulla on siitäkin 
omakohtaisia kokemuksia Päijänteeltä. Tarvitaan toisin sanoen 
nälkärajan päällä pysymiseksi joka vuosi yhä suurempi kilomäärä 
saalista, mikä edellyttää vesistöltä yhä korkeampaa hehtaarituot- 
toa. Hintapolitiikalla kalastajakin on pakotettu polkemaan te- 
hokkuuden ja suurenevien tuotantolukujen oravanpyörää. 

Kaikkein valitettavimpana tämä nykyaikaisen tehokkuuden 
vaatimus ilmenee silakan troolikalastuksessa, kalastusmuodossa, 
joka lankeaa minun omakohtaisen kokemukseni ulkopuolelle — 
vaikka hyviä tuttuja troolaavissa ammattiveljissä onkin. Trooli- 
kalastuksessa on ulkomaisen polttoaineen ja ulkomaisen raskaan 
välineistön osuus pelottavan suuri ja siten sen avulla saatu kala- 
omavaraisuus osaksi näennäinen — samoin kuin tuontipolttoai- 
neen ja tuontikoneiden varassa pyörivän maataloutemme omava- 

raisuus. Kuitenkin troolikalastus on pelastanut monille rannikko- 
seudun perheille merellisen ammatin ja kotiseudun. Tutkimusten 
mukaan troolikalastus on sitä paitsi tällä hetkellä ainoa kalastus- 
muoto, joka tarjoaa lähes teollisuuden ansiotasoon verrattavat 
tulot, kun sisävesi- ja rannikkokalastajan ansiot jäävät huimasti 
minimipalkkojen alapuolelle. Mutta surunviestejä kantautuu 
troolarienkin maailmasta. Hiukset pystyssä on luettu kuluneena 
syksynä erään Suomenlahden tehokalastajan ja Tampellan tela- 
kan yhteishankkeesta, entistä jättiläismäisemmän huippukalliin ja 
huipputehokkaan peräporttitroolarin valmistamisesta. Kun Suo- 
menlahden silakkakannat ovat nykyisen troolilaivaston voimin 
juuri tarkoin kestokykynsä rajoilla, eikä kokonaissaalista siis voi- 
da lisätä, ei tällainen hanke ole mitään muuta kuin leivän viemistä 
ammattiveljien suusta. Meidänkin joukossamme on joitakin kan- 
sallissankareita. 

Mutta takaisin suomukalan kalastukseen. Ne aniharvat parhaat 
sisävedet ja ne vähäiset siruset merenrannikkoa, joilla ammattika- 
lastajia vielä rimpuilee, riittävät toisiaankin tuottamaan niin pal- 
jon kalaa, että markkinat ovat aika ajoin tukossa ja puutetta ka- 
lasta esiintyy parhaissa kulutuskeskuksissa tuskin koskaan. Ja 
hinnat ovat sitä mitä ne ovat — ei suinkaan kalakaupan myynti- 
palkkioiden takia, jotka toisin kuin monesti luullaan ovat yleensä 
hämmästyttävän pienet — vaan nimenomaan kuluttajahinnat 
ovat säälittävän alhaiset. 

Tämä johtuu osaksi siitä, että kala joutuu ilman hintatukea kil- 
pailemaan jonkin verran subventoitujen maataloustuotteiden 
kanssa — ja osaksi siitä, että tuoreen kalan menekki on kaikista 
ravintoasiantuntijoiden ja talousopettajien ponnistuksista huoli- 
matta vähäinen, ostajien pienen valiovähemmistön huolena. Ta- 
vallinen suomalainen pistelee päivästä toiseen lenkkimakkaran ni- 
mellä kulkevia jauhopötköjä, tai jos hän ostaa kalaa, hän ostaa 
pakasteseitä, joka maistuu lähinnä pahvilta. Hän näet pelkää ruo- 
toja — hän on autuaasti unohtanut, että hänellä on silmät, ham- 
paat, hyvässä lykyssä haarukka ja veitsikin. No, tämähän liittyy 
myös yhteiskunnan rakennemuutokseen: kotirouvien häviämisen 
myötä ovat kadonneet myös herkulliset, vaivannäköä vaativat 
kotiateriat Suomesta, nyt ryystetään jokin einespakkaus seisaal- 
taan jääkaapilla, tai sitten se makkarapätkä. Ja työpaikkojen 
suurkeittiöiden on seurattava kaikkein kehittymättömimmän ruo- 

kavieraan makutottumuksia. 

Kalakauppaan liittyy myös leegio ennakkoluuloja. Milloin mi- 
kin kala sopii syötäväksi vain tiettyinä viikkoina vuodesta — vaik- 
ka esimerkiksi made ei toki ole parhaimmillaan talvella, vaan tie- 
tysti elo-syyskuussa rasvaisen kesän jäljiltä, kuten muutkin kalat. 
Ja monet elättelevät hölmähtänyttä kuvitelmaa siitä, että kala- 
kaupasta saatava kala on vanhaa tai ehkä peräti pilaantunutta. 
Ostan itse kalaa toreilta ja myymälöistä aina kun omat sesonki- 
luonteiset kalavedet vähänkin ajavat minut lomalle, ja minulla on 
kokemuksia kauppakalasta hyvin eri puolilta Suomea. Tosiasias- 
sa kalakauppa on nykyisin erinomaisesti järjestetty ja hoidettu, 
kalastajien sumpunkäytön, jäähileen ja nopeiden rahtiyhteyksien 
ansiosta kauppakala on juuri yhtä erinomaista ja tuoretta kuin se 
kala, joka on hetken nikoteliut virkistyskalastajan omassa repus- 
sa tai veneen pohjalla. 

Niinpä tekee mieleni muistuttaa: mikäli jonkun vanhanaikaisen 
kuulijan nuppiin yllättäen välähtäisi mieliteko jollakin tavalla 
auttaa kotimaista kalastusta, niin sehän käy vain yhdellä tavalla: 
opettakaa norjalaiset viemään seitinsä ja turskansa, portugalilai- 
set sardiininsa ja kanadalaiset savusiikansa vedettömään ja kalat- 
tomaan Keski-Eurooppaan, jossa niitä tarvitaan. Ja ostakaa oma- 
varaisessa Suomessa kotimaista tuoretta kalaa, ja maksakaa siitä 
kunnon hinta. Ja laittakaa siitä todellisia herkkuruokia ja nautti- 
kaa todella elämästä niin kauan kuin se vielä jossakin muodossa 
on mahdollista. 

Uuteen maailmankatsomukseen 


(1976—79) 


Malthuksen päivistä on kulunut parisataa vuotta, ja jo kymmen- 
kunta vuotta ovat ekologit vyöryttäneet tuomiopäiväjulistustaan 
koko rintaman leveydellä, lyöneet pöytään julmat laskelmansa ra- 
vinnon ja monien muiden luonnonvarojen ehtymisestä, maaperän 
ja merien tuottokyvyn lamaantumisesta, ilmakehän tuhoisista jär- 
kytyksistä. Ainakaan länsimaissa ei viestintävälineitten auliutta 
voi moittia: jokainen lukutaitoinen on pakosta joutunut näke- 
mään, että tiedemiehet ennustavat maapallon korkeamman elä- 
män tukehtumista lähitulevaisuudessa. Taustatietoja ja laskel- 
mien perusteita on myös ollut jokaisen halullisen saatavissa, sel- 
keiden ja taitavien kirjoittajien esittäminä. Kylliksi on myös täh- 
dennetty sitä, että luonnontieteellisiä taustatietoja ei oikeastaan 
edes lainkaan tarvita, riittää rahtunen logiikkaa: mikä tahansa 
päättymätön kasvu rajallisessa tilassa johtaa ehtymiseen. 

Me kaikki tiedämme, että mitään hidastumista ihmislajin ryn- 
nistyksessä malthuslaiset varoitukset eivät ole saaneet aikaan. Vä- 
kiluvut kasvavat yhä huimaavammin, syntyvyydensäännöstelyoh- 
jelmat lyövät kaikkialla päänsä seinään. Nälän suhteellinen osuus 
kasvaa, energialähteiden ja metallien ehtyminen nopeutuvat päivä 
päivältä. Saastumisilmiöt lyödään joissakin vähäisissä paikallisis- 
sa kohteissa takaisin — eli tarkemmin katsoen siirretään monin- 
kertaisina toisaalle. Uusiutuvien luonnonvarojen viimeisten maa- 
ilmanreservien tyhjentäminen Siperiassa, Kanadassa ja Brasiliassa 
tehostuu. Ihmismassojen keskittyminen kauas raaka-ainelähteiltä 
asutuskeskuksiin, missä niiden huolto kuluttaa enimmäismäärän 
energiaa, kuljetusverkkoa ja -laitteita, kiihtyy vyörynomaisesti. 

Tuottavaa maaperää hukkaantuu tiestön ja tonttimaan alle yhä 
kiihtyvässä tahdissa. Eläin- ja kasvilajeja tuhoutuu sukupuuttoon 
ja niiden kantoja pirstoutuu uhanalaisiksi saarekkeiksi joka vuosi 
enemmän kuin edellisenä. 

YK:n alajärjestöjen hätäapuohjelmat, kansainväliset ympäris- 
tönsuojelu-, väestö- ja elintarvikekonferenssit jäävät toivotto- 
maksi, säälittäväksi räpistelyksi. Ne voivat lohduttaa vain vihovii- 
meisimpiä touhuajaoptimisteja, niitä jotka sekoittavat keskenään 
toiminnan ja tuloksen, niitä joiden mielestä epäkohdan tiedosta- 
minen ja yritykset sen korjaamiseksi ovat jo tuloksia. 


Ekologi ja yhteiskunnallinen todellisuus 
Moni kotimainen ekologijulistaja piteli päätään tyrmistyksestä ja 
hieroi silmiään viime syksynä, kun uutta hallitusta tehtiin. Val- 
tionpäämiehemme, joka on uudenvuodenpuheissaan käsitellyt 
ekologista kriisiä ja vieläpä esiintyy merkittävän luonnonsuojelu- 
järjestön kunniapuheenjohtajana, risti kansalliseksi hätätilaksi 
sen tilanteen, jossa ekologi vihdoin oli nähnyt toivon säteen — ti- 
lanteen, johon ekologin mielestä olisi pitänyt pyrkiä jo vuosikym- 
meniä sitten: taloudellisen kasvun pysähtymisen. Ja hurjaksi hui- 
pennukseksi presidentti villiintyi valtavimpaan paradoksiin mitä 
koskaan on esitetty — hän syytti virkaveljiään suomalaisia polii- 
tikkoja liiallisesta kaukonäköisyydestä ja pitkäjänteisyydestä, 
vaati heitä keskittymään ikuisuuden asioiden”? sijasta päivän- 
kohtaisiin ongelmiin, ensi sijassa työttömyyden torjuntaan. Eko- 
logijulistaja puolestaan oli kymmenen vuotta elämäntyönään 
koettanut iskeä kalloihin opetusta, että meidän on nähtävä päi- 
vänkohtaisten, yhden viikon, vuoden tai sukupolven mittaisten 
ongelmien yli, että meidän on jokaisessa ratkaisussamme ensi si- 
jassa varmistettava tulevien sukupolvien ja elämän jatkuminen 
maapallolla myös vuonna 2000, 20000 ja 200000 j.Kr. Ja hän oli 
jankuttanut, kuinka maapallosta tekee silppua nimenomaan inhi- 
millinen työ — toisaalta aviovuoteissa, toisaalta tehtaissa, ratio- 
nalisoiduilla maatiloilla, koneistetuissa kalastuslaivastoissa. 
Mutta jos ekologi oli todella yllättynyt, hän todisti oman tietä- 
mättömyytensä, ihmisyhteisön tuntemuksen puutteensa. Hänen 
olisi pitänyt tietää, että taitava ja herkkävainuinen päivänpoliitik- 
ko heijastelee aina enemmistön mielipidettä, kansan tahtoa”. 
Eikä mikään suomalaisessa yhteiskunnassa osoita, että yksikään 

ryhmä hyväksyisi aineellisen kasvun pysähtymistä tai edes hidas- 
tumista. Päinvastoin hätätilatunnelma laman” johdosta sisäiste- 
tään yltyleisesti. Etujärjestöjen taistelu aineellisista eduista käy 
päinvastoin yhä raivokkaammaksi — yksikään ammattiyhdistys- 
mies, yksikään palkannauttija ei tunnusta ekologin vaatimaa ku- 
lutuksen supistamista omalla kohdallaan. 

Kaikkein äänekkäimpinä kiljuvat ns. valistuneimpien ihmisten 
eturyhmät, yliopistot, kirjallisuustoimikunnat, taideyhdistykset. 
”Laman varjolla ei kulttuurimäärärahoja saa rahtuakaan supis- 
taa?” — tätä virttä olemme kuulleet riittämiin viime aikoina. Jaet- 
tavan kakun rajallisuutta ei tunnuta missään edes ajateltavan, ko- 
ko suomalainen yhteiskunta on yhtä palkkojen, määrärahojen ja 
valtionavun korotusten huutokuoroa. Kaikkialla kerjuuta kaunis- 
tellaan aatteellisilla ja kulturelleilla verhoilla. Kun elokuvakerho, 
kirjailijakeskus, vajaamielishuoltola, mustanpekanpelaajien yh- 
distys tai Viitasirkkalinnun Sulkasadon Tutkijain Keskusjärjestö 
ry. ei saa kaikkia anomiaan miljoonia, ei kulttuuriskandaalista ja 
kansallisesta häpeätahrasta menoamisella ole loppua. Kuvaan tie- 
tysti kuuluu, että samaan hengenvetoon manataan verojen koh- 
tuuttomuutta. 


Suomalainen väestöpolitiikka 

Kenet jumalat ovat päättäneet tuhota, hänet he lyövät sokeudella. 
Kaikkein yksimielisimmillään sokeus elämää säätelevien lainalai- 
suuksien suhteen on väestöpolitiikan alueella. Kun meillä Suo- 
messa vuoden 1975 ylivoimainen kansallisonnettomuus, lamat, 
kadot ja työttömyydet kauas taakseen jättävä, oli väestönkasvun 
kääntyminen jälleen nousuun, 22000 uuden ihmisen suunnatto- 
man armeijan marssiminen arktisista jäkäläkankaistamme leipää 
puristamaan, niin julkisessa sanassa ja yksityiskeskusteluissa tätä 
katastrofin loppusilausta tervehdittiin harpuin, huiluin ja kante- 
lein. 

Fi merkkiäkään ole näkyvissä, että ihminen tajuaisi kansanta- 
louden alkeellisimpiakaan perusteita. Meidän aineellisen toimeen- 
tulomme puitteet saadaan yksinkertaisella jakolaskulla, luonnon- 
varojen määrä jaetaan nuppiluvulla. Sen jälkeen kun teknologian 
taso ja työvoiman määrä on aikaa sitten ylittänyt kaikkien luon- 
nonvarojen hyödyntämismahdollisuuksien kynnyksen, on jokai- 
nen uusi kansalainen suoranainen kilpailijamme elintilasta. 

Kuten tavallista on siis kaikkein yksinkertaisin selitys oikea. 
Mutta ihmiset keksivät sen tilalle mitä koukertelevimpia ajatus- 
kummituksia. He todistelevat toisilleen kirkkain silmin, kuinka 
syntyvyyden vähenemisestä ennen pitkää seuraa eläkeläisten tuho, 
kun näitä elättävä aktiiviväestö supistuu. Eikä tässä ole päätä eikä 
häntää: juuri kasvava väestö aiheuttaa jatkuvan työvoiman tar- 
peen, kun lastenseimiä, kouluja, asuntoja, kalustoa, laitteita, tei- 
tä on värkättävä jatkuvasti lisää. Vähenevä väestö taas saavuttaa 
ennennäkemättömän aineellisen hyvinvoinnin, sillä on käytettä- 
vissään runsaampien edellispolvien valmiit työn tulokset. Työsuo- 
ritusten tarve rajoittuu huoltoon ja korjauksiin, eläkeläiset elävät 
kuin ruhtinaat. 


Miksi sana ei tavoita? 

Esitetyn kaltainen tilannekatsaus on välttämätön alustuksena, 
mutta ei sellaisena ole kovinkaan hedelmällinen: inhimillisen type- 
ryyden päivittelyä kyllä riittää. Sen sijaan saattaa johtaa eteen- 
päin analyysi niistä syistä, joiden vuoksi ekologien sanomaa ei ole 
otettu vastaan. 

Puhdasoppinen biologi rientää toteamaan yksikantaan: sano- 
maa ei ole voitukaan ottaa vastaan. Ihmislajin ja yksilön perimäs- 
tä puuttuu kyky hillitä tuotantoa ja kulutusta, kyky kääntää kaik- 
ki inhimillinen toiminta säästöliekille. Ihmisen geneettisestä va- 
rustuksesta puuttuvat kaikki säätelymekanismit liiallisen vauras- 
tumisen tapauksen varalta. Koko lajinkehityksensä ajan ihminen 
on joutunut kynsin hampain repimään luonnosta kaiken saatavis- 
sa olevan. Selviytyäkseen yli kuivien kausien, Pohjolan talven ja 
riista- tai ravintokasvikatojen ihminen on joutunut vimmaisesti 
keräämään ja valmistamaan varastoon, pidäkkeettä ja ilman ra- 
joituksia — ei mitään abstraktista *elämisen tasoa’, vaan nimen- 
omaan aineellisia hyödykkeitä, tavaraa. Siellä täällä (Kaksoisvir- 
ran maat, Kreikka, Rooman imperiumi) ihmisen paikalliskannat 
ovat joutuneet tilanteeseen, jossa luonnon liikahyödyntäminen on 
koitunut tuhoisaksi, mutta nämä ovat olleet suppea-alaisia katast- 
rofeja eivätkä ole ehtineet vaikuttaa lajin perimään. Valinta on ai- 
van voittopuolisesti suosinut teknisesti etevintä, ahkerinta ja ah- 
neinta kahmijaa. Tämä tyyppi on hallitseva nykyään elävissä 
väestöissä. 

Biologin selitys on epäilemättä oikea, ””ihmisluonto”' kaikkien 

kannanottojen ja ratkaisujen pohjalla pyrkii tekemään tyhjiksi 
parhaat ja tarkoituksenmukaisimmatkin järkeilyt. Mutta ihmisla- 
jille on geneettisen viestinnän rinnalla ominainen myös poikkeuk- 
sellisen kehittyneen kommunikaation kautta tapahtuva tiedon ja 
kokemuksen välitön siirtäminen yksilöltä ja sukupolvelta toiselle. 
Tähän ilmiöön pohjaavat uskonsa ja toimintansa kaikki vaikutta- 
jat — sehän voi ainakin teoriassa aikaansaada muutoksia ihmisen 
käyttäytymisessä verrattomasti nopeammin kuin vähintäänkin 
kymmeniä sukupolvia vaativa biologinen evoluutio. 

Kokemusperäinen aineisto viittaa tosin vahvasti siihen, että 
”kulttuurievoluution” kautta saadut vastakkaiset viestit eivät 
juuri kykene murtamaan väestöjen perimään sisältyviä ohjeita, 
vaan jäävät eräänlaiseksi vaikutuksettomaksi pintaväreilyksi ih- 
miskunnan valtavirtausten laineille. Voidaan kuitenkin yrittää 
myös yhteiskunnallista analyysia ekologiajulistuksen vastaanotos- 
ta ja etsiä ihmisyhteisöstä erilaisia — biologin silmissä ehkä kuvi- 
teltuja — jakaumia. 


Kykenemättömät, välinpitämättömät ja spesialistit 

Ensiksi on muistettava, että koulutetuinimissakin maissa huomat- 
tava osa väestöstä on kykenemätön ylittämään jokapäiväisten 
käytännön ongelmien tasoa, johtui se sitten heidän perimästään 
tai ympäristöstään. Ekologinen tieto on sen tyyppistä tietoa, jota 
tämä väestönosa ei pysty ottamaan vastaan. Tämä ehdottoman 
passiivinen, mielipiteenmuodostukseen kykenemätön väestönosa 
ei kuitenkaan ole erityinen ekologisen valistuksen ongelma, vaan 
joudutaan sivuuttamaan kaikissa linjanvedoissa. 

Jonkinlainen älyllinen ja katsomuksellinen pohdiskelu, valmius 
kannanottoihin, lienee kuitenkin esimerkiksi meidän maassamme 
väestön pääosan ulottuvilla. Se, että ekologinen oivallus kaikuu 
kuuroille korville, on kyllä useimmiten ohjelmallista torjuntaa. 

Hyvin monet ihmiset, joilta ei puutu älyllisiä voimavaroja, sul- 
keutuvat ohjelmallisesti yksityisyyteen, yksityiselämään ja tiettyi- 
hin selvästi rajattuihin työ- ja harrastusympyröihin. Globaalisia 
kohtalonkysymyksiä he eivät päästä tämän renkaan sisäpuolelle. 
Joku purjehtii ja lukee venelehtiä, joku kerää ikoneita ja tutkii 
alan kirjallisuutta — ja se riittää, hän on elämänsisältönsä näin 
määritellyt. Nykymaailma on äärettömän spesialisoitunut, osa- 
kulttuureihin hajonnut. Muistan poikavuosilta, kuinka tämä il- 

miö valkeni minulle voimakkaana oivalluksena. Hyvällä ystäväl- 
läni oli vanhempi veli, vahvasti akateemisen kulttuuriympäristön 
kasvatti, koulutettu henkilö, joka aina hänet tavatessani tai häntä 
sivulta kuunnellessani oli jonkinasteisessa kuohunnan tilassa. 
Syynä oli joka kerta jokin uusi urheiluottelussa sattunut puolueel- 
lisen tuomarin väärä tuomio. Vuodet vaihtuivat, enkä koskaan 
kuullut hänen puhuvan mistään muusta aiheesta. 

Esimerkiksi ‘kelpaava täysin omiin maailmoihinsa uponnut, 
luonnon ja ihmisten ongelmista irrallinen osakulttuuri on musii- 
kin alue. Musiikki-ihmisiä tavatessani joudun voimakkaan vaiku- 
telman valtaan: vaikka minkälainen katastrofi, radioaktiivinen 
saastelaskeuma, anarkistiset nälkävaellukset ja järjestyneiden yh- 
teiskuntien romahdus olisi ovella, niin jos vain yksikin rakennus 
on pystyssä, siellä laulaa Taru Valjakka kohti kurkkuaan, Arto 
Noras vetää selloaan ja Leif Segerstam johtaa. 

Itse asiassa yleisistä kohtalonkysymyksistä huolehtiminen on 
vesittynyt vain yhdeksi spesiaalialaksi muiden joukossa — ja var- 
sin harvalukuiselle harrastajajoukolle. Omasta puolestani, mietis- 
kellessäni sitkeästi ihmiskunnan ja luomakunnan tulevaisuutta 
maapallolla, ja pyrkiessäni irti detaljeista, tunnen itseni aika yksi- 
näiseksi ja vaistoan ympärilläni melkoisen kiinnostuksen puut- 
teen. Vaikka ekologi havaintoineen ja ennusteineen saa tiedotus- 
välineissä näennäisesti paljon tilaa, kuten sanottu, hän suuressa 
kokonaisuudessa kuitenkin näkee jäävänsä tulvan jalkoihin. Täy- 
sin merkityksettömät detaljit, sikainfluenssa, Grönkvistin talon 
ullakkopalo, jääkiekkomestaruus, uusi automallisto ja Lapuan 
patruunatehdas, saavat sittenkin suurimmat otsikot, valtavan 
pääosan palstatiloista ja vielä suuremman ihmisten ajatuksista. 
Elämän kokonaisvaltaiseen hahmotukseen pyrkivä tuntee uppoa- 
vansa suohon. Aivan ilmeisesti hänen vaikeutensa ovat suurem- 
mat kuin ennen. Synteettinen ajattelu on aina ollut harvinaista, 
mutta selvästikin se on entisestään harvinaistunut. 


Mitä ihmiset haluavat kuulla? 

Miksi ihmiset rajaavat elämänsä yksityisyyteen, osakulttuureihin 
tai tyhjänpäiväisyyteen? Miksi valistuneet ja älykkäätkin ihmiset 
ovat sitä mieltä, että ekokatastrofista varoittavat kirjoittajat ovat 
tympäiseviä, Rooman klubi, Paul Ehrlich, Georg Borgström, 
Nalle Valtiala, Pertti Seiskari ja Kyösti Pulliainen ikävystyttäviä 

jankuttajia? 

Mikä on ihmisen mielestä ikävystyttävää, tympäisevää ja type- 
rää? Duunari jaksaa kehdosta hautaan joka päivä, työväenlehden 
joka numeron joka sivulla, lukea herrojen konnuudesta, kapita- 
listin ja suurpääoman riistosta samat ikuiset kaavat, eikä kyllästy 
niihin koskaan. Uskovainen haluaa ylösrakennuksekseen samat 
lauseet Herran armosta aamulla ja illalla. Yliopistomies ja kirjai- 
lija ei ikäpäivänä saa tarpeekseen puheenvuoroista, joissa valite- 
taan yhteiskunnan karsautta hengenviljelyä kohtaan. Minä itse in- 
nostun joka kerta kun lehdistössä esitellään kalastajan, pienvilje- 
lijän ja pienyrittäjän vaikeuksia. 

Tosiasiassa ei ilmeisesti ole lainkaan kysymys siitä, että ekoka- 
tastrofista kirjoittaisivat huonot tyyliniekat kiinnostamattomalla 
tavalla, asianlaita on luultavasti loistavasti päinvastoin. Kysymys- 
kompleksin laajuutta, liittymäkohtien runsautta, taustatietojen ja 
esimerkkien rikkautta ajatellen he näyttäisivät edustavan kirjoit- 
telun ja esitelmöintitaidon huipputasoa. Aineenvalinnan keskei- 
syys, olennaisuus jokaisen vastaanottajan kannalta sisältyy jo 
ekologian määritelmään. 

Minua on usein häirinnyt suggestiivisen esitystavan merkityk- 
sen ylikorostaminen — ja yleensäkin manipulaation mahdolli- 
suuksien yliarvostus. Tosiasiassa ihminen kuuntelee sitä mitä hän 
haluaa kuulla, eivätkä hänelle mieleiset ohjeet häntä tympäise, 
vaikka niitä toistettaisiin stereotyyppisesti aamusta iltaan. Jos 
Hitler ja Göbbels kaikkine propagandapsykologian trikkeineen 
olisivat heittäytyneet ajamaan eläinsuojelun tai luonnonsuojelun 
asiaa, heitä ei mainittaisi tietosanakirjoissa. 

Mutta hepä julistivat oman kansansa erinomaisuutta ja muiden 
kehnoutta, lupasivat omilleen vaurautta, elintilaa ja kasvua, muil- 
le perikatoa. Ei heidän menestyksensä salaisuus ollut ensi sijassa 
heidän taitonsa ja sitkeytensä, vaan heidän sanomansa sisältö. Se 
oli ihmisen tarpeita ajatellen äärimmäisen myönteinen, rakenta- 
va, terve, biologisesti oikea. Ekologiprofeetta nollakasvuineen on 
heidän täsmällinen vastakohtansa, hän on kielteinen kuin usko- 
vainen vanhapiika, hän haluaa kieltää lähimmäisiltään lapset, 
ruoan ja elämän ilot, pyrkii supistamaan ja kuristamaan kaikkia 
inhimillisiä toimintoja. Jälleen kerran: hänen sanomansa ei voi 
mennä perille, ei enkelten kielilläkään. 

Torjunnan lajit 

Kuitenkin olisi erehdys luulla, että lukeva ja ajatteleva ihminen on 
onnistunut ilman arpia sulkemaan sielunsa tuomiopäiväprofe- 
tioilta. Tosiasiassa näiden vaikutus nykyajassa on sittenkin hyvin 
suuri, vaikkakaan ei lainkaan profeettojen toivomusten ja tarkoi- 
tusten mukainen. Torjuntataisteluista seuraa monenlaisia asioita. 

On suhteelisesti vähän, mutta absoluuttisesti melkoinen määrä 
terävimpiä yksilöitä, jotka enemmän tai vähemmän varauksetto- 
masti allekirjoittavat ekologien maailmanselitykset ja ennusteet. 
Mutta he havaitsevat myös kaikki ne esteet sanoman vastaanotol- 
le, joita edellä olen kuvannut, eivätkä ryhdy lyömään päätään sei- 
nään, vaan vetäytyvät viljelemään puutarhojaan. Yleensä he sa- 
malla menettävät motivaationsa kaikkien yleisten asioiden hoi- 
toon, he ovat täydellisiä syrjäänvetäytyjiä. Se valtava aivokato, 
joka leimaa esimerkiksi viime vuosikymmenien puoluepolitiik- 
kaa, johtuu varmasti osaltaan älykkäiden ihmisten tulevaisuus- 
shokista. 

Oman suppean erityisryhmänsä muodostavat ankaran luon- 
nontieteellisesti asennoituneet ihmiset, jotka ovat sisäistäneet dar- 
vinismin oivalluksen sopeutumattoman karsiutumisesta ja pale- 
ontologisen näkemyksen kaikkien elämänmuotojen määräaikai- 
suudesta, korvautumisesta uusilla. Heille ei ihmisen tuhoutumi- 
nen sukupuuttoon ole periaatteessa mikään ihmetyksen aihe, ol- 
koonkin että lajin esiintymisaika jäi poikkeuksellisen lyhyeksi, 
100 000 vuoden ja vain 3000 sukupolven mittaiseksi. Ja vaikka ih- 
minen ennen omaa tuhoutumistaan vyöryttäisi tuhansia muita 
eliölajeja maapallolta, tämä todistaa vain että ne ovat vielä ihmis- 
täkin sopeutumattomampia, eikä niiden häviämisessä ole mitään 
protestoimisen sijaa. Yleensäkin kaikki menee niin kuin menee, 
luonnonlakien mukaan, ja luonnonystävien ja ihmisystävien pa- 
teettinen tuska ja mekastus on vain typerää ja iljettävää. Tämä 
erityisryhmä on varsinaisia oikeassa olijoita, joihin ei pääse mil- 
lään tiedollisilla argumenteilla käsiksi. 

Merkittävämpää ekologisten totuuksien torjuntaa edustavat 
erilaiset pelastususkonnot. Muistan monien elämänkatsomuksel- 
listen lukijankirjeitteni joukosta erään, joka sisälsi pienen paino- 
tuotteenkin, käsitesekasotkuille rakentuvan kirjasen Kristinusko 
ja luonnonsuojelu”. Saatekirjeessä lähettäjä kertoi vuosia seuran- 
neensa aktiivisesti luonnonsuojelu- ja ympäristönsuojelukirjoitta- 

jia, mutta ruvenneensa yhä enemmän vierastamaan näiden pessi- 
mismiä. Sitten hän oli löytänyt kristinuskon, joka tarjosi hänelle 
valoisan elämänkatsomuksen ja toivorikkaan tulevaisuuden. Esi- 
merkissä kuvastuu muuan ratkaiseva kuilu erilaisten persoonalli- 
suuksien välillä. Toiset etsivät vaikka kiven kolosta, vielä hirsi- 
puun varjossakin, optimistisen elämänkatsomuksen, olivat sen 
perusteet miten hatarat tahansa. Toisei etsivät itsepäisesti tietoa ja 
totuutta, suurimpia todennäköisyyksiä, vaikka ne johtaisivat mi- 
ten julmiin ja epätoivoisiin näköaloihin ja miten epäpopuläärei- 
hin kannanottoihin tahansa. 

On ilmeistä, että edellinen persoonallisuustyyppi on paljon run- 
saslukuisempi. Tämän hetken ristiriitaisin ja epä-älyllisin maail- 
manuskonto on sosialismi eri vivahteineen, eikä sen saamaa laa- 
jaa kannatusta jopa korkean koulutustason ja filosofian perintei- 
den läpitunkemissa maissa voida varmasti selittää ilman tulevai- 
suusshokkia, aikakauden sysimustia näköaloja. Oppirakennelma- 
na sosialismi, joka jo esittelyssä kiistää elämän keskeiset lainalai- 
suudet, luonnossa ilmenevän pyrkimyksen mahdollisimman suu- 
reen monimuotoisuuteen sekä yksilöiden välisen hierarkian, näyt- 
täytyy tieteelliselle ajattelutavalle totaalisena mielettömyytenä. 
Ekologille riittää sivu tai pari sen kaikkien houreitten kumoami- 
seen. 

Mutta kaikesta huolimatta sosialismi valtaa alaa kaikkialla 
maailmassa, etenkin uuden sukupolven ja etenkin toimeliaimman 
nuorison keskuudessa. On tietysti selvä, että sosialismi on ylivoi- 
mainen houkutus karrieristeille, sillä puheet ja työskentely suur- 
ten joukkojen, enemmistöjen lyhyen tähtäyksen etujen puolesta 
tarjoavat aina maksimaalisen ja nopeimman palkinnon. Mutta tä- 
mä selitys ei ole tyhjentävä eikä edes tärkein. Ennen kaikkea so- 
sialismi tarjoaa helppotajuisen ja ulottuvilla olevan päämäärän — 
ja vapauttaa pessimismistä. Siinä ei tarvitse hautoa murheellisia 
ajatuksia, vaan voi panna hihat heilumaan. Sen avainsana on ’li- 
sää’, siinä missä ekologien avainsana on ?vähemmän'; mutta mikä 
parasta: vielä sittenkin kun jaettava kakku ei millään ilveellä enää 
kasva, tarjoavat tasajaon tarkistukset ja hienosäätö jalomielistä 
ja kiehtovaa touhuilua, jolle ei näy loppua eikä työttömyyden pel- 
koa. 

Ihmisten enemmistö ei ole debiilejä, kyynisiä paleontologeja, 
kiihkeitä uskovaisia eikä ehdottomia sosialisteja. Mutta ei keski- 

vertoihminenkään ole säilynyt koskemattomana tuomiopäiväen- 
nusteilta. Alitajuinen vaikutus on voimakkaampi kuin pinnalta 
katsoen ikinä luulisi — ja se on täsmälleen päinvastainen kuin va- 
roitussanoman julistajat ovat uskoneet. Meidän jälkeemme ve- 
denpaisumus-reaktio on nimenomaan tavallisen ihmisen luonnol- 
linen reaktio. Kun jaettava kakku pienenee tai uhkaa pienentyä, 
taistelu siitä kiristyy. Ihminen repii entistä tehokkaammin luon- 
nosta kaiken minkä irti saa, niin kauan kuin se vielä on mahdollis- 
ta. Puheet ekokatastrofista jouduttavat ekokatastrofikehitystä 
näppärämmin kuin mikään muu. 

Ei ole mitään niin naurettavaa kuin vaatimukset solidaarisuu- 
desta tulevia sukupolvia kohtaan. Tämä huoli jää näiden muuta- 
mien ihmisestä lajina huolehtivien suurten ekologi-filantrooppien 
ja aniharvojen eettisesti raskautettujen poikkeusäitien ja -isien yk- 
sityisomaisuudeksi. Normaalit vanhemmat reagoivat yrittämällä 
repiä irti mahdollisimman paljon maallista hyvää siirrettäväksi 
omille valituille jälkeläisilleen; sitä seuraavaan sukupolveen ei 
enää kyetä eläytymään. Sitä paitsi hyvin monet suhtautuvat tuon 
kuluneen kaskun tavoin, jossa vappujuhlan puhuja riemuitsi 
kuinka meidän lapsemme saavat jo nähdä sosialistisen Suomen”? 
ja vanha työväenasian veteraani salissa ihastui: se on niille räkä- 
nokille ihan oikein!’ 


Ekologian lääkkeet 

Olen edellä kuvannut ekologijulistajien sanomaa nelijaon puit- 
teissa: vallitsevan tilanteen kartoitus — trendit — tulevaisuuden 
ennusteet — vaatimukset muutoksiksi (talouden ja väestön nolla- 
kasvuun tai supistamiseen). Ja olen kritisoinut heidän lahjoistaan 
ainoastaan psykologin lahjoja: he eivät ymmärrä yleisöään eivät- 
kä sanomansa vaikutuksia. Toisaalta olen kuitenkin puolustanut- 
kin heitä: heidän päävaikeutensa on heidän sanomansa sisältö, se 
ei voikaan mennä perille. 

Tilanne on kuitenkin vieläkin hullumpi. Sanoma jää menemät- 
tä perille, paitsi suurille joukoille, myös vähemmistöille; tarkkaan 
punniten se ei puhuttele ketään. Tämä johtuu siitä, että ekologit 
kompastuvat nelijaon neljänteen kohtaan. Heidän yhteiskunnalli- 
set vaatimuksensa ovat liian radikaaleja, liian kumouksellisia suu- 
rille joukoille. Mutta ne ovat liian hataria, liian yleisluontoisia, 
töhryisellä siveltimellä vedettyjä, ennen kaikkea kuitenkin liian 

epäjohdonmukaisia, arkailevia, anteeksipyyteleviä, vallitsevia 
ajatustottumuksia myötäileviä, liian vähän radikaaleja vedotak- 
seen ajatteleviin vähemmistöihin. Kouliintunutta ajattelijaa ei to- 
dellakaan vakuuta se keveys, jolla Rooman klubin raportit ja nä- 
mä muut kuittaavat nollakasvuun tai supistettuun talouteen siirty- 
miseen tarvittavat lääkkeet. Reseptiksi esitetään heiveröisesti 
pelkkää tiedostamista ja vedotaan ihmisten, niin äänestäjien kuin 
päätöksentekijäin järkeen. Kunhan vain väestö ymmärtää, että 
taloudellinen kasvu vie kohti katastrofia, se vapaaehtoisesti siir- 
tyy säästötalouteen. 

Ajatteleva ihminen säpsähtää heti tuollaiseen reseptiin sisälty- 
vää mahdottomuutta: Rooman klubi riisuutuu älyllisestä rehelli- 
syydestä, menettää kasvonsa uskotellessaan, että tuollaiset muu- 
tokset voisivat tapahtua hokkuspokkuksena vallitsevien järjestel- 
mien puitteissa, äänestyspäätöksillä. 

Ajattelija ei vakavissaan usko, että ihmisen ekspansio olisi enää 
pysäytettävissä, että meillä ylimalkaan tässä vaiheessa olisi enää 
toivoa. Ylilyönti on jo tapahtunut. Maailmanloppu on jo ollut. 
Mutta me menetämme viimeisenkin rippeen arvokkuudestamme, 
ellemme edes pysty luonnostelemaan eufemismeista vapaata yh- 
teiskunnallista ohjelmaa, jolla olisi voitu taata maapallon elämän 
jatkuminen, kestävä talous. 


Pitkän tähtäyksen maailmankatsomus 
Kestävän talouden yhteiskunnallista ohjelmaa ei tehdä lehtiartik- 
kelissa. Joitakin keskeisiä näkökohtia voidaan kuitenkin esitellä. 
Kirkkaat silmät havaitsevat, että muutosta — joka on ennennä- 
kemätön täyskäännös koko ihmislajin historiassa — ei koskaan 
tapahdu niiden nykyisten yhteiskuntajärjestelmien ja maailman- 
järjestöjen vallitessa, joiden koko rakenne, hallinto, lainsäädän- 
tö, koulutus, kaikki instituutiot ja elinkeinoelämä perustuvat kas- 
vavaan talouteen. Ekologinen vallankumous voi olla ainoastaan 
totaalinen yhteiskunnallinen vallankumous, jossa ainoaakaan nyt 
tuntemaamme instituutiota ei jää jäljelle. Tiedossamme olevista 
vain joku Pol Potin Kamputsean kaltainen voi tarjota kalpean 
mallin. Eikä verettömiä vallankumouksia ole ollut eikä ole. 
Loogisten kuolonhyppyjen teossa Rooman klubi näyttää kar- 
meaa esimerkkiä. Se sotkee toisaalta luonnonvarain ehtymisen ja 
saastumiskatastrofin, toisaalta elämisen laatua, ihmisoikeuksia, 

demokratiaa ja tasa-arvoa koskevat vaatimukset keitokseksi, jos- 
sa ei ole pätkääkään punaista lankaa. Klubi vaatii — aivan sa- 
moin kuin meidän suomalainen ulkoministeriömme, joka jakaa 
kehitysapubrosyyrejään joka kotiin, kaikin sovinnaisajattelun 
kukkasin varustettuina — maapallolle taloudellista uusjakoa. 
Mutta se ei suinkaan ensi sijassa huolehdi teollisuusmaiden vaah- 
tokuplien rikki puhaltamisesta, niiden aineellisen elintason pudot- 
tamisesta kehitysmaiden tasolle, luontaistalouden tasolle. Ei, se 
vaatii kehitysmaiden taloudellista nostamista — niin kuin vihovii- 
meisin ylioppilasidealisti tai kurjin ja lyhytnäköisin YK:n virka- 
mies. Ja kuitenkin kaikki se mitä Rooman klubi itse on ekologias- 
ta opettanut tähdentää maapallon luonnontalouden yhtenäisyyt- 
tä. Jokainen lisäys maatalouskemikaalien, tuholaismyrkkyjen, 
lannoitteiden ja energian käytössä missä hyvänsä maapallolla nos- 
taa valtamerien ja ilmakehän kuormitusta. Afrikan Aasian, Väli- 
ja Etelä-Amerikan koskemattomat sademetsät ovat olennainen 
osa maapallon keuhkojärjestelmää. Jokainen lukutaitokampanja 
Mosambikissa tai Pakistanissa vaatii paperia ja maapallon ehty- 
vien metsävarojen yhä sietämättömämpää rasittamista. Ja ennen 
kaikkea, jokainen lukutaitoon ja länsimaisen kulttuurin yhteyteen 
autettu aasialainen ja afrikkalainen kuluttaa ja kuormittaa kym- 
menen tai sata kertaa enemmän kuin luontaistaloudessa elävä. 

Ekologisen tasapainon, maapallon elämän jatkumisen vaati- 
muksesta ei seuraa mitään muuta lauseketta inhimillisen kulttuu- 
rin suhteen kuin sen hillitseminen ja supistaminen. Esimerkiksi 
yksilöiden, ryhmien, luokkien, kansojen keskinäiset varallisuus- 
suhteet joko ovat tuon periaatteen kannalta yhdentekevät, tai sit- 
ten ekologiset laskelmat ovat tasoittamispyrkimyksille vastakkai- 
set. Maapallon talous kestää muutaman pohatan huvipurret ja 
uima-altaat, mutta ei laajojen väestökerrosten korkeaa elintasoa. 
Öljysheikillä saa olla tallissaan vaikka sata Rolls Roycea, hän ei 
poikineen ja lempivaimoineen jaksa ajaa kovin monta kilometriä 
päivässä — kunhan vain 100000 beduiinia edelleen polttelee ka- 
melinlantaa nuotiossa. Luxemburgilaiset saavat vaikka kaikki räl- 
lästellä mielin määrin, mutta jos kaikki kiinalaiset ja intialaiset 
saavuttavat Yhdysvaltain elintason, on loru lopussa. Mitään yh- 
teiskunnallista ja sosiaalista ns. edistystä ekologiset tosiasiat eivät 
koskaan tue. Ja kehitysavun kohdalla ne kiistävät jyrkästi kaiken 
muun kvin syntyvyydenrajoittamisohjelmien tukemisen. 

Ihmisoikeuksien kohdalla tullaan hyvin uudenlaiseen filosofi- 
aan (ja sen sovellutuksiin). Ihmishengen arvoa suhdattomiin ko- 
rostavat asenteet joutuvat romukoppaan. YK:n ihmisoikeuksien 
kaltaista hölynpölyä ei ole olemassa. Siitä että munasolusta ja siit- 
tiösolusta syntyy uusi lajin yksilö ei seuraa hänelle vielä ainutta- 
kaan oikeutta, ne hänen on itsensä lunastettava. Sijalle nousee ih- 
misvelvollisuuksien julistus. 

Tuossa maailmassa tajutaan, että ihmislajin kohtalokkaimmat, 
destruktiivisimmat ominaisuudet ovat toisaalta tekninen osaa- 
vuus, toisaalta sosiaalisuus ja solidaarisuus. Insinööritaito ja lää- 
ketiede eivät kaksistaan olisi aiheuttaneet ekokatastrofia. Niiden 
rinnalla vain sosiaalisuus ja solidaarisuus ovat mahdollistaneet ih- 
misväestöjen syöpämäisen kasvun. Tuossa maailmassa tuetaan 
kaikin tavoin eristymistä, yhteistyöhaluttomuutta, yksilöllisyyttä. 
”Tiimityö” rangaistaan kuolemalla — niin kuin moni muukin 
asia, joka sisältää uhkan paluusta 1900-luvun elämänmalleihin. 

Luonnonvarain ja ihmismäärien epäsuhteesta seuraa erinäisiä 
lauselmia eri aloilla. Työn ja pääoman ristiriita määritellään uu- 
delleen: työvoima, työ, on aina halpaa, pääoma, materia, kallista. 
Rikoslainsäädännössä — nykytermillä ilmaistuna — henkirikos- 
ten tuomiot alenevat, materian haaskaamista merkitsevien rikos- 
ten kohoavat. Mahdollisimman vapaata aborttia ekologi puoltaa 
aina ja kaikkialla: on varmasti tarkoituksenmukaisempaa ja hal- 
vempaa estää uusien kuormittajien syntyminen kuin harventaa jo 
olemassaolevia. 

Kestävässä ihmisyhteiskunnassa, jossa myös perintöaineksen 
huononemista on pakko välttää kuin ruttoa, palautetaan karsiu- 
tumisen ja valinnan luonnonlaki. Tai tarkennettuna: valintape- 
rusteiksi palautetaan 1900-luvun stressin sijalle luomakunnan 
vanhat ja varmat, sairaudet ja nälkä. 

Tuossa elämänmallissa tunnustetaan se jokaiselle eläintieteili- 
jälle päivänselvä seikka, että kaikkein ankarin kilpailu luonnossa 
on aina lajinsisäinen kilpailu — että ihminen ihmiselle susi. Siinä 
tunnustetaan, että maailma on kova ja kylmä, että todellinen vaa- 
ra elämän jatkumiselle piilee pehmeydessä ja hyvinvoinnissa. Jos 
minä kuitenkin väitän, että lähimmäisenrakkaudesta on tuolloin- 
kin pidettävä kiinni, niin se ei ole kompromissi Rooman klubin ta- 
paan, vaan biologinen välttämättömyys. Kaikkien sodassa kaik- 
kia vastaan ei elämä voi säilyä. Mutta meidän on rajoitettava lä- 

himmäisenrakkaus ankarasti omaan perhepiiriin, sukuun ja sup- 
peaan heimoon, joille se luonnonlain varmuudella kuuluu, ja kit- 
kettävä sen kaikki luonnottomat laajennukset, vieroitettava nuo 
vieraat heimot ja merentakaiset kansat, joille se luonnonlain var- 
muudella ei kuulu. Meidän pitää ja me voimme kovettaa mielem- 
me kuullessamme Biafran lasten nälkäkuolemasta: heidän karsiu- 
tumisensa on välttämättömyys, eloon jääminen yhä syvenevän ja 
auttamattoman katastrofin aihe. Kun Intian valtameren vesijättö- 
särkille ja riutoille työntynyt pakistanilainen ylijäämäväestö 
huuhtoutuu mereen joka viides tai kymmenes vuosi, säännönmu- 
kaisten tulvien myötä, siinä nähdään luonnollinen kannansäätely- 
mekanismi toiminnassa. Punainen Risti huopineen ja telttoinen 
puuttuu tuosta tulevaisuudesta varmasti. 


Tulevaisuuden todellisuus 

Olisinko tämänkään vertaa jaksanut luonnostella tulevaisuuden 
ihmiselämän jotakin suuntaviivoja, jos ne olisivat pelkkää speku- 
laatiota? En, eivätkä ne sitä olekaan. Jokin tuontapainen etiikan 
siirapista riisuttu maailma on lähivuosisatojen vuorenvarmaa tu- 
levaisuutta, sikäli kuin ydinsota ei tee tyhjäksi tätä ainoaa vaih- 
toehtoaan. 

Spekulaatioksi tällaiset esittelyt jäävät vain siinä mielessä, että 
mihinkään tuontapaiseen ei siirrytä järjestyneen ja tietoisen val- 
lankumouksen kautta niin kauan kuin nykyiset yhteiskunnat ovat 
vähänkin voimissaan, niin kauan kuin teknologia kykenee ulos- 
mittaamaan viimeisiä luonnonvaroja vielä sen verran, että rau- 
danluja hallinto ja poliisivoimat pysyvät pystyssä. Sillä oivalta- 
jienkin pääluku on äärettömän vähäinen, todellisuudentaju on 
harvinaisin inhimillinen ominaisuus. Ja sellaisia yksilöitä, jotka 
panevat henkensä ja elämänsä alttiiksi ihmiskunnan puolesta il- 
man ulvovien kansanjoukkojen tukea, ei synny monta vuositu- 
hannessa. Andreas Baaderin ja Ulrike Meinhofin esimerkki on ul- 
jainta mitä ihmisen historia tarjoaa. Mutta heillä oli kourallinen 
kannattajia, ja sen enempää opportunistinen ihmiskunta tuskin 
koskaan pystyy itsestään puristamaan. 

Tuohon elämänmalliin siirrytään vasta suunnattoman luhistu- 
misen ja kaaoksen tietä. Joka tapauksessa ihmiskunnan tulevai- 
suuden johtotähtiä ovat Andreas Baader ja Ulrike Meinhof, ei 
Jeesus Nasaretilainen eikä Albert Schweitzer. 


